
ŠŽPJZABŲEVŠTŲHHC 

Žmogus, laikąs rankoje dokumentą, kurio paskutines eilu- 
tes sudarė tas keistas raidžių rinkinys, dar kartą atidžiai jį per- 
skaitė ir susimąstė. 

Čia buvo apie šimtas tokių eilučių, net nesuskirstytų Žžo- 
džiais. Matyt, dokumentas parašytas prieš daugelį metų, nes 
storas popierius, išmargintas tais rašmenimis, jau spėjo pa- 
gelsti nuo laiko. 

Tačiau kokiu principu buvo sudėliotos raidės? Į šį klausimą 
galėjo atsakyti tik tas žmogus. Tokie tekstai panašūs į dabar- 
tinių nedegamųjų spintų užraktus: jų paslaptys atskleidžia- 
mos tuo pat būdu. Bet, norint surasti šį būdą, tektų peržiū- 
rėti milijardus kombinacijų, ir žmogus, ėmęsis tokio darbo, ne- 
baigtų jo iki savo gyvenimo pabaigos. Reikia žinoti „žodį“, 
kad atidarytum tokį seifą, reikia „šifro“ perskaityti panašiai 

kriptogramai. Vėliau pamatysime, koks kietas riešutas šis do- 
kumentas pasirodė net labai išradingam šifruotojui, kai ap- 
linkybės jį vertė žūt būt sužinoti to paslaptingo teksto turinį. 

Žmogus, perskaitęs šį dokumentą, buvo paprasčiausias ver- 
gų medžiotojas. 

Brazilijoje taip vadinami agentai, kurie gaudo pabėgusius 
negrus. Tokios pareigos buvo įvestos 1722 metais. Tada anti- 
vergovinės mintys kildavo tik vienam kitam filantropui. Pra- 
ėjo daugiau kaip šimtmetis, kol civilizuotas pasaulis jas pripa- 
žino ir pradėjo įgyvendinti. Nors teisė būti laisvam, priklau- 
syti tik sau, atrodo, yra svarbiausia prigimtinė žmogaus tei- 
sė, vis dėlto prabėgo tūkstančiai metų, kol kai kurios tautos 
drįso viešai pareikšti tą kilnią mintį. 

1852 metais, kada atsitiko istorija, apie kurią pasakosime, 
"Brazilijoje dar buvo vergų, o taip pat vergų medžiotojų. Dėl 
ypatingų ekonominių sąlygų vergija čia buvo panaikinta kiek 
vėliau, tačiau juodieji jau turėjo teisę išsipirkti, ir jų vaikai 
gimdavo laisvi. Taigi nebetoli buvo ta diena, kai šioje nuosta- 
bioje dešimties milijonų gyventojų šalyje, savo dydžiu pri- 
lygstančioje trims ketvirtadaliams Europos, turėjo nelikti nė 
vieno vergo. | 

Žodžiu, vergų medžiotojų amatui artimiausiu metu buvo 
lemta išnykti, ir dėl to pelnas, gaunamas už pabėgėlių suga- 
vimą, žymiai mažėjo. Jei per tą ilgą laiko tarpą, kol verslas 
apsimokėjo, vergų medžiotojais dirbti eidavo vien avantiūris- 
tai, dažniausiai atleistiniai ir įvairiausi perėjūnai, tai, savaime 
suprantama, dabar jais galėjo būti tik visuomenės padugnės, 
Greičiausiai ir žmogus, skaitąs dokumentą, toli gražu. nepuošė 
ir šiaip negarbingos vergų medžiotojo profesijos. 

Toresas — taip jis vadinosi — nebuvo nei metisas, nei indė- 
nas, nei juodukas, kaip dauguma jo draugužių, o baltasis. gi- 
męs Brazilijoje, gavęs šiokį tokį išsilavinimą, beje visiškai 
nebūtiną jo dabartiniam darbui. Iš tiesų, jo negalėjai pava- 
dinti deklasuotu žmogumi, kokių tuo laiku buvo nemaža to- 
limiausiuose Naujojo Pasaulio kampeliuose. Brazilijos įstaty- 
mai draudė mulatams ir kitiems maišyto kraujo asmenims už- 
imti kai kurias pareigas; tačiau, jei tas draudimas ir būtų pa- 
lietęs Toresą, tai tik ne dėl kilmės, o dėl ydų. 

Tarp kitko, Toresas šiuo metu buvo ne Brazilijoje. Visai 
neseniai jis perėjo sieną, ir štai jau keletą dienų klaidžiojo 
Peru miškais, nusidriekusiais Amazonės aukštupyje. 

Toresas buvo maždaug trisdešimties metų vyriškis, gerai su- 
dėtas, ir visai neatrodė, kad gana netvarkingas gyvenimas 
būtų jam pakenkęs: vergų medžiotojas pasižymėjo ypatinga 
ištverme ir geležine sveikata. 

Toresas buvo vidutinio ūgio, plačiapetis, taisyklingų bruožų 
veidų, smarkiai įdegusiu karštoje tropikų saulėje, su tankia 
juoda barzda; eisena buvo tvirta. Iš po suaugusių antakių akys 
mėtė greitus ir šaltus žvilgsnius, būdingus suktiems Žmonėms. 
Netgi tuo metu, kai karštas klimatas dar nebuvo nudažęs bron- 
zine spalva Toreso veido, jame nebūtumėte matę gėdos nuo- 
raudžio — greičiau piktą grimasą. 

Toresas, kaip ir visi miško valkatos, vilkėjo labai papras- 
tai. Nuo ilgo nešiojimo rūbai buvo smarkiai nudėvėti: plačia- 
brylė odinė skrybėlė, nusmaukta ant šalies; šiurkščios vilnonės 
kelnės, sukištos į aukštų tvirtų batų aulus, kurie buvo patva- 
riausia jo aprangos dalis; ant pečių išblukęs gelsvas pončas, 
slėpęs nudriskusią palaidinę ir liemenę. 

Bet jei Toresas anksčiau ir vertėsi vergų medžiokle, tai da- 
bar buvo aiškiai matyti, kad tuo nebeužsiima, bent šiuo metu. 
Mat, jis neturėjo gynybos ir puolimo priemonių, būtinų negrų 
medžioklėse: jokio šaunamojo ginklo — nei šautuvo, nei re- 
volverio. Tik už diržo kyšojo mačetė, įrankis, labiau panašus 
į kardą, negu į medžioklinį peilį Be to, Toresas nešiojosi ir 
enšadą — tam tikrą kauptuką, vartojamą gaudyti šarvuočius 
ar agučius, kurių gausu Amazonės aukštupyje; stambių plėšrū- 
nų ten beveik nėra ko bijoti. 

Taigi tą dieną — 1852 metų gegužės 4 — šis nuotykių ieško- 
tojas, gal per daug įsigilinęs į dokumentą, o gal pripratęs klai- 
džioti Pietų Amerikos miškais, visiškai nekreipė dėmesio į ap- 
linkoš grožį. Tikrai, niekas negalėjo išblaškyti jo minčių: nei 
pratisas beždžionių staugūnių šūkalojimas, kurį Sent-Ileras taip 
taikliai palygino su kirvio dūžiais, kai medkirtys kapoja šakas; 
nei sausas barškuolės žiedų traškėjimas — tiesa, ta gyvatė ne- 
labai agresyvi, tačiau nepaprastai nuodinga; nei šaižus raguo- 
tosios rupūžės riksmas; ji savo biaurumu prašoka visus rop- 

lius; nedomino jo ir žemas, bet skardus medvarlės kurkimas; 
jei šis padarėlis savo dydžiu neprilygsta jaučiui, tai baubimų 
drąsiai gali rungtis. 

Toresas visai negirdėjo šito kurtinančio triukšmo, kuris tar- 
si susiliejo į vieningą Naujojo Pasaulio balsą. Atsigulęs po 
nuostabiai gražiu pao fero — geležiniu medžiu, jis net nesigro- 
žėjo milžinišku vainiku. Šio medžio žievė tamsi, o jis pats tvir- 
tas tarsi metalas; iš pao fero indėnai gamina ginklus ir darbo 
įnagius. Pasinėręs į savo mintis, vergų medžiotojas vartė ran- 
kose keistą dokumentą. Jis žinojo šifro. paslaptį ir atstatinėjo 
kiekvienos raidės reikšmę; jis skaitė, tikrino šių tik jam vie- 
nam suprantamų eilučių prasmę ir piktdžiugiškai šypsojosi. 

Paskui neištvėręs pusbalsiu pasakė keletą sakinių, kurių nie- 
kas neišgirdo toje negyvenamoje Peru miško tankmėje, o kad 
ir būtų išgirdęs — nebūtų supratęs. 

— Taip, — tarė jis, — štai šimtas aiškiai parašytų eilučių, ir aš 
žinau žmogų, kuriam jos turi be galo didelę reikšmę. Tas žmo- 
gus turtingas. Čia jo gyvybės ar mirties klausimas, o už 
tai brangiai mokama. 

Toresas. godžiai žvelgė į dokumentą: 

— Jei gaučiau po kontą reisų! už kiekvieną paskutinio sa- 
kinio žodį, susidarytų graži sumelė! O kiek vertas šitas saki- 
nukas! Jame — visa rašto prasmė: nurodyti tikrų dalyvių tikri 
vardai. Bet, norint jį suprasti, pirmiausia reikia sužinoti, kiek 
čia žodžių, o ir tai padarius, paslaptis dar nebus atskleista! 

Šitaip pats su savimi kalbėdamas, Toresas pradėjo atminti- 
nai skaičiuoti. | 

— Čia keturiasdešimt penki žodžiai! — sušuko jis.-— Tai susi- 
darys 45 kontai.— Turint tiek pinigų, galima gyventi Brazilijo- 
je, Amerikoje, kur tik nori, ir, be to, nieko neveikti. O jei man 
po tiek sumokėtų už kiekvieną dokumento žodį! Tada kontus 
reikėtų skaičiuoti šimtais! Ak, velniai rautų! Mano rankose 
tikras turtas, ir būsiu paskutinis kvailys, jei jo negausiu! 

Atrodė, kad Toreso pirštai čiupinėja pinigus ir žarsto krū- 
vas aukso. 


!Reisas — senovinė smulki Brazilijos moneta. Piniginis vienetas 
buvo milreisas (1000 reisų). Kontas lygus 3000 reisų arba 3 milrei- 
sams. (Vert. past.) 

„Staiga jo mintys nukrypo kita linkme. 

— Pagaliau,— sušuko jis— aš prie tikslo! Nė kiek nesigai- 
lėsiu dėl sunkios kelionės nuo Atlanto krantų į Amazonės 
aukštupį. Juk tas žmogus galėjo išvykti iš Amerikos, iškeliau- 
ti už jūrių marių; kaip tada jį surasčiau? Bet ne! Jis čia: įli-. 
pęs į bet kurio šių medžių viršūnę, pamatyčiau namą, kuriame 
jis gyvena su visa šeima. 

Paskui Toresas vėl sugriebė popieriuką ir, karštligiškai juo 
mosuodamas, tarė: | | 

— Dar šiandien aš būsiu ten! Dar šiandien jis sužinos, kad 
jo laimė, jo gyvybė priklauso nuo šių eilučių! O kai panorės 
gauti šifrą joms perskaityti, tada... tada turės užmokėti! Jei 
užsigeisiu, jis nepagailės man viso turto, — jis nepagailėtų net 
ir savo kraujo. Ak, velniai rautų! Mano gerbiamas bendražy- 
gis, padavęs šį neįkainojamą dokumentą ir pasakęs jo paslap- 
tį, nurodęs, kaip galėčiau rasti jo buvusį bendradarbį ir kokiu 
vardu prisidengęs šis jau tiek metų slapstosi, tas gerbiamas 
draugas net neįtarė, kad atneš man turtus! 

Toresas paskutinį kartą žvilgtelėjo į pageltusį popieriuką, 
po to rūpestingai sulankstė ir įbruko į tvirtą varinę dėžutę, 
kuri jam atstojo ir piniginę. 

Iš tikro, jei visas Toreso turtas tilpo toje dėžutėje, ne di- 
didesnėje už portsigarą, tai jokioje pasaulio šalyje jo nebūtų 
palaikę turtuolių. Čia buvo po keletą visų kaimyninių valsty- 
bių monetų: du dvigubi Jungtinių Kolumbijos Valstijų kondo- 
rai, kiekvienas maždaug šimto frankų vertės; už šimtą frankų 
Venesuelos bolivarų; tiek pat perujietiškų solių; keletas Čilės 
eskudų — daugių daugiausia už 50 frankų, — ir kitokių smul- 
kių monetų. Visa tai sudarė maždaug penkis šimtus frankų; 
be to, Toresas būtų patekęs į gana keblią padėtį, jei jam būtų 
reikėję pasakyti, kur ir kada juos gavo. 

Viena tik aišku, kad prieš keletą mėnesių, staigiai metęs 
vergų medžiotojo amatą Paros provincijoje, Toresas Amazonės 
basėinu nukeliavo aukštyn, perėjo sieną ir atsidūrė Peru teri- 
torijoje. 

Pagaliau tam nuotykių ieškotojui pragyvenimas kainavo vi- 
sai nedaug. Kokios gi buvo jo išlaidos? Nei už pastogę, nei už 
rūbus mokėti nereikėjo. Miškas aprūpindavo maistu, kurį, 

kaip ir visi džiunglių valkatos, jis sau pasitaisydavo be dide- 
lio vargo. Jam užtekdavo keleto reisų tabakui, kurį pirkdavo 
misijose. ar kaimeliuose, ir degtinei, kad gertuvė neištuštėtų. 
Su keliais skatikais jis galėjo nusidanginti gana toli. 

Idėjęs raštelį į metalinę dėžutę su sandariai užsivožiančiu 
dangteliu, Toresas iš atsargumo persistengė ir, užuot vėl įsi- 
kišęs. ją į palaidinės kišenę, paguldė mažytėn įdubon tarp me- 
džio šaknų, o pats išsitiesė šalia. 

Tas neatsargumas jam vos brangiai nekaštavo. 

Saulė kepinte kepino. Buvo be galo tvanku. Jei artimiau- 
sio kaimelio bažnyčioje būtų buvęs laikrodis, jis būtų išmušęs 
antrą valandą dienos, o vėjelis būtų atnešęs dūžių garsą iki 
Toreso, nes jis gulėjo ne toliau kaip už dviejų mylių. 

Tačiau valandos, be abejo, jo nedomino. Valkata, įpratęs 
nustatyti apytikrį laiką pagal saulės aukštį nuo horizonto, ap- 
sieina ir be kariško tikslumo. Jis pusryčiauja ar pietauja, ka- 
da nori ar kada gali. Jis užmiega bet kur, kai tik apima snau- 
dulys. Jei stalas ne visada būna padengtas, tai guolis miško 
tankmėje po medžiu visada atsiras. Toresui patogumai nerūpė- 
jo. Be to, jis visą rytą keliavo, ką tik truputėlį užkando ir to- 
dėl pajuto, kad ne pro šalį būtų nusnūsti. Taigi dvi trys va- 
landos poilsio, ir jis vėl galės traukti toliau. Toresas kuo pa- 
togiau atsigulė žolėje ir rengėsi numigti. 

Tačiau jis buvo ne iš tų žmonių, kurie užmiega tuoj pat, be 
jokių - pasiruošimų. Toresas buvo įpratęs truktelėti gurkšnelį 
kitą kokio stipresnio gėrimo, o paskui išrūkyti pypkę. Degtinė 
sudirgina smegenis, o tabako dūmai atplukdo gražius sapnus. 
Bent jis taip manė. 

Taigi Toresas pirmiausia pakėlė prie lūpų gertuvę, kabančią 
prie šono. Joje buvo gėrimas, Peru vadinamas šika, o Amazo- 
nės aukštupyje — dažniau kaisuma. Jis daromas iš saldžiojo 
manijoko šaknų, o po to paliekamas išsivaikščioti; tačiau To- 
resas, kaip žmogus, kurio skonis gerokai atbukęs, buvo įpratęs 
į šį gėrimą įpilti dar ir nemažą tafijos dozę. 

Truktelėjęs keletą gurkšnių, Toresas pakratė gertuvę ir ne. 
be širdies skausmo pastebėjo, kad ji beveik tuščia. 

— Teks pripildyti! — nusprendė jis. 

Paskui išsitraukė trumpą pypkę, padarytą iš medžio šaknies, 
ir prikimšo aitraus ir stipraus senoviškos peteno rūšies bra- 
ziliško tabako. Į Prancūziją jį įvežė Niko. Tai jo nuopelnas, 
kad šiandien turime tą produktyviausią ir labiausiai paplitusį 
bulvinių šeimos augalą. | 

Šis tabakas neturėjo nieko bendro su pirmarūšių skaferlati, 
kurį gamina Prancūzijos fabrikantai, bet Toresas ir dėl rūkalų 
nebuvo labai išrankus. Jis brūkštelėjo skiltuvą, uždegė trupu- 
tį lipnios medžiagos, žinomos „skruzdžių kempės“ vardu (ją 
išskiria kai kurie plėviasparniai), ir užsirūkė pypkę. 

Po dešimto dūmo Toreso akys užsimerkė, pypkė išslydo iš 
pirštų, ir jis užmigo ar, tiksliau, nugrimzdo į užmarštį, kurios 
nepavadinsi tikru miegu. 


II skyrius 
VAGIS IR APVOGTASIS 


Toresas buvo numigęs jau kokį pusvalandį, kai po medžiais 
pasigirdo tylus šnaresys. Tarsi ėjo kažkas basas, labai atsargiai, 
kad kas neišgirstų. Jeigų mūsų nuotykių ieškotojas nebūtų 
miegojęs, tai, pajutęs žingsnius, iš karto būtų suklusęs — jis 
vengdavo ką nors susitikti. Bet šnaresys jo nepažadino, ir bū- 
tybė prisėlino ir sustojo per dešimtį žingsnių nuo medžio ne- 
pastebėta. 

Čia buvo ne žmogus, o guariba. Amazonės aukštupio džiung- 
lėse veisiasi daugybė kabiauodegių beždžionių: grakštieji sa- 
chiusai, „,raguotieji sažu“, pilkaplaukiai monosai; saginai, kurie 
taip baisiai vaiposi, jog atrodo, kad jie su kaukėmis. Tačiau 
savotiškiausios — guaribos. Jos gana draugiškos ir nepiktos, 
ne tokios, kaip žiaurios ir šlykščios mukuros. Be to, guaribos, 
linkusios bendrauti ir dažniausiai gyvena bandomis. Net iš to- 
li jas pažįsti — tokie monotoniški balsai, sakytum psalmės gie- 
dančių maldininkų. Nors guaribos nepiktos, tačiau užpulti jas 
neatsargų. O netrukus įsitikinsime, kad ir miegantis keliauto- 
jas atsiduria pavojuje, kai jį, tokį bejėgį, užklumpa guariba. 

Ta beždžionė, Brazilijoje dar vadinama barbado, buvo ne- 
mažo ūgio. Lanksti ir stipri, ji mokėjo grumtis žemėje nė kiek 

ne blogiau, kaip ir šokinėti nuo vieno milžiniško medžio vir- 
šūnės į kitą. -. 

Guariba artinosi mažais žingsneliais, atsargiai. Ji žvilgčiojo 
čia į kairę, čia į dešinę, mitriai judino uodegą. Gamta buvo 
dosni šiai beždžionių giminei — apdovanojo jas ne tik ketu- 
riomis rankomis (dėl to jos dar vadinamos keturrankėmis), bet 
ir miklia uodega, kurios galiuku guaribos geba puikiausiai su- 
griebti bet kokį daiktą. 

Guariba tyliai prisėlino, mosikuodama storu vėzdu, "kuris 
jos stipriose letenose buvo tarsi baisus ginklas. Beždžionė, be 
abejo, prieš keletą miriučių pastebėjo gulintį po medžiu žmo- 
gų; šis nejudėjo, ir ji, matyt, panoro prieiti arčiau. Šiek tiek 
dvejodama, guariba prisiartino per tris žingsnius ir sustojo. 
Jos barzdotas veidas išsiviepė, pasirodė aštrūs, balti kaip 
dramblio kaulas dantys, o vėzdas, nieko gero nelemdamas ver- 
gų medžiotojui, grėsmingai sujudėjo. 

Tikriausiai Toreso išvaizda guaribai nekėlė palankių jausmų. 
Gal ji turėjo savų, ypatingų priežasčių neapkęsti šio žmonių 
giminės atstovo, kurį atsitiktinumas beginklį atidavė jai į ran- 
kas? Galimas daiktas. Žinoma, kad kai kurie žvėrys ilgai pri- 
simena padarytą jiems skriaudą, ir, tur būt, ši guariba jautė 
pagiežą miško valkatoms. 

Iš tikro, beždžionės, ypač indėnams — vertingas laimikis; 
kad ir kokios būtų veislės, jos mėdžiojamos su visu Nemrodo 
įkarščiu ne tik dėl malonumo, bet ir dėl mėsos. 

Šiaip ar taip, nors guariba ir nesiruošė pasikeisti su medžio- 
tojų vaidmenimis (beždžionė neužmiršo, jog gamta ją sutvėrė 
žolėdžiu padaru, ir nė nemanė suryti vergų medžiotojo), tačiau 
šį kartą, matyt, buvo tvirtai pasiryžusi nudobti vieną savo 
amžiną priešą. 

Guariba kurį laiką jį apžiūrinėjo, o paskui ėmė sėlinti ap- 
link medį. Ji ėjo lėtai, sulaikiusi kvapą, bet vis po truputį 
artėdama. Jos judesiai buvo grėsmingi, o veido išraiška žiau- 
ri. Ji galėjo vienu vėzdo smūgiu užmušti tą miegantį žmogų; 
savaime suprantama, tuo metu Toreso gyvybė kybojo ant. 
plauko. | 

Ir tikrai, guariba sustojo visai prie pat medžio, šalia mie- 
gančiojo galvos, ir užsimojo vėzdu, 

Suprantama, Toresas“ neatsargiai pasielgė pasidėdamas šalia 
savęs įduboje tarp šaknų dėžutę su dokumentu ir visu savo 
turtu, tačiau kaip tik šis neatsargumas ir išgelbėjo jam gy- 
vybę. 

Prasiskverbęs pro šakas saulės spindulys slystelėjo metaline 
dėžute ir jos poliruotas paviršius suspindo tarsi veidrodis. Bež- 
džionė su būdingų jos giminei smalsumu tuoj pat sužiuro 
į šį blizgantį daiktą. Jos mintys — jei tik gyvulys gali turėti 
minčių — pakrypo kita linkme. Guariba pasilenkė, nutvėrė dė- 
žutę, atsitraukė per keletą žingsnių ir, pakėlusi prie akių, ėmė 
sukioti, stebėdamasi, kaip ji blykčioja. Matyt, monetų skambe- 
sys ją dar labiau nustebino. Ta muzika beždžionę tarsi užbūrė. 
Ji elgėsi kaip mažas vaikas su barškučiu. Paskui įsikišo dėžu- 
tę į burną, ir dantys grikštelėjo, slysdami metalu. Tačiau per- 
kąsti radinį beždžionė nesistengė. 

Be abejo, guariba manė aptikusi kokį nežinomą vaisių; pa- 
našų į didžiulį žėrintį migdolą, kurio branduolys barška ke- 
vale. Ji netrukus suprato apsirikusi, tačiau dėžutės mesti nė 
negalvojo. Priešingai, dar tvirčiau suspaudė kairiąja ranka ir 
paleido vėzdą, kuris krisdamas nulaužė sausą šakelę. | 

Tas garsas išbudino Toresą; jis mikliai pašoko, kaip žmo- 
gus, įpratęs visada būti budrus ir sugebąs akimirksniu išblaš- 
kyti miegą ir imtis veiklos. 

Toresąs tuoj pat suprato, su kuo turįs reikalą. 

— Guariba! — sušuko jis. | 

Griebęs šalia gulinčią mačetę, vergų medžiotojas pasiruošė 
gintis. | 

Išsigandusi beždžionė nedelsdama pasitraukė atgal — pama- 
tė stovintį žmogų, ir drąsa išgaravo; ji vikriai liuoktelėjo ir 
nėrė į tankme. 

— Pačių, laiku! — tarė Toresas — Ta nenaudėlė būtų kaip 
nieką mane užmušusi. 

Beždžionė, atsistojusi už dvidešimties žingsnių, maivėsi, tar- 
si norėdama jį paerzinti; staiga jos rankose Toresas pastebė- 
jo savo neįkainojamą dėžutę. 

— Biaurybė! — riktelėjo jis.— Ji manęs neužmušė, bet pa- 
darė dar blogiau — apvogė! 

Jis nelabai išsigando, kad dėžutėje visi pinigai, tačiau prisi- 
minęs ten esantį dokumentą, kurio netekimas — nepataisomas 
nuostolis "ir visų vilčių žlugimas, Toresas pašoko kaip įgeltas. 

— Velniai rautų! — subliovė jis. 

Ir trokšdamas žūt būt atgauti savo dėžutę, Toresas puolė 
paskui beždžionę. 

Jis puikiai suprato, kad pavyti tą vikrų žvėrį nelengva. Že- 
me ji bėgiojo pernelyg greitai, medžiais šokinėjo pernelyg 
aukštai. Tik taiklus šūvis galėjo ją sulaikyti, bet Toresas ne- 
turėjo jokio šaunamojo ginklo. Medžioklinis peilis ir kauptu- 
kas būtų pravertę tik pavijus guaribą. 

Netrukus paaiškėjo, kad beždžionę pavyktų sučiupti vien 
apgaule. Toresui neliko nieko kita, tik gudrumu įveikti klas- 
tingą žvėrį: užlįsti už kokio medžio kamieno, pasislėpti tank- 
mėje, sužadinti smalsumą ir priversti guaribą arba sustoti, arba 
grįžti atgal — tai ir viskas, ką galima buvo sugalvoti. Taip 
Toresas ir darė: persekiojo kaip buvo numatęs; bet vos ver- 
gų medžiotojas pasislėpdavo, beždžionė imdavo kantriai lauk- 
ti vėl jo pasirodant; ta gudrybė tik išvargino Toresą, o rezul- 
tatų nedavė jokių. 

— Prakeikta guariba! — netrukus sušuko jis.— Taip aš nieko 
nepešiu, o ji gali mane nuvesti atgal iki Brazilijos sienos. Kad 
nors numestų dėžutę! Bet kur tau! Jai patinka auksinių monetų 
skambesys! Ak, vagilė! Na, palauk, kai tave sučiupsiu!.. 

Ir Toresas vėl leidosi vytis beždžionę, tačiau ji lengvai, kaip 
ir anksčiau, paspruko. 

Taip prabėgo valanda, bet niekas nepasikeitė. Toreso užsi- 
spyrimą galima suprasti -- kaip be dokumento jis išlups pi- 
nigus? | 

Vergų medžiotoją apėmė įsiūtis. Jis keikėsi, trypė kojomis, 
grasino guaribai. Tačiau beždžionė tik pašaipiai vaipėsi, ir To- 
resas visai nebetekdavo kantrybės. 

Tada jis puldavo vytis. Bėgdavo, kol uždusdavo, painioda- 
masis aukštoje žolėje, kliūdamas už tankių krūmokšnių, susi- 
pynusių lianų, per kurias guariba peršokdavo lengvai, kaip 
žirgas lenktynių lauke per kliūtis. Kai kur jam kelią užtverda- 

vo storos šaknys, pasislėpusios žolėje. Toresas suklupdavo ir 
vėl keldavosi. Pagaliau jis pasijuto bešaukiąs: „Gelbėkit! Gel- 
bėkit! Laikykit vagį!“ — tarsi kas būtų galėjęs išgirsti. 

Galų gale, visai netekęs jėgų ir uždusęs, jis sustojo. 

— Velniai rautų! —nusikeikė Toresas.— Kai brūzgynuose 
gaudydavau pabėgusius negrus, būdavo žymiai lengviau! Bet 
aš nutversiu tą prakeiktą beždžionę! Taip, aš ją sučiupsiu! 
Vysiuos, kol kojos neš, o tada jai parodysiu!.. 

Pamačiusi, kad avantiūristas nebesiveja, guariba taip pat 
sustojo. Ji irgi ilsėjosi, nors nebuvo taip išvargusi, kaip 
Toresas, kuris nebegalėjo net pajudėti. 

Taip ji pastovėjo apie dešimtį minučių, grauždama kažko- 
kias šaknelės, kurias buvo išsirovusi iš žemės, ir retkarčiais 
pabarškindama. prie ausies dėžutę. 

Įniršęs Toresas ėmė svaidyti į beždžionę akmenis, bet jei 
ir pataikydavo, nieko blogo jai nepadarydavo, nes atstumas bu- 
vo didelis. 

Šiaip ar taip, reikėjo griebtis kažkokių priemonių. Iš vienos 
pusės, vaikytis toliau beždžionę, beveik neturint vilčių ją su- 
gauti, buvo tiesiog beprotystė; iš kitos — galutinai susitaikyti 
su likimu, sugriovusiu visus planus, likti ne tik nugalėtu, bet 
ir kvailo gyvulio apmulkintu, buvo labai skaudu. 

Ir vis dėlto Toresas žinojo, kad sutemus vagis be vargo 
dings, o jis, apvogtasis, ko gero, net negalės nusigauti į kelią 
iš to tankumyno. Tikrai, persekiodamas jis per keletą mylių 
nutolo nuo upės, ir grįžti atgal buvo nelengva. 

Toresas ėmė dvejoti; jis bandė viską šaltakraujiškai apgal- 
voti ir pagaliau, sviedęs beždžionei paskutinį prakeiksmą, jau 
norėjo į dėžutę numoti ranka, bet, nejučia prisiminęs doku- 
mentą ir su juo susijusius ateities planus, nusprendė paskutinį 
kartą pamėginti. 

Jis atsistojo. 

Guariba taip pat atsikėlė. 

Jis žengė keletą žingsnių į priekį. 

Beždžionė tiek pat pasitraukė atgal, tačiau šį kartą ji ne- 
lindo tolyn į miško gilumą, o sustojo po didžiuliu fikusu — 
įvairiausios šio medžio rūšys gausiai paplitusios visame Ama- 
zonės aukštupio baseine. 

Guariba apglėbė kamieną keturiomis rankomis, lengvai, kaip 
akrobatas ar, tiksliau, beždžionė, įlipo į medį, keturiasdešimties 
pėdų aukštyje užsikabino uodega už pirmųjų horizontalių ša- 
kų, o po to įsikorė į pačią viršūnę, kuri net linko nuo jos 
svorio. Visa tai vikriai guaribai buvo vienas juokas ir truko 
tik keletą sekundžių. 

Ten, įsitaisiusi kaip galima patogiau, ji pietavo toliau, skin- 
dama čia pat po ranka nusirpusius vaisius. Aišku, Toresas ir 
pats labai norėjo užkąsti ir atsigerti, bet, deja, — krepšys tuš- 
čias, o iš gertuvės išvarvinta viskas iki paskutinio lašo. 

Tačiau jis nepasuko atgal, o nužingsniavo prie medžio, nors 
beždžionė šiuo metu tupėjo aukštai šakose. Jis nė negalvojo 
lipti į fikusą, nes vagilė kaip mat būtų peršokusi į kitą. 

O ta nepasiekiama dėžutė nuolat barška ir barška prie bež- 
džionės ausies! 

Apimtas pykčio ir įsiutimo, Toresas ėmė plūsti guaribą. Tie- 
siog neįmanoma pasakyti visų tų žodžių, kuriais jis konevei- 
kė beždžionę. Ne tik ją išvadino metisu (baltojo braziliečio 
lūpose tai rimta užgaulė), bet ir kuriboka — negro ir indėno 
mišiniu. Toje pusiaujo platumoje nėra žiauresnio įžeidimo. 

Bet beždžionė, kuri buvo tik keturrankis padaras, šaipėsi iš 
tų keiksmų, kurie būtų įsiutinę žmonių giminės atstovą. 

Tada Toresas vėl ėmė svaidyti į ją akmenimis, šaknų nuo- 
laužomis, viskuo, kas pakliuvo po ranka. Nejaugi jis tikėjosi 
rimtai sužeisti beždžionę? Ne! Tiesiog jis nebesuprato, ką da- 
rąs. Iš bejėgiško pykčio Toresas neteko nuovokos. Gal būt, 
pradžioje jis tikėjosi, kad guariba, šokinėdama nuo šakos ant 
šakos, išmes dėžutę, arba, norėdama atsilyginti tuo pačiu, pa- 
leis ją persekiotojui į galvą. Bet kur tau! Beždžionė norėjo 
žūt būt išsaugoti dėžutę; nors ir stipriai laikė ją viena ranka, 
tačiau tai nekliudė judėti, nes buvo likusios kitos trys. 

Kai Toresas, netekęs vilties, ketino baigti tą žaidimą ir grįž- 
ti prie Amazonės, staiga jis išgirdo balsus. Taip, žmonių bal- 
sus. | 

Per kokį dvidešimt žingsnių nuo tos vietos, kur stovėjo VveI- 
gų medžiotojas, kažkas šnekučiavosi. | 

Pirmiausia Toresui dingtelėjo pasislėpti tankmėje. Būdamas 

atsargus žmogus, jis nenorėjo pasirodyti, kol nesužinos, su 
kuo gali susidurti. 

Susijaudinęs, be galo susidomėjęs, ištempęs ausis, jis lau- 
kė, ir tuo metu staiga nuskardėjo šūvis. 

Po to pasigirdo riksmas, ir mirtinai sužeista beždžionė, vis 
laikydama dėžutę, sunkiai nuvirto žemėn. 

— Po velnių!-— sušuko Toresas.— Ta kulka atskrido pačiu 
laiku! 

Ir, užmiršęs bet kokį atsargumą, jis išlindo iš tankmės. Tuo 
metu po medžiais pasirodė du vaikinai. 

„Tai buvo brazilai, apsirengę medžioklės rūbais: odiniai au- 
liniai batai, lengvos palmių pluošto skrybėlės, striukės, ar, tiks- 
liau, palaidinės, suveržtos per juosmenį ir Žymiai patogesnės 
už nacionalinį pončą. Iš veido bruožų ir spalvos buvo nesunku 
atspėti juos esant portugalus. 

Abu turėjo ilgus ispanų gamybos šautuvus, kiek primenan- 
čius arabų ginklus; tie šautuvai gana taikliai ir toli šauna, ir 
nuolatiniai Amazonės aukštupio miškų lankytojai labai gerai 
moka juos naudoti. | 

Tai patvirtino ir ką tik nuaidėjęs šūvis. Kulka pataikė bež- 
džionei tiesiai į galvą daugiau kaip iš 80 žingsnių. 

Be to, jaunuoliams už diržų kyšojo po durklą. Brazilijoje 
jie vadinami faka. Su tokiais durklais medžiotojai nedvejoda- 
mi puola leopardą ar kitą kokį plėšrūną; tiesa, šie žvėrys ne- 
labai grėsmingi, tačiau tenykščiuose miškuose jų gana gausu. 

Matyt, Toresui nebuvo ko bijoti šito susitikimo, ir jis nubė- 
"go prie beždžionės. 

Bet vaikinus, einančius ta pačia linkme, nuo guaribos sky- 
rė mažesnis -nuotolis ir, žengę keletą žingsnių, jie susidūrė 
su Toresu. 

Pastarasis jau buvo atgavęs sveiką nuovoką. 

— Nuoširdžiai dėkoju, ponai! — tarė jis linksmai, kilstelėjęs 
skrybėlę.— Užmušę tą biaurų žvėrį, jūs padarėte man didžiulę 
paslaugą! | 

Medžiotojai iš pradžių susižvalgė, gerai nesuprasdami už 
ką jiems dėkojama. 

Toresas keliais žodžiais papasakojo, kas nutiko. 

— Jūs manote nušovę tik beždžione,— tarė jis— o iš tikro 
užmušėte vagį. 

— Jei mes jums ir pasitarnavome,— atsakė. jaunesnysis, — 
tai, be abejo, visai atsitiktinai. Tačiau nė kiek ne mažiau džiau- 
giamės, kad galėjome jums pagelbėti. | 

Žengęs keletą žingsnių atgal, jis pasilenkė prie guaribos ir 
išlupo jai iš sugniaužto delno dėžutę. 

— Tur būt, tas daiktas priklauso jums, pone,— tarė jis. 

— Taip, tas pats, — atsakė Toresas, vikriai sugriebęs dėžu- 
tę, ir su palengvėjimu garsiai atsiduso. 

— Kuriam turiu dėkoti, ponai, už šią paslaugą? — pasitei- 
ravo jis. | 

— Mano draugui Manoeliui, Brazilijos armijos karo gydyto- 
jui, — atsakė vaikinas. 

— Aš nebūčiau jos nušovęs, jei tu nebūtum man parodęs, 
mielas Benitai,— įsiterpė Manoelis. 

— Tokiu atveju, ponai, — tarė Toresas, — aš jums abiem dė- 
kingas, tiek ponui Manoeliui, tiek ponui... 

— Benitui Garaliui, — užbaigė Manoelis. 

Vergų medžiotojui prireikė daug valios, kad nekrūptelėtų, 
išgirdęs šitą vardą, ypač kai vaikinas meiliai pridūrė: 

— Mano tėvo Žoamo Garalio ferma yra tik už trijų mylių 
nuo čia, ir jei ponas... | 

— Toresas, — atsakė nuotykių ieškotojas. 

— Jei ponas Toresas teiktumėtės mus aplankyti, visada bū- 
site mielas svečias. 

— Nežinau, ar galėsiu! — atsakė Toresas, nustebintas to ne- 
laukto susitikimo. Jis dvejojo, nesumodamas, kaip pasielgti. — 
Bijau, kad nebus progos pasinaudoti jūsų pasiūlymu... Per tą 
nelemtą nuotykį, apie kurį jums ką tik pasakojau, sugaišau 
daug brangaus laiko... Turiu nedelsiant grįžti prie Amazo- 
nės... Mat, galvoju plaukti iki Paros provincijos... 

— Na ką gi, ponas Toresai,— tarė Benitas, — gal būt, kelyje 
dar susitiksim. Mano tėvas rengiasi su visa šeima leistis į tą 
pačią kelionę, kaip ir jūs. , 

— O! — pagyvėjo Toresas.— Jūsų tėvas ketina pereiti Bra- 
zilijos sieną? 

— Taip, jis ruošiasi keleto mėnesių kelionei, — atsakė Be- 
nitas.— Bent mes tikimės jį įkalbėti. Tiesa, Manoeli? 

Manoelis linktelėjo galvą. 

-— Na ką gi, ponai, — užbaigė Toresas,—- tada tikrai galimas 
dalykas, kad mes kelyje susitiksime. Bet šiuo metu, deja, aš 
negaliu priimti jūsų pasiūlymo. Tačiau dar kartą dėkoju ir 
manau, jog esu jums dvigubai skolingas. 

Tai taręs, Toresas nusilenkė vaikinams, ir šie, taip pat nusi- 
lenkę, pasuko į fermą. 

Vergų medžiotojas palydėjo juos žvilgsniu. Paskui, kai vai- 
kinai dingo iš akių, Toresas sumurmėjo: 

— Aha, vadinasi, jis ketina pereiti sieną! .. Tegu tik perei- 
na: tada: dar labiau bus mano valdžioje. Laimingos kelionės, 
Zoamai Garali! 

Tai pasakęs, vergų medžiotojas pasuko į pietus, norėdamas 
arčiausiu - keliu pasiekti kairįjį upės krantą, ir dingo miško 
tankmėje. 


III skyrius 
GARALIO ŠEIMA 


Ikitoso kaimas įsikūręs kairiajame Amazonės krante, apytik- 
riai ties septyniasdešimt ketvirtu meridianu, toje vietoje, kur 
didžioji upė dar vadinama Maranjonu, ir kur jos vaga skiria 
Peru nuo Ekvadoro respublikos — penkiasdešimt penki lje į va- 
karus nuo Brazilijos sienos. 

Ikitosą, kaip ir visas kitas gyvenvietes, miestelius ar kaime- 
lius, išsimėčiusius Amazonės baseine, įkūrė misionieriai. Iki 
pat septynioliktų šio amžiaus metų Ikitoso genties indėnai (tuo 
metu — vieninteliai to krašto gyventojai), buvo įsikūrę srities 
gilumoje, gana toli nuo upės. Bet vieną gražią dieną, išsiver- 
žus vulkanui, jų teritorijoje visos versmės išdžiūvo, ir indė- 
nams teko persikelti į kairįjį Maranjono krantą. Netrukus gry- 
nakraujų ikitosų nebeliko, jie susimaišė su pakrantės indė- 
nais — Tikuna ir Omaga,—ir šiandien čia surasi tik mišrias 
gentis, be to, dar keletą ispanų ir dvi tris metisų šeimas. 

Keturios dešimtys lūšnelių, bet tokių vargingų, kad tik iš 
šiaudinių stogų buvo galima spręsti, jog čia žmonių būstai — 

štai ir visas kaimelis. Jis nepaprastai vaizdingai išsidėstęs ant 
plynaukštės, iškilusios virš upės apie šešiasdešimt pėdų. Į kai- 
melį veda netašytų rąstų laiptai, ir keliautojas jo nemato, kol 
neužlipa aukštyn. Viršuje kelią pastoja nesunkiai įveikiamas 
aptvaras iš įvairių krūmelių ir panašių į medžius augalų, ap- 
sivijusių lianomis; kur-ne-kur kyšo grakštūs bananų medžiai 
ir palmės. | 

Tais laikais — o mada, be abejo, negreit pakeis jų pirmykš- 
tį apdarą — Ikitoso indėnai vaikščiojo beveik nuogi. Vien tik 
ispanai ir metisai, su panieka žiūrėję į čiabuvius, vilkėjo pa- 
prastomis palaidinėmis, lengvomis medvilninėmis kelnėmis ir 
nešiojo šiaudines skrybėles. Kaimelyje visi gyveno gana var- 
gingai, be to, beveik nebendravo vieni su kitais ir susieidavo 
tik tada, kai misijos varpas. sukviesdavo juos į aptriušusią 
pirkią, atstojančią bažnyčią. 

Bet jei Ikitoso kaimelis, kaip, beje, ir daugelis Amazonės 
aukštupio gyvenviečių, vertėsi sunkiai, tai, nuplaukę pasroviui 
mažiau nei vieną. Ije, tame pačiame krante būtumėte pamatę 
turtingą viensėdiją, kur galėjai rasti visus ištaigingiausio gy- 
venimo reikmenis. 

Tai buvo Žoamo Garalio ferma; į ją ir pasuko abu vaikinai, 
išsiskyrę su vergų medžiotoju. 

Ši ferma, arba viensėdija (vietos gyventojai ją vadino fa- 
zenda), buvo įkurta prieš daugelį metų penkių šimtų pėdų plo- 
čio upės vingyje, toje vietoje, kur įteka Nanei, ir šiuo metu 
klestėte klestėjo. Dešiniuoju Nanei krantu ferma driekėsi per 
visą mylią į šiaurę ir tiek pat —į rytus Amazonės pakrante. 
dutinio dydžio lagūnų ją skyrė nuo savanos ir ganyklų. 

Kaip tik čia 1826 metais, tai yra prieš dvidešimt šešerius me- 
tus, Žoamą Garalį sutiko fazendos šeimininkas. 

Jos pirmasis savininkas, portugalas, vardu Magaljansas, ver- 
tėsi vien miško prekyba, ir jo neseniai pastatyta sodyba už- 
ėmė vos pusę mylios upės pakrantėje. 

Čia -Magaljansas, vaišingas, kaip ir visi senosios kartos por- 
tugalai, gyveno su savo. dukra Jakita, kuri, mirus motinai, 
ėmė šeimininkauti pati. Magaljansas buvo geras darbininkas, 
nepaprastai ištvermingas, tačiau jam trūko išsilavinimo. Jei 

jis ir sugebėjo vadovauti keletui vergų ir tuzinui samdytų in- 
dėnų, tai prekyboje buvo nepalyginamai mažiau apsukrus. Tai- 
gi dėl žinių stokos Ikitoso viensėdija neklestėjo, ir portugalo 
pirklio reikalai buvo kebloki. 

Štai kokia buvo padėtis, kai Žoamas Garalis, kuris tuomet 
turėjo dvidešimt dvejus metus, vieną dieną susitiko su Magal- 
jansu. Žoamas atsidūrė tame krašte visiškai išsekęs, be pragy- 
venimo lėšų. Magaljansas rado jį gretimame miške leisgyvį 
iš bado ir nuovargio. Taurios širdies buvo tas portugalas. Jis 
nepaklausė nepažįstamojo, iš kur šis atėjo, 0 tik pasiteiravo, 
ko jam reikėtų. Kilnus, išdidus, nors ir išvargęs, Žoamo Gara- 
lio veidas jį sujaudino. Magaljansas priglaudė vaikiną, pasta- 
tė ant kojų ir pasiūlė paviešėti keletą dienų; šis sutiko ir... 
liko visam gyvenimui... 

Štai kokiomis aplinkybėmis Žoamas Garalis įsikūrė Ikitoso 
fermoje. " 

Žoamas buvo brazilas ir neturėjo nei šeimos, nei turto. Jį 
ištiko nesėkmės, ir jam teko išvykti iš tėvynės be mažiausios 
vilties ten sugrįžti. Jis paprašė šeimininko, kad šis leistų nieko 
nepasakoti apie jį ištikusias nelaimes — nelaimes tiek pat sun- 
kias, kiek ir nepelnytas. Jis trokštąs tik viena — pradėti naują 
gyvenimą, kupiną darbo. Jis čia atkeliavęs atsitiktinai, tikėda- 
masis įsikurti kokioje nors fazendoje krašto gilumoje, Jis bu- 
vo išprusęs, protingas, Iš jo išvaizdos buvo matyti, kad tai 
nuoširdus, atviras ir tiesus Žmogus. Jis labai patiko Magaljan- 
sui, ir šis pasiūlė Žoamui likti fazendoje; mat, jo išprusimo 
kaip tik ir trūko šeimininkui. 

Žoamas nedvejodamas sutiko. Anksčiau jis ketino įsitaisyti 
seringalyje ir rinkti kaučiuką. Ten geras darbininkas tais lai- 
kais uždirbdavo penkis šešis piastrus per dieną ir vėliau, su- 
siklosčius palankioms aplinkybėms, net tapdavo fermeriu. Bet 
Magaljansas teisingai jam sakė, kad nors seringalyje ir gerai 
mokama, darbo galima gauti tik derliaus nuėmimo metu, tai 
yra keletui mėnesių, ir tvirtos padėties, kurios troško jaunuo- 
lis, jokiu būdu nesusikursi. 

. Portugalo buvo teisybė. Žoamas Garalis tai suprato ir ryž- 
tingai ėmėsi darbo fazendoje, nusprendęs paaukoti jai visas 
savo jėgas. | 

Magaljansui neteko gailėtis kilnaus poelgio. Jo reikalai pa- 
sitaisė. Netrukus Žoamo Garalio dėka smarkiai išsiplėtė pre- 
kyba miškų, kuris buvo plukdomas Amazone iki Paros provin- 
cijos. Fazenda taip pat gerokai išaugo ir nusidriekė Amazonės 
pakrante iki pat Nanei žiočių. Vietoj senojo namo atsirado 
gražus dviaukštis pastatas, su didele veranda, beveik paslėp- 
tas nuostabių medžių — mimozų, figmedžių, bauhinijų, paulini- 
jų: jų kamienus tartum tinklas buvo apraizgę kryžiažiedžiai au- 
galai, bromelijos purpuriniais žiedais ir keisčiausios lianos. 

Atokiau, už didžiulių krūmų, tankmėje glūdėjo įvairūs pasta- 
tai — ūkiniai trobesiai, negrų pirkelės, indėnų šėtros. Čia gy- 
veno fazendos darbininkai. Nuo upės kranto, apaugusio mel- 
dais ir kita vandens augmenija, buvo matyti tik pagrindinis 
namas, 

Erdvi pieva, nusidriekusi palei lagūnas, rūpestingai apvalyta 
nuo krūmokšnių, buvo puikiausia ganykla. Ten rupšnojo žolę 
daugybė gyvulių. Tai buvo naujas didžiulio pelno šaltinis, nes 
tame turtingame krašte per ketverius metus bandos išauga dvi- 
gubai ir dar duoda dešimt procentų pajamų vien už piaunamų 
maistui gyvulių kailius. Iškirsto miško vietoje buvo užveista 
keletas manijoko ir kavos plantacijų. Netrukus buvo pastaty- 
tas Malūnos cukrašvendrių stiebams malti, iš stiebų buvo gami- 
nama melasas, tafija ir romas. Trumpiau kalbant, praėjus de- 
šimčiai metų po Žoamo Garalio atvykimo į Ikitoso fermą, ji 
tapo viena turtingiausių Amazonės aukštupyje. Jaunasis ūk- 
vedys sugebėjo tvarkyti tiek vidaus darbus, tiek prekybos 
reikalus, ir fazendos gerbūvis augo diena iš dienos. 

Portugalas greitai suprato, kiek jis skolingas Žoamui Gara- 
liui. Norėdamas atlyginti pagal nuopelnus, Magaljansas pra- 
džioje jam skyrė šiek tiek pelno, o po ketverių metų priėmė 
lygiateisiu dalininku. 

Tačiau portugalas svajojo padaryti dar daugiau. Jo dukra 
Jakita, kaip ir jis pats, matė, kad Garalis švelnus kitiems, 
griežtas sau, nepaprastai geros širdies ir protingas Žmogus. 
Jakita jį pamilo; tačiau, nors Žoamas ir neliko abejingas tos 
šaunios merginos dorybėms ir grožiui, vis dėlto atrodė, kad 
ar iš išdidumo, ar iš santūrumo jis neketina prašyti jos ran- 
kos. 

Nelaimingas atsitikimas paskubino apsisprendimą. 

Vieną dieną Magaljansą, vadovavusį miško kirtėjams, mir- 
tinai sužeidė krisdamas medis. Leisgyvis jis buvo parneštas 
į fermą ir, jausdamas, kad netrukus. mirs, pašaukė netoliese 
verkiančią dukrą. Paėmęs jos ranką, įdėjo ją į Žoamo Garalio 
ranką ir privertė pastarąjį prisiekti, jog imsiąs Jakitą už žmoną. 

— Tu -grąžinai man turtą, —tarė jis— ir aš negalėsiu ra- 
miai mirti, kol šia sąjunga neužtikrinsiu dukrai ateities. 

— Aš galiu likti jai atsidavusiu tarnu, broliu, globėju, ne- 
tapdamas jos vyru,— pradžioje atsakė Žoamas Garalis— Aš 
jums už viską skolingas, Magaljansai, ir to niekad nepamiršiu, 
tačiau atpildas, kuriuo norite atsilyginti man už darbą, viršija 
nuopelnus. 

Tėvas spyrėsi. Besiartinanti mirtis neleido jam laukti, jis 
reikalavo pažado ir jį gavo. | 

Jakitai tuo metu buvo dvidešimt dveji metai, Žoamui — dvi- 
dešimt šešeri. Jie mylėjo vienas kitą ir susituokė, likus ke- 
lioms valandoms iki Magaljanso mirties; tėvui dar užteko jė- 
gų juos palaiminti. 

Štai kokiomis aplinkybėmis 1830 metais, dideliam visų fer- 
mos darbininkų džiaugsmui, Žoamas Garalis tapo naujuoju 
Ikitoso fazendos šeimininku. 

Susijungus tiems dviem protams ir širdims, fazendos gerbū- 
vis galėjo tik dar labiau išaugti. 

Po metų Jakita padovanojo vyrui sūnų, o dar po dvejų — 
dukrą. Benitas ir Minja, senojo portugalo anūkai, turėjo pasi- 
daryti vertais savo senelio, vertais savo tėvų, Žoamo ir Jaki- 
tos, vaikais. 

Mergytė išaugo žavi. Ji dar nė karto nebuvo iškeliavusi iš 
fazendos. Gyveno tyroje ir sveikoje aplinkoje, apsupta nuosta- 
bios tropikų gamtos, o gauto iš. motinos auklėjimo ir įgytų 
iš tėvo žinių jai pilnai pakako. Ko ją dar galėjo išmokyti Ma- 
nauso ar Belemo vienuolynuose? Kur ji būtų radusi geresnį 
šeimyninės santarvės pavyzdį? Argi jos protas ir širdis būtų 
tobuliau susiformavę toli nuo tėvų namų? Jei ateityje Minjai 
nebus lemta po. motinos mirties likti fazendos šeimininke, tai, 
ir būdama bet kur kitur, ji sugebės išsaugoti savo vertę ir už- 
imti atitinkamą padėtį. 

Benitas — visai kas kita. Tėvas protingai nusprendė, kad sū- 
nus privalo gauti tą nuodugnų ir pilną išsilavinimą, kuris tais 
laikais buvo įgyjamas tik didžiuosiuose Brazilijos miestuose. 
Tuo metu turtingas fazendos savininkas jau galėjo nieko ne- 
atsakyti sūnui. Benitas buvo neeilinių gabumų, imlaus, gyvo 
proto ir kilnios širdies jaunuolis. Dvylikos metų amžiaus jis 
buvo. pasiųstas į Paros provinciją, į Belemą; ten, puikių peda- 
gogų mokomas, gavo tokius gerus pagrindus, kad vėliau pa- 
sidarė žinomu žmogumi. Jam nebuvo svetima nei literatūra, 
nei mokslas, nei menas. Jis mokėsi taip stropiai, tarsi tėvo 
turtas nebūtų leidęs dykinėti. Jis buvo ne iš tų, kurie mano, 
jog pinigai išlaisvina nuo darbo; priešingai, drąsus, tvirtas ir 
tiesus jaunuolis buvo įsitikinęs, kad šios pareigos niekas netu- 
ri vengti, jei tik nori būti vertas žmogaus vardo. 

Pirmaisiais gyvenimo Beleme metais Benitas susipažino su 
Manoeliu Valdesu. Šis jaunuolis, Paros pirklio sūnus, mokėsi 
toje pačioje mokykloje, kaip ir Benitas. Abiejų buvo panašus 
charakteris ir skonis, tai juos smarkiai suartino; netrukus vai- 
kinai tapo neperskiriamais draugais. 

Manocelis, gimęs 1832 metais, buvo metais vyresnis už Be- 
nitą. Jis turėjo tik motiną, kuri gyveno iš gan kuklaus vyro 
palikimo. Taigi, baigęs vidurinę mokyklą, Manoelis pradėjo 
studijuoti mediciną. Jis jautė nenugalimą potraukį tai kilniai 
profesijai ir ketino tapti karo gydytoju. 

Tuo metu, kai mes jį sutikome su Benitu, Manoelis Valdesas 
jau buvo baigęs studijas ir keletui mėnesių atvyko pailsėti 
į fazendą, kur paprastai praleisdavo atostogas. Tas malonios 
išvaizdos, subtilių veido bruožų, su įgimtu savigarbos jaus- 
mu vaikinas Žoamui ir Jakitai tapo antruoju sūnumi, o Beni- 
tui — tikru broliu. Tačiau jausmas Minjai buvo kitoks — ne- 
trukus Manoelis prisirišo prie merginos kur kas stipriau, negu 
brolis prie sesers. 

1852 metais — iki mūsų istorijos pradžios jau buvo prabė- 
gę keturi tų metų mėnesiai — Žoamui Garaliui sukako ketu- 
riasdešimt aštuoneri metai. Būdamas santūrus, nuosaikus, darbš- 
tus, jis gerai išsilaikė, nors daugumą žmonių šis alinantis kli- 
matas susendindavo prieš laiką. Jo trumpai pakirpti plaukai ir 
ilga barzda jau buvo padabinti sidabro gijų, ir todėl jis atrodė 

panašus į puritoną. Sąžiningumas, kuriuo pasižymėjo. brazilai 
pirkliai ir žemvaldžiai, tiesiog atsispindėjo jo tiesiame ir atvi- 
rame veide. Šiame iš pažiūros ramiame žmoguje galėjai nu- 
spėti degant vidinę ugnį, kurią tramdė vien tvirta valia. Jo at- 
virame žvilgsnyje spinduliavo gyvybinga jėga ir jautei, kad, 
reikalui esant, dėl kitų šis Žmogus visada pasiaukotų. | 

Ir vis dėlto tame ramiame, stiprios sveikatos žmoguje, ku- 
riam, rodės, viskas nusisekė gyvenime, galėjai pastebėti gilų 
liūdesį, kurio nepajėgė praskaidrinti net švelnus Jakitos pri- 
sirišimas. 

Kodėl šis teisingas, visų gerbiamas žmogus, kuris tikrai ga- 
lėtų būti laimingas, nešvyti džiaugsmu? Kodėl atrodo, kad jis 
moka džiaugtis kitų laime, tik jokiu būdu ne savo? Gal jį 
graužia koks skausmas? Ta mintis kėlė jo žmonai nuolatinį rū- 
pestį. " 

Jakitai tuo metu sukako keturiasdešimt ketveri metai. Tame 
tropikų krašte, kur moterys susensta vos sulaukę trisdešimties, 
Jakita taip pat sugebėjo atsispirti ardančiam klimato povei- 
kiui. Jos kiek pašiurkštėjęs, tačiau vis dar gražus veidas iš- 
laikė tuos išdidžius, būdingus portugalams bruožus, kur taip 
vieningai jungiasi veido ir dvasios kilnumas. 

Benitas ir Minja į tėvų meilę visada atsakydavo dideliu 
prieraišumų. 

Benitas, kuriam suėjo dvidešimt vieneri metai, buvo gy- 
vas, drąsus, malonus jaunuolis, be galo atviraširdis, tuo jis 
ir skyrėsi nuo savo draugo Manoelio, kuris buvo daug rimtes- 
nis, santūresnis. Benitui po ištisų metų, praleistų Beleme, toli 
nuo fazendos, buvo didžiausias džiaugsmas kartu su savo jau- 
nuoju draugu sugrįžti į gimtuosius namus, pamatyti tėvą, mo- 
tiną, seserį, vėl atsidurti — o jis buvo aistringas medžiotojas — 
puikiuose Amazonės aukštupio miškuose, kurių paslapčių žmo- 
gus dar neįžvelgs ilgus amžius. 

Minjai tuomet buvo dvidešimt. Mėlynose žavios juodaplau- 
kės merginos akyse, atrodo, atsispindėjo visa siela. Vidutinio 
ūgio, liekna, grakšti, ji priminė Jakitą. Kiek rimtesnė už brolį, 
gera, gailestinga, maloni, Minja buvo visų numylėtinė. 
„Taip būtų pasakęs bet kuris fazendos darbininkas. Supran- 
tama, jos brolio draugo, Manoelio Valdeso, nuomonės net ne- 

reikėjo klausti — jis buvo suinteresuotas asmuo ir bešališko 
"atsakymo duoti negalėjo. 

Garalių šeimynos vaizdas nebus pilnas, jam truks keleto 
bruožų, jei neužsiminsime apie gausybę fazendos darbininkų. 

Visų pirma derėtų paminėti seną šešiasdešimties metų neg- 
rę Sibelę, buvusią Jakitos auklę, kuri, nors šeimininkas ir do- 
vanojo laisvę, liko vergiškai prisirišusi prie jo ir namiškių. 
Ji buvo šeimos narys. Vadino „tu“ tiek dukrą, tiek motiną. 
Visas šios geraširdės moteriškės gyvenimas prabėgo tarp tų 
laukų, miškų, ant upės kranto. Ji pateko į Ikitosą dar vaikas 
tais laikais, kai tebebuvo gyva prekyba negrais, ir jau niekada 
nebeapleido kaimelio: čia ištekėjo, anksti tapo našle, čia ne- 
teko vienintelio sūnaus ir liko tarnauti pas Magaljansą. Ji ži- 
nojo tik tą Amazonės dalį, kuri nuolatos buvo jai prieš akis. 

Be Sibelės, dar reikia paminėti gražutę linksmą mulatę, Min- 
jos tarnaitę, atsidavusią šiai visa širdimi. Ji buvo to paties -am- 
žiaus, kaip jaunoji šeimininkė; jos vardas buvo Lina. Šiai mie- 
lai, truputį išpaikintai būtybei buvo atleidžiamas kiek per di- 
delis familiarumas, ir ji už tai dievinte dievino šeimininkę. Li- 
na buvo gyva, judri, lipšni, švelni ir tuose namuose galėjo 
daryti viską, kas tik ateidavo į galvą. 

Jei kalbėsime apie darbininkus, tai jų buvo dvi grupės: apie 
šimtas indėnų, pasamdytų darbams fazendoje, ir dukart tiek 
negrų, kurie dar buvo vergai, tačiau jų vaikai jau gimdavo 
laisvi. Žoamas Garalis šiuo atžvilgiu aplenkė brazilų vyriau- 
sybę. Tarp kita ko, tame krašte su negrais, atvežtais iš Ben- 
gelos, Kongo, Aukso Kranto, buvo elgiamasi švelniai, švel- 
niau, negu bet kur kitur, ir jokiu būdu ne Ikitoso fazendoje 
reikėtų ieškoti liūdnų žiaurumo pavyzdžių, taip dažnų kitų ša- 
lių plantacijose. 


IV skyrius 
DVEJONĖS 


Manoelis mylėjo savo draugo Benito seserį, ir mergina jam 
buvo neabejinga. Abu jie vertino vienas kitą, ir iš tiesų, jie 
buvo tinkama pora. 

Kai Manoelis buvo visiškai tikras dėl savo jausmų Minjai, 
jis pirmiausia atvėrė širdį Benitui. 

"— Drauguži Manoeli! — džiugiai sušuko vaikinas,—tu vi- 
sai gerai sugalvojai! Leisk veikti man! Iš pradžių pakalbėsiu 
su mama ir, Manau, galiu tau pažadėti — ji sutiks. 

Po pusvalandžio viskas buvo sutvarkyta. Benitas motinai 
nepasakė nieko naujo: geroji Jakita jaunuolių meilę jų širdy- 
se išskaitė daug anksčiau, negu jie patys susivokė. 

Po dešimties minučių Benitas jau kalbėjo su Minja. Reikia 
pripažinti, kad ir čia jam neteko gražbyliauti. Sulig pirmais 
žodžiais mielos mergytės galvutė nusviro broliui ant peties ir 
iš jos širdies išsiveržė žodžiai: „O, kaip aš džiaugiuosi!“ 

Atsakymas buvo duotas vos ne anksčiau už klausimą. Viskas 
buvo aiškų, o Benitui nieko daugiau ir nereikėjo. 

Niekas taip pat neabejojo, kad ir Žoamas Garalis sutiks. Bet 
Jakita ir vaikai ne iš karto jam užsiminė apie savo planus, 
nes kartu su jungtuvių klausimu reikėjo paliesti dar ir kitą, 
daug sunkiau išsprendžiamą: kur atšvęsti vestuves? 

Iš tikro, kur jas iškeltiė Toje varganoje kaimo pirkelėje, ku- 
ri atstojo bažnyčią? Kodėl gi ne? Juk kaip tik čia Žoamo ir 
Jakitos santuoką palaimino tėvas Pasanja, kuris tuo metu 
buvo Ikitoso parapijos klebonas. Tais laikais, kaip ir mūsų die- 
nomis, Brazilijoje civilinė santuoka galiojo lygia greta su baž- 
nytine: užtekdavo įrašo Misijos knygoje, ir jungtuvės būdavo 
pripažintos teisėtomis, nors jų ir neužtvirtindavo joks valsty- 
bės tarnautojas. 

Gali būt, Žoamas Garalis norės, kad sutuoktuvės įvyktų Iki- 
tose labai iškilmingai, dalyvaujant visiems fazendos gyvento- 
jams. Tačiau tokiu atveju jam būtų atkakliai pasipriešinta. 

— Manoeli,— tarė mergina sužadėtiniui,— jei kas atsiklaus- 
tų manęs, tai pasakyčiau, kad noriu tuoktis ne čia, o Paroje. 
Ponia Valdes ligota ir negali atvykti į Ikitosą, o aš nenorėčiau 
tapti jos dukra nesusipažinusi. Ir mama taip pat galvoja. Todėl 
pasistenkime įkalbėti tėtę, kad šis nuvežtų mus į Belemą pas 
tą, kurios namai netrukus bus mano namai. Jūs sutinkate? 

Į šį pasiūlymą Manoelis atsakė spusteldamas Minjai ranką. 
Jis taip pat karščiausiai troško, kad motina dalyvautų jungtu- 


27 


vėse. Benitas besąlygiškai pritarė šiam planui. Tad beliko įti- 
kinti Žoamą Garalį. 

Todėl tą dieną abu vaikinai išvyko į medžioklę, kad Jakita 
galėtų pasikalbėti su vyru be liudininkų. 

Taigi po pietų abu tėvai liko vieni didžiulėje svetainėje. 

Žoamas Garalis buvo ką tik įėjęs į namus ir prigulęs ant pin- 
tos bambuko kanapos, kai Jakita sutrikusi atsisėdo šalia. 

Jakita jaudinosi, kad vyrui reikės pasakyti apie Manoelio 
jausmus jų dukrai. Tos vedybos galėjo tik užtikrinti Minjos 
laimę, ir Žoamas su džiaugsmu atvers glėbį naujajam sūnui, 
kurio gerąsias savybes jis puikiai žinojo ir vertino. Bet Jakita 
jautė, kad nebus lengva prikalbinti vyrą išvykti iš fazendos. 

Iš tikro nuo to laiko, kai Žaomas Garalis dar visai jaunas 
atkeliavo į šį kraštą, jis niekada net dienai nebuvo išvykės 
iš namų. Nors lėtai rytų pusėn tekantys Amazonės vandenys 
ir kviesdavo į nežinomus tolius, nors Žoamas Garalis kasmet 
plukdydavo galybę miško. medžiagos į Manausą, Belemą, Pa- 
ros provinciją, nors kiekvienais metais po atostogų jis išleis- 
davo tęsti studijų Benitą — pačiam Žoamui, rodės, niekada nė 
į galvą neateidavo jį palydėti. 

Visas gėrybes, kurias duodavo ferma, miškai ir ganyklos, 
Garalis parduodavo vietoje. Galėjai pamanyti, kad nei minti- 
mis, nei žvilgsniu jis nenorėjo išeiti iš to žemės rojaus, kuria- 
me pats gyveno. 

Jei per visus tuos dvidešimt penkerius metus Žoamas Garalis 
neperėjo Brazilijos sienos, tai, savaime suprantama, jo žmona 
ir duktė taip pat niekad nebuvo įkėlusios kojos į brazilų žemę. 
Tačiau jos labai norėjo bent kiek pažinti tą gražų kraštą, apie 
kurį taip dažnai pasakojo Benitas. Du ar tris kartus Jakita už- 
siminė apie tai vyrui. Bet ji pastebėjo, kad mintis palikti fa- 
zendą nors keletui savaičių dar labiau jį nuliūdindavo. Vyro 
akys apsiblausdavo, ir jis kalbėdavo su švelniu priekaištu: 

— Kodėl turėtume išvykti iš namų? Argi mums čia bloga? 

Ir Jakita nedrįsdavo primygtinai prašyti: juk tik dėl šio 
žmogaus rūpestingumo ir begalinio atidumo ji buvo tokia lai- 
minga. 

Tačiau šį kartą ji turėjo labai svarų argumentą. Minjos jung- 

tuvės buvo puiki proga palydėti merginą į Belemą, kur ji liks 
gyventi su vyru.. 

Ten Minja susipažins su Manoelio Valdeso motina ir ją pa- 
mils. Ką Žoamas Garalis gali pasakyti prieš tokį teisėtą norą? 
Nejaugi jis nesupranta, kad ji pati, Jakita, trokšta pamatyti 
tą, kuri taps antrąja jos vaiko motina, nejaugi jis jai nepri- 
tars? 

Jakita paėmė vyro ranką ir prabilo tuo švelniu balsu, kuris 
buvo gražiausia muzika šiam be galo darbščiam žmogui. 

— Žoamai,—tarė ji, —noriu pakalbėti apie vieną planą, 
kurį įgyvendinti mes karštai trokštame; jis pradžiugins tave 
nė kiek ne mažiau, kaip mane ir vaikus. 

— Apie ką tu čia, Jakita? — paklausė Žoamas. 

— Manoėlis ir mūsų dukra myli vienas kitą, ir ta santuoka 
atneš jiems laimę... | | 

Sulig pirmais Jakitos žodžiais Žoamas Garalis staiga pašoko, 
nepajėgdamas susivaldyti. Paskui jis nuleido akis, tarsi norė- 
damas išvengti žmonos žvilgsnio. 

— Kas tau, Žoamai? — paklausė ji. 

— Minja... išteka? .. — sumurmėjo Žoamas. 

— Drauge mano,— kalbėjo toliau suspausta širdimi Jakita — 
ar tau šios vedybos kuo nors nepatinka? Nejaugi nepastebėjai, 
ką Manoelis jaučia mūsų dukrai? 

— Taip!.. Jau bus maždaug metai... 

Žoamas vėl atsisėdo, nepabaigęs minties. Sukaupęs valią, jis 
susitvardė. Nepaaiškinamas nerimas išsisklaidė. Žoamas pa- 
lengva pakėlė akis ir susimąstęs ilgai žiūrėjo į žmoną. 

Jakita paėmė jam už rankos. 

— Mielas Žoamai,— tarė ji, — nejaugi aš apsirikau? Nejau- 
gi tu nepagalvojai, kad vieną gražią dieną tos vedybos įvyks 
ir atneš mūsų dukrai laimę? 

— Taip...— atsakė Žoamas.— Žinoma!.. Be abejo!.. Ta- 
čiau, Jakita, tos vedybos... tos vedybos, kurias visi numatė- 
me. .. kada jos įvyks? .. Greitai?.. | 

— Jos įvyks, kada tu panorėsi, Žoamai. 

— Čia?.. Ikitose? 

Dabar Jakita galėjo pasakyti kitą troškimą, kurį jau seniai 
nešiojo širdyje. Tačiau prabilo aiškiai dvejodama. 

— Klausyk, Žoamai,— tarė ji, kiek patylėjusi.— Aš noriu 
kai ką pasiūlyti dėl vestuvių ir, tikiuosi, tu man pritarsi. Per 
tuos dvidešimt metų jau du ar tris kartus prašiau nuvežti ma- 
ne su dukra į Amazonės žemupio provincijas ir į Parą, kur 
mes dar niekad nebuvome. Fazendos rūpesčiai ir darbai, dėl 
kurių turėdavai būti namuose, neleido tau patenkinti mūsų 
troškimo. Bet koks išvykimas, nors ir keletui dienų, galėjo 
pakenkti ūkiui. Tačiau dabar viskas sekasi gerai, geriau, ne- 
gu svajojome; jei tau dar neatėjo metas pailsėti, tai gal galė- 
tum padaryti nors keleto savaičių pertrauką? 

Žoamas neatsakė, bet Jakita pajuto, kaip tarsi nuo staigaus 
skausmo virptelėjo jo ranka. Tačiau švelni šypsena, lyg kvie- 
timas kalbėti toliau, nuslydo jo lūpomis. 

— Žoamai, — vėl pradėjo Jakita,— štai puiki proga, kokios 
niekad nebepasitaikys. Minja ištėkės, paliks mus ir gyvens 
toli. Tai bus pirmasis sielvartas, kurį patirsime dėl mūsų mer-' 
gytės, ir, kai tik pagalvoju apie greitą išsiskyrimą, man su- 
spaudžia širdį. Todėl aš labai norėčiau palydėti ją iki Bele- 
mo. Pagaliau ar tau pačiam neatrodo, kad derėtų susipažinti 
su jos vyro motina? Juk ji pakeis mane, juk jai mes patikėsi- 
me savo dukrą! Be to, ir Minja nenorėtų nuliūdinti ponios 
Valdes, atšvęsdama vestuves be jos. Jei tuo metu, kai mes, 
mielas Žoamai, tuokėmės, tavo motina būtų buvusi gyva, tu 
irgi būtum norėjęs, kad ji dalyvautų! 

Sulig šiais Jakitos žodžiais Žoamas Garalis vėl nejučia 
krūptelėjo. 

— Drauge mano,— kalbėjo toliau Jakita,— kaip aš norėčiau 
kartu su Minja, su abiem sūnumis, Benitu ir Manoeliu, su ta- 
vimi pamatyti gimtąją Braziliją, nuplaukti šia nuostabiąja upe 
iki pat pajūrio provincijų! Man atrodo, kad ten atsiskyrimas 
nebūtų toks baisus. Sugrįžusi bent mintyse galėčiau matyti 
savo dukrą namuose, kur jos laukia antroji motina. Man 
netektų jos įsivaizduoti nežinomam krašte. Jausčiausi ne tokia 
svetima jos gyvenime. 

Tuo metu Žoamo akys buvo nukreiptos į žmoną, ir jis ilgai 
žiūrėjo į ją, vis dar netardamas nė žodžio. | 

Kas dėjosi jo širdyje? Ko jis vis dvejojo patenkinti tokį 
"teisėtą prašymą, ištarti „taip“, pradžiuginti saviškius? Rūpini- 

masis ūkiu — nepakankama priežastis. Keleto savaičių išvyka 
jiems jokiu būdu negalėjo pakenkti. Darbuose be jokio vargo 
jį būtų pakeitęs ūkvedys. Tačiau Žoamas vis dar kažko svy- 
ravo. 
. Jakita abiem rankom suėmė vyro ranką ir švelniai ją spus- 
telėjo. 

— Mielas Žoamai,— tarė ji. — mano prašymas — ne užgaida. 
Ne! Ilgai galvojau apie šį pasiūlymą, ir jei tu sutiksi, išsipil- 
dys mano didžiausias troškimas. Mūsų vaikai žino, kad dabar 
mudu kalbamės. Minja, Benitas ir Manoelis labai prašo, kad 
mes abu juos palydėtume. Be to, mums būtų kur kas maloniau 
atšvęsti vestuves Beleme, negu Ikitose. Jei atvyks visi saviškiai,. 
mūsų dukrai išeis tik į naudą: geriau bus įsikurti, sutvirtės 
jos padėtis Beleme, jausis ne tokia svetima tame mieste, kur 
turės prabėgti didžioji jos gyvenimo dalis. 

Žoamas Garalis pasirėmė alkūnėmis ir užsidengė veidą ran- 
komis kaip žmogus, kuriam reikia susikaupti prieš atsakant. 
Buvo aiškiai matyti, kad jį apniko dvejonės, kurias stengiasi 
nugalėti, netgi nerimas, kurį žmona jautė, tačiau nepajėgė 
suprasti jo priežasties. Susimąsčiusiame veide atsispindėjo vi- 
dinė kova. Susirūpinusi Jakita beveik gailėjosi pradėjusi kal- 
bą. Kad ir kas būtų, ji paklus bet kokiam Žoamo sprendimui. 
Jei ta kelionė jam per sunki, ji numaldys savo troškimus ir 
niekada daugiau neprašys išvykti iš fazendos, niekada nepa- 
klaus to nesuprantamo atsisakymo priežasties. 

Prabėgo keletas minučių. Žoamas Garalis atsikėlė ir neatsi- 
gręždamas nuėjo prie durų. Rodės, jis atsisveikina su ta gra- 
žia gamta, su tuo pasaulio kampeliu, kuriame ištisus dvidešimt 
metų saugojo savo gyvenimo laimę. 

Paskui lėtai žengė žmonos link. Jo veido išraiška buvo vi- 
sai kita, jis panėšėjo į žmogų, kuris po ilgų dvejonių galuti- 
nai apsisprendė. 

— Tavo teisybė! — tarė jis tvirtu balsu Jakitai.— Ta kelionė 
būtina! Kada. nori, kad išvyktume? 

— Ak, Žoamai, mielas Žoamai!l — sušuko Jakita, netverda- 
ma džiaugsmu.— Dėkui, dėkui mano ir vaikų vardu! 

Ir susigraudinimo ašaros pasirodė jos akyse, kai vyras pri- 
elaudė prie krūtinės. 

Tuo metu lauke prie durų suskardo linksmi balsai. 

„Po akimirkos ant slenksčio pasirodė Manoelis, Benitas ir 
Minja, beveik tuo pat laiku išėjusi iš savo kambario. 

— Vaikai! — sušuko Jakita.— Tėvas sutinka! Mes visi vyk- 
sime į Belemą! 

Žoamas Garalis rimtu veidu, netardamas nė žodžio, išklausė 
sūnaus padėką ir leidosi dukros bučiuojamas. 

— Tėve, o kurią dieną jūs norėtumėte atšvęsti vestuves? — 
paklausė Benitas. 

— Kurią dieną?.. — atsakė Žoamas. — Pažiūrėsime... Mes 
ją paskirsime Beleme, 

— Kokia aš laiminga! Kokia laiminga! — kartojo Minja 
kaip ir tada, kai išgirdo Manoelio pasiūlymą.— Pagaliau pama- 
tysime Amazonę visa jos didybe, visą jos kelią per brazi- 
lų provincijas! Ak tėveli, dėkui, dėkui! 

Ir jaunoji entuziastė, kurios vaizduotė jau ėmė veikti, krei- 
pėsi į brolį ir Manoelį: 

— Eime į biblioteką! — sušuko ji.— Paimsime visas knygas, 
visus žemėlapius, kurie supažindins mus su nuostabiuoju ba- 
seinu! Negalima keliaut aklai!. Aš noriu viską matyti ir viską 
žinoti apie pasaulio upių karalienę. 


V skyrius 
AMAZONĖ 


— Tai didžiausia upė pasaulyje! ! — šnekėjo kitą dieną Be- 
nitas Manoeliui Valdesui. 

Tuo metu jie abu sėdėjo ant kranto prie pietinės fazendos 
ribos ir žiūrėjo į lėtai tekančius vandenis, kurie, gavę pradžią 
aukštuose Andų kalnuose, už aštuonių šimtų 1je dingsta At- 
lanto vandenyne. 

— Be to, tai upė, kuri nuneša į vandenyną daugiausia van- 
dens,— atsakė Manoelis. 


1 Benito tvirtinimą, teisingą tais laikais, kai dar nebuvo padaryta 
naujų atradimų, šiandien negalime laikyti tiksliu. Pagal paskutinius 
duomenis Nilas ir Misisipė su Misuriu ilgesnės už Amazonę. (Aut. past.) 

— Tiek daug,— pridūrė Benitas, — kad net toli nuo jos žio- 
čių vandenynas visai gėlas, 0 dėl sraunumo laivai dreifuoja 
net už 80 1Ije nuo kranto. | 

— Jos vaga tęsiasi daugiau kaip per trisdešimt laipsnių 
platumos, o baseinas iš pietų į šiaurę užima ne mažiau kaip 
dvidešimt penkis laipsnius. 

— Baseinas! — sušuko Benitas.— Bet argi galima pavadinti 
vien baseinu tą plačią lygumą, kuria teka Amazonė, tą bekraštę 
savaną be jokios kalvelės, be jokio kalno, stūksančio hori- 
zonte! 

— Ir per visą jos ilgį — pridūrė Manoelis,— tarsi tūkstan- 
čiai milžiniško aštuonkojo čiuptuvėlių į Amazonę iš šiaurės ir 
pietų subėga du šimtai intakų, kuriuos savo ruožtu maitina 
kiti nesuskaičiuojami intakai; lyginant su jais, didžiosios Eu- 
ropos upės yra tik upeliūkščiai, 

— Amazonėje — 560 salų, neskaitant mažų salelių, neju- 
dančių ar plaukiojančių, tai tarsi ištisas archipelagas, ir drą- 
siai galėtų sudaryti visą karalystę! 

— O jos krantus raižo tokie kanalai, senvagės ir ežerai, ko- 
kių nepamatysi nei Šveicarijoje, nei Lombardijoje, nei Škoti- 
joje, nei Kanadoje, paėmus kartu. 

— Ši upė su tūkstančiais savo intakų į Atlanto vandenyną 
nuneša ne mažiau kaip 250 milijonų kubinių metrų vandens 
per valandą! | 

— Jos vaga — dviejų respublikų siena; ji didingai teka per 
didžiausią Pietų Amerikos valstybę !. Ir iš tikro atrodo, kad 
pats Ramusis vandenynas nori Amazone nuplukdyti savo van- 
denis į Atlantą. 

— O jos žiotys! Tai tikra įlanka, kurios viduryje Maražo 
sala; šios salos perimetras — daugiau kaip 500 Ije. 

— Vandenynas per potvynius, tramdydamas upės veržimąsi, 
didingose grumtynėse sukelia milžiniškas bangas, dar vadina- 
mas pororoka, lyginant su jom, potvyniai ir mūšos kitų upių 
žiotyse atrodo tarsi lengvo brizo pašiauštos švelnios vilnelės. 

— Jos galybei ir grožiui apsakyti vos pakanka trijų vardų: 
didžiausi laivai, neprarasdami krovinio, gali plaukti prieš srovę 
per penkis tūkstančius kilometrų nuo jos žiočių. 


! Turima omenyje Brazilija, (Vert. past.) 

— Ta upė, jos intakai ir intakų intakai atveria prekybinius 
vandens kelius į visą Amerikos šiaurę, pradedant nuo Magda- 
lenos iki Ortekazos, nuo Ortekazos iki Kaketos, nuo Kaketos 
iki Putumajo, nuo Putumajo iki Amazonės. Keturi tūkstančiai 
mylių vandens kelių yra jau dabar; užtektų keleto kanalų, ir 
laivybos tinklas būtų užbaigtas! 

— Žodžių, tai nuostabiausia ir didžiausia vandens sistema 
pasaulyje! | 

Abu vaikinai kalbėjo apie šią neprilygstamą upę su užside- 
gimu. Ir nieko nepaprasta — juk jie buvo Amazonės vaikai, 
tos Amazonės, kurios intakai, tokie pat galingi, kaip ir ji 
pati, tarsi platūs keliai vingiuoja per Boliviją, Peru, Ekvadorą, 
Naująją Grenadą, Venesuelą ir keturias Gvijanas: anglų, pran- 
cūzų, olandų ir brazilų. | 

Kiek turime tautų, genčių, kurių kilmė ištirpsta amžių glū- 
dumoje! Taigi tas pats ir su didžiausiomis pasaulio upėmis. 
Tikrųjų jų ištakų lig šiol dar nepavyko ištirti. Daug valstybių 
ginčijasi dėl garbės būti jų gimtine. Amazonė neišvengė to 
paties likimo. Peru, Ekvadoras ir Kolumbija ilgai nesutarė, 
kuriai iš jų priklauso teisė ir garbė vadinti Amazonę savo kū- 
dikiu. 

Tačiau šiandien, atrodo, jau neabejojama, kad Amazonė 
prasideda Peru, Uarako apygardoje, Tarmos rajone ir išteka 
iš Laurikočos ežero, esančio maždaug tarp vienuolikto ir dvy- 
likto pietų platumos laipsnių. 

Tie, kuriems būtų mieliau, jei ji ištekėtų iš Bolivijos, iš 
Tikikakos kalnų, turėtų įrodyti, kad tikroji Amazonė yra Uka- 
jalis, atsiradęs susiliejus Parai ir Apurimakui; tačiau šiandien 
ta nuomonė paneigta. ' 

Prasidėjusi Laurikočos ežere, upė nubėga ištisus penkis šim- 
tus šešiasdešimt mylių į šiaurės vakarus, o tiesiai į rytus pa- 
suka tik įsiliejus dideliam intakui Pante. Kolumbijos ir Peru 
teritorijose iki pat brazilų sienos ji vadinama Maranjonu ar, 
tiksliau, Maranjao, nes Maranjonas yra suprancūzintas portu- 
gališkas pavadinimas. Nuo Brazilijos sienos iki Manauso, kur 
į ją įteka puikusis Rio Negras, vadinamas Solimaes arba So- 
limoens vardu, kilusiu iš indėnų genties Solimao pavadinimo; 
tos genties likučius dar galima sutikti paupio provincijose. 

Ir pagaliau nuo Manauso iki jūros — Amazonas arba Amazo- 
nių upė; taip ją pavadino ispanai, drąsiojo Oreljanos palikuo: 
nys, kurio įdomūs, bet abejotinos tiesos pasakojimai tikino, 
jog kadaise prie Njamundos, vieno iš vidutinių didžiosios upės 
intakų, gyvenusi karingų moterų gentis. 

Net aukštupyje jau galima numatyti, kad Amazonė toliau 
virs galingų vandens srautu. Nėra jokių slenksčių, jokių už- 
tvarų nuo jos ištakos iki tos vietos, kur vaga kiek susiaurė- 
ja tarp dviejų vaizdingų kalnų grandinių. Slenksčiai atsiran- 
da tik nuo ten, kur upė pasuka į rytus, skverbdamasi per 
skersinę Andų atšaką. Jei nebūtų to keleto slenksčių, upė tik- 
tų laivybai nuo ištakos iki žiočių. Bet ir dabar, kaip pastebė- 
jo Humboldtas, penki šeštadaliai upės puikiausiai nuplaukiami. 

Jau Amazonės pradžioje įsilieja intakai, į kuriuos savo ruož- 
tu subėga daugybė kitų upių ir upelių. Tai Činčipė, tekanti iš 
šiaurės rytų kairėje. Dešinėje, iš pietryčių, — Čačapuja. Toliau 
iš kairės — Marona ir Pastuka, iš dešinės — Gualjaga, kuri pra- 
dingsta prie Lagūnos misijos. Taip pat iš kairės, iš šiaurės ry- 
tų — Čambira ir Tigre, o iš dešinės — Ualjaga, kuri į Amazonę 
įteka. per du tūkstančius aštuonis šimtus mylių nuo Atlanto ir 
kuria laivai gali plaukti prieš srovę daugiau negu du šimtus 
mylių, prasiskverbdami į Peru gilumą. Pagaliau dešinėje, prie 
San Žoakimo d'Omaguas misijos, didingai pernešęs savo van- 
denis per Sakramento pampas, pasirodo nuostabusis Ukajalis, 
kaip tik toje vietoje, kur baigiasi aukštutinis Amazonės basei- 
nas; Ukajalis — didžiulė vandens arterija, į kurią įteka dau- 
gybė intakų iš Čukuito ežero Arikos šiaurės rytuose. 

Tokie yra svarbiausi intakai aukščiau Ikitoso kaimo. Žemu- 
pyje jie tokie gausūs, kad Europos upių vagos tikrai būtų per 
siauros šiems vandenims sutalpinti. Su tų intakų žiotimis Žo- 
amas Garalis ir jo šeima susipažins plaukdami Amazone pa- 
sroviui, 

Kalbant apie tos neprilygstamos upės grožybes, upės, kuri 
drėkina nuostabiausią pasaulio kraštą ir beveik visą laiką teka 
per keletą laipsnių žemiau ekvatoriaus, tenka pridurti dar vie- 
ną jos savybę, kurios neturi nei Nilas, nei Misisipė, nei Li- 
vingstonas, senovėje vadintas Kongo—Zairas—Lualaba. Ama- 
zonė teka kaip tik per tą pietų Amerikos dalį, kurioje svei- 

kiausias klimatas, nors su tuo nesutinka blogai informuoti ke- 
liauninkai. Jos baseiną nuolat glosto tyri vakarų vėjai. Amazo- 
nės vaga eina ne siauru slėniu, suspaustu aukštų kalnų, bet 
plačia lyguma, nusidriekusia per tris šimtus penkiasdešimt Ije 
iš šiaurės į pietus, kur-ne-kur pamarginta kalvelių, todėl oro 
srovės gali laisvai plaukti jos paviršiumi. 

Profesorius Agasisas visai teisingai neigia mintį, kad šio 
krašto — o jam lemta tapti aktyviausiu prekybos centru — kli- 
matas kenksmingas. Štai jo žodžiai: „Visą laiką jaučiamas 
lengvas ir gaivus vėjelis: jis išgarina nemaža drėgmės, oro 
temperatūra krinta, ir žemė pernelyg neįkaista. Dėl to pasto- 
vaus gaivinančio dvelkimo Amazonės klimatas malonus ir 
netgi vienas iš puikiausių!“" 

Be to, abatas Diuranas, buvęs misionierius Brazilijoje, nu- 
statė, kad, jei temperatūra ir nenukrenta žemiau kaip dvide- 
šimt penki laipsniai, ji beveik niekad nepakyla aukščiau kaip 
trisdešimt trys; vadinasi, vidutinė metų temperatūra — 28— 
29" šilumos, o jos svyravimo vidurkis ne daugiau kaip aštuo- 
ni laipsniai. | 

Turint tokius duomenis, galima tvirtinti, kad Amazonės ba- 
seine nebūna alinančių karščių, kaip Azijos ir Afrikos vie- 
tovėse, kurias kerta tos pačios paralelės. 

Erdvi lyguma, atstojanti upei slėnį, ištisai prieinama jūros 
vėjams, pučiantiems iš Atlanto vandenyno. 

Štai kodėl provincijas, turinčias upės pavadinimą, galimę 
drąsiai laikyti sveikiausiomis tame krašte, kuris, be to, yra ir 
vienas gražiausių pasaulyje. 

Tik negalvokite, kad Amazonės vandenų sistema nežinoma! 

Jau XVI amžiuje Oreljana, vieno brolių Pizaro pavaduoto- 
jas, nuplaukė Rio Negru žemyn ir 1540 metais patraukė di- 
džiąja upe, pasiryžęs vienas be palydovų leistis toliau; po 
18 mėnesių plaukimo, apie kurį jis pripasakojo daugybę nuo- 
stabių dalykų, Oreljana pasiekė Amazonės žiotis. 

„1636 ir 1637 metais portugalas Pedro Tekseira su keturias- 
dešimt septynių pirogų flotilija pakilo Amazone iki Napo. 

1743 metais Lakondaminas, išmatavęs meridiano lanko ilgį 
prie ekvatoriaus, atsiskyrė nuo savo bendrakeleivių Bugero ir 
Godeno dez Odone, sėdo į laivą, nuplaukė Činčipe iki Maran- 

jono ir liepos 31 dieną, kaip tik pirmo Jupiterio palydovo pa- 
sirodymo metu, pasiekė Napo žiotis, tai sudarė sąlygas šiam 
XVIII a. ,Humboldtui“ tiksliai nustatyti taško, kuriame jis bu- 
vo, ilgumą ir platumą; po to jis aplankė kaimelius abiejuose 
upės krantuose ir rugsėjo 6 dieną atvyko į Paros fortą. Ta 
didžiulė kelionė davė daug vertingų rezultatų — buvo moks- 
liškai nustatytas ne tik Amazonės kelias, bet ir beveik įrody- 
ta, jog ji susisiekia su Orinoku. 

Po penkiasdešimt penkerių metų Humboldtas ir Bonplanas 
papildė svarbius Lakondamino darbus, sudarę Maranjono planą 
iki Napo upės. 

Taigi nuo to laiko be perstojo vyko tiek pačios Amazonės, 
tiek ir pagrindinių jos intakų tyrinėjimas. 

Bet pats žymiausias įvykis, padaręs garbę Brazilijos vyriau- 
sybei, yra štai koks. | 

1857 metų liepos 31 dieną, po ilgų kivirčų tarp Prancūzijos 
ir Brazilijos dėl Gvianos sienų, Amazonės vandenys buvo pa- 
skelbti laisvi ir atviri visų šalių laivams, o kad žodžiai per 
daug nesiskirtų nuo darbų, Brazilija sudarė su kaimyninėmis 
valstybėmis sutartį dėl naudojimosi vandens keliais Amazonės 
baseine. 

Šiandien ištaigingai įrengtų tiesaus susisiekimo su Liverpu- 
liu garlaivių linijos aptarnauja upę nuo jos žiočių iki Ma- 
nauso; kiti laivai pakyla iki Ikitoso; o dar kiti — per Tapa- 
žosą, Madeirą, Rio Negrą ir Purusą prasiskverbia iki pat Peru 
ir Bolivijos gilumos. 

Nesunku įsivaizduoti, kokį užmojį vieną gražią dieną įgaus 
prekyba tame milžiniškame ir turtingame upės baseine, kuriam 
lygių nėra pasaulyje. 

Tačiau medalis turi dvi puses. Progresas vyksta vietinių 
gyventojų nenaudai. , 

Amazonės aukštupyje jau išnyko nemaža indėnų genčių, jų 
tarpe kurisikuru ir sorimao. Jei prie. Putumajo dar galima 
sutikti vieną kitą juri genties atstovą, tai jahua visai apleido 
tas vietas ir pasitraukė prie labiau nutolusių intakų, maoriai 
taip pat paliko jos pakrantes ir mažais būreliais klaidžioja 
Žapuros miškuose. 

Taigi "Tunanteno upės krantai beveik negyvenami, prie 
Žurua žiočių klajoja vos keletas indėnų šeimų. Tefė kone vi- 
sai apleista, ir tik prie Žapuros ištakų rasi kadaise „garsios 
umMajua genties likučių. Koari pakrantės tuščios. Prie Puruso — 
saujelė muros indėnų. Iš senosios manao genties berasi vos 
keletą klajoklių šeimų. Prie Rio Negro krantų gyvena vien tik 
metisai, portugalų ir indėnų palikuonys, o juk tose vietose 
anksčiau buvo maždaug 24 skirtingos tautelės! 

Toks progreso įstatymas. Indėnai išnyks. Prieš anglosaksų 
rasę neatsilaikė australai ir Tasmanijos gyventojai. Tolimųjų 
Vakarų užkariautojai išnaikino Šiaurės Amerikos indėnus. Gal 
būt, vieną dieną dėl prancūzų kolonizacijos toks likimas iš- 
tiks ir arabus. | 

Tačiau laikas grįžti į 1852 metus. Daugybės šiandieninių 
susisiekimo priemonių tuokart dar nebuvo. Todėl Žoamui Ga- 
raliui, turint omeny ano meto sąlygas, kelionei reikėjo ne 
mažiau kaip keturių mėnesių. | 

Štai kodėl, kai abu draugai žiūrėjo į lėtai tekančius prie 
jų kojų vandenis, Benitas tarė: 

— Drauguži Manoeli, kadangi mes išsiskirsime tik Beleme, 
kelionė tau atrodys visai trumpa. 

— Taip, Benitai,— atsakė Manoelis,— bet ir labai ilga, nes 


Minja taps mano žmona tik kelionei pasibaigus. 


VI skyrius 
IŠGULDYTA VISA GIRIA 


Taigi Žoamo Garalio šeima džiūgavo. Tas nuostabus plau- 
kimas Amazone žadėjo būti be galo įdomus. Į kelių mėnesių 
kelionę ruošėsi ne tik fazendos savininkas su šeima; kaip pa- 
matysime toliau, juos lydėjo ir dalis fermos darbininkų. 

Regėdamas apie save laimingus veidus, Žoamas Garalis už- 
miršo rūpesčius, kurie anksčiau drumstė jam ramybę. Nuo 
tos dienos, kai jis tvirtai apsisprendė, Žoamas tarsi tapo visai 
kitu žmogumi, o kai ėmė rengtis į kelionę, jam grįžo pirmykš- 
tis veiklumas. Namiškiai su didžiuliu pasitenkinimu stebėjo 
jį dirbant. Dvasinis pakilimas tarytum padvigubino fizines jė- 

gas, ir Žoamas Garalis vėl buvo toks pat vikrus ir ištvermin- 
gas, "kaip kadaise. Jame vėl pabudo žmogus, pratęs gyventi 
gryname ore, toje gaivioje miškų, laukų, tekančių vandenų 
aplinkoje. 

Be to, per likusias kelias savaites iki kelionės reikėjo daug 
ką padaryti. 

Kaip. kalbėjome, tada Amazone dar neplaukė daugybė gar- 
laivių, nors kompanijos jau galvojo paleisti juos upe ir pa- 
grindiniais intakais. Laivyba užsiiminėjo tik pavieniai asme- 
nys, o jų valtys aptarnaudavo daugiausia pakrančių gyven- 
vietes. 

Pagrindiniai to meto laivai buvo savotiškos pirogos, vadi- 
namos ubomis,— išskaptuoti kirviu ir išdeginti ištisi medžio 
kamienai, su lengva ir smaila nosimi, sunkiu ir apvaliu galu; 
uboje galėjo tilpti iki dvylikos irkluotojų ir iki trijų ar ke- 
turių tonų prekių; po ubų sekė egaritėjos — platūs, grubiai 
sukalti laivai su lapiniu stogu per vidurį ir tuščiu priekiu, 
kuriame būdavo irkluotojai, ir pagaliau — žangados — befor- 
miai plaustai su trikampe bure, šiaudine lūšna, kuri indėnui 
ir jo šeimai yra tarsi plaukiojantis namas. 

Tos trys laivų rūšys sudarė mažąją Amazonės flotiliją ir 
galėjo pervežti tik labai ribotą Žmonių ir prekių kiekį. 

Buvo, be abejo, ir didesnių laivų-vižilindų su trimis stiebais 
ir raudonomis burėmis; juose tilpo nuo aštuonių iki dešimties 
tonų krovinio. Ramiu oru vižilindas varo keturi ilgi irklai; 
tokiu būdu plaukti prieš srovę labai sunku. Kiti stambesni lai- 
vai — kobertos, kuriose telpa iki dvidešimties tonų krovinio; 
jos panašios į džonkas, kuriose yra vairininko būdelė, kajutė, 
du stiebai su įvairaus dydžio kvadratinėmis burėmis; kai vė- 
jas būdavo silpnas ar, atvirkščiai, stiprus, taip pat tekdavo 
imtis dešimties ilgų irklų, kuriais indėnai darbuodavosi nuo 
priekinio denio. 

Bet visos tos vandens transporto priemonės Žoamui Gara- 
liui netiko. Vos tik pasiryžęs leistis Amazone, jis nusprendė 
pasinaudoti proga ir nuvežti į Paros provinciją daugybę prekių. 
Prekės buvo negendančios, taigi skubėti nereikėjo. Todėl Ga- 
ralis nutarė pastatyti didžiulę žangadą. Tokiai kelionei pritarė 

visi, išskyrus, gal būt, Manoelį, kuris, žinoma, būtų mieliau 
pasirinkęs greitą laivą. 

Nors žangada — primityvi ir pasenusi susisiekimo priemonė, 
tačiau ją buvo galima ištaigingai įrengti, pasiimti daugybę 
žmonių ir leistis pasroviui visiškai saugiai. 

Pagal Žoamo Garalio sumanymą, nuo kranto turėjo tarsi at- 
siskirti nemaža Ikitoso fazendos dalis ir nuplaukti /Amazone 
kartu su visais savo gyventojais: šeimininkais ir tarnais, su jų 
namais, pirkelėmis, palapinėmis. 

Fazendai priklausė nuostabūs miškai, kurie, galima sakyti, 
toje centrinėje Pietų Amerikos dalyje neišsenkami. 

Žoamas Garalis puikiai tvarkė savo miškus. Juose buvo be 
galo vertingų ir įvairių medžių, tinkamų tiek staliui, tiek 
stiebų gamintojui, tiek dailidei; todėl fazendai girios kasmet 
duodavo nemažą pelną. 

O kaip nepasinaudosi čia pat tekančia upe, kuria Amazo- 
nės miškų gėrybes galima nuvežti kur kas saugiau ir pigiau, 
negu geležinkeliu! Taigi Žoamas Garalis kiekvienais metais iš 
savo atsargų nukirsdavo keletą šimtų medžių, rąstus, sijas ar 
storas lentas surišdavo į milžiniškas plaustų virtines, o prityrę 
sielininkai, gerai žiną visus upės vingius ir sroves, plukdyda- 
vo jas į Paros provinciją. 

Šiais metais Žoamas Garalis irgi rengėsi daryti taip, kaip 
ir anksčiau. Tik dabar, surentus plaustą, visus komercinius 
reikalus jis norėjo pavesti Benitui. Gaišti jau nebebuvo galima. 
Birželio pradžia — palankiausias laikas išvykti, nes, patvinus 
aukštupio intakams, vanduo pakyla, o vėliau pamažu senka iki 
pat spalio mėnesio. 

Pirmuosius darbus reikėjo pradėti nedelsiant, kadangi šį kar-. 
tą plaustas turėjo būti nepaprasto dydžio. Garalis numatė iš- 
kirsti pusę kvadratinės mylios miško, Nanei ir Amazonės san- 
takojė, tai yra ištisą kampą ties žiotimis, ir paruošti milžiniš- 
ką plaustą — žangadą, nedidelės salos didumo. 

Taigi tokia žangada, patikimesnė, negu bet koks laivas, tal- 
pesmė, negu šimtas kartu sujungtų egaritėjų ar vižilindų, Žo- 
"amas Garalis ir ketino keliauti su visa šeima, tarnais ir kro- 
viniu. 

— Puiki mintis! — plodama delnais, sušuko Minja, išgirdusi, 
ką tėvas sumanęs. | 

— Taip,— pritarė Jakita—į Belemą nuplauksime be jokių 
pavojų ir nuovargio. 

— O sustoję galėsime medžioti, — pridūrė Benitas. 

— Gal kiek ilgokai užtruks kelionė,— įsiterpė Manoelis.— 
Ar nevertėtų paieškoti kito, žymiai greitesnio būdo leistis 
Amazone? 

Taip, be abejo, kelionė bus ilga, tačiau nekantraujančio 
jauno gydytojo pasiūlymo niekas nepalaikė. 

Žoamas Garalis išsikvietė indėną — fazendos ūkvedį. 

— Po mėnesio,— tarė jis — žangada turi būti paruošta. 

— Šiandien pat, ponas Garali, imsimės darbo, — atsakė ūkve- 
dys. 

Darbas buvo ne iš lengvųjų. Apie šimtas indėnų ir negrų 
per pirmąsias dvi gegužės savaites iš tikro padarė stebuklus. 
Gal būt, kai kurie jautrūs žmonės, nepratę prie tokio miško 
naikinimo, aimanuotų, matydami, kaip nuo medkirčio kirvio 
vienas po kito griūva šimtamečiai milžinai; bet tų milžinų 
buvo tokia gausybė ir pakrantėse, ir salose, iki pat horizonto, 
kad pusmylis iškirsto miško negalėjo palikti didesnės žymės. 

Ūkvedys ir darbininkai, gavę Žoamo Garalio nurodymus, 
pradžioje iškapojo ir išrovė lianas, žoles, krūmokšnius, per 
kuriuos peržengti buvo neįmanoma. Prieš imdamiesi piūklo ir 
kirvio, jie stvėrėsi specialių piautuvų, būtinų kiekvienam, kas 
nori prasiskverbti į Amazonės miškus; šių piautuvų ašmenys 
nuo dviejų iki trijų pėdų ilgio, platūs, kiek išlenkti ir stipriai 
pritvirtinti prie koto. Vietiniai gyventojai juos valdo nepapras- 
tai vikriai. Per keletą valandų pomiškis buvo iškirstas, krū- 
mai išrauti, ir tankmėje netrukus atsivėrė plačios proskynos. 

Taip visada buvo daroma. Ir šį kartą, praėjus medkirčiams, 
miškas tapo nuogut nuogutėlis. Seni medžiai neteko savo rū- 
bo — lianų, kaktusų, paparčių, samanų, bromelijų. Juos dengė 
tik žievė, kuri vėliau irgi turėjo būti nulupta. 

Paskui visas šis darbininkų būrys, gindamas tolyn nesuskai- 
čiuojamas beždžionių kaimenes, vikrumu mažai ką tepralen- 
kiančias medkirčius, įsiropštė į pačias viršūnes ir ėmė piauti 
galingas šakas, valyti lają; visos tos atliekos turėjo būti su- 

naudotos vietoje. Netrukus pasmerktame žūti miške styrojo 
tik ilgi pliki kamienai, ir kartu su gaiviu oru čia plūdo saulės 
spinduliai, glostė drėgną žemę, kurios, gal būt, jiems niekad 
neteko glamonėti. 

Šiame miške nebuvo nė vieno medžio, netinkamo dailidei 
ar staliui. Tarsi dramblio kaulo kolonos, apjuostos rudomis 
juostomis, stiepėsi vaškinės palmės; iki šimto dvidešimt pėdų 
aukščio ir maždaug keturių pėdų storumo apačioje; jų mediena 
tartum geležis. Čia augo tvirto brazdo kaštonai, vedantys vai- 
sius su trikampiais branduoliais, o taip pat medžiai muriši — 
vertinga statybinė medžiaga. Garalio miške galėjai pamatyti 
barigudas, kurių kamienai, sustorėję per keletą pėdų nuo žemės, 
siekia iki dviejų tuazų storumo; tai medžiai su rusva blizgan- 
čia žieve, nusėta pilkais spurgeliais. Plonos barigudų viršū- 
nės lyg plokščias platus skėtis gaubia lapiją. Medkirčių laukė 
nepaprastai liekni, bet tiesūs bombaksų kamienai. Šalia šitų 
nuostabių Amazonės floros atstovų griuvo žemėn kuatibos, 
kurių rausvos viršūnės tarsi kupolai kyšodavo pro gretimus 
medžius; jų vaisiai primena mažytes vazeles, pilnas eilėmis 
sudėtų kaštonų; šviesiai violetinės spalvos kuatibų mediena 
itin vertinama laivų statyboje. Buvo ten ir įvairių geležinio 
medžio rūšių, ypač ibiriratėjų su beveik juoda mediena, tiek 
tvirta, kad indėnai iš jos gaminasi karo kirvukus; po to sekė 
žakarandos — dar vertingesnės už raudonmedį, cezalpinos, ran- 
damos tik senų miškų gilumoje, kur dar nepasiekė medkirčio 
ranka. Čia stiepėsi šimto penkiasdešimties pėdų aukščio sapu- 
kajos. Per trejetą metrų nuo žemės jos išleidžia atžalas, ku- 
rios trisdešimties pėdų aukštyje apsiveja apie kamieną, ir jis 
pasidaro panašus į suktą koloną. Sapukajų viršūnės prasisklei- 
džia lyg popierinių gėlių puokštės, išmargintos ryškiomis para- 
zitinių augalų spalvomis: geltona, purpurine ir akinančiai balta. 

Praėjus trim savaitėms nuo darbų pradžios, iškyšuly, susi- 
dariusiame Nanei ir Amazonės santakoje, neliko nė vieno me- 
džio. Viskas buvo iškirsta, Žoamas Garalis net nepasirūpino 
miško sodinimu — praeitų dvidešimt—trisdešimt metų, ir jis 
vėl būtų toks, koks buvęs. Neliko jokio medelio, kuris nuro- 
dytų gaires būsimiems kirtimams ar bent pažymėtų iškirsto 
ploto ribą; viskas buvo nurėžta plynai; medžiai nupiauti prie 

pat šaknų, o ateis diena, kada ir kelmai, kuriuos sekantis pa- 
vasaris dar kartą apkaišys žaliuojančiomis atžalomis, bus iš- 
rauti. 

Ta kvadratinė mylia, skalaujama didžiosios upės ir jos intako 
vandenų, bus išarta, išdirbta, apsodinta, užsėta. Sekančiais me- 
tais čia, kur iki šiol tarpo vešlios džiunglės, sužaliuos maiso, 
arachiso, manijoko, kavos, injamo, cukrašvendrių laukai. | 

Dar neprasidėjus ketvirtai gegužės savaitei, visi medžiai, 
suskirstyti pagal rūšis ir lengvumą, buvo simetriškai sukrauti 
ant Amazonės kranto. Čia bus statoma milžiniška žangada, 
kuri dėl daugybės įvairiausių. būstų, reikalingų keliautojams, 
panėšės į tikrą plaukiojantį kaimelį. Paskui, atėjus laikui, upės 
vandenys nuo pavasarinio potvynio išsilies, pakels žangadą 1I 
nuneš ją už šimto mylių, iki pat Atlanto pakrančių. 

Tomis dienomis Žoamas Garalis buvo visiškai pasinėręs 
į darbus. Jis pats vadovavo iš pradžių kirtavietėje, o paskui 
fazendos pakraštyje ant plataus upės kranto, kur buvo sukrau- 
ta plausto medžiaga. 

Jakita su Sibele taip pat ruošėsi kelionei; beje, senoji negrė 
niekaip negalėjo suprasti, kodėl reikia važiuoti iš čia, kur 
taip gera. 

— Bet tu pamatysi tokių dalykų, kokių net sapnuote nesap- 
navai,— be perstojo jai kartojo Jakita. 

— Nejaugi jie geresni už tuos, kuriuos mes įpratome ma- 
tyti? — atkakliai tvirtino Sibelė. 

"O Minja ir jos numylėtinė, žinoma, galvojo daugiausia apie 
tai, kas tik joms rūpėjo. Merginoms' ši kelionė buvo nepa- 
prasta — jos išvyks visam laikui; reikėjo numatyti tūkstančius 
dalykų, praversiančių įsikuriant svečioj šaly, kur jaunoji mu- 
latė ruošėsi gyventi kartu su ta, prie kurios buvo taip bega- 
liniai prisirišusi. Minjai truputėlį buvo graudu, tačiau links- 
muolė Lina dėl išsiskyrimo su Ikitosu nė kiek nesijaudino. 
Su Minja Valdes gyventi jai bus taip pat gera, kaip ir su 
Minja Garal. Tik .toli nuo šeimininkės Lina būtų nustojusi 
juoktis, tačiau apie tai negalėjo būti jokios kalbos. 

Benitas, kaip beįmanydamas, -padėjo tėvui dirbti. Tokiu bū- 
du jis pamažu pajuto fazendos savininko gyvenimo skonį, 
o tai buvo pravartu, nes, gal būt, vieną gražią dieną ir pats 

juo taps; be to, keliaudamas upe, Benitas susipažins su preky- 
bos paslaptimis. 

Manoelis negalėjo atsiplėšti nuo namų, kur sukte sukosi 
Jakita su dukra, ir kirtavietės, į kurią Benitas tempdavo nepa- 
lyginamai dažniau, negu jis norėjo. Taigi vaikinas savo laiką 
buvo paskirstęs labai netolygiai, ir tai visai suprantama. 


VII skyrius 
PALEI LIANĄ 


Sekmadienį, gegužės 26 dieną, jaunimas nusprendė kiek 
prasiblaškyti. Oras buvo nuostabus, gaivus vėjelis, atkeliavęs 
iš Kordiljerų, slopino karštį. Viskas viliote viliojo pasivaikš- 
čioti. 

Benitas ir Manoelis pasiūlė Minjai eiti kartu į didžiulį miš- 
ką dešiniajame Amazonės krante, priešais fazendą. 

Jie norėjo atsisveikinti su nuostabiomis Ikitoso apylinkėmis, 


Abu vaikinai ketino pasiimti šautuvus, bet pažadėjo nelaks- 
tyti paskui laimikį ir nepalikti bendrakeleivių vienui vienų; 
šiuo atžvilgiu Manoeliu buvo galima visiškai pasikliauti. Na, 
o merginos, — Mat, Lina niekaip negalėjo išsiskirti su šeimi- 
ninke,— paprasčiausiai pasivaikščios kartu; nejaugi jos išsi- 
gąs dviejų trijų 1je kelio? 

Nei Žoamas Garalis, nei Jakita neturėjo laiko eiti drauge. 
Pirma, žangada dar nebuvo baigta, o jos statybos negalima nė 
trupučio delsti. Antra, Jakita ir Sibelė, nors visos fazendos 
moterys joms ir padėjo dirbti, taip pat nenorėjo veltui gaišti 
nė valandos. 

Minja su džiaugsmu priėmė pasiūlymą. Taigi tą dieną po 
pusryčių, apie vienuoliktą valandą, abu vaikinai ir merginos 
pasuko santakos link. Juos lydėjo vienas negras. Visi sulipo 
į ubą, skirtą fazendos reikalams, ir, praplaukę tarp Ikitoso ir 

Valtis sustojo prie natūralios papartmedžių lapinės, kurią 
trisdešimties pėdų aukštyje tarsi aureolė vainikavo plonos, lyg 
žaliu aksomu dengtos šakelės ir nuostabiai gražiai karpyti lapai. 

— O dabar, Manoeli— tarė Minja,— aš jums parodysiu miš- 
ką, nes šiose Amazonės aukštupio apylinkėse esate svečias. 
Mes čia — kaip namie, todėl leiskite man daryti tai, kas pri- 
dera šeimininkei. 

— Brangioji Minja,— atsakė vaikinas.— Beleme jūs būsite 
nė kiek ne mažesnė šeimininkė, negu Ikitoso fazendoje. Ten, 
kaip ir čia... 

— Na, Manoeli, ir tu, sesute! — sušuko Benitas. — Manau, 
kad atėjote ne vien tik meiliai šnekučiuotis. Nors keletui 
valandų užmirškite, kad esate sužadėtiniai! 

— Nei valandai! Nei akimirkai! — atšovė Manvelis. 

— O jeigų Minja tau įsakys? 

— Neįsakys! 

— Kažin? — susijuokė Lina. 

— Linos teisybė! — pritarė Minja, paduodama ranką Ma- 
noeliui.— Pasistenkime užmiršti... Užmirškime!.. Mano brolis 
to reikalauja. Nutraukiame bet kokius ryšius! Kol vaikštinėsi- 
me, mes — ne sužadėtiniai. Aš nebe sesuo Benitui, o jūs — 
nebe draugas. 

— Dar ko! — sušuko Benitas. 

— Valio, valio! Mes visi nepažįstami! — džiūgavo jaunoji 
mulatė, plodama delnais. 

— Nepažįstami, kurie susitinka pirmą kartą, — pridūrė Min- 
ja.— Jie sveikinasi, susipažįsta. .. “ 

— Panele,— tarė Manoelis, nusilenkdamas Minjai. 

— Su kuo turiu garbės kalbėtis, pone? — kaip galima rim- 
čiau pasiteiravo Minja. | 

— Su Manoeliu Valdesu, kuris bus laimingas, jei jūsų brolis 
malonės jį pristatyti. .. | 

— Ak, velniop visas šias idiotiškas ceremonijas! — supyko 
Benitas.— Ir kuriems galams pakišau tą kvailą mintį!.. Jau 
geriau būkite sužadėtiniais, draugužiai. Būkite kiek tik jums 
patinka! Nors ir visiems laikams! 

— Visiems laikams! — pakartojo Minja taip natūraliai, kad 
Lina nusikvatojo dar smarkiau. 

Manoelis dėkingų žvilgsniu atsilygino už tuos netikėtai 
išsprūdusius žodžius. | 

— Jei eisime, mažiau plepėsime! Pirmyn! — sušuko Benitas, 
norėdamas pagelbėti sumišusiai seseriai. 

Tačiau Minja neskubėjo. 

— Palauk, brolau, — tarė ji.— Matei, aš paklusau tau. Norė- 
jai, kad mudu su Manoeliu užmirštume vienas kitą, kad nega- 
Jintume tau iškylos. Tai štai, aš irgi noriu paprašyti vienos 
aukos, irgi dėl to, kad man ta iškyla nebūtų sugadinta. Patiks 
ar nepatiks, bet tu, Benitai, pažadėk, kad užmirši... 

— Užmiršiu? 

— Užmirši, jog esi medžiotojas, mielas brolau! 

— Kaip! Draudi?.. 

— Draudžiu - šaudyti tuos nuostabius paukščius — papūgas, 
kasikus, kurukuų,— kurie linksmai skraido miške. Draudžiu me- 
džioti ir visus smulkius žvėrelius, nes jie Mums šiandien nerei- 
kalingi. Jei leopardas, jaguaras ar koks nors kitas grobuonis 
prieis perdaug arti —- tada prašom! 

— Antraip paimsiu Manoelį už rankos, mes pabėgsime, pa- 
klysime ir tu turėsi mūsų ieškoti. 

— Na, ar labai nori, kad nesutikčiau? — paklausė Benitas, 
pažvelgęs į savo draugą Manoelį. 

— Žinoma! — atsakė vaikinas. 

— Tada ne! — sušuko Benitas.— Tegu bus taip, kaip reika- 
lauja sesuo. Pyk nepykęs, paklūstu. Pirmyn! 

Ir visi keturi, o iš paskos ir negras, pradingo tarp nuosta- 
bių medžių, kurių tanki lapija neleido saulės spinduliams pra- 
siskverbti iki Žemės. 

Nėra puikesnės vietos už tą dešiniojo Amazonės kranto dalį. 
Čia vaizdingoje maišatyje auga tiek įvairių medžių, kad ket- 
virčio mylios plote galima suskaičiuoti iki šimto rūšių šių 
augmenijos stebuklų. Tarp kita ko, bet kuris miškininkas iš 
karto pastebėtų, kad čia dar niekad nesidarbavo medkirčio 
kirvis. Netgi praėjus daugeliui amžių po iškirtimo, miškui pa- 
daryta žąizda būtų vis dar matoma. Tegu naujai išaugę me- 
džiai turėtų ir po šimtą metų, bendras vaizdas būtų ne toks, 
kaip pirma, būtent todėl, kad pakistų lianų ir kitų parazitinių 
augalų rūšys. Tai gana įdomus požymis, ir joks vietinis gyven- 
tojas čia neapsiriktų. 

Įsilinksminęs būrelis, plepėdamas ir kvatodamas, skverbėsi 
pro aukštą žolę, brūzgynus. Kai krūmai būdavo pernelyg tan- 
kūs, priekyje einantis negras piautuvu pravalydavo kelią ir 
išbaidydavo daugybę paukščiukų. 

Minja ne be reikalo stojo ginti tą sparnuočių pasaulėlį, 
plasnojantį aukštai lapijoje. Ten galėjai pamatyti gražiausius 
tropikų paukščių atstovus. Žaliosios papūgos, rėksmingos aros 
atrodė tarši tų milžiniškų medžių vaisiai. Įvairiausi kolibriai: 
mėlyngurkliai, rubino-topazo spalvos, tisauros su ilgomis dvi- 
šakėmis uodegomis panėšėjo į ryškias gėles, kurias vėjas kiloja 
nuo šakos ant šakos. Strazdai oranžigėmis plunksnomis su 
rudu apvadėliu, auksaspalviai miškiniai vyturiai, juodi kaip 
varnos kasikai kėlė kurtinantį triukšmą. Ilgasnapis tukanas ka- 
pojo auksines guiriri kekes. Žalioji Brazilijos meleta purtė 
mažą galvutę, nusėtą purpuriniais šlakeliais. Visa tai traukte 
traukė akį. 

Tačiau šie giesmininkai iš karto nutildavo, išsislapstydavo, 
kai tik virš medžių pasigirsdavo gergždžiantis, tarsi surūdiju- 
sios vėjarodės cypimas, tai rėkė rusvas paukštvanagis, vadina- 
mas „alma de. gato" — katės siela. Jis išdidžiai sklandydavo 
ore, išskleidęs ilgas baltas uodegos plunksnas, tučtuojau, bet 
gėdingai sprukdavo, kai tik padebesiuose pasirodydavo „„har- 
pija“ — didžiulis sniego baltumo galva erelis, visų sparnuočių 
siaubas. 

Minja skatino Manoelį žavėtis tais gamtos stebuklais, kurių 
nelytėtos grožybės jis negalėjo matyti labiau civilizuotose 
rytų provincijose. Tačiau Manoelis ne tiek klausėsi merginos, 
kiek žiūrėjo į ją. Be to, tūkstančių paukščių riksmai ir gies- 
mės kartais taip rėždavo ausį, kad jos balso net nebuvo gir- 
dėti. Vien džiugus Linos juokas skambėjo garsiau už visus 
tuos kudakavimus, čirškėjimus, ūbavimus, švilpiniavimus, bur- 
kavimus. 

Per valandą keliautojai nuėjo ne daugiau kaip mylią. Tols- 
tant nuo krantų, medžių išvaizda kito. Dabar žvėrių ir paukščių 
gyvenimą galėjai stebėti ne tik ant žemės, bet ir šešiasdešimt 
ar aštuoniasdešimt pėdų virš jos, kur aukštose šakose vaikė 
viena kitą beždžionės. Tai šen, tai ten saulės spindulių pluoš- 
telis prasiskverbdavo iki pomiškio. Iš tikro, atrodo, kad šviesa 

tuose tropikų miškuose nėra būtina gyvybės sąlyga. Visai aug- 
menijai, tiek medžiams, tiek krūmams ar žolėms, pakanka vien 
oro, o gyvybę gimdančią šilumą jie semiasi ne iš atmosferos, 
bet iš pačios žemės gelmių, kur toji šiluma susikaupus tarsi 
milžiniškame kalorifere. 

O tarp bromelijų, serpantinų, orchidėjų, kaktusų, — tarp vi- 
sų tų parazitinių augalų, kurie sudarė tarsi mažytį miškelį po 
didžiąja giria — nardė daugybė nuostabiausių vabzdžių, kurie 
taip buvo panašūs į gėles, kad net norėjosi skinti. Čia buvo 
ir nestorų mėlynais sparnais, tartum iš mainančio spalvas mu- 
aro; ir drugių leiliusų+su auksiniu atspindžiu ir žaliais dry- 
želiais; dešimties colių ilgio naktinių plaštakių agripinų, 
kurių sparnai lyg medžių lapai. Tarsi gyvi smaragdai auksi- 
niame aptaise skraidė bitės maribundos, legionai kitų vabzdžių, 
o taip pat jonvabaliai bronzos spalvos skydeliais ir žaliais 
antsparniais. Jų akys švyti gelsva šviesa, ir dėl to naktį miš- 
ke žybsi daugybė įvairiaspalvių žiburėlių. 

— Koks grožis! — be perstojo kartojo susižavėjusi mergina, 

— Tu namuose, Minja, bent taip pati sakei, — tarė Benitas, — 
tai kodėl giriesi savo turtais? 

— Šaipykis, šaipykis, — atšovė Minja.— Juk aš turiu teisę 

girti tas grožybes, tiesa, Manoeli? Jas sukūrė dievo ranka, va- 
dinasi, jos priklauso visiems. 
- — Tegu Benitas juokiasi,-——- prabilo Manoelis.-- Jis nenori 
prisipažinti, kad ir pats širdies gilumoje poetas, ir nė kiek 
ne mažiau už mus žavisi šiais gamtos stebuklais. Tačiau, kai 
tik jo rankose atsiduria šautuvas, poezijai vietos nebelieka. 

— Pabūk bent dabar poetu, broliuk! — tarė mergina, 

— Aš ir esu poetas! — atšovė Benitas.— O kerintysis gam- 
tos pasauli!.. ir taip toliau... | 

Vis dėlto tenka pripažinti, kad Minja, uždrausdama broliui 
medžioti, pareikalavo iš jo didžiulės aukos. Miške buvo pilna 
visokiausių paukščių ir žvėrelių, ir Benitas ne kartą gailė- 
josi negalįs paleisti taiklaus šūvio. 

Mažiau užžėlusiose vietose, kur atsiverdavo gana plačios 
progumos, ne kartą išvysdavai keturių penkių pėdų aukščio 
storučius nandu su neatskiriamais palydovais seriemomis —-. 

laukiniais kalakutais. Kulinaro akimis, seriemos žymiai vertin- 
gesnės už tuos didžiulius paukščius, paskui. kuriuos sekioja. 

— Štai kiek man atsieina tas prakeiktas pažadas! — sušuko 
Benitas, pamatęs draudžiantį sesers ženklą, jis vėl užsikabino 
šautuvą, kurį instinktyviai buvo bekeliąs prie peties. 

— Reikia branginti seriemas,— tarė Manoelis— juk jos 
svarbiausios gyvačių naikintojos. 

— Tada reikia branginti ir gyvates, — atšovė Benitas,— nes 
jos ėda kenksmingus vabzdžius; pastaruosius irgi, nes jie nai- 
kina dar kenksmingesnius marus. Žiūrint taip, reikėtų bran- 
ginti viską!. 

Tačiau netrukus jaunojo medžiotojo laukė dar sunkesnis iš- 
bandymas. Miške tiesiog knibždėte knibždėjo visokiausių Žžvė- 
rių. Tarp medžių šmėkščiojo greitakojai elniai, grakščios stir- 
nos, ir taiklus šūvis kaip mat būtų juos pakirtęs. Tai šen, tai 
ten pasirodydavo šviesiai kavinės spalvos kalakutai, pekariai, — 
šernų rūšis, kurią labai vertina žvėrienos mėgėjai, agučiai — 
atstovaujantys triušius ir kiškius Pietų Amerikoje, nepilna- 
dančių šeimai priklausą šarvuočiai su Žžvynuotais, primenan- 
čiais mozaiką skydais. 

Tačiau Benitas parodė ne tik ištvermę, bet ir tikrą didvyriš- 
kumą, kai tolumoje pamatė tapirą, Brazilijoje vadinamą anta. 
Tai storaodis gyvūnas, jaunesnis dramblio brolis, Kurio dabar 
beveik nesutiksi Amazonės aukštupio ir jos intakų pakrantėse; 
dėl to jį taip vertina medžiotojai, ypač smaguriai, nes tapiro 
mėsa daug skanesnė už jautieną, o jo sprandas — tikrai kara- 
liškas kąsnis. 

Taip, šautuvas tiesiog deginte degino vaikino pirštus, bet 
pažado jis nesulaužė ir nė karto neiššovė. 

Tačiau Benitas įspėjo seserį, kad šautuvas pats iššaus, jei 
arti pasirodys labai įdomi didelė skruzdėda tamandua; ją nu- 
šauti, medžiotojų nuomone, gali tik meistras. | 

Laimei, didžiosios skruzdėdos nepasipainiojo, lygiai kaip ir 
jaguarai, pumos, Pietų Afrikoje vadinami vienu vardu onka; 
šių žvėrių negalima prisileisti perdaug arti. 

— Ką gi,—tarė akimirkai sustojęs Benitas,— pasivaikščioti 
neblogai, tačiau slampinėti be tikslo. .. 

— Be tikslo! — sušuko Minja.— Bet juk mūsų tikslas — žiū- 

rėti, gėrėtis, paskutinį kartą pabūti Centrinės Amerikos miš- 
kuose; tokių džiunglių Paros provincijoje mes nerasime; rei- 
kia su jais atsisveikinti! 

— O man kilo mintis! — staiga sušuko Lina. 

— Argi Linai gali kilti protinga mintis? — pakratė galvą 
Benitas. 

— Nedera šaipytis iš Linos, — ji nori, kad mūsų kelionė bū- 
tų įdomesnė, — sudraudė brolį sesuo. 

— Juo labiau, ponas Benitai, kad mano sumanymas jums 
patiks, esu tikra,— pridūrė mulatė. 

— Na, ir ką tu sugalvojai? — paklausė Minja. 

— Matote tą.lianą? | 

Ir Lina parodė lianą, apsivijusią apie milžinišką mimozą, 
kurios lengvi kaip plunksnos lapai susiglaudžia nuo mažiausio 
triukšmo. 

— Matau. O ką? — susidomėjo Benitas. 

— Aš siūlau eiti palei tą lianą iki pat jos galo... 

— Tikrai puiki mintis! Ir tikslas yra! — sušuko Benitas, — 
Eikime palei lianą! Kad ir kokios pasitaikytų kliūtys: tankumy- 
nai, atžalynai, uolos, upeliai, srautai, -- mūsų niekas nesustab- 
dys; pereisime kaip nors... 

— O tavo buvo teisybė, broliuk,— nusijuokė Minja.— Lina 
tikrai kiek. pakvaišusi. .. 

— Puiku! — atsakė jai brolis— Tu vadini Liną pakvaišėle 
todėl, kad nepavadintum taip manęs, kadangi aš jai pritariu. 

— Pagaliau būkime visi pakvaišėliai, jei tik jums patinka! -—— 
sutiko Minja.— Eikime ten, kur veda liana. 

— Jūs nebijote, kad... — pradėjo Manoelis. 

— Vėl prieštaravimai! — sušuko Benitas.— Ak, Manoeli, tu 
taip nešnekėtum ir seniai būtum pradėjęs eiti, jei tik lianos 
gale lauktų Minja. 

— Tyliu jau, tyliu — sutiko Manoelis.-- Daugiau nesakau nė 
žodžio, paklūstu. Eime! 

Ir štai jie kelyje, smagūs kaip vaikai, sulaukę atostogų. 

Tas išsiraizgęs augalas galėjo nuvesti labai toli, jeigu jie 
būtų sekę iki galo, kaip paskui Ariadnės kamuolį; skirtumas 
tik tas, kad Mino įpėdinės siūlas padėjo išeiti iš labirinto, 
o liana — atvirkščiai, driekėsi tolyn, į tankį. 

"Iš tikro tai buvo raudonoji žapikanga; taip ją vadina vie- 
tos gyventojai; šios lianos kartais būna keleto Ije ilgio. Tačiau 
tai niekam nerūpėjo — juk jie galėjo bet kada grįžti atgal, nes 
nė vienas nebuvo davęs žodžio būtinai surasti lianos galą. 

Liana driekėsi nuo medžio prie medžio, ir atrodė, kad jai 
nebus galo: čia ji, žiūrėk, apsiveja apie kamieną, čia tarsi 
girlianda raizgosi tarp šakų. Štai ji peršoka nuo dracenos ant 
palisandro, nuo milžiniško kaštono ant vyninės palmės baka- 
ba, kurios šakas Agasisas taip taikliai palygino su ilgomis 
koralų lazdelėmis, nusėtomis žaliais taškeliais. Paskui „ji raiz- 
gėsi tarp tukumos fikusų, kurių kamienai išsilankstę taip pat 
įmantriai, kaip ir šimtamečių alyvmedžių. Tų fikusų Brazilijo- 
je priskaičiuojama ne mažiau kaip keturiasdešimt trys atmai- 
nos. Liana sliuogė kaučiukmedžiais, gualtomis — tai grakščios, 
lieknos palmės su glotniais kamienais; po to kakavmedžiais, 
kurie auga Amazonės ir jos intakų pakrantėse; įvairiausiomis 
melastomomis, pasidabinusiomis rausvais žiedais arba balkš- 
vų uogų kekelėmis. 

Kiek kartų tekdavo sustoti, kiek kartų pasigirsdavo nusivy- 
limo šūksniai, kai linksmasis būrelis manydavo pametęs lia- 
ną —vedlį! Reikėdavo jos ieškoti, išnarplioti iš parazitinių 
augalų kamuolio. 

— Štai ji, štai ji! — šaukdavo Lina.— Aš matau! 

— Klysti, — atsakydavo Minja, — tai ne mūsiškė, o visai 
kitos rūšies liana. 

— Ne, Linos teisybė! — įsikišdavo Benitas. 

— Ne, Lina klysta,— būtinai prieštaraudavo Manoelis. 

Kildavo labai rimtas, labai ilgas ginčas, ir abi pusės neno- 
rėdavo nusileisti. 

Tada negras lipdavo į vieną medį, Benitas — į kitą. Užsi- 
ropšdavo ant šakų, apie kurias vyniojosi liana, kad galėtų 
tiksliai nustatyti jos kryptį. 

Tačiau nelengva buvo susigaudyti toje augalų raizgalynėje, 
kur vingiavo liana, tarp aštriaspyglių bromelijų karata, sulig 
delnu didumo orchidėjų, kurių žiedlapiai rausvi, o piestelės 
violetinės; tarp onsidijų, šusipainiojusių dar labiau, negu vil- 
nonių siūlų kamuolėlis, patekęs į kačiuko nagus. 

O paskui, kai liana vėl nusileisdavo žemyn, kaip sunku bū- 
davo ją surasti tarp tankiai sužėlusių pataisų, helikonijų su 
didžiuliais lapais, kaliandrų su rausvais kuodeliais, ripsalijų, 
kurios vyniojosi apie ją tarsi izoliacija aplink elektros laidą, 
tarp didelių baltų ipomėjų krūmų, mėsingų vanilijos stiebų, 
tarp visokiausių kitokių augalų, žolių, laukinių vynuogių. 

O kaip džiaugsmingai visi baubdavo, kai liana pagaliau bū- 
davo rasta, ir su kokiu įkarščiu keliaudavo toliau! 

Šitaip jie ėjo maždaug valandą, o kelionės galo vis dar 
nebuvo matyti. Net ir stipriai papurtyta liana nepasiduodavo, 
ir tik šimtai paukščių pakildavo į orą, o medžiais, tarsi rody- 
damos kryptį, sprukdavo beždžionės. | 

Jei kelią pastodavo tankmė, piautuvas išskindavo proskyną, 
ir visi lįsdavo pro ją. O jei pasitaikydavo stati, apžėlusi uola, 
kuria tarsi gyvatė nusirangydavo liana, visi ropšdavosi aukš- 
tyn ir įveikdavo kliūtį. 

Netrukus atsivėrė plati proguma. Čia, gaivinamas oro, kuris 
būtinas jam kaip ir saulės šviesa, stovėjo vienišas banano 
medis, tas tikras tropikų augalas, kuris, Humboldto žodžiais 
tariant, „padėjo žmogui dar civilizacijos pradžioje“ ir buvo 
pagrindinis karštų zonų gyventojų maitintojas. Ilga lianos 
vytinė tarsi girlianda nusirangė tarp jo šakų, paskui per pro- 
gumą ir vėl pasislėpė miške. 

— Gal mes sustosime pagaliau? — pasiteiravo Manoelis. 

—- Ne, jokiu būdu ne! -- sušuko Benitas.— Eisime, kol baig- 
sis liana! 

— Tačiau netrukus teks pagalvoti, ar ne laikas grįžti — užsi- 
minė Minja. 

— Ak, mieloji šeimininke, dar truputį, visai nedaug! — ėmė 
prašyti Lina. 

— Pirmyn, pirmyn! — pridūrė Benitas. 

Ir vėjavaikiai vis giliau brovėsi į mišką, kuris praretėjo, 
todėl eiti buvo galima greičiau. 

Be to, liana pasuko į šiaurę, tarsi ketindama grįžti prie upės. 
Taigi sekti ją buvo patogu, nes artėjo dešinysis upės krantas, 
vadinasi, ir namai. 

Po ketvirčio valandos būrelis sustojo dauboje prieš nedide- 
lį Amazonės intaką. Tačiau per upelį driekėsi lianų ir susipy- 

nusių šakų tiltas. Didžioji liana, skilusi į dvi dalis, sudarė tar- 
si jo turėklus ir taip pat ėjo į kitą krantą. 

Benitas, kuris visą laiką keliavo pirmas, jau žengė tuo svy- 
ruojančiu augalų tilteliu. 

— Likite, likite, Minja! Jei Benitas nori, tegu sau žygiuo- 
ja toliau, o mes jo čia palauksime. 

— Ne, eime, eime, mieloji šeimininke! — sušuko Lina. —- 
Nebijokite! Liana jau plonėja. Greitai rasime, kur ji baigiasi. 
"Ir jaunoji mulatė nedvejodama drąsiai žengė paskui Benitą. 

— Jie tikri vaikai! —- tarė Minja.— Eime, mielas Manoeli, 
nepalikime jų. 

Taigi visi perėjo tiltą, kuris lingavo virš daubos tarsi sū- 
puoklės, ir netrukus vėl palindo po aukštų medžių skliautais. 

Bet nespėjo prabėgti nė dešimties minučių, staiga visi su- 
stojo. Šį kartą ne be pagrindo. 

— Ar pagaliau mes priėjom galą? — pasiteiravo Minja, 

— Ne,— atsakė Benitas,— bet toliau turime eiti labai atsar- 
giai. Matote? 

Ir Benitas parodė tarp aukšto fikuso šakų smarkiai trūkčio- 
jančią lianą. 

— Kas ją ten tampo? — paklausė Manoelis. 

— Gal koks pavojingas žvėris! | 

Benitas, užtaisęs šautuvą, mostelėjo kitiems, kad eisiąs -vie- 
nas, O po to žengė dešimt žingsnių į priekį. 

Manoelis, abi merginos ir negras stovėjo nejudėdami,. 

Staiga Benitas riktelėjo, ir visi pamatė, kaip jis puolė prie 
medžio. Draugai nubėgo pas jį. 

Koks netikėtas ir baisus vaizdas! 

Lankstus kaip. virvė lianos galas buvo surištas kilpa, kurio- 
je kabojo vyras, tampomas priešmirtinių konvulsijų. 

Tačiau Benitas, prišokęs prie nelaimingojo, vienu medžiok- 
linio peilio smūgiu nukirto lianą. 

Pakaruoklis nukrito ant žemės. Manoelis pasilenkė prie jo, 
ketindamas suteikti pagalbą ir atgaivinti, jei dar ne vėlu. 

— Vargšelis! — sušnabždėjo Minja. 

— Ponas Manoeli, ponas Manoeli,— sušuko Lina,— jis dar 
kvėpuoja! Širdis plaka! .. Reikia išgelbėti! .. 

— Tikra teisybė! — atsakė Manoelis.— Manau, suspėjome 
pačiu laiku. 

Nelaimingasis buvo baltaodis, apie trisdešimt metų vyras, 
gana prastai apsirengęs, labai suvargęs, jam, matyt, teko ne- 
mažai iškentėti. 

Prie kojų gulėjo numesta tuščia gertuvė ir iš palmės me- 
džio padaryta bilbokė, kurios gale buvo rutuliukas, o virvūte 
pririšta vėžlio galvutė. 

— Nusižudyti... nusižudyti... — kartojo Lina,— o dar visai 
jaunas! Kas jį galėjo pastūmėti? 

Bet Manoelis netrukus atgaivino vargšelį, jis atvėrė akis 
ir staiga garsiai aiktelėjo, net Lina išsigandusi suriko, 

— Kas jūs, drauge mano? — paklausė Benitas. 

— Manau, buvęs pakaruoklis. .. 

— O jūsų vardas2.. 

— Luktelkite, leiskite prisiminti... — tarė nepažįstamasis, 
perbraukdamas ranka kaktą.— Ak taip! Mano vardas Fragozas. 
Jei tik sugebėsiu, galėsiu jus nukirpti, nuskusti ir sušukuoti 
pagal visas mano amato taisykles. Aš kirpėjas, arba, tiksliau 
pasakius, labiausiai nusivylęs Figaro. | 

— Ir kas gi jums šovė į galvą?.. 

— Ką padarysi, pone! — atsakė šypsodamasis Fragozas.— 
Nevilties akimirka, kurios vėliau gal būčiau smarkiai pasigai- 
lėjęs, jei tik aname pasaulyje galima gailėtis! Bet prieš akis 
dar buvo aštuoni šimtai Ije, o kišenėje —nė skatiko; visa 
tai — ne dievaižin kokia paguoda. Taigi ir ištižau... 

Vaikino veidas buvo geraširdiškas ir malonus. Fragozas pa- 
mažu atsigavo, ir netrukus paaiškėjo, kad iš prigimties jis 
linksmo būdo. Tai buvo vienas tų klajojančių kirpėjų, kurie 
keliauja Amazonės aukštupio pakrantėmis iš vieno kaimelio 
į kitą ir aptarnauja negrus, negres, indėnus, indėnes, o šie 
labai vertina tokias paslaugas. 

Bet vargšas Figaro, vienut vienas, be galo nelaimingas, ke- 
turiasdešimt valandų neturėjęs nė kąsnio burnoje, pasiklydęs 
šiame miške, akimirkai neteko galvos... Visa kita mes jau 
žinome. .. | 

— Drauge mano, — tarė jam Benitas, — dabar eisite kartu su 
mumis į Ikitoso fazendą. 

— Su didžiausiu džiaugsmu! — atsakė Fragozas.— Ištraukė- 
te Mane iš kilpos,-— vadinasi, dabar aš jūsų. Tik ar vertėjo tai 
daryti? 

— Matote, mieloji šeimininke, kaip gerai, kad negrįžome! — 
tarė Lina. 

— Žinoma! — atsakė mergina. 

— Šiaip ar taip,-—- įsiterpė Benitas, — aš niekad nebūčiau 
patikėjęs, kad lianos gale rasime žmogų. 

— O tuo labiau patekusį į keblią padėtį ir iš nevilties pa- 
sikorusį kirpėją! — pridūrė Fragozas. 

Vargšelis jau visai atgavo pirmykštį guvumą ir išklausė, 
kaip jų buvo surastas. Jis karštai padėkojo Linai už gėrą min- 
tį eiti palei lianą. Po to visi pasuko į fazendą, ir čia šeiminin- 
kai kirpėją taip šiltai sutiko, kad jam nebeliko nei noro, nei 
reikalo baigti tai, ką buvo pradėjęs miške. 


VIII sk vyrius 
ŽANGADA 


Buvo iškirsta pusė kvadratinės mylios miško. Dabar eilė 
atėjo dailidėms, kurie iš gulinčių ant kranto šimtamečių me- 
džių ėmėsi rišti plaustą. 

Na ir buvo darbelio! Viską prižiūrėjo Žoamas Garalis, o in- 
dėnai dar kartą parodė, kad jie — nepralenkiami meistrai. 
Kad ir ką statytų — ar laivą, ar namą, — šie dailidės, be jokios 
abejonės, neturi sau lygių. Vien kirviu ir piūklu jie apdoroja 
tokius kietus medžius, kad bemat atšimpa visi darbo įrankiai. 
Tačiau milžinų šakos vis tiek nugenėjamos, kamienai aptašo- 
mi ir iš jų padaromos sijos ar lentos. Nereikia jokių mecha- 
nizmų, juos kuo puikiausiai atstoja darbščios, kantrios, iš pri- 
gimties nuostabiai miklios indėnų rankos. 

Medžių kamienai ne iš karto buvo sumesti į Amazonę. Žo- 
amas Garalis nutarė daryti kitaip: rąstus tvarkingai išdėliojo 
ant plataus lygaus kranto, nuožulniai nukasto iki Nanei ir 
Amazonės santakos. Čia ir turėjo būti statoma Žangada. O kai 
ateis laikas išplaukti — pati Amazonė ją atplėš nuo sausumos. 

Dabar keletu žodžių paaiškinsime šio milžiniško ir ypatingo 
vandens srauto geografinę padėtį ir tą keistą reiškinį, kurį 
pakrantės gyventojai stebi kasmet. 

Dvi upės, Nilas ir Misisipė su Misūriu, ilgesnės už didžiąją 
Brazilijos vandens arteriją, teka: viena iš pietų į šiaurę Afri- 
kos kontinente, kita — iš šiaurės į pietus per Šiaurės Ameriką. 
Vadinasi, jos kerta įvairias platumas ir skirtingas klimatines 
zonas. 

Amazonė, priešingai, nuo tos vietos, kur prie Ekvadoro ir 
Peru sienos pasuka tiesiai į- rytus, daugiau nekeičia krypties 
ir vingiuoja tarp ketvirtosios ir antrosios pietų paralelės. Taigi 
šio milžiniško vandens baseino klimatinės sąlygos per visą 
tėkmę vienodos. 

Dėl to čia yra tarsi tik du metų laikai, nes lietingieji perio- 
dai seka vienas kitą kas šeši mėnesiai. Brazilijos šiaurėje liū- 
tys prapliumpa rugsėjo mėnesį, o pietuose, priešingai — kovo 
mėnesį. Dėl to dešinieji ir kairieji intakai patvinsta skirtingū 
laiku su pusės metų pertrauka. Štai kodėl Amazonės vandenys 
labiausiai pakyla birželio mėnesį ir pamažu slūgsta iki pat 
spalio. 

Visa tai Žoamas Garalis žinojo iš patirties; pasinaudodamas 
šiuo reiškiniu, jis ir ketino nuleisti žangadą į vandenį; pir- 
miausia patogiai pastatęs ją ant upės kranto. Iš tikrųjų van- 
dens lygis Amazonėje smarkiai svyruoja: jis gali pakilti ke- 
turiasdešimt pėdų virš vidutinio lygio ir nukristi iki trisde- 
šimt pėdų žemiau jo. Dėl to didžiulio skirtumo fazendos šei- 
mininko sumanymą kaip tik ir galima buvo pritaikyti. 

"Statyba buvo pradėta nedelsiant. Rąstai ant. plataus kranto 
buvo išdėlioti pagal dydį; be to, buvo atsižvelgta ir į tai, 
kurių mediena lengvesnė. Iš tiesų tarp sunkių ir kietų me- 
džių buvo ir tokių, kurių lyginamasis svoris beveik. kaip ir 
vandens. 

Pirmojo sluoksnio rąstai neturėjo būti labai arti vienas ki- 
to. Tarp jų buvo palikti nedideli tarpai; po to ant pirmojo 
sluoksnio buvo uždėtos ir pririštos skersinės sijos, kurios su- 
tvirtino šį visą statinį. Rąstai vienas su kitu buvo rišami ly- 
nais iš piasalos; šie lynai tokie pat stiprūs, kaip ir kanapiniai. 
Jie daromi iš tam tikros rūšies palmių, labai paplitusių Ama- 

zonės pakrantėse, ir plačiai naudojami visoje šalyje. Piasala 
gerai laikosi vandens paviršiuje, atspari drėgmei, žaliavą gauti 
pigu, todėl ji tapo vertinga preke, labai perkama Senajame 
Pasaulyje. 

Ant tos dvigubos rąstų ir sijų eilės buvo užklotos storos 
lentos, kurios atstojo žangados grindis, iškilusias per trisde- 
šimt colių virš vandens. Plaustas turėjo nemažai kainuoti. 
Tačiau nieko nuostabaus, nes žangada siekė tūkstantį pėdų 
ilgio ir šešiasdešimt pločio; taigi jos plotas sudarė šešiasdešimt 
tūkstančių kvadratinių pėdų. Ir iš tikro galėjai pasakyti, kad 
Amazone nuplauks ištisas miškas. 

Statybos darbams vadovavo Žoamas Garalis. Tačiau, jiems 
pasibaigus ir kilus klausimui, kaip įrengti žangadą, savo nuo- 
monę pasakė visi, net ir šaunusis Fragozas. 

Pradžioje tarsime porą žodžių, kaip jam sekėsi fazėndoje. 

Nuo tos dienos, kai Fragozą priglaudė ši vaišinga šeima, 
jis buvo kaip niekad laimingas. Žoamas Garalis pasisiūlė nu- 
vežti Fragozą į Parą, kur šis ir keliavo, kai ta nelemtoji liana 
„sučiupo jį už gerklės“ — taip juokaudavo pats kirpėjas. Iš- 
girdęs tokį pasiūlymą, Fragozas tuoj pat sutiko, nuoširdžiai 
padėkojo ir iš dėkingumo stengėsi būti naudingas kaip beįma- 
nydamas. Tarp kita ko, jis pasirodė besąs gana sumanus vaiki- 
nas, kaip sakoma, visų galų meistras — ką tik paimdavo, vis- 
ką kuo geriausiai padarydavo. Toks pat linksinas, kaip ir 
Lina, kirpėjas nuolatos dainuodavo; jam niekad netrūko 
šmaikštaus žodžio, ir greitai visi jį pamilo. 

Tačiau Fragozas buvo įsitikinęs, kad labiausiai skolingas 
jaunajai mulatei. | 

— Kaip tada jūs puikiai sugalvojote, panele Lina,— žaisti 
„lianą-vedlį'! — kartojo jis be perstojo. — Iš tikro nuostabus 
žaidimas! Nors, tiesą sakant, lianoš gale ne visada surandi 
vargšą kirpėją! 

— Tai atsitiktinumas, ponas Fragozai,— atsakydavo juokda- 
masi Lina.— Patikėkite, jūs man tikrai nieko neskolingas. 

— Kaip — nieko? Betgi aš jums skolingas už gyvybę! No- 
rėčiau pagyventi dar šimtą metų ir būti dėkingas kuo ilgiau. 
Matote, kyboti ant šakos — ne mano pašaukimas. Jei ir pa- 
bandžiau, tai tik iš būtinybės. Nuodugniai viską apsvarstęs, 

nusprendžiau, kad geriau tokia išeitis, negu mirti badu, nes, 
dar nespėjęs nusibaigti, būčiau atitekęs laukiniams žvėrims. 
Taigi ši liana surišo mus, todėl, kad ir ką jūs sakytumėte. .. 

Paprastai jie kalbėdavo ir toliau taip juokaudami. Bet šir- 
dies gilumoje Fragozas tikrai buvo be galo dėkingas jauna- 
jai mulatei, o Lina neliko abejinga šauniojo vaikino kalboms; 
jis buvo atviras, nuoširdus, malonus, kaip ir ji pati. Benitas, 
senoji Sibelė ir kiti dėl jų draugystės jau buvo pradėję daryti 
linksmas užuominas. 

Laikas pagaliau grįžti prie žangados. Po svarstymų visi nu- 
tarė, kad ją reikia įrengti kaip galima jaukiau ir patogiau, nes 
kelionė truks keletą mėnesių. Garalio šeimyna — tėvas, moti- 
na, Minja, Benitas, Manoelis ir abi tarnaitės, Sibelė ir Lina, — 
gyvens atskirame namelyje. Be jų, žangada plauks keturiasde- 
šimt indėnų, tiek pat negrų, Fragozas ir locmanas, kuris ves 
šį plaustą. | 

Bet ir tokio būrio žmonių vos užteks. Juk reikės nugalėti 
sūkurius, pranerti tarp šimtų salų ir salelių, užgriozdžiusių 
upę. Nors Amazonė ir neš žangadą, tačiau jos nevairuos. Štai 
kodėl būtinas tas šimtas šešiasdešimt rankų, kurios ilgomis 
kartimis turės išlaikyti milžinišką plaustą vienodu atstumu 
nuo abiejų krantų. 

Pirmiausia žangados gale buvo pradėtas statyti namas šei- 
mininkui. Čia buvo penki kambariai ir erdvus valgomasis. 
Vienas kambarys skirtas Žoamui Garaliui su žmona, antras, 
netoli nuo šeimininkų — Linai ir Sibelei, trečias — Benitui ir 
Manoceliui; Minja gavo atskirą kambarį, ir, suprantama, nė 
kiek ne mažiau patogų. 

Tas pagrindinis pastatas buvo tvirtai sukaltas iš gerai su- 
leistų lentų, impregnuotų karštais medžių sakais; dėl to jos 
nepraleido vandens. Fasade ir šonuose buvo išpiauti langai, 
name buvo šviesu ir linksma. Lauko durys vedė į bendrą kam- 
barį. Lengva veranda, kuri priekinę pastato dalį slėpė nuo 
saulės spindulių, stovėjo ant bambukinių ramsčių. Viskas buvo 
išdažyta skaisčia ochros spalva, kuri atmušdavo saulės spin- 
dulius, dėl to kambariuose buvo visai normali temperatūra. 

Bet kai namas pagal Žoamo Garalio projektą buvo baigtas, 
įsikišo Minja. 

— Tėveli, — tarė ji — dabar, kai tavo rūpesčiu turime sie- 
nas ir stogą, leisk sutvarkyti vidų taip, kaip mums patinka. 
Tau priklauso išorė, o mums — vidus. Mudvi su mamyte norim, 
kad čia niekas nesiskirtų nuo mūsų fazendos ir kad tau atro- 
dytų, jog iš Ikitoso net neišvykai. 

— Daryk kaip tinkama, Minja,— atsakė Žoamas Garalis su 
liūdna šypsena, kuri kartais pasirodydavo jo veide. 

— Tai bus nuostabu! 

— Aš pasikliaunu tavo geru skoniu, mano mieloji mergyte! 

— Nebijok, gėdos nepadarysime, — atsakė  Minja.— Juk 
plauksime į puikią šalį, mūsų šalį, į kurią tu vėl įžengsi po 
tiekos metų. 

— Taip, Minja, taip! — pritarė Žoamas Garalis.— Tarsi grįž- 
tume iš ištremties.... iš savanoriškos ištremties! Daryk kaip 
geriau, dukruže! Aš iš anksto pritariu viskam, ką tu suma- 
nysi!.. 

Tokiu būdu Minjai ir Linai, prie kurių mielai prisidėjo 
Manocelis ir Fragozas, teko pasirūpinti interjeru. Čia tereikėjo 
trupučio vaizduotės, meninio skonio, ir viskas turėjo eiti 
kaip iš pypkės. | 

Pirmiausia į kambarius buvo sunešti gražiausi fazendos 
baldai. Paskui, atvykus į Parą, kokiu nors laivu jie būsią 
parsiųsti. Plaukiojančiame name buvo skoningai sustatyti sta- 
lai, bambukiniai krėslai, nendrinės kanapos, raižyto medžio 
etažerės — žodžiu, visi tie lengvi ir nuotaikingi tropinių būstų 
baldai. Aiškiai buvo matyti, kad abiejų vaikinų darbui vado- 
vavo moteriškos rankos. Tik negalvokite, kad namo sienos 
liko plikos! O ne, jas dengė be galo dailūs apmušalai. Jie 
buvo padaryti iš gražių žievių ir krito stambiomis klostėmis, 
tarytum švelniausi ir brangiausi apmušalai — brokatas ar šil- 
kas, kuriuos galėjai pamatyti moderniškuose butuose. Kam- 
barių grindys buvo nuklotos margais jaguarų arba tankiais 
beždžionių kailiais, į kurių minkštą vilną koja grimzte grimz- 
davo. Ant langų karojo lengvos rusvo šilko užuolaidos. Lovos 
uždengtos tinklais nuo moskitų, o jų pagalviai, čiužiniai, 
pagalvėliai prikimšti šviežio ir minkšto pluošto, kurį teikia 
augantis Amazonės aukštupio baseine bombaksas. 

Be to, visur ant etažerių, stalelių stovėjo gražūs niekučiai, 
"atvežti iš Rio de Žaneiro ar Belemo, ypač brangūs Minjai, 
nes. dovanoti Manoelio. Kas gali būti maloniau akiai už tuos 
daikčiukus — draugišką dovaną, kuri ir be žodžių taip daug 
pasako! 

Po kelių dienų vidus buvo "galutinai įrengtas; įėjęs ten ga- 
lėjai pamanyti, kad atsidūrei fazendos name. Niekas nebūtų 
norėjęs geresnio būsto kur prie guoto gražių medžių, šalia 
čiurlenančio upelio. Kai jie plauks žemyn didžiąja upe, jų 
namas gerai derės prie gražaus kraštovaizdžio, kuris jį sups 
iš abiejų pusių. ž 

Reikia pridurti, kad namelis džiugino akį ne tik vidumi. 

Puošdami išorę, jaunuoliai tiesiog lenktyniavo, stengda- 
miesi parodyti kuo daugiau skonio ir išradingumo. Visas 
namas nuo apačios iki stogo skendėjo žalumynuose. 

Daugybė žydinčių orchidėjų, bromelijų, vijoklių buvo su- 
sodinta į dėžes, pilnas trąšios žemės. Miške augančios mimo- 
zos ar fikuso stiebas negalėjo būti labiau papuoštas tropiniu 
apdaru! Kiek įmantriai išsiraičiusių šakelių, lyg auksas geltonų 
vynuogienojų, visokiausių spalvų kekių, kiek įvairiausių vi- 
joklių, apsiraizgiusių apie stulpus, remiančius stogą, apie du- 
rų skersinius! Visa tai glėbiais galėjai skinti miškuose aplink 
fazendą. Tuos parazitinius augalus jungė milžiniška liana; ji 
keliskart buvo apsivijusi apie namą, užsikabinusi už kiekvie- 
no kampo, už kiekvieno iškyšulio, išsišakojusi, išsiskleidusi 
kaip krūmas, išleidusi į visas puses keisčiausias atžalas. Iš po 
jos net pastato nebuvo matyti: jis atrodė pasislėpęs didžiulia- 
me žydinčiame krūme. 

Lianos galas kabojo ties jaunosios mMulatės langu, ir nesun- 
ku buvo atspėti, kieno čia parodyta dėmesio. Galėjai pamany- 
ti, kad ta ilga ranka paduoda jai pro žaliuzi visada šviežių 
gėlių puokštę. 

Žodžiu, vaizdas buvo be galo žavus. Nėra ko ir šnekėti, kad 
Jakita, jos dukra ir Lina buvo patenkintos. 

— Jei tik norite, mes galime žangadoje pasodinti medžių — 
tarė Benitas. 

— Medžių? — nustebo Minja. 

— Kodėl gi ne? — įsiterpė Manoelis.— Jei pernešime kartu 
su žeme — kuo puikiausiai prigis: juk jiems nėra ko bijoti 
klimato pasikeitimų, nes. Amazonė ištisai teka ta pačia pa- 
ralele. 

— Be to,— kalbėjo toliau Benitas, — argi upė neneša kasdien 
žalių plovų, kuriuos srovė atplėšia nuo salų ir krantų? Juk 
jie plaukia. su visais medžiais, giraitėmis, krūmais, uolomis, 
pievomis, ir, nukeliavę aštuonis šimtus Ije, dingsta - Atlanto 
vandenyne. Kodėl gi mums nepaversti žangados plaukiojan-. 
čiu sodu? 

— Ar nenorite, panele Lina, viso miško? — pasiteiravo Fra- 
gozas, kuriam atrodė, kad nieko nėra neįmanoma. 

— Taip! Miško! — sušuko Lina.— Miško su paukščiais, bež- 
džionėmis. .. 


— Gyvatėmis, jaguarais. ..— pasišaipė Benitas. 

— Indėnais, klajojančiomis gentimis... — pridūrė Manoelis. 
— Ir net žmogėdromis! 

— Kurgi jūs, Fragozai? — sušuko Minja, matydama, kad 


guvus kirpėjas ruošiasi į krantą. 

— Atnešti miško! — atsakė Fragozas. 

— Be reikalo, drauge mano,—su šypsena tarė Minja.— 
Manoelis padovanojo puokštę, ir man jos visai pakanka! Iš 
tiesų, — pridūrė ji, rodydama į gėlėse skendintį pastatą — 
jis paslėpė mūsų namą vestuvinėje puokštėje! 


IX skyrius 
BIRŽELIO 5 DIENOS VAKARAS 


Kol buvo statomas šeimininkų namas, Žoamas Garalis taip 
pat rūpinosi ir kitais pastatais — virtuve ir sandėliais, kuriuose 
turėjo būti laikomi visokie produktai. 

Svarbiausia čia buvo didžiulės atsargos manijoko šaknų, ku- 
rios yra pagrindinis tropinių šalių gyventojų maistas. Manijo- 
ko krūmai būna nuo .šešių iki dešimties pėdų aukščio. Jo 
šaknys, panašios į ilgus juodus ridikus, auga kelmais, kaip ir 
bulvės. Afrikoje jos nekenksmingos, o Pietų Amerikoje turi 
be galo nuodingų syvų, kuriuos būtina išspausti. Tik po to 

šaknys sumalamos arba į miltus, iš kurių gaminami įvairiausi 
patiekalai, arba į kruopas — tapioką, žiūrint, koks vietinių 
gyventojų skonis. 

Todėl žangadoje buvo pilnas sandėlys to vertingo produkto, 
skirto visų Maistui. 

(O mėsos atsargai, be avių bandos, kuriai žangados pirma- 
galyje buvo pastatytas specialus tvartas, dar buvo pasiimta 
ir daug nepaprastai skanių vietinės gamybos kumpių, vadina- 
mų presunto; be to, buvo tikimasi, kad vaikinai ir indėnai 
nesnaus; juk visi — geri medžiotojai, o Amazonės salose ir 
pakrančių miškuose laimikio tikrai netruks; jie, žinoma, ne- 
prašaus pro šalį. 

Pagaliau ir pati upė gausiai tieks kasdieninį maistą: kreve- 
tes, kurias drąsiai galėtum pavadinti vėžiais; žuvis tambagu, 
geriausias visame upės baseine — jų skonis žymiai švelnesnis 
už lašišų, su kuriomis jos kartais lyginamos; raudonžvynes 
eršketų didumo pirarukas, kurios sūdytos plačiai pardavinėja- 
mos visoje Brazilijoje; kandirus, kurie labai skanūs, tik pa-- 
vojinga juos gaudyti; trisdešimties colių piranjas, arba žuvis- 
velnius su raudonais dryžiais; didelius ir mažus vėžlius, kurių 
ten tūkstančių tūkstančiai; jie sudaro gana žymią vietinių 
gyventojų maisto dalį. Visos tos upės dovanos irgi turėjo būti 
skirtos šeimininkų ir tarnų stalui. 

Taigi kiekvieną dieną, kai tik galės, keliauninkai medžios 
ir žvejos. 

Kalbant apie gėrimus, reikia pasakyti, kad žangadoje buvo 
geriausių šalies vyno ir degtinės atsargų: kaisuma arba ma- 
čačera iš vietovių, esančių prie Amazonės aukštupio ir žem- 
upio; tai gana malonus. skystis, kiek rūgštokas, gaunamas 
destiliuojant saldžiojo manijoko šaknis; braziliškasis belju — 
nacionalinės degtinės rūšis; Peru šika; Ukajalio masatas iš 
fermentuotos bananų sunkos; guarana — skanus gėrimas, da- 
romas iš šokolado ir migdolų „polinia sorbilis“, sutrintų į mil- 
telius ir atskiestų vandeniu. 

Čia dar ne viskas. Tuose kraštuose yra tamsiai violetinės 
spalvos vyno rūšis, gaminama iš asajos palmių syvų; aroma- 
tingą jo skonį brazilai labai vertina. Žangadoje buvo 

daugybė sklidinų maždaug dviejų litrų talpos indų; visi jie 
liks tuštutėliai, kol keliauninkai atvyks į Parą. 

Be to, žangadoje buvo įrengtas specialus rūsys, kur puikiai 
tvarkėsi Benitas. Čia stovėjo keli šimtai butelių chereso, se- 
tiubalio ir portveino. Jaunasis ūkvedys dar turėjo ir keletą 
didelių butelių puikios tafijos, arba cukrašvendrių degtinės, 
kiek aštresnio skonio už nacionalinę belju. 

Tabakas taip pat buvo ne menkarūšis, kuriuo paprastai ten- 
kinasi vietiniai Amazonės baseino gyventojai. Jis buvo at- 
vežtas tiesiai iš Vila-Bela da Imperatriso, iš krašto, kur augi- 
namas vertingiausias tabakas visoje Centrinėje Amerikoje. 

Žangados paskuigalyje stovėjo "pagrindinis namas su prie- 
statais: virtuve, sandėliais, rūsiais; visa tai buvo skirta Ga- 
ralių šeimai ir jų tarnams. | 

Centrinėje dalyje buvo pastatyti barakai indėnams ir neg- 
rams. Jie čia galėjo gyventi tokiomis pat sąlygomis, kaip ir 
Ikitoso fazendoje, ir dirbti, vadovaujami locmano. 

Tačiau visiems apgyvendinti reikėjo nemažai pastatų; todėl 
žangada buvo panaši į plaukiojantį kaimelį: namų ir žmonių 
čia buvo kur kas daugiau, negu kai kuriose Amazonės aukšt- 
upio gyvenvietėse. 

Indėnams Žoamas Garalis pastatė pirkeles be sienų, kurių 
lapinį stogą laikė lengvi ramsčiai. Tyras oras laisvai pasiek- 
davo viduje kabančius hamakus ir juos sūpuodavo. Čia indė- 
nai, tarp kurių buvo trys keturios šeimos su žmonomis ir vai- 
kais, galėjo gyventi kaip krante. 

Negrams buvo suręstos jų įprastinės ažupos, kurios nuo in- 
dėnų lapinių skyrėsi tuo, kad buvo sandariai uždarytos iš vi- 
sų keturių pusių; tik viename šone paliktas įėjimas į vidų. 
Indėnams, pratusiems. prie gryno oro, visiškos laisvės, gyveni- 
mas ažupoje būtų buvęs tikras įkalinimas; tuo tarpu negrams 
jų trobelės patiko. 

Pagaliau žangados priekyje stovėjo sandėliai, kuriuose buvo 
laikomos prekės, vežamos į Belemą kartų su miško medžia- 
ga. Juose, Benitui nurodžius, vertingas krovinys buvo sudėtas 
labai tvarkingai, kaip laivo triume,. 

Svarbiausią šio krovinio dalį sudarė septyni tūkstančiai 
arobų ! kaučiuko, nes tuo metu svaras kaučiuko kainavo tris 
keturis, frankus. Į žangadą taip pat buvo sukrauta penkiasde- 
šimt centnerių salseparelio. Tas augalas yra svarbi eksporto 
prekė Amazonės baseine, tačiau jis vis rečiau ir rečiau ran- 
damas upės pakrantėse, nes derliaus nuėmimo metu vietos 
gyventojai visai nesaugo salseparelio atžalų. Dar buvo vežamos 
ir pupos, Brazilijoje vadinamos kumaru; iš jų spaudžiamas 
keleto rūšių aliejus; sasafras, iš kurio daromas vertingas 
balzamas žaizdoms gydyti; ryšuliai dažančių augalų, dėžės 
įvairių sakų ir nemažas kiekis brangios medienos papildė 
krovinį, kurį buvo galima pelningai ir nesunkiai parduoti Paros 
provincijoje. 

Gal būt, .skaitytojas nustebs, kad indėnų ir negrų žangada 
plaukė tik tiek, kiek buvo būtina jos valdymui. Ar nereikėjo 
pasiimti daugėliau? O jei užpuls kokia priešiška Amazonės pa- 
krančių gentis? 

Dėl šito nevėrtėjo rūpintis. Centrinės Amerikos čiabuvių 
nebėra ko bijoti; seniai praėjo tie laikai, kai reikėjo imtis 
rimtų priemonių, norint apsisaugoti nuo jų užpuolimų. Upės 
pakrantėse gyvena taikios indėnų gentys. Taigi kėliautojams 
negrėsė joks pavojus. | 

Baigiant žangados aprašymą, belieka paminėti du tris vi- 
sai kitokio pobūdžio statinius,. dėl kurių ji gana vaizdingai 
atrodė. 

Pačiame priekyje, kiek aukščiau, buvo locmano būdelė. Bū- 
tent priekyje, o ne gale, kur paprastai būna vairininko vieta. 
Iš tikro, plaukiant tokiu būdu, vairas visiškai nereikalingas. 
Plaustas buvo toks didelis, kad net ilgiausi irklai, valdomi šim- 
to stiprių rankų, nebūtų pakeitę jo krypties. Žangada buvo 
vairuojama tik ilgomis kartimis, arba kobiniais, jais atsispi- 
riant į dugną ir tokiu būdu išlaikant ją farvateryje arba iš- 
lyginant kursą, kai ji nuo jo. nukrypdavo. Šitaip plaustas 
buvo pasukamas prie vienos ar kitos prieplaukos, kai dėl 
kokių nors priežasčių tekdavo sustoti. Žangadoje buvo trys ar 


1! Aroba — svorio matas; ispanų aroba lygi maždaug 10 kg, por- 
tugalų — 12,8 kg. (Vert. past.) 

keturios ubos ir dvi pirogos su visu takelažu; jomis buvo gali- 
ma. bet kada pasiekti krantą. Vadinasi, locmanas stebėjo tik 
upės farvaterį, srovės pasikeitimus, sūkurius, kurių reikėjo 
vengti, išrinkdavo patogias sustojimui -įlankėles ar užutekius; 
todėl jo vieta buvo pačiame priekyje. 

Jei locmanas tvarkė materialiąją tos milžiniškos mašinos 
pusę, tai dvasinis keliauninkų vadovas buvo kitas žmogus — 
tėvas Pasanja, Ikitoso misijos galva. 

Tokia religinga šeima, kaip Garaliai, su džiaugsmu pasinau- 
dojo galimybę pasiimti kartu senąjį kunigą, kurį visi gerbė. 

Tėvas Pasanja, septyniasdešimties metų senukas, buvo ge- 
ras, garbingas, užjaučiantis žmogus, uolus evangelijos gynė- 
jas; šiuose kraštuose, kur ne visi bažnyčios tarnai yra doro- 
vingumo pavyzdys, jis buvo kilnus misionierius, vienas iš tų, 
kurie tiek daug padarė, kad civilizacija įsigalėtų labiausiai 
atsilikusiuose pasaulio kampeliuose. 

Penkiasdešimt metų tėvas Pasanja gyveno Ikitose ir vado- 
vavo tenykštei misijai. Visi jį mylėjo, o jis tikrai buvo to 
vertas. Garalių šeima jį labai gerbė. Ne kas kitas, o tėvas 
Pasanja sutuokė Magaljanso dukrą su jaunu ūkvedžiu, radu- 
siu prieglobstį fazendoje. Jis matė gimstant jų vaikus, juos 
krikštijo, mokino ir dabar tikėjosi palaiminti jų vedybas. 

Tėvo Pasanjos amžius jam nebeleido atlikti daugybės pa- 
reigų. Atėjo metas ilsėtis. Neseniai Ikitose jį pakeitė jaunes- 
nis misionierius, ir tėvas Pasanja nutarė grįžti į Parą ir baigti 
savo dienas kokiame vienuolyne, skirtame nusenusiems diėvo 
tarnams. 


Ar galėjo jam pasitaikyti puikesnė proga, negu plaukti upe 
žemyn drauge su šia šeima, kuri jam buvo beveik sava? Tė- 
vui Pasanjai buvo pasiūlyta keliauti kartu, ir jis sutiko džiaug- 
damasis, kad, atvykęs į Belemą, sutuoks jaunąją porą: Minją 
ir Manoelį. | 

Suprantama, kelionės metu tėvas Pasanja būtų valgęs kartu 
su visa šeima, tačiau, norėdamas apsupti jį dar didesniais pa- 
togumais, Žoamas Garalis nutarė jam pastatyti atskirą namuką; 
vienas dievas težino, kiek triūso padėjo Jakita su dukra, be- 
sistengdamos jį padaryti kuo jaukesnį. Aišku, gerasis senas 

kunigas savo kuklioje klebonijoje niekad taip gerai negy- 
veno. | 

Tačiau tėvui Pasanjai vien klebonijos neužteko. Jam reikė- 
jo ir koplytėlės. | 

Koplytėlė buvo pastatyta pačiame žangados centre, o virš 
jos — nedidelė varpinė. 

Žinoma, koplytėlė buvo labai ankšta ir joje negalėjo sutilpti 
visi žangados keleiviai, tačiau turtingai papuošta. Žodžiu, jei 
Žoamas Garalis ant plausto rado nuosavą namą, tai tėvas Pa- 
sanja taip pat nesigailėjo savo skurdžios Ikitoso bažnytėlės. 

Toks buvo tas nuostabus statinys, kuris turėjo plaukti pasro- 
viui visa Amazone. Jis stovėjo čia pat, ant kranto, laukdamas, 
kol pati upė jį pakels. Pagal apskaičiavimus ir vandens lygio 
stebėjimus tai turėjo įvykti netrukus. 

Viskas buvo paruošta birželio 5 dienai. 

Išvakarėse atvykęs locmanas, apie penkiasdešimt metų vy- 
ras, buvo geras savo amato žinovas, bet mėgėjas išgerti. Tačiau 
Žoamas Garalis jį labai vertino, dažnai siųsdavo su sieliais 
į Belemą, ir šito niekad jam neteko gailėtis. 

Be to, reikia pridurti, kad Araužas — toks locmano vardas — 
žvaliausiai jausdavosi, išmetęs vieną kitą .taurelę stiprios tafi- 
jos — cukrašvendrių degtinės; nuo jos jam akys prašviesėda- 
vo. Plaukdamas jis visada turėdavo pilną butelį, iš kurio 
pasigardžiuodamas gurkšnodavo. | 

Per paskutiniąsias keletą dienų vanduo upėje ėmė pastebi- 
mai kilti. Kiekvieną akimirką jo vis daugėjo ir daugėjo ir, li- 
kus dviem parom iki maksimumo, upė patvino ir užliejo kran- 
tą prieš fazendą, tačiau dar negalėjo pakelti plausto. 

Nors visi aiškiai matė, kad potvynis didėja ir vanduo grei- 
tai pasieks reikiamą lygį, tačiau susijaudinę laukė lemtingos 
valandos. Ir nenuostabu: jei dėl kokių nesuprantamų priežas- 
čių Amazonės vandenys nepakils tiek, kad išjudintų žangadą, 
visas tas milžiniškas darbas nueis niekais. Kadangi po potvy- 
nio upė ima greitai slūgti, tai panašių sąlygų būtų tekę lauk- 
ti ilgus mėnesius. 

Taigi birželio 5 dieną, vakarop, būsimieji žangados keleiviai 
susirinko į nedidelę aikštelę, esančią per šimtą pėdų virš kran- 

to, ir su visiškai suprantamu nerimu ėmė laukti svarbiausios 
akimirkos. 

Čia buvo Jakita, jos dukra, Manoelis Valdesas, tėvas Pasan- 
ja, Benitas, Lina, Fragozas, Sibelė ir keletas indėnų bei neg- 
rų — fazendos darbininkų. 

Fragozas negalėjo nustygti vietoje; jis bėgiojo pirmyn ir at- 
gal, nusileisdavo nuo šlaito, vėl kopdavo į aikštelę, kuoliukais 
pažymėdavo upės lygį ir šaukdavo „valio“, kai juos vanduo 
užliedavo. 

— Jis plauks, plauks! — šūkalojo kirpėjas.— Plaustas paju- 
dės ir nuveš mus į Belemą. Tegu atsiveria visi dangaus kriok- 
liai, kad tik Amazonė pakiltų. 

Žoamas Garalis kartu su locmanu ir gausia komanda stovė- 
jo žangadoje. Lemiamą momentą jis turėjo duoti nurodymus. 
Žangada stipriais lynais buvo pririšta prie kranto ir, pakilus 
vandeniui, srovė nebūtų galėjusi jos nunešti. 

Apie šimtas penkiasdešimt ar du šimtai indėnų iš Ikitoso 
apylinkių, neskaitant kaimelio gyventojų, atėjo pasižiūrėti šio 
įdomaus reginio. 

Minia laukė susijaudinusi; beveik niekas nekalbėjo. 

Apie penktą valandą vakaro vanduo pakilo per visą pėdą, 
lyginant su vakarykščia diena, ir užliejo krantą. 

Staiga didžiulis medinio statinio pagrindas sudrebėjo, tačiau 
trūko dar keleto colių vandens, kad jis galėtų atsiplėšti nuo 
dugno ir pakilti... 

Visą sekančią valandą plaustas vis labiau ir labiau judėjo. 
Lentos braškėjo iš visų pusių. Upė darė savo darbą, pamažu 
atplėšdama rąstus nuo smėlio. 

Apie pusę septynių pasigirdo džiaugsmingi šauksmai, Žan- 
gada pagaliau pakilo, ir srovė ją ėmė nešti į upės vidurį; ta- 
čiau lynai laikė plaustą, ir jis ramiai sustojo prie kranto, o tuo 
metu tėvas Pasanja laimino žangadą, tarsi būtų laiminęs jūros 
laivą, kurio likimas — dievo rankose. 


X skyrius 
NUO IKITOSO IKI PEVASO 


Sekančią dieną, birželio 6, Žoamas Garalis ir jo artimieji 
atsisveikino su ūkvedžiu ir darbininkais, indėnais ir negrais, 
pasiliekančiais fazendoje. Šeštą valandą ryto į žangadą suli- 
po visi jos keleiviai, — teisingiau pasakius, -gyventojai,— ir 
kiekvienas užėmė savo kajutę, ar, tiksliau, savo kambarį. 

Atėjo laikas išvykti. Locmanas Araužas nuėjo į plausto 
priekį, ir komanda su ilgomis kartimis stojo į savo vietas. 

Žoamas Garalis kartu su Benitu ir Manoeliu žiūrėjo, kaip 
plaustas suka upės vidurin. 


Locmanui davus komandą, lynai buvo atrišti; kartys atsirė- 
mė į dugną, atstūmė žangadą, ir netrukus srovė ją pagriebė 
ir nusinešė palei kairįjį krantą; toli, dešinėje, liko Ikitoso ir 
Pariantos salos. 

Kelionė prasidėjo. O kur ji baigsis? Paros provincijoje, Be- 
leme, už aštuonių šimtų Ije nuo to mažo Peru kaimelio, jei 
tik niekas nepakeis numatyto maršruto. Kaip ji baigsis? Tai pa- 
rodys ateitis. 

Oras buvo nuostabus. Lengvas pampero mažino -saulės karštį. 
Pampero — tai birželio ir liepos mėnesių vėjas, kuris atkeliau- 
ja iš Kordiljerų, iš už keleto šimtų Ije, praskriejęs bekraštę 
Sakramento lygumą. Jei žangadoje būtų buvę stiebai ir burės, 
ji iš karto būtų pajutusi vėją ir ėmusi plaukti daug greičiau; 
tačiau dėl upės vingiuotumo, dėl staigių posūkių plaukti reikė- 
jo labai.atsargiai ir šio variklio teko atsisakyti. 

Tokiame lėkštame baseine, kaip Amazonės, kurį, tiesą sakant, 
galima pavadinti bekrašte lyguma, upės vagos nuolydis yra 
vos pastebimas. Skaičiavimai parodė, jog tarp Tabatingos prie 
Brazilijos sienos ir didžiosios upės ištakų vandens lygis kas Ije 
skiriasi ne daugiau kaip decimetras. Visame pasaulyje nerasi 
kitos upės, kurios nuotakumas būtų toks nežymus. 

Todėl Amazonės srovės greitis, esant vidutiniam vandens ly- 
giui, ne didesnis negu du 1je per parą, o kartais, sausrų metu, 
būna dar mažesnis. Tačiau, upei patvinus, padidėja iki trisde- 
šimties ir net keturiasdešimties kilometrų. 


68 


Laimei, žangada leidosi kelionėn kaip tik tokiomis aplinky- 
bėmis; tačiau ji buvo labai sunki ir todėl kiek atsiliko nuo 
srovės greičio. Dėl upės vingių, daugybės salų, kurias tekdavo 
aplenkti, seklumų, kurių reikėdavo vengti, priverstinių susto- 
jimų, kai pernelyg tamsiomis naktimis būdavo pavojinga plauk- 
ti, nukeliauti per parą daugiau kaip dvidešimt penkis kilomet- 
rus buvo neįmanoma. 

Be to, upės paviršius tuo metu nebuvo švarus. Dar žali me- 
džiai, nulaužtos šakos, nuo krantų atsiplėšę apžėlę žole žemės 
luitai sudarė ištisą plaukiančią pasroviui flotilę, kuri taip pat 
kliudė greitai judėti. 

Netrukus žangada praplaukė Nanei žiotis, jos dingo už išky- 
šulio kairiajame. krante, užklotame saulės išdegintu rusvu javų 
kilimu, kuris tarsi sudarė pirmą, labai švelnų, žalių, nusidrie- 
„kusių už horizonto miškų planą. 

Po to plaustas pateko į pačią srovę ir nuplaukė tarp daugy- 
bės vaizdingų salų, kurių nuo Ikitoso iki Pukalpos maždaug 
tuzinas, 

Araužas, kuris neužmiršdavo praskaidrinti regėjimą ir atmin- 
tį vienu kitu lašeliu iš savo buteliuko, šiame archipelage ma- 
nevravo labai sumaniai. Pagal jo komandą abiejose žangados 
pusėse sykiu pakildavo ir automatiškai nugrimzdavo į vandenį 
penkiasdešimt karčių. Vaizdas buvo gana įdomus. 

Tuo metu Jakita, padedama Linos ir Sibelės, baigė tvarky- 
tis, o indėnė virėja ruošė pusryčius. 

Abu vaikinai ir Minja drauge su tėvu Pasanja vaikštinėjo 
plaustu; retkarčiais mergina sustodavo palaistyti pasodintų 
šalia namo gėlių. | 

— Tėve, — paklausė Benitas,— ar žinote kitą dar molonesnį 
būdą keliauti? 

— Ne, mielas vaike, — atsakė tėvas Pasanja.— Tikrai, jautie- 
si visai kaip namie, | | 

— Ir nė kiek nepavargome! — pridūrė Manoelis.— Taip ga- 
lėtume nuplaukti šimtus mylių! 

— Manau, nesigailėsite, kad išvykote su mumis! — tarė Min- 
ja.— Ar neatrodo, kad sulipome į salą, kad toji sala atsiplėšė 
nuo dugno ir su visomis pievomis, medžiais ramiai nuplaukė 
pasroviui? Tiktai, . 

— Tiktai? ..— pakartojo tėvas Pasanja. 

— Tą salą, tėve, padarėme mes, ji priklauso mums, ir iš 
visų Amazonės salų ji man labiausiai patinka! Aš turiu teisę 
ja didžiuotis! 

— Taip, mieloji dukra, — atsakė tėvas Pasanja,— aš tau at- 
leidžiu už išdidumą! Pagaliau nenorėčiau tavęs barti, girdint 
Manoeliui! 

— Ką jūs, priešingai! — linksmai sušuko mergina.— Reikia 
išmokyti Manoelį mane barti, kai aš to nusipelnau! Jis per- 
nelyg atlaidus man, niekuo nepasižyminčiai, su daugeliu trū- 
kumų! 0 

— Tokiu atvėju, brangioji Minja,— tarė Manoelis,— aš pa- 
sinaudosiu leidimu ir jums priminsiu. .. 

— Ką būtent? 

— Kad jūs labai daug skaitėte fazendos bibliotekoje ir man 
žadėjote papasakoti viską apie Amazonės aukštupį. Mes Paro- 
je labai paviršutiniškai pažįstame jūsų kraštą. Štai žangada 
jau praplaukė daugybę salų, o jūs nė nepagalvojote man pa- 
"sakyti, kaip jos vadinasi! 

— O kas gali žinoti jų vardus! — sušuko mergina. 

— Taip, tas tiesa,— pritarė Benitas.-- Kas gali atsiminti tuos 
šimtus keistų pavadinimų tupi tarme? Juose neįmanoma susi- 
gaudyti. Amerikiečiai praktiškesni, Misisipės salas jie sunu- 
meravo. .. Š 

— Kaip numeruoja gatves ir prospektus savo miestuose,— 
įterpė Manoelis.— Iš teisybės ta numerių sistema man nelabai 
prie širdies! Sala šešiasdešimt ketvirtoji, šešiasdešimt penktoji 
lygiai kaip ir šeštoji gatvė, trečiasis prospektas nieko nesako 
mūsų vaizduotei. Jūs pritariate man, Minja? 

— Taip, Manoeli, kad ir ką galvotų mano broliukas,— atsa- 
kė mergina.— Tačiau, nors ir nežinome jų vardų, mūsų didžio- 
sios upės salos tikrai gražios! Pažiūrėkite, kaip nuostabiai jos 
atrodo milžiniškų palmių su nusvirusiais lapais šešėlyje! Jas 
supa nendrių juosta, pro kurią sunkiai praplauktų net siaura 
piroga! Storos mangalijų šaknys fantastiškai išsirangiusios virš 
kranto, tarsi kokio pabaisos krabo žnyplės! Taip, šios salos 
tikrai gražios, tačiau jos nejuda, kaip mūsiškė! 

—| Mažoji Minja šiandien kupina entuziazmo,— tarė tėvas 
Pasahja. 

— Ak tėve,— sušuko mergina, — aš tokia laiminga, kai ma- 
tau, kad visi aplinkui laimingi! | | 

Tuo, metu pasigirdo Jakitos balsas, kviečiantis Minją vidun. 
Mergina nubėgo šypsodamasi. 

— Jūs, Manoeli, turėsite nuostabią žmoną! — tarė tėvas Pa- 
sanja vaikinui. — Didžiausias šios šeimos džiaugsmas išskris 
kartu su' jumis, bičiuli! 

— Mieloji sesutė! — pritarė Benitas.— Tėvas Pasanja teisy- 
bę sako, mums bus tikrai ilgu be jos. Jei tu jos nevestum, Ma- 
noeli... Dar ne vėlu! Ji liktų su mumis! 

— Ji liks su jumis, Benitai,— atsakė Manoelis.— Patikėk, aš 
jaučių, kad ateitis mus sujungs visus! 

Pirmoji diena prabėgo puikiai. Pusryčiai, pietūs, siesta, pa- 
sivaikščiojimai — viskas taip pat, tarsi Žoamas Garalis ir jo 
šeima būtų tebegyvenę ištaigingoje Ikitoso fazendoje. 

Per pirmąją parą žangada be jokių nuotykių praplaukė Ba- 
kalio, Čiočijo, Pukalpos upių žiotis kairiajame Amazonės kran- 
te ir Itinikario, Maničio, Mojoko, Tujukos — dešiniajame, o 
taip pat pro tų pačių pavadinimų salas. Naktį švietė mėnulis, 
todėl buvo galima nesustoti, ir ilgas plaustas ramiai slydo 
Amazonės paviršiumi. 

Sekančią dieną, birželio 7, žangada praplaukė Pukalpos kai- 
mą, kuris dar vadinamas Naujuoju Oranu. Senasis Oranas, pa- 
statytas penkiolika Ije žemiau, tame pačiame upės krante, da- 
bar apleistas, jo gyventojai — majorunos ir orechonų genčių 
indėnai — persikėlė į Naująjį Oraną. Sunku rasti ką nors vaiz- 
dingesnio už tą kaimelį, stūksantį ant raudono tarsi nudažyto 
kranto, su nebaigta bažnytėle, sų šiaudais dengtomis pirkelė- 
mis didžiulių palmių šešėlyje ir su dviem trim pusiau ištrauk- 
tomis iš vandens ubomis. | 

Visą birželio 7 dieną žangada laikėsi kairiojo kranto ir pra- 
plaukė keletą nedidelių nežinomų intakų. Vienu metu ji vos 
neužkliuvo už Sinikuro salos iškyšulio, įsiterpusio toli į upę, 
tačiau locmanas su šauniąja komanda išvengė pavojaus ir iš- 
plaukė į upės vidurį. 

Vakarop žangada praplaukė kiek didesnę Napo salą;/ jos 
bendravardė upė šioje vietoje pasuka į šiaurės vakarys ir, 
sudrėkinusi orechonų genties indėnų žemes, plačiomis, apie 
aštuonių šimtų metrų žiotimis išlieja savo vandenis į A r azonę. 

Birželio 8 dienos rytą žangada pasiekė nedidelę Margo sa- 
lelę, kuri dalina Napą į dvi šakas, dar jam neitekėjus į Ama- 
zone. / 

Po kelių valandų ant neaukšto kranto pasirodė grupės gra- 
žių Bela-Vistos kaimelio medžių, kurie slėpė keletą) šiaudais 
dengtų trobelių; nedideli "bananmedžiai buvo nuleidę! ant jų 
savo plačius lapus, panašius į besiliejančias per baseino kraš- 
tus vandens čiurkšles. 

Paskui locmanas, norėdamas patekti geresnėn tėkmėn, pasu- 
ko žangadą į dešinį upės krantą, prie kurio jie dar nebuvo 
prisiartinę. Toks posūkis gana sudėtingas, tačiau locmanui, ke- 
lis kartus patraukusiam iš savo butelio, puikiausiai pasisekė. 

Plaukdami palei šį krantą, keleiviai gavo progos nors pro- 
bėgšmais žvilgtelėti į vieną kitą iš tos daugybės tamsiavan- 
denių lagūnų, kurios tėlkšo išilgai Amazonės ir dažnai net ne- 
sijungia su ja. Į palyginti nedidelę Orano lagūną vanduo te- 
kėjo plačiu sąsiauriu. Jos viduryje buvo matyti daugybė įdo- 
miai susigrupavusių salų ir dvi trys visai mažos salelės, o 
priešingame krante Benitas parodė vietą, kur kadaise stovėjo 
Senasis Oranas. Dabar iš jo buvo likę vos matomi pėdsakai. 

Sekančias dvi dienas, priklausomai nuo srovės, žangada plau- 
kė tai pagal dešinį, tai pagal kairį krantą, nė karto už ko nors 
neužkliūdama. 

Keleiviai buvo jau visai apsipratę su naujuoju gyvenimu. 
Žoamas Garalis, pavedęs sūnui rūpintis visais komerciniais rei- 
kalais, kurie buvo susiję su kelione, dažniausiai sėdėdavo už- 
sidaręs kambaryje ir mąstydavo arba rašydavo. Jis niekam, 
netgi Jakitai, nerodė savo rašinių, o jų krūva augo, virsdama 
ištisu rinkiniu. 

Benitas atidžiai viską sekė, tarėsi su locmanu, tikrino kursą. 
Jakita, Minja ir Manoelis beveik visada būdavo kartu, kalbė- 
davosi apie ateities planus arba tiesiog vaikščiodavo kaip ir 
anksčiau fazendos parke. Iš tiesų, jų gyvenimas nė kiek nepa- 
sikeitė. Netgi Benitas nepraleisdavo progos pamedžioti. Jeigu 


72. 


jis pasigesdavo Ikitoso: miškų su plėšriaisiais žvėrimis, agu- 
čiais, šernais, tai užtat rasdavo būrius paukščių, kurie net ne- 
pabūgdavo nutūpti žangadoje. Kai jie būdavo tinkami mais- 
tui, Benitas šaudavo, ir dabar sesuo nebeprieštaraudavo, nes 
laimikiu būdavo suinteresuoti visi keleiviai; tačiau, kai pasi- 
taikydavo pilkieji ir geltonieji garniai arba rausvieji ir bal- 
tieji ibiai, kurių gausu pakrantėse, Benitas, norėdamas pradžiu- 
ginti Minją, jų pasigailėdavo. Vaikinas šaudė tik narūnėlius, 
čia vadinamus kajararomis. Tai paukščiai, kurie gerai nardo, 
plauko ir skraido; jų balsas gana nemalonus, be to, kajararos 
dar ir nevalgomos, tačiau jų pūkai labai vertinami visose Ama- 
zonės baseino rinkose. | 

Pagaliau, praplaukus Omagua kaimą ir Ambiaku žiotis, žan- 
gada birželio 11 dienos vakare pasiekė Pevasą ir sustojo prie 
kranto. | 

Iki sutemų dar buvo likusios kelios valandos, ir Benitas su 
visada pasiruošusiu Fragozu išlipo į krantą. Abu medžiotojai 
nuėjo palandžioti po tankumynus, supančius kaimelį, Iškyla bu- 
vo sėkminga: vienas agutis ir vienas kabije, nekalbant jau 
apie tuziną kurapkų, gerokai -papildė atsargas. 

Švintant žangada vėl plaukė ir netrukus aplenkė nedidelį 
archipelagą tarp Jatijo ir Košikino salų, dešinėje palikusi Ko- 
šikino kaimelį. Dešiniajame krante buvo matyti daugybė ma- 
žyčių nežinomų intakų žiočių. | 

Vieną kartą ant kranto pasirodė grupelė indėnų nuskusto- 
mis galvomis, ištatuiruotais skruostais ir kaktomis, su įver- 
tomis į šnerves ir apatinę lūpą metalinėmis plokštelėmis. Jie 
buvo ginkluoti strėlėmis ir sarbakanais, tačiau pulti nemėgi- 
no ir netgi nebandė užmegzti ryšių su žangada. 


XI skyrius 
NUO PEVASO IKI SIENOS 


Kelias sekančias dienas kelionė sekėsi kuo puikiausiai. Nak- 
tys buvo tiek šviesios, kad ilgas plaustas galėjo plaukti pasro- 
viui visai nesustodamas. Rodės, kad vaizdingi upės krantai 
patys bėga atgal, kaip traukiasi už kulisų teatro dekoracijos. 

Dėl tos optinės apgaulės, prie kurios akys nesąmoningai prisi- 
taikydavo, susidarydavo įspūdis, kad žangada stovi tarp dvie- 
jų judančių krantų. 

Kol buvo plaukiama be sustojimų, Benitas negalėjo medžioti, 
tada paukščius ir žvėris pakeitė žuvys. | 

Upėje buvo daugybė įvairiausių puikių žuvų: nepaprastai 
skanių pakų, surubų, gamitanų ir didžiulių rajų, vadinamų du- 
ridari, su rausva papilve ir juoda nugara, su labai nuodingais 
spygliais. Čia galėjai tūkstančiais traukti mažyčius šamų šei- 
mos kandirus, kurie kartais būna tiesiog mikroskopiški ir lipte 
aplimpa patekusio į jų būrį neatsargaus plaukiko blauzdas. 

Amazonės vandenyse buvo gausybė kitokių gyvūnų, kurie 
ištisomis valandomis sekdavo paskui žangadą. 

Ten galėjai pamatyti milžiniškas dešimties—dvylikos pėdų 
ilgio pirarukas su plačiais žvynais, apvedžiotais purpurine 
spalva, jų mėsą vertina tik čiabuviai. Todėl keliautojai jų ne- 
gaudė, lygiai kaip ir grakščių delfinų, kurie šimtais žaidė apie 
žangadą ir kartais netgi uodega pliaukštelėdavo per rąstus; jie 
iššokdavo čia priekyje, čia užpakalyje plausto, sukeldami ban- 
gas ir ištėkšdami vandens fontanus, kurių purslai saulėje sužė- 
rėdavo visomis vaivorykštės spalvomis. 

Birželio 16 dieną žangada, prisilaikydama tai vieno, tai kito 
kranto, sėkmingai išvengė keleto seklumų, praplaukė didelę 
San Pablo-salą, ir sekantį vakarą sustojo prie Moromoros kai- 
melio kairiajame Amazonės krante. Po paros ji praplaukė Ata- 
koario ir Kočos žiotis, po to furo, arba kanalą, kuris jungia 
upę su Kabelo-Kočos ežeru dešiniajame krante, ir sustojo ties 
Kočos misija. 

Kočos misijai tuo metu vadovavo pranciškonų vienuolis; jis 
užsuko aplankyti tėvo Pasanjos. 

Žoamas Garalis labai širdingai sutiko svečią ir pakvietė pa- 
pietauti kartu su visais. , 

Tą dieną kaip tik buvo nuostabūs pietūs, kurie darė garbę 
virėjai indėnei. 

Tradicinis sultinys su kvapniomis žolelėmis; paplotėliai, 
kurie dažniausiai pakeičia duoną Brazilijoje ir kepami iš mani- 
joko miltų, sumaišytų su mėsos sultimis ir trintais pomidorais; 
paukštiena su ryžiais aštriame padaže iš acto ir malagetos; dar- 

žovių patiekalas su pipirais, šaltas pyragas, pabarstytas cina- 
monu,— tokiais pietumis tikrai galėjai sužavėti vargšą vienuolį, 
priverstą valgyti skurdų parapijos maistą. Visi primygtinai jį 
prašė pasilikti. Jakita su dukra kaip beįmanydamos įkalbinėjo 
svečią. Tačiau vienuoliui dar tą patį vakarą reikėjo aplankyti 
sergantį indėną Kočoje. Jis padėkojo vaišingai šeimai ir iške- 
liavo, išsinešdamas dovanas, kurios turėjo patikti naujai pa- 
krikštytiems misijos nariams. | 

Dvi dienas locmanui Araužui teko gerokai pasidarbuoti. Upės 
vaga pamažu platėjo, tačiau salų pasitaikydavo vis daugiau 
ir daugiau, ir srovė, kliūčių tramdoma, darėsi stipresnė. Plau- 
kiant tarp Kabelo-Kočos, Tarapoto, Kakao salų, reikėjo imtis 
visų atsargumo priemonių, dažnai sustoti ir keletą kartų net 
iškrauti žangadą, nes grėsė pavojus įstrigti seklumoje. Tada 
visi vieningai imdavosi darbo. Pagaliau po tokio varginančio 
plaukimo birželio 20 dieną vakare keliautojai išvydo Nuestra 
Senjora de Loretą. 


Loretas — paskutinis Peru miestas kairiajame krante, prie 
Brazilijos sienos. Tiesą sakant, nedidelis kaimelis su dvidešim- 
čia namų ant nelygaus kranto, kurio molingi šlaitai tarsi nu- 
dažyti ochra. 


Loreto misiją 1770 metais įkūrė misionieriai jėzuitai. Tiku- 
mos genties indėnai, gyvenantys tame krašte, į šiaurę nuo 
upės, yra kiek rausvos odos, tankiais plaukais; jų veidai iš- 
marginti piešiniais, primenančiais kinų staliukų raštą. Šie in- 
dėnai labai skurdžiai apsirengę; tiek vyrai, tiek moterys vaikš- 
to susijuosę medvilniniais raiščiais per strėnas ir krūtinę. Da- 
bar jų tėra vos pora šimtų. Taigi, Atakoario pakrantėse liko 
tik saujelė tos kadaise galingos, valdomos didžių vadų genties. 

Lorete taip pat gyvena keletas Peru kareivių ir du trys por- 
tugalų pirkliai, kurie prekiauja medvilniniais audiniais, sūdyta 
žuvimi ir salsepareliu. 

Benitas išlipo į krantą nusipirkti, jei tik bus įmanoma, kele- 
to ryšulių salseparelio, kuris turi didelę paklausą Amazonės 
rinkose. Žoamas Garalis, kaip ir visada, laisvalaikiu rašė ir 
iš žangados neišlipo. Jakita, Minja ir Manoelis taip pat liko 
ant plausto. Mat, Lorete gana daug moskitų, kurie atbaido ke- 

liauninkus, nepageidaujančius maitinti savo krauju tuos bai- 
sius vabzdžius. | 

Manoelis ką tik papasakojo šį tą apie juos, ir dėl to niekas 
nenorėjo būti skaudžiai sukandžiotas. 

— Kalbama,— pridūrė Manoelis,— kad visos devynios mos- 
kitų rūšys, kurios niokoja Amazonės pakrantes, suskrenda 
į Loreto miėstelį. Aš tuo tikiu ir neišbandęs ant savo kailio. 
Čia, mieloji Minja, galėsite. pasirinkti kokius tik norite mos- 
kitus: pilkuosius, gauruotuosius, baltakojus, nykštukus, trimi- 
tininkus, dūdininkus, dilgėlinius, arlekinus, didžiuosius negrus, 
miškų rudžius. Tiksliau kalbant, jie jus pasirinks ir jūs grįšite 
neatpažįstamai pasikeitusi. Man atrodo, kad šie pašėlę dvi- 
sparniai Brazilijos sieną saugo kur kas geriau, negu tie varg- 
šai, liesi ir išblyškę kareiviai, kuriuos matote ant kranto. 

— Jei gamtoje viskas turi savo paskirtį, — pasiteiravo mergi- 
na,— tai kam reikalingi moskitai? | 

— Entomologų džiaugsmui, — atsakė Manoelis.— Geresnio 
paaiškinimo negaliu sugalvoti! 

Tai, ką Manoelis pasakojo apie Loreto moskitus, buvo gry- 
niausia teisybė. Kai apsipirkęs Benitas grįžo į žangadą, jo 
visas veidas ir rankos buvo berte nuberti raudonais spuoge- 
liais, o į kojas net per odinius batus įsisiurbusios erkės. 

— Plaukiam, plaukiam, nedelskim nė minutės! — sušuko Be- 
nitas. — Kitaip mus užpūls būriai tų prakeiktų vabzdžių, ir žan- 
gadoje bus nebeįmanoma gyventi! | 

— Dar, ko gero, mes juos nusivešime į Parą,— pridūrė Ma- 
noelis,— o ten ir savų per daug! | 

Taigi, kad neužkluptų naktis toje vietoje, žangada atsiskyrė 
nuo kranto ir nuplaukė pasroviui. 

Nuo Loreto Amazonė kiek pakrypsta į pietryčius ir teka tarp 
Aravos, Kujario ir Urukuteos salų. Žangadą dabar nešė tamsūs 
Kažaru vandenys, susilieję su šviesia Amazonės srove. Birže- 
lio 23 dienos vakare plaustas iš šio kairiojo intako ramiai sau 
nuplaukė palei didelę Žachumos salą. 

Saulėlydis vaiskiame, be mažiausio debesėlio, horizonte pra- 
našavo nuostabią tropikų naktį, kokių nebūna vidutinio kli- 
mato kraštuose. Lengvas vėjelis gaivino orą. Netrukus dan- 
guje turėjo sušvisti mėnuo; sutemų šiose platumose nėra, ir 

tamsa ateina staiga. Tačiau žvaigždės žėrėjo nepaprastai ryš- 
kiai, Milžiniška vandens baseino lyguma atrodė tarsi bekraštė 
jūra, ir virš jos, daugiau kaip dviejų šimtų tūkstančių milijardų 
1ję aukštyje, šiaurėje spindėjo vienintelis Šiaurės Žvaigždės 
deimantas, o pietuose — keturi Pietų Kryžiaus briliantai. 

Kairiajame krante ir Žachumos saloje dūlavo juodi medžių 
siluetai. Juos galėjai atpažinti tik iš vos įžiūrimos formos; štai 
liekni, kaip kolonos, kapajusų kamienai su skėčio pavidalo 
viršūnėmis; grupelės sandisų, iš kurių gaunamas tirštas ir sal- 
dus pienas, svaiginantis kaip vynas; aštuoniasdešimties pėdų 
aukščio vynmedžiai, kurių viršūnės ima virpėti, papūtus mažiau- 
siam vėjeliui. Iš tikro, galėtum pasakyti: „Kokia nepakartoja- 
ma pasaka tie Amazonės miškai!“ Ir pridurti: ,,Koks nuostabus 
himnas tos tropikų naktys!“ 

Paskutines vakaro giesmes giedojo paukščiai: bentivisai, su- 
ką lizdus pakrančių melduose, kurapkos niambu, kurių gies- 
melę iš darniai skambančių keturių gaidų kartoja kai kurie 
plunksnuotieji pamėgdžiotojai; kamičiai, čiulbą kažkaip prati- 
sai ir gailiai; tulžiai, savo riksmu tarsi atsakydami į paskutines 
giminaičių treles; kaninde, skambiais lyg trimitai balsais; rau- 
donosios aros, suglaudusios sparnus, tupėdamos tarp žaketibos 
lapų. Jų ryškias spalvas buvo nublankinusi naktis. 


Visa žangados įgula buvo savo vietose, tačiau ilsėjosi. Vien 
tik locmanas stovėjo pirmagalyje; jo aukšta figūra vos vos 
ryškėjo tamsoje. Budėtojai prie borto su ilgomis kartimis ant 
pečių panėšėjo į totorių raitelius. Brazilijos vėliava karojo ant 
stiebo plausto priekyje, nes vėjas nebeturėjo jėgų jos išskleisti. 

Aštuntą valandą iš bažnytėlės varpinės suskambo trys pir- 
mieji dūžiai, skelbiantys „Viešpaties angelą“. Paskui dar du 
kartus nuaidėjo po tris dūžius, ir vakarinis pasveikinimas bai- 
gėsi susiliejančiu varpų gaudesiu. 

Tuo metu Garalių šeima po karštos liepos dienos sėdėjo ve- 
randoje ir kvėpavo grynu oru. Taip būdavo kiekvieną vakarą. 
Žoamas Garalis paprastai tylėdamas klausydavosi, ką linksmai 
šnekučiuoja jaunimas, kol ateidavo laikas gulti. 

— Ak, kokia graži upė, mūsų puikioji Amazonė! — sušuko 
Minja, kuri vis žavėjosi didžiuoju Amerikos vandens srautu. 

— Tikrai nuostabi upė,— pritarė Manoelis.— Ir aš pamačiau 
jos didingą grožį. Mes plaukiame ja pasroviui, kaip prieš dau- 
gelį metų Oreljana ir Lakondaminas. Ir dabar nesistebiu, kodėl 
jie su tokiu susižavėjimu ją aprašė. 

— Beje, šiek tiek pagražindami! — įsiterpė Benitas. 

— Brolau! — griežtai pertraukė jį Minja,— nešnekėk blogai 
apie mūsų Amazonę! 

— Aš ir nešneku, sesut, tik noriu priminti, kad apie ją su- 
kurta daug legendų. 

— Taip, iš tiesų daug, ir labai puikių, — pritarė Minja. 

— Kokių legendų? — paklausė Manoelis.— Paroje niekas jų 
nežino, o gal tik aš negirdėjau. 

— Įdomu, ko jus tada moko Belemo koledžuose? — juokda- 
masi paklausė mergina. 

— Dabar suprantu, kad nieko! — atsakė Manoelis. 

— Kaip, pone? — tariamai griežtai kalbėjo toliau Minja.— 
Jūs nežinote padavimų apie tai, kad Amazonę kartais lanko 
didžiulis roplys Minjokao ir kad vanduo upėje pakyla, kai ši 
pabaisa jame pasineria, ir nuslūgsta, kai išlipa į krantą. Štai 
kokia ji didelė! 

— O jūs patys kada nors matėte tą nepaprastą Minjokao?— 
paklausė Manocelis. 

— Deja, ne! — atsakė Lina, 

—.Kaip gaila! — įsiterpė Fragozas. 

— Gal girdėjote apie Mae d Agua, — kalbėjo toliau mer- 
gina, — tą nuostabią ir baisią moterį, kurios žvilgsnis apžavi ir 
įvilioja į vandenį kiekvieną neatsargų keleivį, panorusį ją pa- 
matyti. | 

— Mae d'Agua tikrai yra! — sušuko naivuolė Lina.— Pasa- 
kojama, kad ji ir dabar vaikščioja pakrantėmis, bet vos tik 
prie jos prieini — tuoj pat dingsta tarsi undinė. 

— Ką gi, Lina, — įsiterpė Benitas,— kai ją pastebėsi, tučtuo- 
jau pasakyk man. | 

— Kad ji sučiuptų jus ir nutemptų į dugną? Niekados, po- 
nas Benitai! | 

— Bet ji iš tiesų tiki Mae d' Agua! — sušuko Minja. 

— O kodėl netikėti! Juk daugelis žmonių tiki ir Manao 
stuobriu,— įsikišo Fragozas, visada pasiruošęs užstoti Liną. 

— Manao stuobriu? — pasiteiravo Manoelis.— O kas tai per 
daiktas? | 

— Ponas Manoeli — su komišku rimtumu prašneko Frago- 
zas,— pasakojama, kad yra ar, tiksliau, buvo kadaise turumos 
stuobrys, kuris kasmet tuo pačiu laiku leisdavosi Rio Negru, 
sustodavo keletui dienų Manause, o po to keliaudavo į Pa- 
rą, stabtelėdamas kiekviename uoste, kur indėnai pamaldžiai 
puošdavo jį vėliavėlėmis. Atvykęs į Belemą, stuobrys pasukda- 
vo atgal, pakildavo Amazone, paskui Rio Negru ir grįždavo 
į mišką, iš kurio taip paslaptingai būdavo iškeliavęs. Vieną 
kartą kažkas jį norėjo ištraukti į krantą, bet užsirūstinusi upė 
išsiliejo, ir pagrobti stuobrio nepavyko. Kitą kartą laivo kapi- 
tonas jį pasmeigė žeberklu ir bandė vilkti. Tačiau ir šį sykį 
upė įtūžo, nutraukė lynus, ir stuobrys stebuklingai dingo. 

— O kas jam nutiko paskiau? — paklausė mulatė. 

— Pasakojama, panele Lina, — atsakė Fragozas, — kad per 
paskutinę kelionę jis paklydo ir, užuot pasikėlęs Rio Negru, 
nuplaukė Amazone. Nuo to laiko niekas jo nebematė. 

— Ak, kad mes jį sutiktume! — sušuko Lina. 

— Jei sutiksime, Lina,— neištvėrė Benitas,— tai ant jo pa- 
sodinsime tave, lai neša į paslaptingą mišką, kur tu tapsi pa- 
sakų najade. 

— O kodėl gi ne? — atšovė padūkėlė mergiotė. 

— Tai štai kiek legendų! — tarė Manoelis. — Turiu pripažin- 
ti, kad jūsų upė jų verta. Bet apie ją yra ir tikrų pasakojimų, 
nė kiek ne blogesnių už legendas. Aš žinau vieną ir, jei nebi- 
jočiau jūsų nuliūdinti — istorija iš tiesų graudi,— papasako- 
čiau. 

-— Papasakokite, ponas Manoceli! — paprašė Lina.— Aš taip 
mėgstu istorijas, kurių klausydama pravirkstu! 

— Tu moki verkti, Lina? — nustebo Benitas. 

— Taip, ponas Benitai, tik verkiu ir juokiuosi kartu. 

— Na, pradėk, Manoeli. 

— Tai istorija apie vieną prancūzę, „kurios nelaimės išgar- 
sino šiuos krantus XVIII amžiuje. 

— Mes klausome,— tarė Minja. 

— Taigi, — pradėjo Manoelis, — 1741 metais du prancūzų 
mokslininkai, Bugeras ir Lakondaminas, buvo pasiųsti į ekspe- 

diciją išmatuoti meridiano lankų ties ekvatoriumi. Vėliau pas 
juos nuvyko ir labai garsus astronomas Godenas dez Odone. 

Godenas dez Odone iškeliavo į Naująjį Pasaulį ne vienas, 
bet .kartu su žmona, vaikais, uošviu ir svainiu. 

Keleiviai sveiki atvyko į Kitą. Bet čia ištiko ponią dez Odo- 
ne baisios nelaimės. Nepraėjus nė metams, ji neteko kelių 
vaikų. 

1759 metų gale, baigęs „darbą, Godenas dez Odone turėjo 
palikti Kitą ir vykti į Kajeną. Atvažiavęs į šį miestą, jis norėjo 
išsikviesti ir šeimą, tačiau prasidėjo karas, ir dez Odone rei- 
kėjo išsirūpinti iš portugalų vyriausybės leidimą, su kuriuo 
ponia dez Odonė ir namiškiai galėtų atvykti. 

Tiesiog neįtikėtina, tačiau metai bėgo, o jis vis negavo lei- 
dimo. 

1765 metais Godenas dez Odone, apimtas nevilties dėl tokio 
vilkinimo, nusprendė pakilti Amazone ir pasiimti iš Kito žmo- 
ną. Bet, prieš pat išvykstant, jis staiga susirgo, ir negalėjo 
įvykdyti savo sumanymo. 

Tačiau jo žygiai nenuėjo veltui. Pagaliau ponia dez Odone, 
gavusi Portugalijos karaliaus leidimą, ėmė rūpintis laivu, ku- 
riuo galėtų nuplaukti upe žemyn pas savo vyrą. Tuo pat metu 
buvo duotas įsakymas paskirti Amazonės aukštupio misijose jai 
palydą. | 

Ponia dez Odone, kaip matysime toliau, buvo reto drąsumo 
moteris. Ji nedvejojo ir, nebodama pavojų, leidosi į kelionę 
per visą kontinentą. 

— Tokia ištikimos žmonos pareiga, Manoeli,— tarė Jakita.— 
Aš irgi būčiau taip pasielgusi. 

— Ponia dez Odone, — kalbėjo toliau Manoelis, — atvyko 
į Riobambą, į pietus nuo Kito, kartu su broliu, vaikais ir pran- 
cūzų gydytoju. Reikėjo nusigauti į misiją prie Brazilijos sie- 
nos, kur jų laukė laivas ir palyda. 

Pradžioje kelionė buvo sėkminga; jie plaukė pasroviui val- 
timi Amazonės intakais. Tačiau diena iš dienos atsirado vis 
daugiau sunkumų ir pavojų: jie pavargo, krašte siautėjo rau- 
pai. Dauguma palydovų, pasiūliusių jiems savo paslaugas, 
dingdavo po kelių dienų, o paskutinis, jų nepalikęs, nuskendo 
upėje, gelbėdamas prancūzą gydytoją. 

Atsitrenkdama į povandenines uolas ir plaukiančius rąstus, 
netrukus valtis beveik visai sudužo ir nebetiko plaukti. Teko 
lipti į krantą ir ten, neįžengiamo miško pakraštyje, iš šakų 
ir lapų statytis lūšneles. Gydytojas pasisiūlė eiti toliau kartu 
su negru, kuris ponios dez Odone niekad nepalikdavo. Abu 
iškeliavo. Jų laukė daugelį dienų... veltui! .. Nei vienas, 
nei antras negrįžo! 

Baigėsi maisto atsargos. Visų apleisti keliautojai bandė ir- 
tis plaustu, tačiau nepasisekė. Turėjo grįžti į mišką ir pėsčio- 
mis brautis per beveik neįžengiamą tankmę. 

Tai buvo pernelyg sunku tiems vargšams žmonėms. Jie 
ėmė mirti vienas po kito, nors ir labai stengėsi juos išgelbėti 
drąsi prancūzė. Po kelių dienų žuvo visi — vaikai, artimieji, 
tarnai. . 

— Vargšė moteris! — sušuko Lina. 

— Ponia dez Odone liko viena, — pasakojo Manoelis.— Vie- 
na už tūkstančio mylių nuo vandenyno, prie kurio jai rėikėjo 
nukeliauti. Jau nebe motinos meilė ją vedė upės link!.. Mo- 
tina neteko vaikų ir savo rankom juos palaidojo... Dabar ke- 
liavo moteris, trokštanti išvysti savo vyrą... 


, 
—-—-—— 


Ji ėjo dieną ir naktį, ir pagaliau priėjo Bobonaso upę. Čia 
ponią dez Odone sutiko kilniaširdžiai indėnai ir nuvedė į mi- 
siją, kur jos laukė palyda. 

Tačiau ji atvyko ten viena, o už jos liko ilgas kelias, nu- 
sėtas kapais. 

Ponia dez Odone .-pasiekė Loretą, kuriame mes buvome prieš 
kelias dienas. Iš šio Peru kaimelio ji nuplaukė Amazone že- 
myn, kaip mes dabar, ir pagaliau, po devyniolikos metų išsi- 
skyrimo, sutiko savo vyrą. 

— Vargšė moteris, — tarė Minja. 

— Vargšė motina! — pasakė J akita. 

Tuo metu pasirodė locmanas Araužas ir tarė: 

— Žoamai“ Garali, mes jau prie Sargybos salos ir netru- 
kus perplauksime sieną. 

— Sieną! — pakartojo Žoamas Garalis. 

Jis atsikėlė ir, nuėjęs prie žangados krašto, ilgai žiūrėjo 
į salelę, prie kurios pliuškenosi upės bangos. Paskui pėrsibrau- 

kė ranka kaktą, tarsi būtų norėjęs nuvyti šalin kažkokius pri- 
siminimus. 
— Sieną! — sušnabždėjo jis, nejučiomis nuleisdamas galvą. 
Bet netrukus Žoamas Garalis vėl atsitiesė, ir jo veide spin- 
dėjo pasiryžimas vykdyti pareigą iki galo. 


XII skyrius 
FRAGOZAS DARBUOJASI 


„Braza'— žarija — žodis, sutinkamas ispanų kalboje jau 
XII amžiuje. Iš'jo išvestas žodis „„brazil“, reiškiantis medžius, 
iš kurių gaminami raudoni dažai. Taip ir atsirado pavadinimas 
„Brazilija“ tam erdviam Pietų Amerikos plotui, kurį kerta 
ekvatorius ir kur daugiausia yra minėtų medžių. Tarp kitko, 
jau nuo labai senų laikų prekiaujama šiuo medžiu su šiaurie- 
čiais. Nors vietose, kur tas medis auga, jis vadinamas „ibira- 
pitunga“, išliko ir pavadinimas „brazil“, vėliau duotas visam 
kraštui, kuris atrodo tarsi milžiniška žarija, liepsnojanti tropi- 
kų saulės spinduliuose. 

Pirmieji Braziliją okupavo portugalai. XVI amžiaus pradžio- 
je locmanas Alvaresas Kobralis ją prijungė prie portugalų 
valdų. Nors vėliau Prancūzija ir Olandija taip pat įsitvirtino 
kai kuriose šalies vietose, kraštas vis tiek liko grynai portu- 
gališkas — taip stipriai jame buvo įsišaknijusi ta nedidelė, bet 
narsi tauta. Šiuo metu Brazilija — viena stambiausių Pietų 
Amerikos valstybių, kurią valdo protingas ir talentingas ka- 
ralius Don Pedras. 


Birželio 25 dienos vakare žangada sustojo prieš Tabatingą, 
pirmą brazilų miestą kairiajame Amazonės krante; prie tos 
vietos, kur į ją įteka intakas; jo vardu ir pavadintas miestas. 

Žoamas Garalis nusprendė stovėti čia apie 36 valandas, kad 
galėtų pailsėti visas ekipažas. Išvykti buvo numatyta tik 
27 dienos rytą. 

Šį kartą Jakita ir vaikai, kuriems čia grėsė ne toks didelis 
pavojus, negu Ikitose, kad juos sukandžios moskitai, pareiškė 
norį išlipti į krantą ir apžiūrėti miestelį.: 

Tuo metu Tabatingoje buvo apie 400 gyventojų, beveik vien 
indėnų, tame tarpe ir klajoklių, kurie dažniau bastėsi Ama- 
zonės ir jos intakų pakrantėmis, negu gyveno vienoje vietoje. 

Jau keletas metų postas Sargybos saloje buvo apleistas ir 
perkeltas į Tabatingą. Taigi, galima sakyti, kad Tabatinga — 
garnizono miestelis, nors čia tik devyni kareiviai, beveik visi 
indėnai, ir seržantas; jis kartu buvo ir Tabatingos komendantas. 

Trisdešimties pėdų aukščio krantas su smarkiai aptrupėju- 
siomis laiptų pakopomis buvo tarsi natūralus tvirtovės pylimas, 
iškilęs prieš šį mažytį fortą. 

Komendanto būstas — dvi lūšnelės, pastatytos stačiu kampu 
viena į kitą; kareiviai gyveno pailgame barake, suręstame po 
didžiuliu medžiu per šimtą žingsnių nuo komendanto namo. 

Šitas lūšnų ansamblis kaip du vandens lašai panašus į kitus 
kaimelius ir gyvenvietes, išsibarsčiusius upės pakrantėse; skir- 
tumas tik tas, kad Tabatingoje virš tuščios sargybinio būdelės 
ant ilgos karties iškelta Brazilijos vėliava, o šalia stovi ke- 
turios bronzinės akmenšaudės patrankėlės, pasiruošusios pulti 
bet kokį laivą, kuris savavališkai artinsis prie. kranto. 

Pats 'Tabatingos miestelis yra kiek žemiau, anapus plyn- 
aukštės. Keliukas, vingiuojantis dauba, fikusų ir mirtų paunks- 
mėje nuves jus ten per keletą minučių. Čia ant molinės suskel- 
dėjusios uolos aplink centrinę aikštę stovi koks tuzinas pir- 
kelių, dengtų palmių lapais. 

Miestelyje nieko įdomaus, užtat jo apylinkės nuostabios, 
ypač prie Žavari žiočių, kuri toje vietoje labai plati. Krantuo- 
se auga nuostabūs medžiai, daugybė palmių; iš jų lanksčių ir 
tvirtų plaušų pinami hamakai ir mezgami žvejų tinklai, kuriais 
plačiai prekiaujama. Žodžiu, Tabatinga — viena vaizdingiausių 
Amazonės aukštupio vietų. 

Beje, netolimoje ateityje miestelis virs gana svarbiu uostu, 
ir, žinoma, ims greitai vystytis. Čia sustos brazilų laivai, plau- 
kiantys aukštyn, ir Peru laivai — pasroviui. Čia bus perkrau- 
namos prekės ir persės keleiviai. Anglų ar amerikiečių 
gyvenvietei tokių sąlygų pakaktų ir ji per keletą metų taptų 
reikšmingu prekybiniu centru. 

Šita upės dalis be galo graži. Suprantama, jūros potvyniai 
ir atoslūgiai Tabatingos nepasiekia, nes ji nuo Atlanto van- 

denyno daugiau nei už 600 Ije. Tačiau patvinę Atlanto van- 
denys, susidūrę su upės srove, saulės ekvinokcijos metu treje- 
tą parų lieja Amazonės vandenis iš krantų ir grūda juos atgal 
septyniolikos kilometrų per valandą greičiu. Pasakojama, kad 
tada vanduo upėje pakyla nuo žiočių iki pat Brazilijos sienų. 

Sekančią dieną, birželio 26, prieš pusryčius, Garalio šeima 
ruošėsi lipti į krantą ir apžiūrėti miestelį. 

Žoamui, Benitui ir Manoeliui teko lankytis ne viename Bra- 
zilijos mieste, bet Jakitai ir jos dukrai — nė karto. Todėl jos 
labai apsidžiaugė tokia proga. 

Lina, kaip ir jos jaunoji šeimininkė, taip pat dar nebuvo 
įkėlusi kojos į Brazilijos žėmę, užtat Fragozas buvo išvaikščio- 
jęs skersai ir išilgai įvairias Centrinės Amerikos provincijas. 

Prieš lipdamas iš žangados, Fragozas užėjo pas Žoamą Gara- 
lį, Štai ką jie kalbėjosi: 

— Ponas Garali,— tarė Fragozas,— nuo tos dienos, kai pri- 
glaudėte mane Ikitoso fazendoje, rengėte, maitinote, aš jums 
skolingas. .. 

— Jūs visiškai neskolingas, drauge mano,— atsakė Žoamas 
Garalis.— Taigi, nepradėkime. .. 

— Ak, aš ne apie tai! — sušuko Fragozas.— Be to, kol kas 
dar ir nepajėgčiau prideramai atsilyginti. Juk jūs ne tik pri- 
ėmėte mane į fazendą, bet ir leidote plaukti žangada. Tačiau 
dabar mes Brazilijos žemėje, kurios būčiau nepamatęs, jei ne 
ta liana... 

— Už tai reikia dėkoti Linai, tik Linai, — pertraukė Žoamas 
Garalis. 

— Žinau, — atsakė  Fragozas, —ir niekad neužmiršiu, kuo 
skolingas jai, kaip ir jums... | 

— Galima pagalvoti, Fragozai,— tarė Žoamas,— kad jūs at- 
ėjote atsisveikinti. Ar tik nesiruošiate likti Tabatingoje? 

— Jokiu būdu, ponas Garali! Juk man leidote vykti kartu 
iki Belemo, kur vėl imsiuosi savo amato. 

— Na, jeigu taip, tai ko norite prašyti, drauge mano? 

— Aš norėjau paklausti, ar jūs neprieštarausite, jei ir ke- 
lionės metu kirpsiu. Man jau rankos neberimsta — juk taip 
galima prarasti visą įgudimą. Pagaliau labai malonu turėti 
kelias saujeles reisų kišenėje, ypač jei pats juos užsidirbi. Jūs 

puikiai žinote, ponas Garali, kad barzdaskučiui, kuris yra ir 
kirpėjas,— iš pagarbos ponui Manoeliui nedrįstu sakyti „ir 
gydytojas“, — visada rasis klientų Amazonės aukštupio kaime- 
liuose. 

— Ypač tarp brazilų — įsiterpė Žoamas Garalis— nes čia- 
buviai... 

— Atleiskite, — pertraukė jį Fragozas,— ypač tarp čiabuvių. 
Tiesa, barzdų .skusti netenka, nes gamta jiems pašykštėjo šio 
papuošalo, bet plaukus reikia sušukuoti pagal paskutinę madą. 
Šie laukiniai — tiek vyrai, tiek moterys — labai mėgsta gražias 
šukuosenas. Vos tik pasirodysiu Tabatingos aikštėje su bilbo- 
ke rankose — pirmiausia juos pritraukia bilbokė, o ją aš val- 
dau visai neblogai, — po dešimties minučių iš visų pusių mane 
apsups indėnai ir indėnės. Jie varžysis, siekdami mano palan- 
kumo. Jei likčiau čia mėnesiui, sušukuočiau visą tikunos 
gentį. Netrukus būtų plačiai žinoma, kad „garbanojančios žnyp- 
lės“ — taip jie mane vadina — vėl pasirodė Tabatingoje. Čia 
jau buvau du kartus, ir žirklės su šukom darė tiesiog stebuk- 
lus. Tačiau niekad nereikia dažnai grįžti į tą pačią vietą. Po- 
nios indėnės nesišukuoja kasdien, kaip mūsų puošeivos Brazi- 
lijos miestuose. Ne! Jeigu susišukuoja, tai ištisiems metams, ir 
visą tą laiką kaip beįmanydamos saugo mano sukurtą iš jų 
plaukų rūmą, o statau aš jį, drįsiu pasigirti, gana išradingai. 
Jau beveik metai nebuvau Tabatingoje. Tikriausiai visi mano 
pastatai virto griuvėsiais. Taigi, jei jūs, ponas Garali, neprieš- 
taraujate, norėčiau dar kartą įrodyti esąs vertas tos reputaci- 
još, kurią įsigijau šiame krašte. Tačiau, patikėkite, man svar- 
biausia — pinigai, o ne savimeilė. 

— Ką gi, dirbkite, drauge mano,— pasakė šypsodamasis Žo- 
amas Garalis,— tik paskubėkite! Tabatingoje mes būsime vos 
vieną dieną ir išvyksime rytoj su aušra. 

— Negaišiu nė minutės, — atsakė Fragozas.— Pasiimu instru- 
mentus ir bėgu. 

— Eikite, Fragozai,— tarė Žoamas.— Tegu reisai į jūsų ki- 
šenę lyte lyja! 

— Taip, tai palaimingas lietus, tačiau, deja, dar niekada 
nepermerkė jūsų atsidavusio tarno! 

Tai taręs, Fragozas išskubėjo. 

Netrukus visa šeima išlipo iš žangados, tik Garalis pasiliko. 
Plaustas buvo sustojęs prie pat kranto, todėl pasiekti žemę 
nebuvo jokio vargo. Smarkiai išgriuvusiais laiptais, iškirstais 
šlaite, keliautojai pakilo į plynaukštę. 

Jakitą ir jos namiškius sutiko forto komendantas. Nors jis 
buvo neturtingas, tačiau nepažeidė vaišingumo įstatymo ir 
pakvietė papusryčiauti į savo būstą. Šen bei ten slampinėjo 
keli garnizono kareiviai. Ant kareivinių slenksčio pasirody- 
davo jų žmonos, kurių gyslose tekėjo tikunos genties krau- 
jas, ir gana negražūs vaikai. 

Padėkojusi Jakita taip pat pasiūlė komendantui ir jo žmo- 
nai atvykti pusryčių į žangadą. 

Komendanto dukart nereikėjo prašyti, ir buvo nutarta su- 
sitikti vienuoliktą valandą. | 

Paskui Jakita, jos dukra ir jaunoji mulatė, lydimos Manoelio, 
nuėjo pasivaikščioti po forto apylinkes. Benitas liko su ko- 
mendantu tvarkyti reikalų — atsilyginti už žangados stovėji- 
mą uoste ir įmokėti muitą; mat, seržantas kartu buvo ir mui- 
tinės viršininkas. | 

Baigęs reikalus, Benitas ketino pamedžioti apylinkės miš- 
kuose. Šį kartą Manoelis atsisakė jį lydėti. 

Fragozas irgi buvo išlipęs iš žangados. Tačiau, užuot nuėjęs 
pas kareivius, jis dauba pasuko miestelio linkui. Kirpėjas visai 
teisingai nusprendė verčiau turėti reikalą su vietiniais Taba- 
tingos gyventojais, negu forte. Kareivių žmonos taip pat būtų 
patikėjusios savo plaukus jo vikrioms rankoms, bet jų vyrai 
nė nemanė išleisti keleto reisų savo koketiškų draugių užgai- 
doms patenkinti. | 

Čiabuviai — visai kas kita. Linksmuolis kirpėjas puikiai ži- 
nojo, kad tiek vyrai, tiek žmonos jį sutiks kuo palankiausiai. 

Taigi Fragozas patraukė keliukų fikusų paunksmėje ir išėjo 
į patį Tabatingos centrą. 

Vos tik įžymusis kirpėjas pasirodė aikštėje, indėnai jį tuoj 
pat pastebėjo, pažino, apsupo. 

Fragozas neturėjo nei būgno, nei būgnelio, nei trimito Klien- 
tams sušaukti; neturėjo ir vežimo su blizgančiais variniais pa- 
gražinimais, ryškiais žibintais ir veidrodžiais, nei milžiniško 
lietsargio; žodžiu, jis neturėjo nieko, kas vilioja publiką mu- 

gėse. Fragozas rankose laikė tik bilbokę; tačiau kaip ta bilbo- 
kė paklusdavo jo. pirštams! Kaip vikriai jis užmaudavo vėžlio 
galvutę, pririštą virvute vietoj rutulio, ant smailios rankenos 
viršūnėlės! Kaip nuostabiai šokdindavo tą rutuliuką, 0 šis 
skriedavo tiksliai numatyta kreive, kurios net matematikai 
tikriausiai negalėtų apskaičiuoti, nors jiems ir pavyko apibrėžti 
garsiąją „šuns, kuris seka paskui šeimininką“ kreivę. 
"Aikštėje susirinko visi čiabuviai: vyrai, moterys, seniai, 
vaikai, apsivilkę savo paprastais rūbais; jie žiūrėjo išvertę 
akis ir klausėsi pastatę ausis. Šaunusis fokusininkas, maišy- 
damas portugalų ir tikunos genties kalbos žodžius, tauškė 
jiems savo įprastinius niekus. 

Jis šnekėjo, kaip šneka bet kuris mugės sukčius, siūlydamas 
publikai savo paslaugas,— ar tai būtų ispanų Figaro, ar pran- 
cūzų kirpėjas. Jis irgi lygiai taip pasitikėjo savimi, taip pat 
gerai žinojo žmogiškąsias silpnybes, žarstė tokius pat nu- 
valkiotus sąmojus, rodė tuos pačius linksmus triukus, o čia- 
buviai klausėsi taip pat nustebę, smalsiai ir patikliai, kaip ir 
civilizuoto pasaulio vėplos. 

Štai kodėl, praėjus vos dešimčiai minučių, įkaitinta publika 
plaukte plaukė pas Fragozą, į aikštės ložą, tai yra krautuvėlę, 
kuri kartu buvo smuklė. 

Ta loža priklausė brazilui, gyvenančiam Tabatingoje. Čia už 
keletą vatemų (vietinė 20 reisų arba 6 santimų -. vertės mone- 
ta) buvo galima gauti svaiginamų gėrimų, dažniausiai asajos. 
"Tai gana tirštas palmių vaisių likeris, geriamas iš kui — iš- 
skaptuotos moliūgo puselės; šitokie indai Amazonės baseine 
plačiai vartojami. 

Dabar ir moterys, ir vyrai — pastarieji nė kiek ne mažiau, 
negu damos — skubėjo atsisėsti ant kirpėjo kėdutės. Fragozo 
žirklės ilsėjosi: negalėjo būti nė kalbos apie tų tankių ir 
švelnių plaukų kirpimą. Bet užtat koks darbas laukė šukų ir 
žnyplių, kurios jau kaito kampe ant krosnelės! 

O Fragozas drąsino minią: 

— Žiūrėkite, žiūrėkite, mano draugai! — šaukė jis — Pama- 
tysite, kaip laikysis šukuosena, jei tik jos nenugulėsite! Ne- 
šusitaršys visus metus, ir neužmirškite, kad tai madingiau- 
sios šukuosenos Beleme ir Rio de Žaneire. Net karalienės da- 

mos ne geriau susišukavusios. Matote — pomados visai netau- 
pau! 

Ne! Pomados jis tikrai negailėjo! Tiesa, ta pomada — tai 
tik riebalai, į kuriuos Fragozas įmaišydavo šiek tiek gėlių sy- 
vų, bet užtai plaukus sulipindavo kaip cementas. | 

Iš tiesų, Fragozo kūrinius galėjai pavadinti tikrais rūmais, 
kuriuose jungėsi įvairiausi architektūriniai stiliai. Garbanos, 
garbanėlės, žiedai, žiedeliai, užsukimai, spiralės, kasytės — čia 
viskas tilpo. Ir nebuvo nieko dirbtino: svetimų plaukų, šin- 
jonų, volelių. Čiabuvių plaukai — ne dažno kirtimo nualintas 
sunykęs atžalynas, o greičiau tikras miškas, toks, kokį sukūrė 
gamta. Bet Fragozas neniekino ir papuošalų: jis pridėdavo 
čia gyvą gėlę, čia dvi tris ilgas žuvies ašakas, čia įvairius 
kaulo ar vario niekelius, kuriuos jam atnešdavo vietinės puo- 
šeivos. Direktorijos laikų gražuolės būtų pavydėjusios tų iš- 
moningų šukuosenų, sudėtų trimis ar keturiais aukštais, o di- 
dysis Leonaras, ko gero, būtų nusilenkęs savo užjūrio varžo- 
vui. 

Štai tada vatemai ir reisai — vieninteliai pinigai, į kuriuos 
Amazonės gyventojai maino savo prekes, — pilte pasipylė 
Fragozo kišenėn. Jis juos priėmė neslėpdamas pasitenkinimo. 
Tačiau buvo aišku, kad iki vakaro visų indėnų niekaip ne- 
suspės sušukuoti. O minia augo. Prie ložos durų jau spietėsi 
ne vien Tabatingos gyventojai. Žinia apie Fragozo atvykimą 
žaibu pasklido po apylinkę. Čiabuviai traukė iš visų pusių: 
nuo kairiojo kranto — tikunos, nuo dešiniojo — majorunos 
genties indėnai, o taip pat tie, kurie gyveno Kažuros pakran- 
"tėse ir net kaimeliuose ties Žavari. 

Taigi per visą centrinę aikštę nutįso ilga nekantraujančių 
uodega. Laimingieji ir laimingosios, pabuvoję „Fragozo ran- 
kose, išdidžiai vaikščiojo iš namo į namą, bijodami smarkė- 
liau sujudėti, sakytum dideli vaikai; o jie tokie ir buvo.. 

Išmušė pusiaudienį, o kirpėjas, pasinėręs darbe iki kaklo, 
neturėjo kada nubėgti pusryčių į žangadą. Jis pasitenkino 
truputėliu asajos, saujele virtos tapiokos ir vėžlio kiaušiniais, 
kuriuos skubiai rijo, vis darbuodamasis žnyplėmis. 

Neblogas uždarbis teko ir smuklininkui, nes visos šukuose- 
nos buvo gausiai aplaistomos gėrimais iš ložos rūsio. Tikrai, 

įžymiojo Fragozo — paprasto kirpėjo, o Amazonės aukštupio 
indėnų genčių akimis, nepakartojamo — atvažiavimas buvo di- 
delis įvykis Tabatingoje! 


XIII skyrius 
TORESAS 


Penktą valandą vakaro Fragozas vis dar tebekirpo. Jis buvo 
baisiai pavargęs ir baiminosi, kad tik netektų likti visai nak- 
čiai — labai daug indėnų laukė savo eilės. 

Tuo metu aikštėje pasirodė naujas žmogus. Pamatęs čia- 
buvių sambūrį, jis priėjo prie smuklės. 

Keletą minučių nepažįstamasis atidžiai ir nepatikliai žiūrėjo 
į Fragozą. Paskui įžengė į ložą. Matyt, kirpėjas jam patiko. 

Atvykėliui galėjai duoti apie trisdešimt penkerius metus. 
Jis buvo gerai sudėtas, o gana dailūs kelionės rūbai tai dar 
labiau paryškino. Tačiau iš tankios juodos barzdos, senokai 
nemačiusios žirklių, ir ilgų plaukų buvo matyti, kad kirpėjas 
šiam žmogui labai praverstų. 

— Sveikas, drauguži! — tarė jis, lengvai sudavęs Fragozui 
per petį. 

Išgirdęs šiuos žodžius, ištartus gryna brazilų, o ne maišyta 
vietine kalba, Fragozas atsigręžė. 

— Tėvynainis? — paklausė jis, raitydamas nepaklusnią garba- 
ną ant majorunos genties indėnės galvos. - 

— Taip, — atsakė nepažįstamasis, — tėvynainis, kuriam ne 
pro šalį būtų apsikirpti. | 

— Žinoma, tuoj pat! — tarė Fragozas. — Štai tik sušukuosiu 
damą. 

Ir, porą kartų mostelėjęs žnyplėmis, jis baigė darbą. 

Nepažįstamajam derėjo laukti savo eilės, tačiau jis tuoj 
pat atsisėdo ant kėdutės; indėnai neprieštaravo, nors jiems 
teko ilgiau laukti. 

Fragozas pakeitė žnyples šukomis ir, kaip įprasta kirpėjams, 
paklausė: 

— Ko, ponas, norėtumėte? 

— Apsikirpti,— tarė atvykėlis. 

— Prašom,— ir Fragozo šukos pasinėrė tankiuose nepažįsta- 
mojo plaukuose. 

Tą pat akimirką ėmė čeksėti žirklės. ; 

— Iš toli atvykote? — paklausė Fragozas, kuris negalėjo 
dirbti neplepėdamas. | 

— Iš Ikitoso apylinkių. 

— Šit kaip! Aš irgi iš ten,— sušuko Fragozas.— Atplaukiau 
Amazone nuo Ikitoso iki Tabatingos. O gal pasakytumėte sa- 
vo vardą? 

— Mielai! — atsakė nepažįstamasis.— Vadinuosi Toresas. 

Kai plaukai buvo nukirpti „pagal paskutinę madą“, Fragozas 
ėmėsi barzdos. Tačiau, pažvelgęs atvykėliui tiesiai į veidą, 
kirpėjas netikėtai stabtelėjo, paskui vėl ėmėsi darbo, o po 
valandėlės neiškentęs tarė: 

— Ponas Toresai.. . Man rodos, esu jus matęs. Ar mudviem 
neteko kartais susitikti? 


— Nemanau! — skubiai atsakė Toresas. 

— Vadinasi, aš klystu, — tarė Fragozas ir vėl pasinėrė 
darbą. 

Po trumpos tylos Toresas atnaujino pašnekesį. 

— Kuo atplaukėte iš Ikitoso? — paklausė jis. 

— Iki Tabatingos? 

— Taip. 

— Milžinišku plaustu, kuris priklauso vienam garbingam 
fazendos savininkui. Tas žmogus keliauja Amazone žemyn 
kartu su visa šeima. | 

— Štai kaip, drauguži! — tarė Toresas.— Jums pasisekė. O 
kad taip jūsų šeimininkas priimtų ir mane! .. 

— Jūs irgi ketinate plaukti žemyn? 

— Aha. 

-— Iki Paros? 

— Ne, tik iki Manauso. Ten turiu reikalų. 

— Ką gi, mano šeimininkas — malonus žmogus. Galvoju, 
kad mielai jums padarys šią paslaugą. 

— Jūs taip manote? 

— Esu tikras. 

— O kuo jis vardu? — abejingai paklausė Toresas. 

— Žoamas Garalis— atsakė Fragozas ir tuo pat metu pa- 
galvojo: — Guldau galvą, jog šitą veidą kažkur esu“ matęs! 

Toresas buvo ne toks žmogus, kad nutrauktų kalbą tada, kai 
ji darosi įdomi ir svarbi. 

— Tad jums atrodo,— kalbėjo jis toliau — jog Žoamas Ga- 
ralis sutiks paimti ir mane? 

— Kartoju — negali būti jokios abejonės, — atsakė Frago- 
zas. — Jeigu. jis pagelbėjo tokiam vargšui, kaip aš, tai tuo 
labiau pagelbės jums, savo tėvynainiui. 

— Jis vienas plaukia ta žangada? 

— Ne,— paaiškino Fragozas.— Aš juk sakiau, kad keliauja 
su šeima — visi jie puikūs žmonės, užtikrinu jus, — o taip pat 
ji. lydi būrys indėnų ir negrų — fazendos darbininkų. 

— O tas fazendos savininkas turtingas? 

— Taip — atsakė Fragozas,— labai turtingas. Vien medžiai, 
iš kurių padaryta žangada, ir vežamos prekės — tikras turtas. 

— Vadinasi, Žoamas Garalis su namiškiais ką tik perėjo 
Brazilijos sieną? — kalbėjo toliau Toresas. | 

— Taip, kartu su žmona, sūnumi, dukra ir jos sužadėtiniu. 

— Ak, tai jis turi dukrą? 

— Nuostabi mergina! 

— Ji ruošiasi ištekėti? 

— Taip, už šaunaus jaunuolio, karo gydytojo iš Belemo 
garnizono. Jie susituoks, kai tik atvyksime į vietą. 

— Puiku! — nusišypsojo Toresas. — Vadinasi, tai sužieduotu- 
vių kelionė. 

— Sužieduotuvių, malonumų ir reikalų, — atsakė Fragozas.— 
Ponia Jakita ir jos dukra dar niekad nebuvo Brazilijoje, o Žo- 
amas Garalis pirmą kartą peržengė sieną nuo to laiko, kai 
pateko į senojo Magaljanso fermą. | 

— Manau, kad juos lydi ir keletas tarnų? 

— Žinoma, senoji Sibelė, kuri jau penkiasdešimt metų gy- 
vena iermoje, ir žavinga mulatė Lina, greičiau jaunosios šei- 
mininkės draugė, negu tarnaitė. Ak, kokia nuostabi būtybė! 
Kokia širdis, kokios akys! Ir apie viską turi savo nuomonę, 
Oo ypač apie lianas... | 

Užvestas ant kelio, Fragozas, be abejo, būtų toliau liaup- 
sinęs Liną, tačiau Toresas pakilo nuo kėdutės, užleisdamas 
vietą sekančiam. 

— Kiek aš skolingas? — paklausė jis. 

— Nieko,— atsakė Fragozas.— Argi dera tėvynainiams, su- 
sitikusiems prie sienos, kalbėti apie pinigus! 

— Vis dėlto aš norėčiau... — prieštaravo Toresas. 

— Gerai jau, gerai, susitarsime paskui, žangadoje. 

— Bet aš nežinau, — tarė Toresas, —ar išdrįsiu paprašyti 
Žoamą Garalį. 

— Nedvejokite! — sušuko Fragozas.— Jei norite, aš pats su 
juo pakalbėsiu; manau, jis bus laimingas, galėdamas jums 
padėti. 

Tuo metu Mancelis ir Benitas, išėję po pietų į miestą, pa- 
noro pažiūrėti, kaip einasi Fragozui, ir pasirodė ložos duryse. 

Toresas atsigręžė ir staiga sušuko: 

— Ak, štai tie abu vaikinai! Aš juos pažįstu! 

— Pažįstate? — nustebo Fragozas. 

— Taip. Maždaug prieš mėnesį Ikitoso miške jie man pa- 
dėjo išsikapstyti iš didelės bėdos. 

— Čia kaip tik Benitas Garalis ir Manoelis Valdesas, 

-— Žinau. Jie man pasakė pavardes. Ir vis dėlto nesitikėjau 
čia susitikti! 

Toresas priėjo prie vaikinų, kurie jo neatpažino. 

— Jūs nepamenate manęs, ponai? — paklausė jis. 

— Palaukite, palaukite... — tarė. Benitas. — Ponąs Toresas, 
jeigu neklystu. Berods, jums Ikitoso miške guariba buvo iškrė- 
tusi šunybę? 

— Tas pats, ponai! — atsakė Toresas — Jau šešios savaitės 
keliauju Amazone ir perėjau sieną kartu su jumis. 

— Džiaugiuosi jus matydamas,— tarė Benitas.-— O ar neuž- 
miršote, kad kviečiau jus į tėvo fazendą? 

— Ne, neužmiršau. 

— Galėjote tada sutikti su mano pasiūlymu, pone. Būtumėte 
palaukęs, kol mes vyksime, pailsėjęs, o paskui plaukęs kartu 
iki sienos. Kiek dienų sunkaus kelio buvo galima išvengti! 

— Tikrai, T atsakė Toresas. 

— Mūsų tėvynainis neketina užtrukti prie sienos,— įsiter- 
pė Fragozas. — Jis keliauja iki Manauso. 

— Na ką gi! — tarė Benitas.— Jei jūs atvyksite į žanga- 
dą, būsite maloniai priimtas. Esu tikras, kad tėvas pasiūlys 
jums plaukti drauge. | 

— Mielai! — atsakė Toresas.— Leiskite iš anksto padėkoti. 


Manoelis pokalbyje nedalyvavo. Jis nesustabdė Benito, kai 
šis ėmė siūlyti savo paslaugas, tik atidžiai žiūrėjo į Toresą. 
Jis Manoeliui labai nepatiko. Toreso žvilgsnyje nebuvo nė 
krislelio atvirumo, jo akys bėgiojo, tarsi bijodamos susitikti 
su pašnekovo akimis. Tačiau Manoelis apie nemalonų įspūdį 
nieko nepasakė — nenorėjo pakenkti tėvynainiui, kuriam rei- 
kėjo pagalbos. 

— Ponai,— tarė Toresas,— jeigu sutinkate, aš eisiu su jumis 
į prieplauką. 

Po ketvirčio valandos Toresas jau buvo žangadoje. Benitas 
jį pristatė Žoamui Garaliui,: papasakojęs, kokiomis aplinky- 
bėmis jiems teko susitikti anksčiau, ir paprašė nuvežti Toresą 
į Manausą. 


— Esu laimingas galėdamas pasitarnauti,— atsakė Žoamas 
Garalis. 

— Dėkoju jums, — tarė Toresas ir jau norėjo ištiesti šeimi- 
ninkui ranką, tačiau, tarsi prieš savo valią, susilaikė. 

— Mes išvykstame rytoj auštant,— pridūrė Žoamas Gara- 
lis.— Jūs galite tuojau pat įsikurti žangadoje. .. 

— O, netruksiu įsikurti! — atsakė Toresas.— Aš nieko ne- 
turiu. 

— Jauskitės kaip namie,— pasakė Žoamas Garalis. 

Tą pat vakarą Toresas užėmė kajutę šalia kirpėjo kamba- 
Trio. 

Fragozas į žangadą grįžo tik aštuntą valandą, smulkiai iš- 
"pasakojo jaunajai mulatei apie savo žygdarbius, tolydžio kar- 
todamas, kad įžymusis kirpėjas Amazonės aukštupio baseine 
dar labiau išgarsėjo. 


XIV skyrius 
PLAUKIANT UPE ŽEMYN 


Sekantį rytą, birželio 27 dieną, auštant, buvo pakeltas inka- 
ras, ir žangada vėl leidosi pasroviui. 

Dabar joje buvo keleiviu daugiau. Kas per vienas tas To- 
resas? Niekas tiksliai nežinojo. Kur jis vyko? Pagal jo paties 
žodžius, į Manausą. Tarp kitko, Toresas nekalbėjo apie savo 
praeitį, apie darbą, kurį metė prieš porą mėnesių; tad niekam 
nė mintis nekilo, jog žangadoje rado prieglobstį buvęs vergų 
medžiotojas. O Žoamas Garalis nenorėjo savo klausinėjimais 
sugadinti svečiui nuotaiką. | 

Priimdamas Toresą į žangadą, Garalis darė taip, kaip jam 
liepė žmoniškumas. Plačiuose, tuščiuose Amazonės vandeny- 
se, ypač tais laikais, kai garlaiviai dar neraižė upės, buvo 
labai sunku rasti kokią greitą ir patikimą transporto priemo- 
nę. Laivai plaukiojo nereguliariai, todėl keleiviai dažniausiai 
braudavosi pėsčiomis per miškus. Tokion bėdon buvo pakliu- 
vęs ir Toresas. Jam dar būtų tekę nemažai vargti, tačiau ne- 
tikėtai nusišypsojo laimė — jis pakliuvo į žangadą. | 

Po to, kai Benitas tėvui papasakojo, kokiomis aplinkybėmis 
sutiko Toresą, vergų medžiotojas galėjo elgtis kaip dideliame 
garlaivyje: jei patinka, bendrauti su žmonėmis, ar laikytis 
nuošaly, jei nemėgsta kompanijos. 

Per pirmąsias dienas Toresas su Garalių šeimyna nesisten- 
gė susibičiuliauti. Jis buvo labai santūrus, atsakydavo, kaiiiį 
kas kreipdavosi, bet pats nieko neklausinėdavo. 

Jei Toresas ir pasišnekučiuodavo su kuo nors, tai nebent 
su Fragozu. Gal todėl, kad šis linksmuolis pakišo mintį ke- 
liauti žangada? Retkarčiais Toresas pasiteiraudavo apie Ga- 
ralių gyvenimą Ikitose, apie jaunosios šeimininkės jausmus 
Manoeliui Valdesui, tačiau labai atsargiai. Dažniausiai jis 
vaikštinėdavo žangadcs pirmagalyje arba sėdėdavo savo ka- 
jutėje. 

Pusryčiaudavo ir pietaudavo kartu su Žoamu Garaliu ir jo 
namiškiais, tačiau pokalbyje mažai dalyvaudavo ir pavalgęs 
tuoj pat išeidavo. 

Visą rytmetį žangada plaukė tarp vaizdingų salų plačiame 
Žavari limane. Tas svarbus Amazonės intakas teka į pietvaka- 
rius, ir per visą jo kelią nepamatysi jokios salelės, jokio slenks- 
čio. Už keleto mylių nuo Žavari žiočių, kurios buvo trijų 
tūkstančių pėdų pločio, yra vieta, kur kadaise stovėjo to pat 
vardo miestas. Dėl teisių į jį ilgai kovojo ispanai ir portugalai. 

Iki birželio 30 dienos ryto žangados keleiviai plaukė be 
jokių nuotykių. Retkarčiais pasitaikydavo vilkstinė plaukian- 
čių palei krantą valčių, surištų grandinėle; vienas čiabuvis 
galėjo lengvai jas vairuoti. 

Netrukus žangada praplaukė pro Ararijos salyną, Kalderono 
archipelagą, Kapiatu ir daugelį kitų salų, dar nežinomų geogra- 
fams. Birželio 30 dieną locmanas parodė į nediduką Žurupari- 
Taperos kaimelį, esantį dešiniajame upės krante; čia ir buvo 
sustota dviem trim valandom. 

Mancelis ir Benitas nuėjo pamedžioti ir atnešė kelis paukš- 
čius; tai pradžiugino virėjas. Vaikinai sumedžiojo taip pat ir 
žvėrį, kuris būtų labiau tikęs gamtininkui, negu virtuvei. 

Tai buvo tamsaus kailio keturkojis, kiek primenąs didžiulį 
njufaundlendą. 

— Štai retos rūšies skruzdėda! — sušuko Benitas, sviesda- 
mas ją ant žangados denio. 

— Ir nuostabus egzempliorius muziejui papuošti! — pridūrė 
Manocelis. , 

„ — Tur būt, nelengva jums buvo sumedžioti tą keistą žvė- 
rį? — paklausė Minja. 

— Žinoma,— atsakė Benitas.— Gerai, kad tavęs ten nebuvo, 
nes būtum prašius jo pasigailėti. Na, ir gajus sutvėrimas! Teko 
paaukoti ne mažiau kaip tris kulkas, kol nudėjau. 

Skruzdėda iš tikro buvo nuostabi: ilga, vietomis nusėta pilkš- 
vais plaukeliais uodega, smailu snukučiu, kurį ji kiša į skruz- 
dėlyną (skruzdės — pagrindinis šio žvėries maistas), ilgomis 
liesomis letenomis su aštriais penkių colių nagais, kurie su- 
signiaužia kaip rankos pirštai. Bet kas tai per ranka! Jėi skruz- 
dėda pačiupo kokį daiktą, tai jį atimsi tik nukirtęs leteną. 
Štai kaip apibūdino jos jėgą keliautojas Emilis Karei: „Net 
tigras negali ištrūkti iš jos nagų.“ 

Liepos 2 dienos rytą žangada priplaukė prie San Paulo 
d'Olivensos, išvingiavusi tarp daugybės amžinai žaliuojančių 
salų, prigludusių didingų medžių pavėsyje; didžiausios salos 
vadinosi Žurupari, Rita, Marakanatena ir Kururu-Sapo. Kelyje 
pasitaikė nemaža iguarapėjų, tai yra nedidelių tamsiavande- 
nių intakų. 

Tokia vandens spalva — gana įdomus reiškinys, būdingas 
daugeliui Amazonės intakų, nepriklausomai nuo jų dydžio. 

Manoelis parodė, kaip skiriasi spalvos, nes tamsi srovė 
buvo gerai matyti balkšvame upės paviršiuje. 

:— Mokslininkai įvairiai aiškina, iš kur atsiranda tokios 
spalvos, — tarė jis,— bet man atrodo, nė vienam nepavyko to 
išaiškinti. 

— Vanduo iš tikro juodas su nuostabiu auksiniu atspin- 
džiu — pridūrė Minja, rodydama raibuliuojantį upės paviršių 
aplink žangadą. 

— Taip,— pritarė Manoelis— dar Humboldtas, kaip ir jūs, 
brangioji Minja, pastebėjo tą keistą atspalvį. Tačiau, jei pa- 
žvelgsite atidžiau, pamatysite, kad vyrauja sepijos spalva. 

— Puiku! — sušuko Benitas.— Štai dar vienas reiškinys, dėl 
kurio nesutaria mokslininkai! 

—.Gal būt, čia vertėtų paklausti kaimanų, delfinų ir la- 
mantinų nuomonės, — tarė Fragozas.— Juk jie žaidžia kaip tik 
juoduose vandenyse. 

— Taip, tokie vandenys ypatingai traukia šiuos gyvūnus, — 
pritarė Manoelis.— Bet kodėl? Sunku atsakyti. Gal būt, van- 
duo patamsėja nuo ištirpusio jame anglies dvideginio, o gal 
nuo to, kad teka durpinga vaga, per akmens anglies ir antraci- 
to sluoksnius; o gal tai atsitinka dėl daugybės smulkučių au- 
galėlių, kuriuos nešasi srovė? Nieko konkretaus negalima pa- 
sakyti 1. Šiaip ar taip, tas vanduo kuo tinkamiausias gerti, 
neturi nemalonaus prieskonio, visai nekenksmingas, jo gaivumas 
šio klimato sąlygomis tiesiog nuostabus. Pasemkite truputį, 
brangioji Minja, ir paragaukite; gerkite drąsiai. | 

Tikrai vanduo buvo gaivus ir skaidrus. Jis galėjo puikiau- 


! Daugybė dabartinių keliautojų stebėjimų skiriasi nuo Humboldto 
tyrinėjimų. (Aut. past.) 

siai pakeisti geriamą vandenį, vartojamą Europoje. Keli bido- 
nai to vandens buvo pasiimta ir į žangadą.. 

Kaip buvo minėta, liepos 2 dienos rytą žangada pasiekė 
San Paulo d'Olivensą, kur gaminami tūkstančiai ilgų rožančių, 
o jų karoliukams naudojami kokoso riešuto kevalai. Šiose 
vietose ta prekė turi didelę paklausą. Gal kam ir pasirodys 
keista, bet senieji krašto šeimininkai, tupinambai ir tupinikai, 
taip nusigyveno, jog gamina katalikų kulto reikmenis. Na, 
bet kodėl ne? Dabartiniai indėnai toli gražu nebe tokie, kaip 
kadaise. Argi jie nepakeitė tautinių kostiumų, galvos papuoša- 
lų iš aros plunksnų, lankų ir sarbakanų į amerikiečių rūbus — 
baltas kelnes ir pončą, pasiūtus iš medžiagos, kurią nepapras- 
tai gražiai audžia indėnų žmonos? 

San Paulo d'Olivensa — gana svarbus miestas, turintis ne 
mažiau kaip du tūkstančius gyventojų, kilusių iš visų aplin- 
kinių genčių. Dabartinė Amazonės aukštupio sostinė kadaise 
buvo nežymi portugalų karmelitų misija, įsteigta apie 1692 me- 
tus, o vėliau atitekusi misionieriams — jėzuitams. 

Tas kraštas priklausė omagua genčiai: omagua indėnų kal- 
ba reiškia „plokščiagalviai“. Mat, seniau buvo barbariškas 
paprotys suspausti naujagimio galvutę tarp dviejų lentelių, 
"kad ilgainiui ji taptų pailga; tuo metu tai buvo labai madin- 
ga. Bet, kaip ir visos mados, šioji irgi praėjo; galvos da- 
bar normalios formos, nes rožančių gamintojai jų jau nebe- 
žaloja. | 

Visa šeima išlipo į krantą, tik Žoamas Garalis liko žanga- 
doje. Toresas irgi pasiliko, nors, atrodė, nebuvo matęs San 
Paulo d'Olivensos. Taigi tas avantiūristas buvo ne tik tylus, 
bet ir nesmalsus. | 

Benitas nesunkiai pasikeitė prekėmis, dar papildydamas žan- 
gados krovinį Visus kuo nuoširdžiausiai priėmė miestelio 
valdžia — komendantas ir muitinės viršininkas; tarnyba jiems 
nė kiek nekliudė prekiauti. Šie pareigūnai taip pasitikėjo jau- 
nuojuų pirkliu, kad net davė vietinės gamybos prekių ir pa- 
prašė jas parduoti Manause ar Beleme. | 

Miestelyje buvo apie šešiasdešimt namukų, išsimėčiusių 
plynaukštėje, kiek aukščiau upės kranto. Kai kurie nameliai 

buvo dengti čerpėmis, o tai — didelė retenybė tame krašte; net 
kuklią Šv. Petro ir Povilo bažnytėlę gaubė šiaudinis stogas. 

Komendantas, jo pavaduotojas ir policijos viršininkas sutiko 
papietauti žangadoje. Žoamas Garalis juos priėmė labai pa- 
garbiai. 

Per pietus Toresas buvo šnekesnis, negu paprastai. Jis gerai. 
pažinojo kraštą, todėl papasakojo apie kai kurias savo kelio- 
nes į Brazilijos gilumą. 

Bet, kalbėdamas apie keliones, Toresas vis klausinėjo komen- 
dantą, ar tas pažįstąs Manausą, ar ten šiuo metu miesto val- 
džia, ar vyriausias teisėjas neturi įpročio išvykti karščių 
metu. Žerdamas tuos klausimus, Toresas paslapčiom žvilgčiojo 
į Žoamą Garalį. Iš šalies tai buvo labai aiškiai matyti, ir Beni- 
tas ėmė žiūrėti į vergų medžiotoją kiek nustebęs, be to, jis 
pastebėjo, kad ir tėvas atidžiai klausosi keistų Toreso klau- 
simų. | 

San Paulo d'Olivensos komendantas užtikrino avantiūristą, 
kad valdžios atstovai šiuo metu tikrai yra Manause, ir net 
paprašė Žoamą Garalį perduoti jiems linkėjimus. Žangada ten 
turėjo būti vėlų vėliausiai po kokių septynių savaičių, tai yra 
tarp rugpiūčio 20 ir 23 dienos. 

Vakarop svečiai atsisveikino su šeimininku ir jo šeima, o se- 
kantį rytą, liepos 3 dieną, žangada vėl lėidosi pasroviui. 

Pusiaudienį kairėje liko Jakupuros žiotys. Tas intakas, kaip 
tikras kanalas, jungiasi su Isa, kuri yra kairysis Amazonės 
intakas. Įdomus reiškinys — kai kuriose: vietose upė pati duo- 
da vandenį savo intakams! 

Apie trečią valandą po pusiaudienio žangada praplaukė 
Žandiatubą; ši upė savo nuostabius juodus vandenis atneša 
iš pietvakarių ir, sudrėkinusi Kulino indėnų žemes, didžiulė- 
mis keturių šimtų metrų pločio žiotimis išlieja juos į pagrin- 
dinę vandens arteriją. 

Kelyje pasitaikė aibė salų: Pimatikaira, Katurija, Šiko, Mo- 
tačina; vienos buvo gyvenamos, kitos — ne, tačiau visos pa- 
skendusios nuostabioje augmenijoje, kuri sudaro tarsi neper- 
traukiamą žalią girliandą išilgai visos Amazonės. 

XV skyrius 
VIS DAR PLAUKIANT UPE ŽEMYN 


Buvo liepos 5 dienos vakaras. Tvankus oras jau nuo vakar 
dienos žadėjo audrą. Rusvi didžiuliai šikšnosparniai skraidė 
prie pat vandens, plačiai mosuodami sparnais. Čia buvo ir 
tamsiai rudi pero voladorai su šviesia papilve; Minjai ir ypač 
jaunajai mulatei jie kėlė instinktyvų pasišlykštėjimą. 

Tai iš tikrųjų biaurūs vampyrai: jie čiulpia gyvulių kraują 
ir gali net užpulti žmogų, neapdairiai užmigusį kur nors ly- 
gumoje. 

— Ak, kokie šlykštūs sutvėrimai! — sušuko Lina, užsideng- 
dama akis.— Jie man kelia siaubą! 

— Ne tik šlykštūs, bet ir gana pavojingi, — pridūrė Min- 
ja.— Tiesa, Manoeli? | 

— Taip, labai pavojingi, — atsakė vaikinas.— Tie vampyrai 
turi ypatingą instinktą: jie suranda vietas, kur lengviausia 
iščiulpti kraują — pavyzdžiui, už ausies. Čiulpia ir be perstojo 
plasnoja sparnais, maloniai vėsindami, ir miegas pasidaro dar 
gilesnis. Girdėjau, jog buvo ir tokių žmonių, kurie nejautė, 
kad čiulpiamas kraujas net kelias valandas, ir, žinoma, ne- 
bepabudo. 

— Nepasakokite daugiau tokių istorijų, Manoeli,— įsiter- 
pė Jakita,— nes Minja ir Lina nedrįs šiąnakt sudėti akių. 

— Nebijokite,— atsakė Manoelis.— Jei reikės, mes saugo- 
sime jų miegą. 

— Tyliau! — staiga tarė Benitas. 

— Kas yra? — paklausė Minja. 

— Ar girdite keistą triukšmą iš tos pusės? — atsakė Beni- 
tas, rodydamas į dešinį krantą. 

— Girdžiuų,— tarė Jakita.-- 

— Kas čia per garsai? — paklausė Minja. — Galėtum pasa- 
kyti, kad ten kas ridena akmenukus. 

— Puiku! Žinau, ką tai reiškia! — sušuko Benitas. — Visi, 
kas mėgsta vėžlių kiaušinius ir mažyčius šviežius vėžliukus, 
rytoj galės puotauti. 

Tai buvo tiesa. Triukšmą sukėlė daugybė įvairiausio dydžio 
vėžlių, kurie kiaušinių dėjimo metu traukia į sausumą. 

Tie ropliai lizdus daro smėlingame krante. Darbą jie pra- 
deda saulei leidžiantis ir baigia auštant. 

Kai tik vėžlys vedlys išlipa iš vandens ir suranda patogų 
kampelį, tūkstančiai kitų priekinėmis kojytėmis ima kasti ko- 
kių šešių šimtų pėdų ilgio, dvylikos pėdų pločio ir šešių pė- 
dų gylio tranšėją. Ten sudėję kiaušinius, užpila juos smėliu 
ir, plakdami papilvėmis, jį gerai suplūkia. | 

Vėžlių kiaušinių dėjimas — svarbus įvykis Amazonės ir jos 
intakų pakraščių indėnams. Jie tyko, kada ir kur pasirodys 
vėžliai, būgnais praneša, kad kiaušiniai rasti, o po to -dalina 
„laimikį į tris dalis: viena tenka tiems, kurie rado, kita — visai 
genčiai, Oo trečia — valstybei, tai yra pakrantės sargybai su 
policija, kurios ima iš jų duoklę. 

Tos smėlingos pakrantės, nuo kurių atoslūgių metu pasi- 
traukia vanduo, privilioja daugiausia vėžlių; jos vadinamos 
„karališkaisiais paplūdimiais“. Vėžlių kiaušinių rinkimas — 
šventė indėnams: prasideda žaidimai, šokiai, puotos; švenčia 
ir upės kaimanai — jie ryja vėžlių likučius. 

Vėžliai ir vėžlių kiaušiniai — labai svarbi prekė visame 
Amazonės baseine, Kai vėžliai po dėties grįžta atgal, indėnai 
juos sučiumpa, apverčia ant nugaros ir palieka gyvus, o po to 
laiko arba aptvertose varžose, panašiose į varžas žuvims, arba 
ilga virve pririša prie kuoliukų, kad vėžliai galėtų laisvai 
šliaužioti pakrante ir plaukioti. Tokiu būdu visada turima švie- 
žios jų mėsos. 

Kitaip daroma su jaunais, ką tik išsiritusiais vėžliukais. Jų 
nereikia nei laikyti varžose, nei rišti. Vėžliukų kiautas būna 
dar minkštas, o mėsa ypatingai švelni; jie valgomi kaip austrės, 
tik virti. Tokių vėžliukų galima suvalgyti daugybę. 

Tačiau Amazonės ir Paros provincijose iš vėžlių kiaušinių 
dar gaminamas „vėžlių sviestas“, kuris prilygsta geriausiems 
Normandijos ir Bretanės sviestams. Kasmet tam sunaudojama 
ne mažiau kaip du šimtai penkiasdešimt — trys šimtai milijonų 
kiaušinių. Tačiau baseino vandenyse dar yra daugybė vėžlių, 
pakrančių smėlyje jie padeda nepaprastai daug kiaušinių. | 

Ir vis dėlto vėžlių ir jų kiaušinių kainos nuolat auga. Mat, 
juos gaudo ne tik čiabuviai, bet ir pelkių paukščiai, plėšrūnai 

pesliai urubu, upių kaimanai. Todėl vėžlių smarkiai suma- 
žėjo. 

Sekantį rytą, vos prašvitus, Benitas, Fragozas ir. keletas 
indėnų susėdo į pirogą ir pasuko į vieną didelę salą, kurią 
jie buvo praplaukę naktį. Žangada nesustojo, nes ją lengva 
pasivyti valtimi. 

Smėlyje buvo matyti nedideli kauburėliai — tai vietos, kur 
naktį vėžliai užkasė kiaušinių krūveles; kiekvienoje buvo nuo 
šimto šešiasdešimties iki šimto aštuoniasdešimties kiaušinių. 
Tačiau jų medžiotojai nelietė. Maždaug prieš du mėnesius čia 
buvo pirmasis kiaušinių dėjimas. Per tą laiką karštame smė- 
lyje išriedėjo tūkstančiai mažyčių vėžliukų, kurie dabar bė- 
giojo pakrante. 

Medžiotojams smarkiai pasisekė. Jie prikrovė pilną pirogą 
tų įdomių padariukų ir nuvežė į žangadą kaip tik prieš pus- 
ryčius. Laimikis buvo padalintas visiems, ir vakare neliko nė 
truputėlio, 

Liepos 7 dienos rytą žangada priplaukė San Chose de Ma- 
turą, miestelį prie mažutės upytės, apaugusios nendrėmis. 

O liepos 8 dienos rytą keliautojai išvydo San Antonio kai- 
melį — du ar tris tarp medžių pasislėpusius namelius, — paskui 
pasiekė Isos, arba Putumajo, žiotis, maždaug devynių šimtų 
metrų pločio. | 

Putumajas prasideda Pasto kalnuose, esančiuose į šiaurės ry- 
tus nuo Kito, ir teka tiesiai į rytus per nuostabius laukinių 
kakavmedžių miškus. Šia upe šimto keturiasdešimties Ije ruo- 
že gali plaukti garlaiviai, kurių gramzda ne daugiau kaip še- 
šios pėdos. Vieną gražią dieną ji taps svarbiu Vakarų Ameri= 
kos vandens kelių. 

Tuo tarpu užėjo -blogi orai. Ilgai trunkančių liūčių dar nė- 
buvo, tačiau atūždavo audros. Sios stichijos nekliudė žangadai 
plaukti toliau. Žangada buvo labai ilga, net nesiūbavo ant 
bangų. Tačiau, kai prasidėjo liūtys, Garalių šeimai teko slėptis 
po stogu. Laisvo laiko “buvo daug, todėl visi šnekučiuodavosi, 
dalindavosi įspūdžiais; žodžiu, liežuviai nelikdavo be darbo. 

Štai tada Toresas ir pradėjo kiek aktyviau dalyvauti pokal- 
biuose. Jis pasakodavo apie įvairias keliones po Brazilijos 
šiaurę. Šis žmogus iš tikrųjų nemažai buvo matęs, bet jis 

kalbėdavo taip ciniškai, kad gana dažnai užgaudavo tuos do- 
rus, jo besiklausančius žmones. Reikia pasakyti, jog Minjai 
Toresas buvo ypač malonus. Tas jo merginimasis labai nepati- 
ko Manoeliui, tačiau Toresas prie Minjos gretinosi nepakan- 
kamai atvirai, todėl vaikinas uždrausti negalėjo. Be to, pati 
mergina jautė Toresui inšstinktyvią antipatiją, kurios neslėpė. 

Liepos 9 dieną kairiajame krante keliautojai išvydo Tu- 
nantino žiotis. Tas intakas, tekąs iš šiaurės vakarų, sudrėkina 
kasenos genties žemes ir išlieja savo juodus vandenis į Ama- 
zonę, sudarydamas keturių šimtų pėdų pločio limaną. 

Čia Amazonė nepaprastai didinga, bet jos vaga, labiau ne- 
gu kitur, pilna-salų ir salelių. Tačiau ločmanas buvo labai 
sumanus, jis puikiai laviravo tame archipelage, mokėjo iš- 
vengti seklumų, aplenkti sūkurius ir išlaikyti numatytą kursą. 

Buvo galima pasukti į Aguati-Paraną, kuri atsiskiria nuo 
Amazonės kiek aukščiau Tunantino žiočių ir už šimto dvide- 
šimties mylių Žapuros upe vėl grįžta į pagrindinį vandens 
kelią. Tačiau jei plačiausioje vietoje šis gamtos sukurtas ka- 
nalas yra šimto penkiasdešimt pėdų, tai siauriausioje — ne 
daugiau kaip šešiasdešimt. Žangadai būtų buvę sunkoka juo 
plaukti. 

Žangada liepos 13 dieną leidosi Amazone toliau, aplenkė 
Kapuro salą ir praplaukė Žutaji žiotis; šis intakas, atplukdęs 
savo juodus vandenis iš pietvakarių, išlieja juos į pusantro 
tūkstančio futų įlanką. Pasigrožėję šviesiai pilkomis su raudo- 
nais it kinovaras snukučiais beždžionėmis, kurios godžiai 
triauškė palmių riešutus (šių palmių vardu ir pavadinta Žutaji 
upė), liepos 18 dieną keliautojai atvyko į Fonti-Boa miestelį. 

Čia plaustas sustojo dvylikai valandų, ir ekipažas galėjo 
pailsėti. | 
 Fonti-Boa, kaip ir dauguma Amazonės gyvenviečių misi- 
jų, nuolatos kilojosi iš vienos vietos į kitą, tačiau galimas 
daiktas, kad ši misija jau baigė savo klajones ir pradėjo sėslų 
gyvenimą. Ir gerai padarė, nes vieta čia tikrai graži: trisde- 
šimt lapais dengtų trobelių, išsimėčiusių aplink Gvadalupos 
dievo motinos, tamsiaveidės meksikiečių švenčiausios panelės, 
bažnyčią. Fonti-Boa yra apie tūkstantis gyventojų, beveik visi 
"abiejų upės krantų indėnai, kurie derlingose aplinkinėse pie- 

vose augina daugybę gyvulių. Be to, šie indėnai dar medžioja 
ar, tiksliau, žvejoja lamantinus. 

Tą patį vakarą vaikinai turėjo progos dalyvauti šioje labai 
įdomioje medžioklėje. 

Du lamantinai buvo pastebėti juoduose Kajaratu vandenyse, 
įsiliejančiuose į Amazonę ties Fonti-Boa. Upės paviršiuje ju- 
dėjo šeši rudi taškai — du smailūs snukučiai ir keturi pelekai. 

Neprityrę žvejai tuos judančius taškus tikriausiai būtų pa- 
laikę plaukiančiais medgaliais. Tačiau Fonti-Boa gyventojai 
negalėjo apsirikti. Iš tikrųjų, netrukus garsus šniokštimas pa- 
tvirtino spėjimą: lamantinai triukšmingai iškvėpė orą. 

Dvi ubos, kuriose buvo po tris žvejus, atsiskyrė nuo kranto 
ir nuplaukė prie lamantinų; jie tuoj pat puolė bėgti. Juodi 
taškai vandens paviršiuje, nubrėžę ilgą ruožą, dingo. 

Žvejai atsargiai artinosi prie tos vietos. Vienas, apsiginkla- 
Yęs gana primityviu žeberklų — lazda su ilga vinimi,— stovė- 
jo pirogos pirmagalyje, o kiti du tyliai yrėsi. Jie laukė, kada 
lamantinams reikės atsikvėpti; maždaug po dešimties minučių 
gyvūnai vėl turės pasirodyti netoli tos vietos, kur paniro. 

Taip ir buvo — baigiantis šiam laikui, vandens paviršiuje 
vėl pasirodė tamsūs taškai ir aukštyn triukšmingai čiurkštelėjo 
du su oru sumišusio vandens fontanai. 

Ubos prisiartino, sykiu nuskriejo abu žeberklai; vienas ne- 
pasiekė tikslo, tačiau kitas įsmigo lamantinui į uodegos 
slankstelį. 

Lamantinas apsvaigo; kai tik sužeidžia žeberklas, jis beveik 
nebesugeba priešintis. Vyrai gyvūną virve pamažu pritraukė 
prie ubos, o paskui nuvilko iki kranto, ant kurio stovėjo 
kaimas. | 

Lamantinas buvo visai nedidelis, vos trijų pėdų. 

Šie gyvūnai labai smarkiai medžiojami ir Amazonės bei 
jos intakų vandenyse gana retai sutinkami; jiems neduodama 
net užaugti, ir dabar tie milžinai būna ne daugiau kaip sep- 
tynių pėdų. Argi galima juos lyginti su dvylikos ir penkioli- 
kos pėdų lamantinais, kurių dar apstu Afrikos. upėse ir eže- 
ruose! 

Uždrausti juos naikinti sunku. Lamantinų mėsa labai ska- 
ni, skanesnė net už kiaulieną, e taukai, išlydyti iš trijų colių 

storumo lašinių, yra ypač vertingas produktas. Rūkyta mėsa 
gali ilgai išsilaikyti, ir ją valgyti sveika. Jei dar pridursime, 
kad lamantinus medžioti visai nesunku, tai nebus ko stebėtis, 
jeigu jie išnyks. ži 

Suaugęs lamantinas, anksčiau „,gduodavęs“ du ąsočius tau- 
kų, sveriančius po šimtą aštuoniasdešimt svarų, dabar teduo- 
da keturias ispaniškas arobas, prilygstančias centneriui. 

Liepos 19 dieną, auštant, žangada, palikusi Fonti-Boa, nu- 
plaukė toliau tarp plikų krantų, lenkdama įspūdingas salas, 
apaugusias kakavmedžių miškais. Dangų, kaip ir anksčiau, 
niaukė juodi debesys, jie pranašavo naują audrą. 

Netrukus dešinėje keliautojai pamatė Žurua upę, tekančią 
iš pietvakarių. Tyrus šios upės vandenis papildo daugybė in- 
takų. Jei plauksi ja aukštyn, tai, nesutikęs didelių kliūčių, 
pasieksi net Peru. | | 

— Kaip žinia, Oreljana labai žavėjosi amazonėmis. Tur būt, 
kaip tik šiose vietose, — tarė Manoelis— reikėtų ieškoti tų 
karingų moterų palikuonių. Tačiau dabartinės indėnės nebe- 
gyvena atskira gentimi. Jos yra tik žmonos, kurios. lydi vyrus 
į mūšį ir garsėja savo drąsa. 

Žangada toliau leidosi upe; bet dabar Amazonė buvo tikras 
labirintas! Beveik lygiagrečiai didžiosios upės tekėjo Žapura, 
vienas stambiausių jo intakų, kurio žiotys buvo aštuoniasde- 
šimčia mylių žemiau. Tarp jų buvo daugybė kanalų, pratakų, 
lagūnų, laikinų ežerų. Žodžiu, tikras vandens kelių tinklas. 
Taigi šio krašto hidrografija buvo labai paini. 

Araužas neturėjo hidrografinio žemėlapio, už bet kokį že- 
mėlapį patirtis jam pravertė kur kas labiau; buvo miela žiū- 
rėti, kaip puikiai jis orientuojasi tame chaose ir nenuklysta 
nuo didžiosios upės. 

Žodžiu, tik Araužo dėka, praplaukusi Parani-Taperos kai- 
mą, žangada liepos 23 dieną, po vidurdienio, nuleido inkarą 
ties Egos arba Tefės ežero prataku. Į ežerą plaukti nebuvo 
prasmės, nes, norint toliau keliauti Amazone, būtų tekę grįžti 
atgal. | 

Tačiau Egos miestas gana įdomus. Vertėjo jį apžiūrėti. Bu- 
vo nutarta, kad žangada čia stovės iki liepos 27 dienos ir kad 
rytoj, liepos 26 dieną, visa šeima didele piroga nuplauks į Egą. 

Taigi darbštus žangados ekipažas galės pelnytai pailsėti. 

Prišvartavus žangadą prie gana aukšto kranto, naktis pra- 
ėjo ramiai ir niekas nesutrikdė keleivių poilsio. Kai kur ho- 
rizonte sublykčiodavo žaibai, tačiau audra praslinko pro šalį, 
nepaliesdama ežero. 


XVI skyrius 
EGA 


Liepos 26 dieną, šeštą valandą ryto, Jakita, Minja, Lina ir 
abu vaikinai ruošėsi lipti iš žangados. 

Žoamas Garalis keltis į krantą nežadėjo, tačiau šį kartą, 
primygtinai prašant žmonai ir dukrai, ryžosi atidėti savo kas- 
dieninį varginantį darbą ir jas palydėti. 

Toresas neparodė nė mažiausio noro apžiūrėti Egą; Manoelis 
buvo labai patenkintas — mat, jis atėjūnui jautė antipatiją ir 
tik laukė progos ją parodyti. 

Fragozas į Egą norėjo plaukti visai kitu tikslu, negu į Ta- 
batingą. Tabatinga, palyginus su Ega, buvo tik skurdus kaime- 
liūkštis. | 

Ega — srities centras, svarbus šio krašto miestas; jame bu- 
vo pusantro tūkstančio gyventojų ir visa administracija: karo 
komendantas, policijos viršininkas, taikos teisėjas, muitinės 
viršininkas, mokytojas ir kariuomenė, kuriai vadovavo įvai- 
riausių rangų karininkai. 


Jeigu mieste gyvena tiek valdininkų su žmonomis ir vai- 
kais, tai, matyt, kirpėjų ten irgi netrūksta. Padaręs tokią išvadą, 
Fragozas: Egoje nesitikėjo pasipelnyti. Į miestą jis norėjo 
plaukti todėl, kad Lina lydėjo savo jaunąją šeimininkę. Bet 
tuo momentu,- kai visi lipo iš žangados, Fragozas, pačios Linos. 
prašomas, netikėtai liko plauste. 

— Ponas Fragozai,— tarė Lina, pasivedėdama kirpėją į šalį. 

— Klausau, panele Lina. . 

„— Atrodo, jūsų draugas Toresas neketina lydėti mus į Egą? 

— Taip, panele Lina, jis pasilieka; tik -aš labai prašyčiau 
nevadinti jo Mano draugu. 

— Argi ne jūs Toresui patarėte pasiprašyti į žangadą? Jam 
net mintis nebuvo atėjusi plaukti su mumis. | 

— Tikrai taip, bijau, kad tą dieną padariau Kvailyštę. 

—= Tiesą sakant, ponas Fragozai, tas žmogus man nepatinkd. 

— Man irgi, panele Lina. Be to, visą laiką atrodo, tarsi jau 
būčiau jį kur matęs. Liko vien neaiškus prisiminimas, žinau 
tik viena — tada šis žmogus padarė prastą įspūdį. 

— Kur ir kada galėjote sutikti tą Toresą? Argi neprisime- 
nate? Būtų neblogai sužinojus, kas jis per vienas, o ypač — 
ką veikė anksčiau! 

— Galvoju ir galvoju... Ar seniai tai buvo? Kokiame kraš- 
te, kokiomis aplinkybėmis?.. Ne, negaliu prisiminti! 

— Ponas Fragozai! 

— Klausau, panele Lina! 

— Jūs privalote likti žangadoje ir sekti Toresą, kol mūsų 
nebus. | | 

— Kaipgi šitaip! — sušuko Fragozas— Juk visą dieną jūsų 
nematysiu! | 

— Aš jus prašau! 

— Tai įsakymas?.. 

— Ne, prašymas. 

— Tada lieku. 

— Ponas Fragozail 

— Klausau, panele Lina! 

— Dėkoju jums! 

— Dėkokite, stipriai paspausdama ranką, — atsakė Frago- 
zas.— Juk aš to tikrai nusipelniau. | 

Lina ištiesė tam šauniam vaikinui ranką, ir šis ją suspaudė 
savojoje, žvelgdamas į žavų merginos veidelį. Štai kodėl Fra- 
gozas nesėdo į pirogą ir ėmė paslapčia sekti. Toresą. Kažin, ar 
pastarasis pastebėjo, kad visi jo nemėgsta. Galimas dalykas, 
tačiau Toresas, matyt, dėl svarbių priežasčių nekreipė į tai 
dėmesio. 

Nuo tos vietos, kur stovėjo žangada, iki Egos buvo ketu- 
ri Ije. Ten ir atgal susidaro aštuoni 1je, o pirogai su šešiais 
keleiviais ir dviem irkluotojais negrais — tai ne vienos va- 
landos kelias. O kur dar. nuovargis tokiame karštyje, nors 
dangus ir buvo aptrauktas lengvais debesėliais! 

Tačiau, laimei, iš pietvakarių ėmė dvelkti gaivus vėjelis. 
Vadinasi, pirogai bus nesunku plaukti Tefės ežeru — iškeltos 
burės nuneš iki Egos ir atgal, jei tik vėjas nepasikeis. 

Taigi ant stiebo išsipūtė burės. Benitas sėdo už vairo, Lina 
pamosavo Fragozui ranka, primindama, kad šis gerai žiūrėtų 
tai, ką privalo žiūrėti, ir valtis nuplaukė. 

Plaukti į Egą reikėjo pietine ežero pakrante. Po dviejų va- 
landų piroga įnėrė į uostą. Ega kažkada buvo karmelitų mi- 
sija, kuri 1759 metais virto miestu ir atiteko Brazilijai, 

Keleiviai išlipo į plokščią krantą, prie kurio buvo išsirikia- 
vę ne tik vietiniai laiveliai, bet ir keletas nedidelių škunų, 
kurios plaukioja Atlanto pakrantėmis. 

Viskas stebino merginas Egoje. 

— Ak, koks didelis miestas! — sušuko Minja. 

— Kiek namų! Kiek žmonių! — pritarė Lina, kurios net akys 
išsiplėtė iš nuostabos. 

— Kurgi ne, — nusijuokė Benitas.— Daugiau kaip pusantro 
tūkstančio gyventojų, apie du šimtai namų, kai kurie — net 
dviaukščiai, ir dvi ar trys tikros gatvės! 

— Mielas Manoeli, — tarė Minja,— apginkite nuo brolio! 
Jis šaiposi iš mūsų,— mat, jam teko pabuvoti gražiausiuose 
Amazonės miestuose. 

— Vadinasi, jis juokiasi ir iš savo motinos, — pridūrė Jaki- 
ta,— nes ligi šiol ir aš tokių dalykų nemačiau. 

— Na, tada saugokitės, mamyte ir sesute! — pasakė Beni- 
tas.— Jūs susižavėsite, išvydusios Manausą, o atvažiavusios 
į Belemą — tiesiog nualpsite. 

— Nesijaudink! — atsakė šypsodamasis Manoelis.— Mūsų da- 
mos po truputį apsipras su tomis grožybėmis, pabuvojusios 
pirmuosiuose Amazonės aukštupio miestuose. | 

— Kaip! Jūs irgi, Manoeli! — sušuko Minja.— Irgi pritariate 
broliui? Šaipotės? .. 

— Ne, Minja, prisiekiu... 

— Tegu tie ponai šaiposi, — įsiterpė Lina, o mes, mieloji 
šeimininke, dairykimės aplinkui. Juk čia labai gražu! 

Taip, tikrai labai gražu! Drėbti iš molio ar nubaltinti kalkė- 
mis namukai, dauguma dengti šiaudais ar palmių lapais; tie- 
sa, buvo keletas pastatytų iš akmens ar medžio, su verando- 

mis, ryškiai žaliomis durimis ir langinėmis, L aplink — žydinčių 
apelsinų sodeliai. Buvo ten ir du ar trys valstybiniai pastatai, 
kareivinės ir Šventosios Teresės bažnyčia, kuri, lyginant su 
kuklia Ikitoso bažnytėle, atrodė tikra katedra. 

Atsigręžęs į ežerą, galėjai pamatyti nuostabią panoramą, 
kurią supo kokoso ir asajos palmių giraitės; einančios iki pat 
vandens; o už trijų mylių, kitame krante, stovėjo vaizdingas 
Nogeiros kaimelis; jo namukai skendėjo pakrantės alyvmedžių 
tankmėje. | 

Bet abi merginos žavėjosi visai kuo kitu. Kaip būdinga 
moterims, jos negalėjo atitraukti akių nuo. Egos puošeivų 
tualetų; Egos moterys buvo apsirengusios ne paprastučiais 
omagos ar muros indėnų rūbais, o kaip tikros Brazilijos mies- 
tietės. Taip, valdininkų bei stambių prekybininkų žmonos ir 
dukterys pretenzingai puošėsi paryžietiškąis rūbais; beje, jie 
buvo gana senamadiški, nes Ega nuo Paros yra per penkis 
šimtus lje, o Parą nuo Paryžiaus skiria keli tūkstančiai Ije. 

— Pažiūrėkite, tik pažiūrėkite, šeimininke, kokios gražios 
damos ir kokios nuostabios jų suknelės! 

— Liną jos išvarys iš proto! — nusikvatojo Benitas. 

— Jeigu tie rūbai būtų tinkamai nešiojami, tai, ko gero, 
neatrodytų tokie juokingi, — pasakė Minja. 

— Brangioji Minja,— tarė Manoelis— su savo „paprastute 
medvilnine suknele ir šiaudinę skrybėlaite jūs kur kas gra- 
žesnė, negu šitos miestietės. Tie volanais papuošti sijonai, tos 
skrybėlės svetima mūsų kraštui ir mūsų tautai. 

— Jei aš jums patinku tokia, kokia esu,— atsakė mergi- 
na, — vadinasi, neturiu ko pavydėti. | 

Tačiau jie čia atėjo ne į rūbus dairytis. Todėl visi nuke- 
liavo gatvėmis, kuriose buvo daugiau mažų krautuvėlių, negu 
didelių parduotuvių, pasivaikščiojo aikštėje, kurioje susitikda- 
vo vietiniai dabitos, vos nedūstą nuo karščio su savo europie- 
tiškais rūbais; ir net ' papusryčiavo viešbutyje, kuris labai 
priminė užeigos namus. Paragavę viešbučio patiekalų, visi 
apgailestaudami prisiminė puikius žangados valgius. 

Pietums buvo paduota tik įvairiai paruošti vėžlių mėsos 
patiekalai. Pavalgiusi Garalių šeimyna paskutinį kartą nuėjo 
pasigėrėti saulėlydžio nutviekstu ežeru; paskui visi grįžo į pi- 

rogą, kiek nusivylę miesto, kurį galima apžiūrėti per valandą, 
grožybėmis ir pavargę nuo vaikščiojimo įkaitusiomis gatvėmis, 
kurioms toli gražu iki pavėsingų Ikitoso takelių. Net smalsio- 
sios Linos entuziazmas buvo atvėses. | 

Kiekvienas atsisėdo į savo vietą. Vėjas tebepūtė iš šiaurės 
vakarų ir, artėjant nakčiai, darėsi gaivesnis. Piroga pakėlė 
bures ir. tuo pačiu keliu, kaip ir iš ryto, grįžo ežeru, kurį 
nuolat papildė tamsūs Tefės upės vandenys; indėnų nuomone, 
ta upe galima plaukti keturiasdešimt dienų į pietvakarius, ir ji 
vis bus tinkama laivybai. Aštuntą valandą vakaro piroga 
grįžo prie žangados. 

Nutaikiusi progą, Lina pasivedėjo Fragozą į šalį. 

— Ar nieko įtartino nepastebėjote, ponas Fragozai? — pa- 
klausė ji.. 

— Nieko, panele Lina,— atsakė Fragozas.— Toresas beveik 
neišėjo iš savo kambario; jis ten kažką skaitė ir rašė. | 

— O ar nebuvo užsukęs į namą, į valgomąjį? Šito aš la- 
biausiai bijojau. | 

— Ne, išėjęs iš kambario, jis patraukdavo žangados pirma- 
galin. 

— Ką ten veikdavo? 

— Laikydavo rankose kažkokį seną popierių ir, atrodo, 
atidžiai jį skaitydavo; bė to, dar murmėdavo kažkokius žo- 
džius. 

— Visa tai, gal būt, ne taip paprasta, kaip jums atrodo, 
ponas Fragozai! Skaitymai, rašymai, seni popieriai kažką reiš- 
kia. Juk tas plunksnagraužys nei mokytojas, nei juristas! 

— Jūsų teisybė. 

— Pasekime dar, ponas Fragozai. 

— Būtinai seksime, panele Lina,— pritarė Fragozas. 

Rytojaus dieną, liepos 27, vos prašvitus, Benitas davė loc- 
manui ženklą plaukti. Tarp salų, išsimėčiusių Arenapo įlan- 
koje, akimirką pasirodė šešių tūkstančių šešių šimtų pėdų 
pločio Žapuros žiotys. Tas didžiulis intakas įsilieja į Amazonę, 
tarsi į vandenyną, aštuoniomis žiotimis. Žapura atiteka iš toli, 
iš Ekvadoro respublikos kalnų, ir jos srovę tik vieną kartą 
per du šimtus 1je nuo santakos tramdo kriokliai. 


109 


Žangada sugaišo visą dieną, kol pasiekė Žapuros salą, už 
kurios upėje jau ne tiek daug salų ir plaukti ja žymiai leng- 
viau. Be to, tėkmė čia žymiai lėtesnė, saleles aplenkti nesun- 
kų, todėl žangada nė karto neatsimušė į krantą, nesėdo ant 
seklumos. 

Sekančią dieną ji plaukė pro plačius krantus, nuklotus 
aukštomis nelygiomis smėlio kopomis. Jos tarsi užtvara skiria 
milžiniškas ganyklas, kuriose užtektų vietos ir pašaro visos 
Europos galvijams. Manoma, kad tai turtingiausi vėžliais kran- 
tai visame Amazonės aukštupio baseine. 

Liepos 29 dienos vakare žangada buvo tvirtai pririšta prie 
Katoa salos. Garalių šeimyna ketino pasilikti ten visai nakčiai, 
kuri žadėjo būti labai tamsi. 


Dar nenusileidus saulei, saloje pasirodė grupė muros gen- 
ties indėnų, likučiai tos senos ir galingos giminės, kuri ka- 
daise užėmė daugiau negu šimto 1Ije pakrantės ruožą tarp 
Tefės ir Madeiros upių. 

Indėnai vaikštinėjo pirmyn ir atgal, apžiūrinėdami nejudantį 
plaustą. Jų buvo apie šimtas. Kiekvienas turėjo sarbakaną, 
padarytą iš čia augančių nendrių; nendrės buvo įstatytos 
į išgręžtą nykštukinės palmės stiebą — toks sarbakanas buvo 
stipresnis. 

Žoamas Garalis, akimirką atsitraukęs nuo darbo, kuris jam 
atimdavo visą laiką, liepė gerai sekti indėnus ir jų neprovo- 
kuoti. Ir tai suprantama, kova būtų buvusi nelygi. Indėnai ne- 
paprastai taikliai svaido iš sarbakanų užnuodytas strėles, ku- 
rios nuskrieja iki trijų šimtų žingsnių ir padaro neišgydomas 
žaizdas. 

Laimei, muros indėnai žangados neužpuolė, nors jie ir ne- 
kenčia baltųjų. Tiesą sakant, jie ne tokie karingi, kokie buvo 
jų protėviai. | | 

Temstant iš už salos medžių pasigirdo liūdna dūdelės me- 
lodija. Jai atsakė kita dūdelė. Tas muzikinis dialogas truko 
kokias dvi ar tris minutes, po to indėnai dingo. 


Geros nuotaikos pagautas, Fragozas pabandė dūdelėms at- 
sakyti daina, bet Lina, laiku spėjusi užčiaupti ranka burną, 
jam neleido pademonstruoti savo talentą. 

Rugpiūčio 2 dieną, trečią valandą, žangada, nuplaukusi dar 
dvidešimt lje, pasiekė Agoaros ežerą, iš kurio tamsius van- 
denis ima to paties pavadinimo upė, o po dviejų dienų, apie 
penktą valandą, sustojo prie Kuari ežero. 

Tai vienas didžiausių ežerų, susisiekiančių su Amazone; 
jis — tarsi savotiškas keleto upių rezervuaras. Į šį ežerą įteka 
penki ar šeši intakai ir, sumaišę vandenis, per siaurą prataką 
išsilieja į pagrindinę arteriją. 

Tolumoje keliautojai išvydo Takua-Miri kaimelio namelius, 
stovinčius ant polių tarsi ant kojokų; tokiu būdu jų gyvento- 
jai gelbėjosi nuo potvynių, kurie gana dažnai ištikdavo šias 
žemas pakrantes. Netrukus žangada sustojo nakvynei. 

Iš čia buvo matyti Kuari kaimelis. Jį sudarė tuzinas smar- 
kiai aptriušusių trobelių, pasislėpusių apelsinmedžių ir mo- 
liūgmedžių tankmėje. Kuari kaimelio vaizdas labai dažnai 
keičiasi, tai priklauso nuo potvynių ir atoslūgių. Kartais eže- 
ras plačiai išsilieja, o kartais virsta siauru ir tokiu sekliu pra- 
takų, kad net su Amazone nesusisiekia. 

Rugpiūčio 5 dieną, vos prašvitus, žangada vėl leidosi į ke- 
lionę. Ji praplaukė pro Jukuros kanalą, įeinantį į tą painią 
ežerų ir intakų sistemą, ir rugpiūčio 6 dienos rytą pasiekė 
Mianos ežerą. 

Žangadoje neįvyko nieko naujo. Gyvenimas tekėjo vienodai, 
kaip pagal tvarkaraštį. 
 Fragozas, nuolat Linos skatinamas, be perstojo sekė Tore- 
są. Daug kartų jis mėgino ką nors sužinoti iš Toreso apie jo 
praeitį, tačiau šis vengdavo tokių pokalbių, o vėliau net ėmė 
įtariai žiūrėti į kirpėją. 

Tuo tarpu Toreso santykiai su Garalių šeima nė kiek ne- 
pakito. Su Žoamu jis mažai kalbėdavo, užtat mielai kreipda- 
vosi į Jakitą ir Minją, nuduodamas, kad nepastebi jų šaltumo. 
Beje, motina su dukra guodėsi, kad Manause Toresas išlips ir 
daugiau apie jį neteks girdėti. Tėvas Pasanja patarė Jakitai 
turėti daugiau kantrybės, ir ji pakluso. Bet gerajam ganyto- 
jui su Manoeliu susitarti buvo sunkiau. Vaikinas rimtai keti- 
no pamokyti įsibrovėlį. 

Tą vakarą atsitiko tik vienas nedidelis įvykis. 

Žemyn upe plaukė piroga, kuri, Žoamui Garaliui pakvietus, 
sustojo šalia žangados. 

— Plauki į Manausą? — paklausė Žoamas sėdintį pirogoje 
indėną. 

— Taip,— atsakė šis. 

— Kada ten žadi būti? 

— Po savaitės. 

— Vadinasi, nuvyksi daug anksčiau už mus. Ar nesutiktum 
perduoti laišką pagal nurodytą adresą? 

— Mielai. 

— Tai imk, drauge mano, ir nuvežk į Manausą. 

Indėnas paėmė laišką kartu su sauja reisų — atpildu už pa- 
slaugą. 

Šeima jau buvo nuėjusi į namą, todėl nieko apie tai nesu- 
žinojo. Vienintelis liudininkas buvo Toresas. Jis net girdėjo 
Žoamo Garalio ir indėno pokalbį. Avantiūristo veidas apsi- 
niaukė — matyt, laiško išsiuntimas jį nemaloniai nustebino. 


XVII skyrius 
UŽPUOLIMAS 


Manoelis, nenorėdamas kelti triukšmo, ilgai kentė Toresą, 
tačiau sekančią dieną -nusprendė pasitarti su Benitu. 

— Benitai,— tarė jis, nusivedęs šį į žangados priekį — aš 
noriu pasikalbėti su tavim. 

Visada besišypsantis Benitas sustojo, pažvelgė į Manoelį, 
ir jo veidas apsiniaukė. 

— Žinau apie ką, — atsakė jis— Apie Toresą? 

— Taip! 

— Aš irgi norėjau su tavimi pasišnekėti. 

— Vadinasi, ir tu pastebėjai, kad jis sukasi apie Minją? — 
išblyško Manoelis. | 

— Ar tik neketini pavyduliauti šitokiam žmogui? 

— Žinoma, ne! — atsakė Manoelis.— Sergėk dieve taip įžeis- 
ti merginą, kuri netrukus bus mano žmona. Ne, Benitai, ne! 
Ji irgi šlykštisi šituo perėjūnu. Svarbu ne tai. Man tiesiog 
nemalonu žiūrėti, kaip šis avantiūristas primygtinai lenda prie 

tavo motinos ir sesers, stengiasi prasibrauti į jūsų šeimą, kūrią 
aš laikau sava! 

— Manoeli, — rimtai atsakė Benitas, — suprantų tavo pasi- 
biaurėjimą tuo įtartinu tipu. Jei vadovaučiausi vien jausmais, 
būčiau seniai išgrūdęs Toresą iš žangados!. Tačiau nedrįstu. 

— Nedrįsti! — sušuko Manoelis, griebdamas jam už ran- 
kos.— Nedrįsti! .. 

— Klausyk, Manoeli,— kalbėjo toliau Benitas.— Tu atidžiai 
sekei Toresą, taip? Pastebėjai, kad jis merginasi mano sese- 
riai. Tai gryna tiesa! Bet tau buvo svarbu tik šitai ir nepa- 
matei, jog tas įtartinas žmogus nenuleidžia akių nuo tėvo. 
Kai Toresas nepaprastai atkakliai žiūri į jį, man susidaro įspū- 
dis, kad jis rezga kažką pikto. 

— Ką čia šneki, Benitai! Kodėl galvoji, kad Toresas ne- 
kenčia tavo tėvo? 

— Aš nieko negalvoju! — atsakė Benitas.— Tai tik nuojau- 
ta. Bet tu gerai įsižiūrėk į Toresą, į jo veido išraišką ir pa- 
stebėsi, kaip jis piktai nusišypso, kai tik pamato mano tėvą. 

— Tada juo labiau jį reikia išgrūsti iš žangados! — sušuko 
Manoelis. c 
„ — Juo labiau... Manoeli... Aš bijau... Ko?.. Nežinau... 
Bet pasakyti tėvui, kad išvytų . Toresą. .. gal būt, neprotinga! 
Sakau tau... aš bijau, o Ko — nesuprantu. | 

Taip šnekėdamas, Benitas visas virpėjo iš pykčio. 

— Vadinasi, tu manai, kad reikia laukti? 

— Taip, laukti ir kol kas nedaryti jokių žygių. Svarbiau- 
sia — būti budriems! 

-— Pagaliau, — tarė Manoelis— po kokių dvidešimties - die- 
nų būsime Manause. Toresas ten turi išlipti. Jis mus paliks, 
ir visiems laikams juo atsikratysime. O iki tol nenuleiskime 
nuo jo akių. 

— Tu supratai mane, Mancoeli? 

— Žinoma, supratau, drauge, broli mano! — atsakė Manoe- 
lis.— Nors kol kas ne visai suvokiu, ko tu bijai. Ką bendro 
tavo tėvas gali turėti su tuo avantiūristu? Tavo tėvas niekada 
nebuvo jo matęs! | 

— Aš ir nesakau, kad tėvas pažįsta Toresą,— kalbėjo Be- 
nitas,— tačiau, man rodosi, Toresas pažįsta tėvą... Ką veikė 

tas žmogus netoli mūsų fazendos, kai jį sutikome Ikitoso miš- 
ke? Kodėl jis tada atsisakė užeiti į namus, o paskui taip vis- 
"ką sutvarkė, kad beveik prievarta tapo mūsų bendrakeleiviu? 
Atvykstame į Tabatingą, o jis jau čia, tarsi mūsų lauktų! Ar 
atsitiktiniai šitie susitikimai, ar iš anksto apgalvotas planas? 
Matydamas tą vengiantį ir kartu atkaklų Toreso žvilgsnį, aš 
nuolat tai prisimenu!.. Nežinau... visai susipainiojau ir nie- 
ko negaliu paaiškinti! Ir kas man šovė į galvą, kai pasiūliau 
jam plaukti žangada! 

— Nusiramink, Benitai. .. Prašau tavęs! 

— Manoeli! — sušuko Benitas, visai nebeįstengdamas susi- 
tvardyti.— Patikėk, jei kalba eitų tik apie mane, tą šlykštų 
žmogų nedvejodamas išmesčiau už borto! Bet jei iš tiesų tai 
liečia tėvą, bijau, kad, pasiduodamas jausmams, viską suga- 
dinsiu. Kažkokia nuojauta man sako, kad pavojinga imtis ko- 
kių priemonių, kol neatsiras rimta priežastis. O tada vyti tą 
sukčių laukan bus mūsų teisė ir pareiga! Vienu žodžiu, žan- 
gadoje jis mums visą laiką po ranka. Jei abu atidžiai sau- 
gosime tėvą, mums būtinai pasiseks Toresą demaskuoti, kad ir 
kaip jis išsisukinėtų. Taigi dar palaukime! 

Žangados pirmagalyje pasirodė Toresas, ir vaikinai nutilo. 
Vergų medžiotojas iš padilbų žvilgtelėjo į juos, tačiau ne- 
pasakė nė žodžio. 

Benitas neklydo, tvirtindamas, kad „avantiūristas nenuleidžia 
akių nuo Žoamo Garalio, kai tik mano, jog niekas į jį ne- 
žiūri. 

Ir dar Benitas neapsiriko, sakydamas, kad Toreso veidas 
darosi grėsmingas, kai jis žvelgia į tėvą. 

Kokia paslaptinga gija rišo tuos abu žmones, kaip galėjo 
vienas jų — toks kilnus — būti susietas — aišku, pats to ne- 
žinodamas, — su kitu? | | 

Taip pakrypus reikalams, Toresui, kurį sekė Benitas, Ma- 
noelis ir Fragozas su Lina, būtų buvę sunku ką nors padaryti 
nepastebėtam. Galimas dalykas, kad jis tai suprato, bet neišsi- 
davė ir elgėsi, kaip ir anksčiau. 

Patenkinti, kad išsiaiškino, Manoelis ir Benitas pasižadėjo 
sekti kiekvieną Toreso žingsnį, tačiau taip, kad šiam nekiltų 
įtarimas. | 


114 


Sekančiomis dienomis žangada praplaukė pro Kamaros, Aru, 
Zutipari upes, esančias dešinėje. Jos teka lygiagrečiai su 
Amazone į pietus, įsilieja į Purusą, o vėliau kartu su juo — 
į Didžiąją upę. Rugpiūčio 10 dieną, 5 valandą vakaro, žangada 
sustojo prie Kokoso salos. 

Ten buvo seringeirų gyvenvietė. Taip vadinami kaučiuko 
rinkėjai; šis vardas kilęs nuo seringeiros medžio pavadinimo; 
mokslinis terminas — „sifonia elastica". 

Kalbama, kad dėl apsileidimo ir blogos eksploatacijos tų 
medžių skaičius Amazonės baseine smarkiai mažėja; tačiau 
seringeirų miškai šalia Madeiros, Puruso ir kitų Amazonės 
intakų dar labai dideli. 

Saloje apie dvidešimt indėnų rinko ir dorojo kaučiuką; tie 
darbai paprastai atliekami gegužės, birželio ir liepos mėne- 
siais. 

Įsitikinę, kad medžiai, kurių kamienus upės vanduo potvy- 
nių metu apsemia iki keturių pėdų aukščio, jau tinkami der- 
liaus nuėmimui, indėnai imasi darbo. 

Padarę seringeiros brazde gilias įpiovas, kaučiuko rinkėjai 
po jom pririša mažus indelius, kurie per parą prisipildo į pieną 
panašių syvų. Tie syvai gali tekėti ir per išgręžtą bambuko 
stiebelį, nuleistą į po medžiu stovintį ąsotį. Kad seringeiros 
syvai neprarastų smalingų medžiagų, indėnai juos aprūko asa- 
jos palmės riešutų dūmais. Šitai daroma tokiu būdu: syvai pa- 
semiami nedideliu mediniu samčiu, jis įkišamas į dūmus ir 
laikomas; syvai ima tirštėti, pasidaro gelsvai pilkšvi ir pa- 
galiau sukietėja. Gautas kaučiukas sluoksniais išimamas iš 
samčio ir padedamas saulėje; netrukus jis dar labiau sukie- 
tėja ir pasidaro rudas. Tada kaučiukas būna gatavas. 

Benitas, pasinaudojęs puikia proga, nupirko iš indėnų visą 
kaučiuką, kurį jie laikė savo trobelėse, pastatytose ant polių. 
Jis pasiūlė jiems gana aukštą kainą, ir indėnai liko labai pa- 
tenkinti. 

Po keturių dienų, rugpiūčio 14, žangada pasiekė Puruso žio- 
tis. Tai vienas stambiausių Amazonės intakų, juo gali plaukti 
aukštyn penkis šimtus 1je net gana dideli laivai. Purusas teka 
iš pietvakarių, ir jo Žiotys yra apie keturis tūkstančius pėdų 

pločio. Upė teka fikusų, tachuarisų, nipos palmių, cekropijų 
pavėsyje; į Amazonę įsilieja penkiom šakom. 

Toje vietoje locmanui Araužui buvo lengva valdyti žangadą. 
Salų buvo nedaug, o upė plati — ne mažiau kaip dviejų Ije. 

Taigi srovė ramiai nešė žangadą, kuri rugpiūčio 18 dieną 
sustojo nakčiai prie Peskeiro kaimelio. 

Saulė jau buvo visai žemai ir netrukus greitai nusileido, 
Kaip būdinga šitoms platumoms, beveik statmenai, tarsi mil- 
žiniškas bolidas. Čia beveik nebūna sutemų, naktis ateina stai- 
ga, kaip teatro scenoje, kai ūmai užgęsinamos rampos šviesos. 

Žoamas Garalis su žmona, Lina ir senąja Sibele sėdėjo prie- 
šais namą. | 

Toresas kurį laiką sukinėjosi apie Žoamą Garalį, tarsi būtų 
norėjęs pakalbėti su juo akis į akį, tačiau, matyt, jam sutruk- 
dė tėvas Pasanja, atėjęs palinkėti visiems labos nakties, ir To- 
resas pasišalino. 

Indėnai ir negrai gulėjo prie bortų, savo vietose. Araužas 
sėdėjo priekyje ir stebėjo srovę, kuri tekėjo be jokių vingių. 

Manoelis ir Benitas nerūpestingai šnekučiavosi, rūkė, vaikš- 
tinėdami žangados viduriu, ir. tuo pat metu atidžiai viską ste- 
bėjo. | 

Staiga Manoelis rankos mostu sustabdė Benitą ir tarė: 

— Koks keistas kvapas! O gal aš klystu? Ar tu neužuodi? 
Kvepia, sakyčiau. .. | 

— Sakyčiau, muskusu, — atsakė Benitas.— Tur būt, ant kran- 
to miega kaimanai. 

— Taigi! Gamta protingai padarė, jiems suteikdama išduo- 
dantį kvapą. | 

— Laimė, kad taip, — atsakė Benitas, — nes šie gyvūnai ga- 
na pavojingi. 

Kai ima temti, tie didžiuliai ropliai išlipa į krantą. Ten atbu- 
li įslenka į kokią duobę ir užmiega, plačiai išžioję nasrus, jei 
tik netyko grobio. Kaimanui visai nesunku pulti auką tiek van- 
denyje, varantis vien uodega, tiek krante, bėgant tokiu grei- 
čiu, koks žmogui neįmanomas. 

Čia, šitose plačiose pakrantėse, kaimanai gimsta, auga ir 
miršta, nepaprastai ilgai gyvenę. Senus šimtamečius kaimanus 
galima atskirti ne tik iš žalių samanų, dengiančių jų nugaras, 

ir karpų, kuriomis jų oda sėte nusėta, bet ir iš grobuoniškumo, 
kuris sulig amžiumi vis didėja. Taigi, kaip sakė Benitas, tie 
gyvūnai pavojingi ir reikia saugotis jų užpuolimo. 

Staiga žangados pirmagalyje pasigirdo šauksmai: 

— Kaimanai! Kaimanai! | 

Manoelis ir Benitas sukluso ir pažvelgė priekin.. 

Trims didžiuliams kaimanams, nuo penkiolikos iki dvidešim- 
ties pėdų ilgio, pasisekė užsiropšti ant žangados. 

— Už šautuvų! Už šautuvų! — sušuko Benitas, duodamas 
ženklą indėnams ir negramas pasitraukti atgal. 

— Bėkite į vidų! — rėkė Manoelis.— Greičiau, greičiau! 

Kadangi. stoti į atvirą kovą su kaimanais nebuvo prasmės, 
pirmiausia reikėjo pasislėpti po stogu. 

Bematant visi išsislapstė. Garalių šeima pasitraukė į namą, 
kur netrukus atbėgo ir abu vaikinai. Indėnai ir negrai sulindo 
į savo palapines ir trobeles. 

Uždarydamas duris, Manoelis paklausė: 

— O kur Minja? 

— Jos čia nėra! — atsakė Lina, išbėgdama iš šeimininkės 
kambario. 

— Didis dieve! Kurgi ji? — suriko motina. 

Visi ėmė garsiai šaukti: 

— Minja! Minja! 

Tyla. 

— Vadinasi, ji žangados pirmagalyje! — tarė Benitas. 

— Minja! — sušuko Manoelis. 

Abu vaikinai, Fragozas, Žoamas Garalis, nebegalvodami apie 
pavojų, su šautuvais rankose puolė iš namo į denį. 

"Vos tik jie pasirodė, du kaimanai atsigręžė ir pasuko jų 
link. 

Benito kulka pataikė vienai pabaisai į galvą prie akies, ir 
mirtinai sužeistas kaimanas nuvirto ant šono, tampydamasis 
baisiausiose konvulsijose. | 

Bet antrasis jau buvo čia pat ir įnirtingai veržėsi į priekį, 
nebuvo galima jo sulaikyti. | 

Didžiulis kaimanas puolė Žoamą Garalį, tvojęs uodega, par- 

Tuo metu iš kajutės išbėgo Toresas su kirviu rankose ir taip 
smagiai kirto kaimanui, kad net ašmenys įsmigo į žandikaulį 
ir ten pasiliko. Apsipylęs krauju, gyvūnas metėsi į šoną, įvirto 
į upę ir dingo. 

— Minja! Minja! — be perstojo šaukė persigandes Manoe- 
lis žangados pirmagalyje. | 

Staiga mergina pasirodė. Pradžioje ji pasislėpė Araužo bū- 
delėje, bet trečiasis kaimanas galingų uodegos smūgiu apvertė 
nestiprų statinį. Dabar Minja bėgo į žangados galą, persekio- 
jama pabaisos, kuri buvo jau už kokių šešių žingsnių. 

Netikėtai mergina pargriuvo. 

Antroji Benito kulka nesustabdė kaimano. Ji tik nubrozdino 
gyvūnui odą, triukšmingai pažėrusi žvynus, bet pramušti jos 
neįstengė. 

"Manocelis puolė prie merginos, norėdamas ją pagriebti, nu- 
nešti, išplėšti iš mirties nasrų. „„ tačiau uodegos smūgis parver- 
tė ir jį. | 

Minja nualpo ir, atrodė, žus, nes kaimanas jau pražiojo 
nasrus. .. 

Tada Fragozas šoko ant gyvūno ir suvarė jam peilį į pačią 
gerklę, rizikuodamas netekti rankos, jei tik kaimanas staigiai 
sučiaups nasrus. 

Fragozas laiku ištraukė ranką, tačiau nespėjo atšokti, ir 
kartu su kaimanu įvirto į upę, kurios paviršius nusidažė krauju. 

— Fragozai! Fragozai! —ėmė šaukti Lina, suklupusi prie 
žangados krašto. | 

Po akimirkos Fragozas išniro į paviršių. Jis buvo gyvas 
ir sveikas. 

Rizikuodamas gyvybe, kirpėjas išgelbėjo Minją, kuri pama- 
žu atsigavo. Tada visi — Manoelis, Jakita, Minja, Lina — iš- 
tiesė Fragozui rankas, norėdami jam padėkoti. Sumišęs kirpė- 
jas nežinojo, kurią paspausti. Galų gale jis sugriebė jaunosios 
mulatės rankutę. 

Jei Fragozas išgelbėjo Minją, tai Žoamas Garalis turėjo būti 
dėkingas Toresui.' 

Vadinasi, avantiūristas netroško Žoamo Garalio mirties. Tai 
parodė akivaizdus faktas. 

Manoelis pašnabždomis užsiminė apie tai Benitui. 

— Tavo teisybė,— kiek sutrikęs atsakė Benitas.— Dabar vie- 
nu rūpesčiu bus mažiau. Ir vis dėlto, Manoeli, mano įtarimai 
lieka. Galima būti aršiausiu žmogaus priešu ir kartu negeisti 
jo mirties. 

Tuo metu Žoamas Garalis priėjo prie Toreso. 

— Dėkui, Toresai,— tarė jis, ištiesdamas ranką. 

Perėjūnas, nieko neatsakęs, pasitraukė keletą žingsnių atgal. 

— Toresai,— kalbėjo Žoamas Garalis— man gaila, kad. jū- 
sų kelionė tuoj baigsis ir kad po keleto dienų mums teks 
išsiskirti. Aš jums skolingas... | 

— Jūs man nieko neskolingas, Žoamai Garali,— atsakė To- 
resas.— Iš visų gyvybių — jūsų man. brangiausia. Tačiau, jei 
jūs leidžiate... Aš persigalvojau... neišlipsiu Manause, o ke- 
liausiu iki Belemo, Jūs galėsite mane ten nuvežti?. 

Žoamas Garalis linktelėjo galvą. 

Išgirdęs prašymą, Benitas norėjo įsikišti, tačiau Manoelis 
jį sulaikė. Vaikinas susitvardė, nors tam prireikė didelių pa- 
stangų. 


XVIII skyrius 
IŠKILMINGI PIETŪS 


Sekantį rytą, po nakties, kurios vos užteko nuraminti žmo- 
nėms, tiek daug pergyvenusiems, žangada atsiskyrė nuo to 
pilno kaimanų kranto ir nuplaukė tolyn. Po penkių dienų, jei 
nepasitaikys jokių kliūčių, ji turėjo pasiekti Manauso uostą. 

Jaunajai merginai išgąstis jau buvo praėjęs; žvilgsniu ir šyp- 
sena ji sakė ačiū visiems, kas rizikavo gyvybe, ją gelbėda- 
mas. 

Ir Lina drąsiajam Fragozui buvo dėkinga, tarsi jis būtų iš- 
gelbėjęs ją pačią. | 

—". Anksčiau ar vėliau aš atsidėkosiu jums, ponas Frago- 
zai,— tarė ji su šypsena. 

—+.Kaip, panele Linai 

—-:O, jūs žinote! 

— Na, jei žinau, tai geriau anksčiau, negu vėliau,— atsakė 
šaunusis vaikinas. 

Tą dieną buvo nutarta, kad žavioji Lina — Fragozo sužadėti- 
nė, kad jų vestuvės įvyks kartu su Minjos ir Manoelio vestu- 
vėmis ir kad jie liks gyventi pas Valdesus Beleme. 

— Kaip viskas puiku! — be perstojo kartojo Fiagozas.— Ta- 
čiau niekad nemaniau, kad Para taip toli! | 

Manoelis ir Benitas smulkiai aptarė paskutinius įvykius. Jie 
nemanė, kad pasiseks įkalbėti Žoamą Garalį vyti lauk iš žan- 
gados savo išgelbėtoją. . 

„Iš visų gyvybių — jūsų man brangiausia“, — pasakė Tore- 
sas. 

Tą mįslingą ir dviprasmišką atsakymą, ištrūkusį perėjūnui, 
Benitas išgirdo ir gerai įsiminė. 

Kol kas abu vaikinai negalėjo nieko imtis. Dabar jie buvo 
dar labiau, negu bet kada, priversti laukti, ir laukti jau nebe 
keturias ar penkias dienas, o septynias ar aštuonias savaites, 
kol žangada nuplauks į Belemą. 

— Čia glūdi kažkokia paslaptis, kurios negaliu suprasti — 
tarė Benitas. | 

— Taip, bet dėl vieno dalyko galime būti ramūs, — atsakė 
Manoelis.— Dabar mums aišku, kad Toresas netrokšta tavo tė- 
vo mirties. Tačiau ir toliau turime būti budrūs. 


Beje, nuo tos dienos Toresas, atrodė, stengėsi būti santūres- 
nis. Jis įkyriai nelindo prie Garalių šeimos ir nebe taip uoliai. 
merginosi Minjai. Žodžiu, nerimas, kurį jautė visi (nebent tik 
Žoamas Garalis nejautė) truputėlį atslūgo. . 

Vakare žangada iš dešinės aplenkė Baroso salą, esančią to 
paties pavadinimo upės žiotyse, ir Manaoaro ežerą, į kurį įsi- 
lieja daugybė nedidelių intakų. 

Naktis praėjo be jokių nuotykių, tačiau Žoamas Garalis lie- 
pė rūpestingai budėti. 

Rytojaus dieną, rugpiūčio 20, stengdamasis laikytis kaip ga- 
lima arčiau dešiniojo kranto, nes kairėje buvo pilna klastingų 
sūkurių, locmanas pro salas nuplukdė žangadą toliau. 

Anapus kranto driekėsi lyguma, sėte nusėta dideliais ir ma- 
žais tamsaus vandens ežerais; ten buvo Kalderonas, Guaran- 
deina ir kiti. Šis ežerų kraštas liudijo, kad netoli Rio Negras — 
stambiausias Amazonės intakas. Iki tos vietos didžioji upė 

dar vadinama Solimoens, o už Rio Negro žiočių ji gauna tą 
vardą, kuriuo garsėja visame pasaulyje. 

Ta diena žangados keleiviams buvo gana įdomi. 

Atšaka, kurią locmanas pasirinko tarp Kalderono salos ir 
kranto, buvo labai siaura, nors iš toli atrodė plati. Mat, di- 
džioji salos dalis po potvynio buvo dar -apsemta. 

Iš abiejų pratako pusių augo milžiniški medžiai; jų viršūnės 
stiebėsi aukštyn per penkiasdešimtį pėdų nuo žemės, o pla- 
čiai išsiskleidusios šakos pynėsi virš vandens, sudarydamos 
tarsi didžiulės žalios arkados skliautus. 

Sunku įsivaizduoti ką nors gražesnio už tą apsemtą mišką 
kairiajame krante; jis atrodė pasodintas vidury ežero. Medžių 
kamienai kilo iš ramaus ir skaidraus vandens, kuriame nepa- 
prastai aiškiai atsispindėjo visas sudėtingas jų šakų raizginys. 
Jei šie medžiai būtų augę virš milžiniško veidrodžio, kaip tie 
miniatiūriniai krūmeliai, puošiantys šventinį stalą, vargu ar jie 
būtų atsispindėję tobuliau. Buvo sunku rasti skirtumą tarp at- 
spindžio ir tikrovės. Atrodė, kad medžiai dvigubai pailgėję 
ir kad tiek viršuje, tiek apačioje baigiasi plačiu žalumos skė- 
čiu, sudarydami tarsi du pusrutulius, kurių viduriu plaukė žan- 
gada. 

Tikrai buvo verta surizikuoti ir paleisti plaustą po tomis ar- 
komis, į kurias lengvai pliuškeno vanduo. Trauktis buvo vėlu. 
Bet locmanas manevravo nepaprastai apdairiai, kad išvengtų 
kliūčių tiek kairėje, tiek dešinėje. | 

Čia Araužas parodė visą savo įgudimą; beje, jam puikiai 
talkininkavo ir įgula. Jų ilgi kobiniai atsiremdavo į me- 
džius, ir žangadai pavyko išlaikyti norimą kryptį. Mažiausias 
stuktelėjimas galėjo pakreipti žangadą, ir, atsitrenkusi į me- 
džius, ji būtų sudužusi į šipulius, gal žmonės ir nebūtų žuvę, 
bet krovinys tikrai. 

— Kaip čia gražu! — tarė Minja.— Būtų malonu taip plaukti 
visą laiką; vanduo toks ramus, ir saulė nepasiekia. 

— Ne tik malonu, bet ir pavojinga, brangioji Minja,— atsa- 
kė Manoelis.— Čia gera plaukti tik piroga, o tokiu didžiuliu 
plaustu kur kas ramiau plačioje, erdvioje upėje. 

— Nepraeis nė dvi valandos, ir-šitas miškas bus toli,— tarė 
locmanas. 

— Tada žiūrėkime! — sušuko Lina.— Juk greitai nematysime 
šių grožybių! Ak šeimininke, tik pažvelkitė — būriai beždžio- 
nių žaidžia medžių viršūnėse, paukščiai atsispindi vandenyje! 

— Gėlės žydi prie pat vandens, — pridūrė Minja,— srovė jas 
supa tarsi lengvas vėjelis. 

— O ilgos lianos įmantriai rangosi nuo vieno medžio prie 
kito! — kalbėjo mulatė. 

— Bet Fragozo jų gale nėra! — įsiterpė Linos sužadėtinis— 
Gražią gėlytę jūs tada nusiskynėte Ikitoso miške! 

— Tik pažvelkite į tą gėlę, vienintelę pasaulyje! — pašaipiai 
atsakė Lina.— Ak šeimininke, kokie nuostabūs augalai! 

Ir Lina parodė vandens lelijas milžiniškais lapais ir didžiu- 
liais kaip kokoso riešutai žiedais. O toliau, ten, kur ryškėjo 
užlieti krantai, augo plačialapės nendrės mukumos, kurių liau- 
ni stiebai tarsi prasiskyrė, praleisdami pirogą, ir vėl susivėrė 
už jos. Medžiotojui čia buvo kuo susigundyti: tuose aukštuose 
nendrynuose, kuriuos lengvai siūbavo srovė, sukiojosi daugy- 
bė paukščių. 

Ibiai, stovintys ramiai, tarsi nupiešti, ant nuvirtusio seno 
kamieno; pilkieji garniai, sustingę ant vienos kojos; rimti fla- 
mingai, iš tolo panašūs į rausvus skėčius, išskleistus lapijoje, 
ir kiti visokiausių spalvų paukščiai gyvino tą laikiną užutekį. 

Vandens paviršiuje taip pat plaukiojo ilgi ir vikrūs žalčiai, 
o gal net ir pavojingi elektriniai unguriai, kurie dažnais išly- 
džiais paraližuoja žmogų ir net stipriausią gyvulį ir galų gale 
jį užmuša. Jų reikėjo pasisaugoti, o dar labiau — anakondų; 
jos apsiveja medžio kamieną ir laukia, pamačiusios grobį, išsi- 
tiesia, čiumpa jį, apsivynioja taip stipriai, kad net jautį įsteng- 
tų pasmaugti. Amazonės miškuose galima sutikti šių šliužų, 
turinčių nuo trisdešimt iki trisdešimt penkių pėdų ilgio. Pagal 
Karei pasakojimus būna ir tokių anakondų, kurios užauga iki 
keturiasdešimt septynių pėdų ilgio, o storumu prilygsta sta- 
tinei. | | 

Taip, viena anakonda žangadoje būtų nė kiek ne mažiau 
pavojinga -už kaimaną. 

Laimė, keliautojams neteko kovoti nei su elektriniais ungu- 
riais, nei su gyvatėmis, ir plaukimas per apsemtą mišką, tru- 
kes apie dvi valandas, baigėsi be nuotykių. 

Prabėgo trys dienos. Žangada artėjo prie Manauso. Dar pa- 
ra, ir ji pasieks Rio Negro žiotis, sustos prieš Amazonės pro- 
vincijos sostinę. 

Rugpiūčio 23 dieną, penktą valandą vakaro, žangada išmetė 
inkarą dešiniajame upės krante prie šiaurinio Muros salos išky- 
šulio.. Beliko- tik perkirsti Amazonę įstrižai ir už kelių mylių 
įplaukti į uostą. 

Tačiau locmanas Araužas visai protingai nusprendė, jog ri- 
zikuoti ir plaukti, artinantis nakčiai, neverta. Užbaigti likusį 
kelią — tris mylias — prireiks trijų valandų, o perkirsti sro- 
vę galima tik prie dienos šviesos. 

Tą vakarą, baigus pirmą kelionės dalį, buvo suruošti pas- 
ir šį įvykį vertėjo pažymėti linksmu pokyliu. Buvo nutarta 
išgerti „į Amazonės sveikatą“ po vieną kitą stikliuką kilnaus 
likerio, gaminamo Porto ir Setubalos kalvose. 

Sykiu čia bus sužadėtuvių pietūs ir Fragozo su žaviąja Lina. 
Manoelio ir Minjos sužadėtuvės jau buvo atšvęstos prieš ke- 
letą savaičių Ikitoso fazendoje. Po jaunojo pono ir ponios 
atėjo eilė ir tai ištikimajai porai. 

Taigi kartu su visa gražia šeima į paliktą garbingiausią vie- 
tą už stalo atsisėdo Lina, kuri ir toliau turėjo likti pas savo 
šeimininkę, ir Fragozas, ketinąs stoti tarnauti Manoeliui Val- 
desui. 

Toresas taip pat dalyvavo šiame pobūvyje, darančiame garT- 
bę žangados virėjai ir virtuvei. 

Avantiūristas, sėdėjęs priešais Žoamą Garalį, buvo tylus, 
daugiausia klausėsi, ką kalba kiti. Benitas paslapčiom jį ati- 
džiai sekė. Toreso akys, atkakliai įsmeigtos į tėvą, keistai žė- 
rėjo. Taip plėšrus žvėris, prieš puldamas auką, stengiasi ją 
užhipnotizuoti. 

Manoelis beveik visą laiką kalbėjosi su Minja, tačiau pro- 
tarpiais irgi žvilgtelėdavo į Toresą. Vienu žodžiu, Manoelis 
kur kas lengviau, negu Benitas, susitaikė su esama padėtimi, 
kuri jei ir nepakis Manause, tai Beleme tikrai pasikeis. 

Pietūs praėjo. gana linksmai. Lina pagyvino juos gera nuo- 
taika, o Fragozas — linksmais sąmojais. Tėvas Pasanja mei- 

liai žvelgė į tą nedidelį būrelį, kurį jis taip mylėjo, ir į abi 
jaunąsias poras, kurias netrukus Paroje palaimins jo ranka. 

— Valgykite, valgykite, tėve,— tarė Benitas, galų gale įsi- 
jungęs į bendrą pokalbį, — pagerbkite sužadėtuvių pietus. Jums 
bus sunku atšvęsti tiek vestuvių kartu! 

— Brangusis mano berniuk,— atsakė tėvas Pasanja,— susi- 
rask ir tu kokią gražią ir dorą mergaitę, kuri sutiktų už tavęs te- 
kėti, ir pamatysi, ar man užteks jėgų sutuokti dar ir jus abu! 

— „Gerai pasakyta, tėve! — sušuko Manoelis.— Išgerkime už 
būsimas Benito vestuves! | 

— Surasime Beleme jam jauną ir gražią sužadėtinę, — įsiter- 
pė Minja,— tada, norės nenorės, turės pasielgti kaip ir visi. 

— Už pono Benito vestuves! — pakėlė tostą Fragozas, kuris 
norėjo, kad visi tuoktųsi kartu su juo. | 

— Jų teisybė, sūnau, — tarė Jakita.— Aš irgi geriu už tavo 
vedybas; kad būtum toks pat laimingas, kaip Minja su Manoe- 
liu, kaip buvome mes .su tavo tėvu. 

— Ir, reikia tikėtis, būsite tokie visada,— įsiterpė staiga 
Toresas ir pats vienas išgėrė stiklinę portveino.— Kiekvienas 
savo laimės kalvis! 

Neaišku, kodėl tas avantiūristo linkėjimas padarė visiems 
nemalonų įspūdį. 

Manoelis, norėdamas išsklaidyti tą slogutį, prašneko: 

— Klausykite, tėve, jei pradėjome tą kalbą, tai ar neatsi- 
rastų žangadoje dar kokios poros, kurią reikėtų sutuokti? 

— Lyg ir nėra, — atsakė tėvas Pasanja,— nebent Toresas... 
Jūs, atrodo, nevedęs? 

— Ne, aš viengungis! 

Benitui ir Manoeliui pasirodė, kad, tardamas šiuos žodžius, 
Toresas pažvelgė Minjai į akis. 

— O kas jums trukdo vesti? — toliau kalbėjo tėvas Pasan- 
ja.— Beleme galėsite susirasti žmoną pagal savo amžių, ir gal 
jums“ pasiseks įsikurti mieste. Tai kur kas geriau, negu toks 
klajoklio gyvenimas, kuris lig šiol jums nieko doro nedavė. 

— Teisybė, tėve,— atsakė Toresas.— Neprieštarauju. Be to, 
geras pavyzdys užkrečia; žiūrint į tokius sužadėtinius, ir man 
kyla noras vesti. Bet aš nieko nepažįstu Beleme, ir be ypatin- 
gų aplinkybių įsikurti ten bus gana sunku. 

— O jūs pats iš kur? — paklausė Fragozas, neatsikratęs min- 
ties, kad Toresą jau kažkur matė. 

— Iš Minas Žeraiso provincijos. 

— O gimėte?' 

— Deimantų apygardos sostinėje Tižukoje. 

Kiekvienas, kas tuo metu būtų stebėjęs Žoamą Garalį, bū- 
tų krūptelėjęs nuo jo skvarbaus žvilgsnio, įsmigusio Toresui 
į akis. 


XIX skyrius 
SENA ISTORIJA 


Fragozas kalbėjo toliau: | 

— Jūs iš Tižukos, Deimantų apygardos sostinės? 

— Taip, — patvirtino Toresas.— Ar jūs taip pat kilęs iš tos 
provincijos? | | 

— Ne, aš esu nuo Atlanto pajūrio, gimiau Brazilijos šiau- 
rėje, — atsakė Fragozas. 

— O jums, ponas Manoeli, tas deimantų kraštas žinomas? — 
paklausė Toresas. 

Užuot atsakęs, vaikinas papurtė galvą. 

— O jūs, ponas Benitai,— kreipėsi Toresas į jaunąjį Gara- 
lį, kurį, matyt, norėjo įtraukti į pokalbį, — ar jūs niekad, bent 
iš smalsumo, nebuvote nuvykęs į Deimantų apygardą? 

— Niekada,—- ramiai atsakė Benitas. 

— Ak, kaip norėjau pamatyti tą kraštą! — sušuko Fragozas, 
kuris nejučiomis vis pasitarnaudavo Toresui.— Man atrodo, 
kad ten būčiau radęs brangų deimantą! 

— O ką su juo būtum veikęs, Fragozai? — paklausė Lina. 

— Būčiau pardavęs. 

— Vadinasi, dabar būtumėte turtingas? 

— Labai! 

— Jei būtumėte buvęs turtingas prieš tris mėnesius, tai jums 
nebūtų šovusi mintis: .. dėl tos lianos? 

— Jei man nebūtų šovusi ta mintis, — sušuko Fragozas, — 
nebūčiau sutikęs žavingos merginos, kuri... Iš tikro, dievas 
žino, ką daro! 


' 

— Dabar pats matote, Fragozai — prašneko Minja,— dievas 
žino, ką daro, nes jis jus apvesdina su mano mažute. Lina! 
Deimantas už deimantą; jūs šiuose mainuose nieko neprara- 
dote. 

— Ką jūs, panele Minja,-— mandagiai atsakė Fragozas,— aš 
išlošiau! N 

Toresas, matyt, nenorėjo keisti temos ir vėl prašneko: 

— Taip, Tižukoje būdavo atsitikimų, kai žmonės staigiai 
pralobdavo, ir daug kas dėl to netekdavo galvos! Ar negirdė- 
jote apie garsųjį deimantą iš d'Abaetės, įvertintą daugiau kaip 
dviem milijonais konto reisų? Tas uncijos svorio brangakme- 
nis buvo rastas Brazilijos kasyklose. Ir rado jį trys nusikaltė- 
liai kaliniai, taip, trys nusikaltėliai, nuteisti ištrėmimui iki gy- 
vos galvos. Jie deimantą aptiko visai atsitiktinai Abaetės upė- 
je, už devyniasdešimties 1je nuo Sero do Frio. 

— Ir iš karto praturtėjo? — paklausė Fragozas. 

— Na, ne! —atsakė Toresas.— Jie deimantą perdavė kasyk- 
lų valdytojui. Kai akmuo buvo įvertintas, Portugalijos kara- 
lius Jonas VI liepė jį pragręžti ir per iškilmes visada nešio- 
davo ant kaklo. O nuteistieji gavo laisvę, ir viskas! Žymiai 
apsukresnis žmogus būtų kur kas daugiau iš to pasipelnęs! 

— Pavyzdžiui, jūs? — šaltai tarė Bėnitas. 

— Taip... aš!.. O kodėl gi ne? — atšovė Toresas.— Beje, 
ar buvote kada Deimantų apygardoje? — pridūrė avantiūristas, 
šį kartą kreipdamasis į Žoamą Garalį.. 

— Niekada! — atsakė Žoamas, žiūrėdamas Toresui į akis. 

— O gaila, —toliau kalbėjo Toresas,— vertėtų vieną gra- 
žią dieną ten nukeliauti. Tai iš tikro įdomu, užtikrinu jus. Dei- 
mantų apygarda tarsi įsiterpia į plačias Brazilijos valdas ir pa- 
naši į dvylikos 1ję didumo parką, o dirvožemiu, augmenija, 
dykumomis, apsuptomis aukštų kalnų, labai skiriasi nuo gre- 
timų provincijų. Tai turtingiausia vieta žemėje: nuo 1807 
iki 1817 metų metinė produkcija ten — maždaug aštuoniolika 
tūkstančių karatų deimantų. Taip, ten buvo galima pralobti, 
ir ne tik deimantų ieškotojams, kurie lipdavo net į kalnų vir- 
šūnes, bet ir kontrabandininkams, parduodantiems juos slap- 
tai! Dabar rasti deimantus kur kas sunkiau. Du tūkstančiai neg- 
rų, dirbančių valstybinėse kasyklose, turi nuleisti iš upių van- 

denį, kad galėtų pasiekti deimantus slepiantį smėlį. Anksčiau 
viskas buvo daroma žymiai paprasčiau. 

— Žinoma,— įsiterpė Fragozas,— praėjo geri laikai! 

— Tačiau ir dabar nesunku įsigyti deimantų neteisėtai; tu- 
riu omenyje vagystę. Štai paklausykite. Maždaug 1826 me- 
tais — tada Man buvo aštuoneri metai — Tižukoje įvyko siau- 
binga drama, rodanti, kad nusikaltėliai nesiskaito su niekuo, 
kai jie gali vienu drąsių išpuoliu užgrobti didelį turtą. Bet 
jums tai, be abejo, neįdomu... 

— Priešingai, Toresai, pasakokite toliau,— keistai ramiu bal- 
su atsakė Žoamas Garalis. 

— Gerai. Tą kartą buvo pavogti deimantai, o sauja tų gra- 
žių akmenukų — milijonas, o kartais — net du! | 

Ir Toresas, kurio veide nepaprastai ryškiai atsispindėjo go- 
dumas, nejučiomis sugniaužė ir atgniaužė kumštį. 

— Buvo va kaip, — kalbėjo toliau jis.— Tižukoje yra pa- 
protys visus per Metus surinktus deimantus išvežti vienu kartu. 
Deimantai dėliojami į krūveles ir skirstomi pagal dydį, persi- 
jojus juos per dvylika rėčių su įvairaus dydžio skylutėmis. 
Paskui jie supilami į maišus ir siunčiami į Rio de Žaneirą. Ka- 
dangi jų vertė — keliolika milijonų, tai, patys suprantate, bū- 
na gerai saugomi. Tarnautojas, kurį parenka kasyklų valdyto- 
jas, keturi raiteliai iš provincijos pulko ir dešimt pėstininkų — 
tokia sargyba. Pradžioje jie užsuka į Vila-Riką, kur vyriau- 
sias valdytojas užantspauduoja maišus, o paskui keliauja į Rio 
de Žaneirą. Pridursiu, kad iš atsargumo išvykimo data visada 
laikoma paslaptyje. Taigi 1826 metais jaunas tarnautojas, pa- 
varde Dakosta, kokių dvidešimt trejų metų amžiaus, jau keli 
metai dirbąs vyriausiojo valdytojo kanceliarijoje, sugalvojo to- 
kį užpuolimą. Jis susikalbėjo su kontrabandininkų grupe ir 
pranešė jiems, kada bus vežami deimantai. Nemaža ir gerai 
ginkluota piktadarių gauja ėmė veikti. Vasario 22 dienos nak- 
tį už Vila-Rikos kontrabandininkai netikėtai užpuolė deimantus 
saugančius kareivius. Šie drąsiai gynėsi, tačiau visi buvo iš- 
žudyti, tik vienas liko gyvas, kuris, nors ir sunkiai sužeistas, 
paspruko ir pranešė apie siaubingą užpuolimą. Tarnautoją, ku- 
ris keliavo kartu, ištiko toks pat likimas, kaip ir kareivius. 

Kritęs nuo piktadarių smūgių, jis, matyt, buvo nuvilktas ir 
įmestas į kokią prarają, nes jo kūno taip ir nepavyko rasti. 

— O kaip Dakosta? — paklausė Žoamas Garalis. 

— Nusikaltimas jam neišėjo į gera. Taip susidėjo aplinky- 
bės, kad netrukus jis buvo įtartas ir apkaltintas užpuolimo or- 
ganizavimu. Veltui Dakosta tvirtino esąs niekuo dėtas. Turė- 
damas tokią vietą, jis žinojo deimantų išvežimo dieną. Tik jis 
galėjo įspėti piktadarius. Jis buvo suimtas ir nuteistas mirti. 
O nuosprendis įvykdomas per dvidešimt keturias valandas. 

— Bausmė tam nelaimingajam buvo įvykdyta? — paklausė 
Fragozas. | 

— Nel — atsakė Toresas.— Jis buvo uždarytas į Vila-Rikos 
kalėjimą. Naktį, kai iki bausmės buvo likę vos keletas valan- 
dų, Dakosta pabėgo. Nežinia, ar kas jam padėjo, ar pats vie- 
nas. 

— O nuo tada netėko girdėti apie tą žmogų? — paklausė 
Žoamas Garalis. 

— Ne! — atsakė Toresas.— Be abejo, jis išvyko iš Brazilijos 
ir dabar kur nors tolimoje šalyje linksmai gyvena už pavog- 
tus turtus. 

— Tegu verčiau jis gyvena skurdžiai! — tarė Žoamas Garalis. 

— Ir tegu nubaudžia jį dievas, neleisdamas nė minutei nu- 
rimti nuo sąžinės graužimo dėl padaryto nusikaltimo! — pridū- 
rė tėvas Pasanja. 

Tuo metu pietūs baigėsi, ir visi, pakilę nuo stalo, išėjo pa- 
kvėpuoti grynu vakaro oru. Saulė jau leidosi, tačiau iki su- 
temstant dar buvo likusi kokia valanda laiko. 

— Tokios istorijos nelinksmos,— tarė Fragozas— Mūsų su- 
žadėtuvių pietų pradžia buvo kur kas malonesnė! 

— Ir tik jūs dėl to kaltas, ponas Fragozai, — atsakė Lina. 

— Kodėl aš? 

— Todėl, kad visą laiką klausinėjote apie tą apygardą ir 
deimantus. O koks mūsų reikalas! 

— Garbės žodis, jūsų teisybė! — sutiko Fragozas.— Bet aš 
juk nemaniau, kad pokalbis taip pasibaigs. 

— Vadinasi, jūs kalčiausias! 

— Ir labiausiai nubaustas, panele Lina, nes „per desertą ne- 
girdėjau jūsų juoko. 

Garalių šeima pasuko į žangados pirmagalį. Manoelis ir Beni- 
tas ėjo šalia vienas kito, netardami nė žodžio. Jakita su duk- 
ra, taip pat tylomis, sekė jiems iš paskos; visus slėgė nesu- 
prantamas liūdėsys, tarsi jie būtų nujautę artėjančią nelaimę. 

Toresas nesitraukė nuo Žoamo Garalic, kuris buvo nuleidęs 
galvą ir atrodė susimąstęs. Staiga Toresas uždėjo jam ant pe- 
ties ranką. 

— Žoamai Garali— tarė jis— ar negalėtumėte man skirti 
ketvirčio valandos, norėčiau su jumis pakalbėti. 

Žoamas Garalis pažvelgė į Toresą. 

— Čia? — paklausė jis. 

— Ne! Ten, kur niekas netrukdys. 

— Ką gi, eime! 

Abu pasuko prie namo, įėjo vidun, ir durys užsitrenkė jiems 
už nugaros. 

Sunku apsakyti, ką pajuto visi namiškiai, kai Žoamas Gara- 
lis nuėjo su Toresu. Kas galėjo būti bendro tarp to perėjūno 
ir garbingo Ikitoso fazendos savininko? Visiems atrodė, kad jų 
šeimai gręsia baisi nelaimė, tačiau niekas nedrįso apie tai pra- 
bilti. 

— Manoeli,— tarė Benitas, sugriebęs jį už rankos ir pavėdė- 
jęs į šalį, — tas žmogus rytoj Manause turės išlipti! 

— Taip! .. Būtinai! .. — atsakė Manoelis. 

— O jei per jį... jei per jį Mano tėvui atsitiks nelaimė... 
aš jį užmušiu! 


XX skyrius 
AKIS Į AKĮ 


Likę vieni kambaryje, kur jų niekas negalėjo nei girdėti, nei 
matyti, Žoamas Garalis ir Toresas valandėlę atidžiai žiūrėjo 
vienas į kitą, netardami nė žodžio. 

Nejaugi avantiūristas nedrįso pradėti kalbą? O gal suprato, 
kad į visus jo klausimus Žoamas Garalis atsakys tik panieki- 
nančiu tylėjimu? Taip! Todėl Toresas ir neklausinėjo. Nuo pat 
pokalbio pradžios jis tik tvirtino, pasirinkęs kaltintojo vaid- 
menį. 

— Žoamai,— tarė jis,— jūsų pavardė ne Garalis, o Dakosta. 

Išgirdęs tą nusikaltėlio pavardę, Žoamas Garalis nejučiomis 
krūptelėjo, tačiau nieko neatsakė. 

— Jūs — Žoamas Dakosta,— toliau kalbėjo Toresas,— prieš 
dvidešimt trejus metus tarmnavote Tižukos valdybos kancelia- 
rijoje ir buvote nuteistas už apiplėšimą ir žmogžudystę. 

Žoamas Garalis vėl nepratarė nė žodžio, ir jo ramumas nu- 
stebino avantiūristą. Nejaugi jis klydo, kaltindamas vaišingą 
šeimininką? Ne! Antraip Žoamas Garalis būtų įsiutęs po tokių 
baisių kaltinimų. Gal jis tik nori sužinoti, ko siekia Toresas? 

— Žoamai Dakosta,— kalbėjo toliau Toresas,— kartoju, jūs 
buvote apkaltintas deimantų vagyste ir nuteistas mirti, jūs pa- 
bėgote iš Vila-Rikos kalėjimo, kai liko tik keletas valandų iki 
nuosprendžio įvykdymo. Kodėl neatsakote? 

Po tiesaus Toreso klausimo sekė ilga tyla. Žoamas Garalis, 
vis toks pat ramus, atsisėdo. Pasirėmęs alkūne ant nedidelio 
stalelio, jis žiūrėjo savo kaltintojui tiesiai į akis, nenuleisda- 
mas galvos. 

— Kodėl nieko neatsakote? — pakartojo Toresas. 

— Kokio atsakymo jūs laukiate? — ramiai paklausė Žoamas 
Garalis. 

— Tokio atsakymo,— lėtai tarė Toresas,— po kurio man ne- 
reikėtų eiti pas Manauso policijos viršininką ir pasakyti: „Štai 
čia žmogus, kurio tapatybę nesunku nustatyti, kurį galima at- 
pažinti net po dvidešimt trejų metų nebuvimo. Tas žmogus — 
deimantų vagystės Tižukoje kurstytojas, kareivių žudikų bend- 
rininkas, pasmerktasis, išvengęs bausmės, Žoamas Dakosta, pa- 
sivadinęs Žoamu Garaliu!“ | 

— Vadinasi, — tarė Žoamas Garalis,— jei aš taip atsakysiu, 
Toresai, man nereikės jūsų bijoti? 

— Suprantama, nes tada nei jums, nei man nebebus reika- 
lo kalbėti apie tai. | 

— Nei jums, nei man? — pakartojo Žoamas Garalis.— Vadi- 
nasi, ne pinigais turiu užmokėti už jūsų tylėjimą? 

— Ne, kad ir kiek man siūlytumėte! 

— Tad ko norite? 

— Žoamai Garali— atsakė Toresas — viena sąlyga. Neėsku- 
bėkite jos atmesti, atsiminkite — esate mano valdžioje. 

— Kokia ta sąlyga? — paklausė Žoamas Garalis. 

Toresas minutėlę susikaupė. Jį stebino Garalio elgesys. Juk 
to žmogaus gyvybė jo rankose! Avantiūristas tikėjosi smarkaus 
ginčo, maldavimų, ašarų... Prieš jį buvo žmogus, teistas už 
baisų nusikaltimą, —o jis nė nekrustelėjo. Galų gale, sukry- 
žiavęs rankas, Toresas pasakė: 

— Jūs turite dukterį. Ji man patinka, ir aš noriu ją vesti. 

Matyt, Žoamas Garalis iš tokio perėjūno tikėjosi visko, nes, 
išgirdęs jo prašymą, neprarado savitvardos. 

— Vadinasi, — paklausė jis,— garbingasis Toresas nori pa- 
tekti į žudiko ir vagies šeimą? 

— Tik aš vienas galiu spręsti, kaip man dera elgtis — atsa- 
kė Toresas.— Aš noriu būti Žoamo Garalio žentas ir juo būsiu. 

— Tačiau jūs žinote, Toresai, kad mano duktė išteka už 
Manoelio Valdeso? 

— Atsakykite Manoeliui Valdesui. 

— O jei mano duktė nesutiks? 

— Pasakykite viską, ir, kiek aš ją pažįstu, Minja nusileis, — 
akiplėšiškai atkirto Toresas. 

— Viską? 

— Viską, jei reikės. Kai reikės pasirinkti arba savo jaus- 
mus, arba šeimos garbę ir tėvo gyvybę, ji nedvejos! 

— Koks jūs niekšas, Toresai! — ramiai atsakė Žoamas Ga- 
ralis, vis dar tvardydamasis. 

— Niekšas ir žudikas kuo puikiausiai gali sutarti! 

Sulig šiais žodžiais Žoamas Garalis atsistojo, priėjo prie 
avantiūristo ir pažvelgė jam tiesiai į akis. 

— Toresai—tarė jis— jei norite įeiti į Žoamo Dakostos 
šeimą, vadinasi, žinote, kad Žoamas Dakosta nepadarė nusi- 
kaltimo, už kurį jį nuteisė mirti. 

— Štai kaip! 

— Ir pridursiu: jūs turite jo nekaltumo įrodymą, kurį tiki- 
tės paskelbti tą dieną, kai vesite jo dukterį. 

.— Pakalbėkim nuoširdžiai, Žoamai Garali — nuleidęs balsą, 
atsakė Toresas,— ir pažiūrėsime, ar atsisakysite išleisti už ma- 
nęs dukterį, kai mane išklausysite. 

— Aš klausau, Toresai. 

— Na ką gi, tai tiesa,— prabilo perėjūnas tarsi nenoromis, 
tęsdamas žodžius, — tiesa, jūs nekaltas! Aš tai sakau, nes žinau, 
kas tikrasis nusikaltėlis, ir jūsų nekaltumą galiu įrodyti. 

— O kur tas niekšas, padaręs nusikaltimą? 

— Jis mirė. 

— Mirė! — sušuko Žoamas Garalis išblyškęs, tarsi tas žodis 
jam būtų atėmęs visą viltį išsiteisinti. 

— Taip, mirė — pakartojo Toresas.— Su tuo žmogumi su- 
sipažinau, praėjus daugeliui metų po nusikaltimo. Tuomet jo 
praeities dar nežinojau. Jis aprašė su visomis smulkmenomis 
deimantų pagrobimo istoriją. Prieš mirtį jį ėmė graužti sąži- 
nė. Jis žinojo, kur slepiasi Žoamas Dakosta, kokiu vardu prisi- 
dengęs nekaltasis pradėjo naują gyvenimą. Žinojo, kad Da- 
kosta turtingas, gyvena su laiminga šeima, tačiau taip pat ži- 
nojo, jog Dakosta tikros laimės neturi.. Taigi jis panoro grą- 
žinti tą laimę, atstatyti jo gerą vardą! .. Bet užklupo mirtis... 
ir tas žmogus įpareigojo mane, savo draugą, padaryti tai, ko 
pats nebegalėjo!.. Jis atidavė man Dakostos nekaltumo įrody- 
mą, paprašęs jam perduoti, ir mirė. 

— Kokia to žmogaus pavardė!? — sušuko Žoamas Garalis, iš 
susijaudinimo pakėlęs balsą. 

— Sužinosite, kai aš būsiu jūsų šeimos narys. 

— O kur jo raštas?.. 

Žoamas Garalis buvo pasiruošęs pulti Toresą, apieškoti jį ir 
atimti savo nekaltumo įrodymą. 

— Dokumentas saugioje vietoje,— atsakė Toresas,— gausite 
jį, kai jūsų duktė bus mano žmona. Na kaip, ir dabar atsisa- 
kysite? 

— Taip,— tarė Žoamas Garalis.— Bet mainais už raštą siū- 
lau jums pusę savo turto! 

— Pusę turto! — sušuko Toresas.— Sutinku, tik su sąlyga, 
kad tai bus Minjos kraitis. 

— Štai kaip jūs gerbiate mirštančio nusikaltėlio valią; jis 
atgailavo ir prašė jus atitaisyti jo padarytą blogį! 

— Šitaip! Na ir kas? | 

— Dar kartą sakau, Toresai — sušuko Žoamas Garalis— 
jūs — pats didžiausias niekšas! 

— Tegul! 

— O kadangi aš ne nusikaltėlis, tai mums nepavyks susi- 
tarti! 

— Vadinasi, atsisakote? 

— Atsisakau! 

— Tada žūsite, Žoamai Garali! Jūsų byloje viskas prieš jus! 
Esate nuteistas mirti ir pats gerai žinote, kad valdžia draudžia 
sušvelninti bausmę už tokius nusikaltimus. Jei būsite įskųs- 
tas — suims! Kai suims — įvykdys bausmę!.. O įskųsiu jus — 
aš| 

Kad ir kaip valdėsi Žoamas Garalis, bet ilgiau neištvėrė. 
Jau buvo bepuoląs Toresą, tačiau šis nauju grasinimu jį ap- 
ramino. 

— Saugokitės! — tarė Toresas.— Jūsų žmona nežino, kad jos 
vyras — Žoamas Dakosta, vaikai taip pat nenujaučia, kad Da- 
kosta — jų tėvas; neskubėkite — išduosite savo paslaptį. 

Žoamas Garalis sustojo. Jis susitvardė, ir jo veidas vėl pa- 
sidarė, kaip įprastai, ramus. 

— Mūsų pokalbis per ilgai užtruko,-- tarė Žoamas, eidamas 
prie durų, — dabar žinau, ką man daryti. 

— Saugokitės, Žoamai . Garali! — paskutinį kartą įspėjo To- 
resas, kuris niekaip negalėjo patikėti, kad jo niekšiškas šan- 
tažas sužlugo. 

Žoamas Garalis nieko neatsakė. Jis atidarė verandos duris, 
mostelėjo Toresui sekti paskui, ir abu nuėjo į žangados vidurį, 
kur buvo susirinkusi visa šeima, 

Benitas, Manoelis ir visi kiti, smarkiai sunerimę, atsistojo. 
Jie pastebėjo, kad Toreso veidas grėsmingas ir akys liepsno- 
ja pykčiu. Žoamas Garalis, priešingai, buvo ramūs ir beveik 
linksmas. | 
"Abu jie sustojo prieš Jakitą ir namiškius, Niekas nedrįso 
prabilti. | 

Toresas dusliu balsu ir, kaip paprastai, akiplėšiškai nutraukė 
tą slogią tylą. 

— Paskutinį kartą, Žoamai Garali, reikalauju atsakymo! 

— Klausykitės, štai jis! — tarė Žoamas Garalis ir po to krei- 
pėsi į žmoną.— Jakita, ypatingos aplinkybės verčia pakeisti 
ankstesnį mūsų sprendimą dėl Minjos ir Manoelio vedybų. 

- — Pagaliau! — suriko Toresas. 

Žoamas Garalis nieko neatsakė, tik nužvelgė perėjūną kupi- 
nu paniekos žvilgsniu. 

Manoceliui nuo šių žodžių vos širdis neplyšo. Visa perbalusi 
Minja atsistojo, tarsi ieškodama pagalbos pas motiną. Jakita 
ją apkabino, norėdama priglausti, apginti. 

— Tėve! — sušuko Benitas, stodamas tarp jo ir Toreso.— Ką 
norite pasakyti? 

— Noriu pasakyti, — atsakė Žoamas Garalis skardžių balsu — 
kad laukti, kol atvyksime į Parą ir ten sutuoksime Minją su 
Manoeliu, nebegalima. Tėvas Pasanja juos sutuoks rytoj, čia 
pat, žangadoje, jei tik, pasikalbėjęs su manimi, Manoelis neno- 
rės atidėti vedybų. 

— Ak tėve mano, tėve. ..— sušuko jaunuolis. 

— Palauk, Manoeli, kol kas dar neskubėk manęs taip va- 
dinti, — tarė Žoamas Garalis neapsakomo skausmo kupinu balsu. 

Toresas tuo metu stovėjo susikryžiavęs ant krūtinės rankas 
ir nepaprastai įžūliai žvelgė į visą šeimyną. 

— Tai jūsų paskutinis žodis,— tarė jis, ištiesęs Žoamui Ga- 
raliui ranką. 

— Ne, ne paskutinis. 

— Kas dar? 

— Va, Toresai, aš čia šeimininkas! Patinka jums ar ne, bet 
išeikit iš žangados! 

— Taip, tuoj. pat! — sušuko Benitas.— Arba išmesiu jį už 
borto! 

Toresas trūktelėjo pečiais. 

— Negrasinkit. Aš ir pats noriu nedelsiant išlipti į krantą. 
Bet jūs dar mane paminėsit, Žoamai Garali! Gana greitai mes 
susitiksim! 

— Jeigų tai priklausys tik nuo manęs, — atsakė Žoamas Ga- 
ralis,— ko gero, mes susitiksime daug greičiau, negų jūs ma- 
note! Rytoj būsiu pas Ribeirą, vyriausiąjį provincijos teisė- 
ją, — esu jį įspėjęs, kad atvykstu į Manausą. Jei drįsite, ateiki- 
te ten! “ | 

— Pas teisėją Ribeirą!.. — burbtelėjo aiškiai suglumęs To- 
resas. 

— Taip, pas teisėją Ribeirą! — pakartojo Žoamas Garalis. . 

Paskui jis pilnu paniekos gestu parodė Toresui pirogą ir lie- 
pė keturiems savo žmonėms nedelsiant jį nuplukdyti iki ar- 
timiausios salos kranto. 

Niekšas pagaliau dingo. 

Vis dar neatsikvošėjusi šeima tylėjo ir laukė, kol prakal- 
bės jos galva. Tačiau Fragozas, nelabai suvokdamas, koks rim- 
tas reikalas, kaip visada, žvaliai kreipėsi į Žoamą Garalį: 

— Jei panelės > Minjos ir pono Manoelio jungtuvės įvyks ry- 
toj žangadoje. . 

— Jūs susituoksite kartu su jais, drauge mano,— švelniai at- 
sakė Žoamas Garalis. 

Ir, davęs ženklą Manoeliui, nuėjo kartu su juo į savo kam- 
barį. 

Žoamo Garalio ir Manoelio pokalbis truko apie pusvalandį, 
tačiau visiems atrodė, kad praėjo ištisa amžinybė, kol pagaliau 
atsivėrė namo durys. 

Manocelis išėjo vienas. 

Jo akyse liepsnojo kilnus ryžtas. Priėjęs prie Jakitos, jis pa- 
vadino ją motina, Minją — žmona, o Benitą — broliu. Paskui, 
atsigręžęs į Liną ir Fragozą, pasakė: 

— Iki rytojaus! 

Manoelis sužinojo viską, kas buvo įvykę tarp Žoamo Garalio 
ir Toreso. Jam buvo paaiškinta, kad Žoamas Garalis tikisi tei- 
sėjo Ribeiros paramos, kad su juo, namiškiams nieko nežinant, 
jau apie metai buvo susirašinėjama, kad teisėją pavyko įtikin- 
ti ir jam įrodyti savo nekaltumą. Jis taip pat sužinojo, jog 
Žoamas Garalis ryžtingai leidosi į šią kelionę, turėdamas vie- 
ną tikslą — iškovoti, kad neteisinga byla, kurios auka jis ta- 
po, būtų peržiūrėta ir kad nei jo dukters, nei žento neslėgtų 
ta siaubinga neaiškios padėties našta, kurią jam pačiam taip 
ilgai teko nešti. 

Taip, dabar Manoceliui visa tai buvo aišku. Bet jis taip pat 
žinojo, kad Žoamas Garalis, o, tiksliau, Žoamas Dakosta, ne- 
kaltas, ir dėl tos nelaimės Minjos tėvas Manoeliui pasidarė dar 
brangesnis ir artimesnis. 

Manoelis nežinojo tik viena — kad yra raštiškas Žoamo ne- 
kaltumo įrodymas ir kad jis — Toreso rankose. Žoamas Garalis 

norėjo, kad Ribeira galėtų pats pasinaudoti tuo jį išteisinančiu 
dokumentu, jei tik avantiūristas nemelavo. 

O kol kas Manoelis pareiškė einąs pas tėvą Pasanją papra- 
šyti, kad jis paruoštų .viską, ko reikia abejoms jungtuvėms. 

Rytojaus dieną, rugpiūčio 24, vos valandai likus iki jungtu- 
vių ceremonijos, didžiulė piroga atsiskyrė nuo kairiojo kranto 
ir priplaukė prie žangados. 

Dvylika irkluotojų ją greitai atplukdė iš Manauso; pirogoje 
sėdėjo keletas policininkų ir policijos viršininkas, kuris, pra- 
nešęs, kas .esąs, įlipo į žangadą. | 

Tuo metu Žoamas Garalis su visa šeima, jau apsirengę iš- 
kilmių rūbais, išėjo iš namo. 

:— Kuris Žoamas Garalis? — paklausė policijos viršininkas. 

— Aš! — atsakė Žoamas Garalis. 

— Žoamai Garali,— tarė policijos viršininkas —jūs kadaise 
buvote Žoamas Dakosta. Vienas žmogus, o dvi pavardės! Jūs 
suimtas! 

Sulig šiais žodžiais Jakita ir Minja nustėrusios sustojo ir ne- 
pajėgė net krustelėti. į | 

— Mano tėvas — žudikas?! — sušuko Benitas, bepuoląs prie 
Žoamo Garalio. 

Tėvas mostu jį sustabdė. 

— Dar vienas klausimas,— tvirtai pasakė Žoamas Garalis 
policijos viršininkui— Ar orderį areštui davė vyriausias Ma- 
nauso teisėjas Ribeira? 

— Ne! — atsakė policijos viršininkas.— Areštuoti įsakė jo 
pavaduotojas. Teisėją Ribeirą vakar vakare ištiko apopleksija, 
ir jis mirė antrą valandą nakties, taip ir neatgavęs sąmonės. 

— Mirė! — sušuko Žoamas Garalis, priblokštas žinios.— Mi- 

„Mirė!.. 

Bet netrukus jis pakėlė galvą ir kreipėsi į žmoną ir vaikus: 

— Brangieji mano, vienas tik teisėjas Ribeira žinojo, kad 
aš nekaltas. Jo mirtis man gali būti lemtinga, tačiau nereikia 
nusiminti. 

Paskui jis atsigręžė į Manoelį: 

— Pasikliaukime dievo malone! Pamatysime, ar teisybė ga- 
li atkeliauti iš dangaus į žemę! | 

Viršininkas davė ženklą policininkams, ir šie prisiartino prie 
Žoamo Garalio. | 

— Sakykite, tėve! — sušuko Benitas, kone pamišęs iš nevil- 
ties.— Tarkite žodį, ir mes, kad ir jėga, ištaisysime tą baisią 
klaidą, kurios auka jūs tapote! 

— Čia nėra jokios klaidos, mano sūnau! — atsakė Žoamas 
Garalis.— Žoamas Dakosta ir Žoamas Garalis — tas pats asmuo. 
Aš iš tikro Žoamas Dakosta. Tačiau esu garbingas žmogus, ku- 
ris prieš dvidešimt trejus metus per teismo klaidą buvo nu- 
teistas mirti vietoje tikro kaltininko. Ir aš prisiekiu prieš die- 
vą savo vaikų ir jų motinos gyvybe, kad esu visiškai ne- 
kaltas! 

— Jums uždrausta kalbėti su šeima! — įsikišo policijos vir- 
šininkas.— Esate mano kalinys, Žoamai Garali, ir aš griežtai 
vykdau įsakymą. 

Žoamas Garalis rankos mostu sulaikė artimuosius ir apstul- 
busius tarnus. 

— Tegu įvyksta žemiškasis teismas, -— tarė jis,— kol neįvy- 
ko dangiškojo! 

Ir, aukštai iškėlęs galvą, įsėdo į pirogą. 

Atrodė, kad iš visų čia buvusių tik vienas Žoamas Garalis 
ramiai atlaikė tą siaubingą, taip netikėtai jį ištikusį smūgį. 


ANTROJI DALIS 


I skyrius 
MANAUSAS 


Manauso miestas įsikūręs 378'4"" pietų platumos ir 67727' 
ilgumos, į vakarus nuo Paryžiaus meridiano. Nuo čia iki Bele- 
mo — keturi šimtai dvidešimt 1je, o iki Rio Negro žiočių — 
vos dešimt kilometrų. 

Manausas — provincijos. sostinė. Jis stovi ne prie Amazo- 
nės — šios didžiosios brazilų žemės vandens arterijos, o kai- 
riajame jos intako Rio Negro krante. Vaizdingai išsidėstę pri- 
vatūs namai ir visuomeniniai pastatai kyla virš supančios mies- 
tą lygumos. 

Rio Negras, kurį 1645 metais atrado ispanas Favela, teka iš 
kalnų, esančių šiaurės vakaruose, tarp Brazilijos ir Naujosios 
Grenados, pačioje Papajano provincijos gilumoje. Su Orino- 
ku jį jungia du intakai — Pimičimas ir Kasikjaris. 

Nubėgęs tūkstantį septynis šimtus kilometrų, Rio Negras 
išlieja savo tamsius vandenis į Amazonę tūkstančio šimto tuazų 
pločio žiotimis; srovė čia tokia greita ir stipri, kad keletą my- 
lių juodas Rio Negro vanduo srūva nesusimaišęs su šviesesniu 
Amazonės. Toje vietoje abiejų upių krantai prasiplečia, su- 
darydami didelę penkiolikos 1je ilgio lomą, kuri eina iki Ana- 
viljanaso salų. 

Čia, prie vienos mažytės įlankėlės, kaip tik ir buvo prisi- 
glaudęs Manauso uostas. Jame susiburia daug laivų: vieni sto- 
vi nuleidę inkarus ir laukia palankaus vėjo, kiti remontuojami 
daugybėje kanalų, vadinamų iguarape. Kanalai taip aikštingai 

išsiraizgę po Manausą, kad jis net atrodo panašus į Olandijos 
miestus. 


Netrukus prie abiejų upių santakos bus pastatytas uostas 
garlaiviams ir dėl to Manause smarkiai išaugs prekyba. Į Ma- 
nausą atvežta statybinė miško medžiaga ir vertinga mediena, 
kakava, kaučiukas, kava, salseparelis, cukrašvendrės, indigas, 
muskato riešutai, sūdyta žuvis, vėžlių sviestas ir kitos prekės 
galės būti gabenamos toliau daugybe vandens kelių: Rio Neg- 
IU — į šiaurę ir vakarus, Madeira — į pietus ir vakarus 
ir pagaliau Amazone — į pietus iki pat Atlanto pakrančių. 
Taigi miesto padėtis labai patogi ir turi smarkiai prisidėti prie 
jo gerbūvio kilimo. | 

:Manausas, arba Manao, kadaise vadinosi Moura. Vėliau — 
Bara de Rio Negras. Nuo 1757 iki 1804 metų miestas pateko 
į karališkąsias medžioklės valdas. Kadangi jos turėjo didžiojo 
Amazonės intako vardą, tai ir miestas buvo pavadintas Bara 
de Rio Negru. Tačiau 1826 metais, tapęs didžiulės Amazonės 
provincijos sostine, jis gavo naują vardą iš kadaise toje Cent- 
rinės Amerikos dalyje gyvenusių indėnų — jų genties pava- 
dinimą. 

Dažnai nelabai išprusę keliautojai supainiodavo Manausą 
su garsiuoju Manao, fantastiniu miestu, kažkada, esą, stovėju- 
siu prie legendinio Parimos ežero. Vėliau paaiškėjo, kad tas 
ežeras — tik aukštutinis Brankas, paprasčiausias Rio Negro inta- 
kas. Ten buvusi Eldorado šalis, kurios karalius, jei "tikėsime 
padavimu, kiekvieną rytą liepdavęs jį apipilti aukso dulkė- 
mis — tiek daug šiame ypatingame krašte buvo to brangaus 
metalo; jį galėjai tiesiog kastuvais semti, Tačiau patikrinus 
sužinota, kad visi tie tariami turtai — tai tik beverčiai žėručio 
klodai, savo blizgesiu apgavę godžius aukso ieškotojus. 

Žodžiu, Manause nėra jokių pasakiškų legendinės Eldorado 
sostinės turtų. Tai miestas, turintis apie penkis tūkstančius gy- 
ventojų, mažiausia trys tūkstančiai jų — tarnautojai, Dėl to čia 
gausu administracinių pastatų: prezidento, įstatymų leidimo, 
pašto rūmai, iždas, muitinė, neskaitant koledžo, įkurto 1818 me- 
tais, ir tik 1851 metais įsteigtos ligoninės. Jei dar pridėsime 
kapines, užimančias visą rytinę kalvos šlaito dalį, kur 1669 me- 

tais buvo pastatyta dabar jau sugriuvusi tvirtovė, skirta at- 
remti Amazonės piratams, tai turėsime pilną miesto vaizdą. 

Kulto pastatų buvo tik du: nedidelė Nekalto Prasidėjimo 
bažnytėlė ir Dievo Motinos ligonių sveikatos koplyčia, stūk- 
santi beveik plyname lauke ant kalvos, iškilusios virš Manau- 
so. 

Ispanų įkurtam miestui šito maža. Dar reikėtų paminėti Kar- 
melitų vienuolyną, tačiau iš jo, 1850 metais kilus gaisrui, liko 
vien griuvėsiai. 

Be pareigūnų, tarnautojų ir kareivių, Manause daugiausia 
gyvena portugalų pirkliai ir indėnai iš įvairių Rio Negro pa- 
krantėse įsikūrūsių „genčių. | 

Judriausios trys pagrindinės gana kreivos gatvės; jos pava- 
dintos būdingais tai šaliai savotiškais vardais: „Dievo tėvo“, 
„Dievo sūnaus“ ir „Šventosios dvasios“. Be to, į vakarus drie- 
kiasi nuostabi šimtamečių apelsinmedžių alėja, kurią architek- 
tai, statę naują miestą senoje vietoje, saugojo kaip savo akį. 

Tas tris pagrindines gatves raizgo daugybė negrįstų gatvelių; 
visas jas kerta keturi kanalai, per kuriuos permesti mediniai 
tilteliai: Kai kur tamsūs kanalų — iguarape — vandenys teka 
per dykvietes, apaugusias piktžolėmis ir ryškiaspalvėmis gėlė- 
mis: tai tarsi pačios gamtos sukurti skverai. Pavėsį jiems duo- 
da nuostabūs medžiai. Daugiausia pasitaiko baltažievių milži- 
nų sumaumeirų, kurių plačios viršūnės lyg skėčiai išsiskleidu- 
sios virš gumbuotų šakų. * 

Privatūs namai —tai keli šimtai paprastučių pirkių, dengtų 
čerpėmis arba palmių lapais, su išsikišusiais bokšteliais ir 
priestatais krautuvėlėms; šios dažniausiai priklauso portugalų 
pirkliams. 

O kas per žmonės čia .dirba, gyvena ir laisvu laiku išeina 
į gatves? Orūs ponai ilgais juodais švarkais, šilkiniais cilind- 
rais, lakuotais pusbačiais, šviesiomis pirštinėmis ir įsegtais į 
kaklaryšį deimantais; damos puošniais pretenzingais drabu- 
žiais, rauktomis suknelėmis ir paskutinės mados skrybėlėmis; 
ir pagaliau indėnai, kurie taip pat baigia sueuropėti, pamažu 
griaudami visa, kas buvo likę iš vietinio šios Amazonės ba- 
seino dalies kolorito. 

Toks Manausas, su kuriuo trumpai reikėjo supažindinti skai- 
tytoją, nes šito reikalauja mūsų pasakojimas. Čia taip tragiš- 
kai nutrūko įpusėjusi žangados kelionė; čia palyginti per trum- 
pą laiką turėjo išaiškėti šios paslaptingos istorijos peripetijos. 


II skyrius 
PIRMOSIOS AKIMIRKOS 


Vos tik piroga su Žoamu Garaliu, ar, tiksliau, Žoamu Dakos- 
ta — metas grąžinti jam tą vardą — dingo iš akių, Benitas pri- 
ėjo prie Manoelio. 

— Sakyk, ką tu sužinojai? — paklausė jis. 

— Sužinojau, kad tavo tėvas nekaltas! Taip! Nekaltas! — pa- 
kartojo Manoelis.— Sužinojau, kad prieš dvidešimt trėjus me- 
tus jis buvo nuteistas aukščiausia bausme už nusikaltimą, ku- 
rio nepadarė, | 

— Jis viską tau papasakojo, Manoeli? 

— Viską, Benitai! — atsakė vaikinas.— Juk aš tapsiu ant- 
ruoju sūnumi, vesdamas jo dukrą, ir tas garbingas žmogus ne- 
panoro slėpti savo praeities. 

— O ar tėvas gali įrodyti, kad nekaltas? 

— Geriausias įrodymas — tie dvidešimt treji pagarbos verti 
nepriekaištingo gyvenimo metai, o ir tai, kad Žoamas Dakosta 
pats kreipėsi į teisingumą: „Štai aš! Gana man to dvilypio 
gyvenimo! Nebenoriu dangstytis netikra pavarde! Jūs nutei- 
sėte nekaltą! Reabilituokite jį!“ 

— O kai tėvas... kai jis pasakojo... ar tu nė akimirką ne- 
suabejojai? — sušuko Benitas. 

— Nė akimirką, broli mano! 

Ir abu vaikinai širdingai paspaudė vienas kitam ranką. 

Paskui Benitas priėjo prie tėvo Pasanjos. 

— Tėve,— tarė jis, — nuveskite mamą ir sesutę į kambarius. 
Prašom nepalikti jų visą dieną! Niekas čia neabejoja, kad ma- 
no tėvas nekaltas... niekas, ir jūs tai žinote! Rytoj su motute 
nueisime pas policijos -viršininką. Mus leis į kalėjimą. Leis, 
nes atsakyti būtų pernelyg žiauru! Pasimatysime su tėvu ir 
nuspręsime, ko reikia imtis, kad jis būtų išteisintas. 

Jakita buvo tartum suakmenėjusi; iš pradžių ją pribloškė ne- 
tikėtas smūgis, tačiau netrukus ta drąsi moteriškė atsigavo. 
Jakita Dakosta bus tokia, kokia buvo Jakita Garal, Ji šventai 
tikėjo, jog vyras nėkaltas. Tiesa, Žoamas Dakosta ją vedė pri- 
sidengęs svetima pavarde, tačiau Jakita net nepagalvojo jam 
už tai priekaištauti. Ji prisiminė vien tik savo laimingą gy- 
venimą, kurį atnešė tas doras žmogus, taip neteisingai nubaus- 
tas. Rytoj pat ji bus prie kalėjimo vartų ir nesitrauks, kol ne- 
atidarys. 

Tėvas Pasanja nusivedė Jakitą kartu su dukra, kuri niekaip 
negalėjo sulaikyti ašarų, ir visi trys užsidarė namuose. 

Vaikinai liko“vieni. 

— O dabar, Manoeli,— tarė Benitas, — man reikia žinoti vis- 
ką, ką tau sakė tėvas. 

— Neturiu ko slėpti, Benitai. 

— Kodėl Toresas įlipo į žangadą? 

— Parduoti Žoamui Dakostai jo praeities paslaptį. 

— Vadinasi, kai sutikome Toresą Ikitoso miške, jis jau ke- 
tino pasimatyti su tėvu? 

— Be jokių abejonių, — atsakė Manoelis.— Niekšas keliavo 
į fazendą, tikėdamasis įgyvendinti seniai apgalvotą šantažą. 

— O kai pasakėme,— įsiterpė Benitas,— kad tėvas su visa 
šeima ruošiasi pereiti sieną, jis staiga pakeitė planą? 

— Taip, nes Žoamas Dakosta Brazilijos teritorijoje labiau 
nuo jo priklausytų, negu šiapus Peru sienos. Štai kodėl antrą 
kartą sutikome Toresą Tabatingoje, kur jis laukė ar, tiksliau, 
tykojo mūsų atvykstant. 

— O aš dar pats pasiūliau jam keliauti žangada! — sušuko 
nevilties apimtas Benitas. 

— Nepriekaištauk sau, broli! — tarė jam Manoelis— Anks- 
čiau ar vėliau Toresas vis tiek būtų mus suradęs. Ne toks jis 
žmogus, kad atsisakytų šitokio grobio. Jei būtų mus pražiop- 
sojęs -Tabatingoje, būtume jį sutikę Manause. 

— Taip, Manoeli, tavo teisybė. Tačiau šiandien apie praeitį 
negalvokime. .. svarbiausia — ką daryti dabar... Priekaištai 
nieko nepadės! Reikia veikti! 

Tai sakydamas, Benitas perbraukė ranka per kaktą, steng- 
damasis prisiminti to liūdno atsitikimo smulkmenas. 

— Klausyk, — paklausė jis, —iš kur Toresas galėjo sužino- 
ti, kad tėvas prieš dvidešimt trejus metus buvo nuteistas už tą 
siaubingą nusikaltimą Tižukoje? 

— Nesuprantu, — atsakė Manoelis.— Atrodo, kad tavo tėvas 
taip pat nežino. | 


— Ir vis dėlto Toresas žinojo, jog Žoamas Dakosta gyvena 
Garalio pavarde? 

— Matyt. | 

— O taip pat žinojo, kad būtent Peru, Ikitose, tiek metų 
slepiasi mano tėvas? 

— Aišku, žinojo,— atsakė Manoelis.— Bet iš kur ir kaip, 
negaliu suprasti, 

— Ir paskutinis klausimas,— tarė Benitas.— Ką siūlė tėvui 
Toresas per pokalbį, po kurio tas niekšas buvo išvytas? 

— Jis pagrasino pranešiąs, kad Žoamas Garalis — tai Žoa- 
mas Dakosta, jei tik tėvas atsisakys mokėti už tylėjimą. 

— O kiek paprašė? 

— Paprašė Minjos rankos, — atsakė Manoelis, net išblyš- 
kęs iš pykčio. 

— Kaip tas galvijas drįso! ..— sušuko Benitas. 

— Tu pats girdėjai, Benitai, kaip tėvas atsakė į tą gėdingą 
pasiūlymą. 

— Taip, Manoeli, taip!.. Jis pasielgė, kaip būtų pasielgęs 
kiekvienas žmogus, apimtas pasipiktinimo. Jis išvijo Toresą. 
Bet neužtenka išvyti! Ne! Man to nepakanka! Juk tėvą su- 
ėmė Toresui įskundus? 

— Taip. | 

— Na, tokiu atveju privalau rasti Toresą! — sušuko Beni- 
tas, grėsmingai ištiesęs ranką į kairiąją upės pusę.— Turiu iš- 
gauti, kaip jis viską sužinojo! .. Paimsiu į nagą, ir jis pasakys, 
ar tik ne iš tikrojo nusikaltėlio išgirdo tą paslaptį. Jis man 
prabils! .. O jei ne... tai jau žinosiu, ką daryti! 

— Ką mums abiem daryti! — pridūrė Manoelis, gal ne taip 
karštai, tačiau ryžtingai. 

— Ne... Manoeli, ne! .. man vienam! 

— Mes broliai, Benitai, ir keršyti privalome abu. 

Benitas neatsakė. Matyt, jis jau buvo galutinai apsisprendęs. 

Tuo metu prie vaikinų priėjo locmanas Araužas, ligi tol ati- 
džiai stebėjęs upę. 

— Kaip nutarėte,— paklausė jis;— ar žangada liks prie Mu- 
ros salos, ar plauks į Manauso uostą? 

Šitą klausimą reikėjo aptarti, tačiau delsti iki nakties ne- 
buvo galima. | 

Žinia apie Žoamo Dakostos suėmimą tikriausiai jau pasklido 
mieste. Be abejo, ji sukėlė Manauso gyventojų smalsumą. Bet 
ar vien smalsumą? O gal ir neapykantą suimtajam — svarbiau- 
siam kadaise pagarsėjusio Tižukos nusikaltimo veikėjui? Ar 
minia jų neužpuls? Juk žmonės dar nepamiršo tos baisios is- 
torijos, už kurią niekas taip ir nebuvo nubaustas? Ar ne ge- 
riau palikti žangadą prie Muros salos, dešiniajame upės kran- 
te, per keletą mylių nuo Manauso? 

Buvo apsvarstyti visi „už“ ir „prieš“. 

— Ne! — sušuko Benitas.— Jei stovėsime čia, atrodys, kad 
atidavėme tėvą likimo valiai ir kad abejojame jo nekaltumu! 
Atrodys, jog bijome, kad mūsų nepalaikytų bendrininkais! Rei- 
kia tuoj pat plaukti į Manausą! 

— Tavo teisybė, Benitai,— pritarė Manoelis.— Plaukiam! 

Araužas linktelėjo galvą ir ėmėsi darbo. Manevruoti buvo 
nelengva. Reikėjo įstrižai perkirsti Amazonę, kurios srovę čia 
dar smarkesnę daro Rio Negro vandenys, ir įplaukti į šio in- 
tako žiotis, esančias už dvylikos mylių kairiajame krante. 

Inkaras buvo pakeltas, ir pagauta tėkmės žangada ėmė plauk- 
ti, Araužas, sumaniai pasinaudodamas srovės vingiais prie iš- 
kyšulių, pakreipdavo milžinišką plaustą norima kryptimi, o kiti 
ilgomis kartimis jam padėdavo. į 

Po dviejų valandų žangada jau buvo prie kito Amazonės 
kranto, kiek aukščiau Rio Negro žiočių, ir srovė pati nunešė 
ją į plačią įlanką kairiojoje intako pusėje. 

Pagaliau penktą valandą vakaro plaustas buvo stipriai pri- 
rištas lynu prie kranto, tačiau ne Manauso uoste, kurį galėjai 
pasiekti tik perplaukęs gana stiprią srovę, bet kokia pusmyle 
žemiau. 

Dabar žangada suposi ant tamsių Rio Negro vandenų, šalia 
aukšto kranto, apžėlusio cekropijomis su auksaspalviais pum- 

purais; be to, čia augo daug standžiastiebių nendrių froksų, iš 
kurių indėnai gaminasi ginklus. , 

Pakrante vaikštinėjo keletas miestiečių. Suprantama, prie 
žangados juos atvedė smalsumas. Žinia apie Žoamo Dakostos 
suėmimą jau buvo plačiai pasklidusi; tačiau šitie Manauso gy- 
ventojai buvo gana santūrūs ir elgėsi palyginti kultūringai. 

Benitas dar tą patį vakarą norėjo išlipti į krantą, bet Manoe- 
lis jį atkalbėjo. 

"-— Palauk rytojaus,— tikino jis — Tuoj sutems, o mums ne- 
galima palikti žangados. 

— Tegu bus, kaip sakai! Palauksime rytojaus! 

Tuo metu Jakita su dukra ir tėvu Pasanja išėjo iš namo. 
Minja vis dar verkė, tačiau motinos akys jau buvo sausos, 
o judesiai žvalūs ir ryžtingi. Buvo matyti, kad ta moteris pasi- 
ruošusi viskam; tiek atlikti pareigą, tiek kovoti dėl savo teisių. 

Jakita lėtai priėjo prie Manoelio. 

— Manoeli,— tarė ji,—- išklausykite mane. Aš turiu jums pa- 
sakyti tai, ką liepia sąžinė. 

— Klausau, — atsakė Manoelis. 

Jakita pažvelgė jam tiesiai į akis. 

— Vakar, po pokalbio su Žoamu Dakosta, mano vyru, jūs 
priėjote prie manęs ir pavadinote mMotute; po to paėmėte Min- 
ją už rankos ir pasakėte — būsi mano žmona. Tada jau viską 
žinojote? Visą Žoamo Dakostos praeitį? 

— Taip, — atsakė Manoelis,— ir tenubaudžia mane dievas, 
jei nors akimirką suabejojau jo žodžiais! 

— Ačiū, Manoeli,— toliau kalbėjo Jakita.— Bet tuo metu 
Žoamas Dakosta dar nebuvo suimtas. Dabar padėtis pasikeitė. 
Tegu mano vyras ir nekaltas, tačiau jis kalėjime, jo praeitis 
visiems žinoma, o Minja — mirti nuteisto duktė... 

— Minja Dakosta ar Minja Garal, koks man skirtumas! — 
sušuko nebesitvardydamas Manoelis. 

— Manoeli! — sušnabždėjo mergina. 

Ir ji tikriausiai būtų sukniubusi, bet Lina spėjo laiku ją 
sugriebti. 

— Motute, jei nenorite, kad Minja numirtų,— tarė Mano- 
elis, — vadinkite mane sūnumi! | 

— Sūnau! Vaike mano! 


-— 

Tiek teįstengė ištarti Jakita. Sunkiai tramdomos ašaros pa- 
biro jai iš akių. „ 

Visi suėjo namo vidun. Bet per ilgą naktį nė valandėlę nesu- 
merkė akių ši dora šeima, kurios daliai teko toks žiaurus iš- 
bandymas. 


III skyrius 
GRĮŽIMAS Į PRAEITĮ 


Žoamas Dakosta manė galėsiąs visiškai pasikliauti teisėju Ri- 
beira, todėl netikėta jo mirtis jam buvo baisus smūgis. 

Ribeira su Žoamu Dakosta susipažino tada, kai jaunas tar- 
nautojas buvo apkaltintas deimantų vagyste, tai yra dar prieš 
tapdamas vyriausiuoju Manauso teisėju, pirmuoju provincijos 
pareigūnu. Tuo metu Ribeira advokatavo Vila-Rikoje. Būtent 
jis gynė kaltinamąjį prisiekusiųjų teisme. Ta byla Ribeirai 
įstrigo į širdį, tapo tarsi sava. Atidžiai išnagrinėjęs dokumen- 
tus ir visus parodymus, advokatas ne tik pamatė, bet ir įsiti- 
kino, kad jo ginamasis apkaltintas neteisingai, jis nė piršto 
neprikišęs prie žudynių ir deimantų vagystės, kad tardymas 
pasuko klaidingu keliu, žodžiu, kad Žoamas Dakosta nekal- 
tas. 

Tačiau, nežiūrint gabumų ir pastangų, Ribeirai nepavyko 
įtikinti prisiekusiųjų. Kurį dar žmogų buvo galima įtarti 
padarius šį nusikaltimą? Žoamas Dakosta turėjo kuo puikiau- 
sias sąlygas pranešti piktadariams, kur ir kada bus gabenami 
deimantai. Sakykime, jo rankos švarios. Tačiau vis dėlto kaž- 
kas pranešė. Kas? Tarnautojas, lydėjęs eskortą, žuvo kartu su 
kareiviais, todėl įtarti jo niekaip negalima. Viskas rodė, kad 
Žoamas Dakosta — vienintelis nusikaltimo organizatorius. 

Ribeira jį gynė su nepaprastu įkarščiu. Į šią bylą jis įdėjo 
visą širdį... Tačiau teisiamojo išgelbėti nepavyko. Prisieku- 
sieji nutarė, kad Žoamas Dakosta kaltas dėl iš anksto apgalvo- 
tos žmogžudystės, kad jokių kaltę švelninančių aplinkybių nė- 
ra, ir teismas paskelbė nuosprendį — mirtis. 

Žoamui Dakostai neliko jokios vilties. Bausmę sušvelninti 
buvo neįmanoma, kadangi nusikaltimas įvyko Deimantų apy- 
gardoje. Nuteistajam artėjo pražūtis... Tačiau naktį, kai kar- 

tuvės jau buvo pastatytos, Žoamas Dakosta pabėgo iš Vila-Ri- 
kos kalėjimo... Visa kita — mums jau žinoma. 


Po dvidešimties metų advokatas Ribeira buvo paskirtas vy- 
riausiuoju Manauso teisėju, Dakosta apie tai sužinojo Ikitoso 
fazendoje, jam švystelėjo viltis: ar neverta pasirūpinti, kad by- 
la būtų peržiūrėta? Nuojauta sakė, kad Ribeira, nors ir tapęs 
teisėju, gins jį ir dabar. Dakosta nusprendė padaryti viską, kad 
tik jį išteisintų. Jei Ribeira nebūtų buvęs vyriausiuoju pro- 
vincijos teisėju, Dakosta, ko gero, dar būtų dvejojęs, nes ne- 
turėjo kuo įrodyti savo nekaltumo. Kad ir kaip kentėjo šis 
doras žmogus, priverstas slapstytis Ikitose, tačiau, galimas 
dalykas, jis būtų laukęs, kol laikas išdildys to siaubingo nusi- 
kaltimo prisiminimą; tačiau viena aplinkybė paskatino veikti 
nedelsiant. 

Žoamas Dakosta jau seniai pamatė, .kad Manoelis myli jo 
dukrą. Jakitos žodžiai jam buvo ne naujiena. Šios jauno karo 
gydytojo vedybos su Minja buvo visais atžvilgiais tinkamos. 
Žoamas suprato, kad jei ne šiandien, tai ryt Manoelis papra- 
šys Minjos rankos. 

Tačiau mintis, kad jo dukra ištekės svetima pavarde, kad 
Manoelis Valdesas, galvodamas, jog susigiminiuoja su Gara- 
liais, susigiminiuos su Dakostomis,— ta mintis buvo nepaken- 
čiama. Juk Dakosta — bėglys, kuriam nuolatos gresia mirties 
bausmė! Ne! Šios vedybos negali būti tokios, kaip jo paties! 
Ne! Niekada! | 

Mes dar prisimename, kas nutiko anuomet. Nuo to laiko, kai 
vaikinas atvyko į Ikitoso fazendą ir tapo Magaljanso dali- 
ninkų, jau buvo praėję ketveri metai. Vieną dieną į fermą 
portugalas -buvo atneštas mirštamai sužeistas. Jis jautė, kad 
greitai mirs. Magaljansas bijojo net pagalvoti, kad jo dukra 
liks viena, be jokios paramos; žinodamas, jog -Žoamas ir Ja- 
kita myli vienas kitą, jis panoro, kad jungtuvės įvyktų tuo- 
jau pat. 

Pradžioje Žoamas atsikalbinėjo. Jis siūlėsi likti Jakitos glo- 
bėju, tarnu... Tačiau mirštąs Magaljansas taip primygtinai rei- 
kalavo, kad priešintis buvo neįmanoma. Jakita padavė Žoamui 
ranką, ir Žoamas ją paėmė. . 

Taip, tai buvo didelė klaida! Žoamas Dakosta privalėjo arba 
pasakyti visą tiesą, arba bėgti iš tų namų, kuriuose jį taip 
nuoširdžiai priėmė, iš to ūkio, kuris tiesiog sužydėjo per jo 
darbą. Geriau reikėjo atvirai prisipažinti negų duoti sa- 
vo geradario dukteriai netikrą pavardę, pavardę žmogaus, pa- 
smerkto mirti už žmogžudystę; kas iš to, kad dievo akyse iis 
buvo visiškai nekaltas! 

Tačiau aplinkybės vertė skubėti, senasis fazendos šeiminin- 
kas merdėjo, jis tiesė rankas į jaunuolius... Žoamas Dakosta 
nutylėjo, jungtuvės įvyko, ir jaunasis fermeris visą savo gy- 
venimą pašventė tai moteriai, kuri tapo jo žmona. 

„Tą dieną, kai aš jai atskleisiu tiesą, Jakita man atleis! — 
kartojo sau Žoamas.— Ji nė akimirką manim nesuabejos! Ta- 
čiau, jei buvau priverstas ją apgaudinėti, iokiu būdu negalių 
apgauti doro žmogaus, kuris nori pasidaryti mūsų šeimos na- 
rių, vesdamas Minją! Ne! Geriau patekti į teisingumo rankas 
ir baigti tokį gyvenimą!“ | 

Žoamui Dakostai daug kartų buvo kilusi mintis papasakoti 
žmonai apie savo praeitį. Jis vos ištvėrė neatskleidęs paslap- 
ties, kai Jakita maldavo keliauti į Braziliją, plaukti kartu su ja 
ir dukra nuostabiąja Amazone. Žoamas gerai pažinojo Jakitą 
ir buvo tikras, kad, išgirdus tiesą, jos meilė nė kiek nesuma- 
žės. .. Tačiau pritrūko drąsos! 

Tai pagaliau ir suprantama. Juk Žoamą supo- laiminga šei- 
ma, o toji laimė — jo rankų darbas; prisipažinęs, Ko gero, vie- 
nu smūgiu galėjo viską sųgriauti! 

Toks ilgus metus buvo jo gyvenimas, toks buvo neišsenka- 
mas didelių kančių šaltinis; žmogus, kuriam nereikėjo gėdytis 
nė vieno savo poelgio, dėl baisios neteisybės buvo priverstas 
slapstytis. 

Bet tą dieną, kai Manoelio ir Minjos meile abejoti nebebuvo 
galima, kai jis suvokė, kad neprabėgs nė metai ir teks duoti 
sutikimą vedyboms, Žoamas Dakosta nustojo svyravęs ir tuoj 
pat ėmė veikti. 

Jis parašė laišką Ribeirai; šiame laiške teisėjas sužinojo 
Žoamo Dakostos likimą, netikrąją pavardę, vietą, kur jis gy- 
veno su šeima. Be to, Dakosta rašė, jog ketina vėl kreiptis 

į savo krašto teisingumą ir iškovoti, kad byla būtų peržiūrėta. 
Po to jis turėjo būti arba išteisintas, arba sulaukti bausmės 
pagal neteisingą Vila-Rikos nuosprendį. | 

Kokie jausmai prabilo dorojo teisėjo širdyje? Juos nesunku 
atspėti. Kaltinamasis dabar kreipėsi ne į advokatą, o į vyriau- 
sią provincijos teisėją. Žoamas Dakosta patikėjo jam savo li- 
kimą ir net neprašė saugoti paslapties. 

Teisėjas Ribeira, sužinojęs tokią naujieną, pradžioje sutriko. 
iš jo reikalauja naujos pareigos. Juk būtent jis privalo bausti 
nusikaltėlius! O ką daryti, kai pats nusikaltėlis ateina sava 
valia? Tiesa, kažkada jis jį gynė, gynė ir neabejojo, kad šis 
buvo nuteistas neteisingai. O kai Žoamas Dakosta pabėgo, la- 
bai nudžiugo. Jei būtų galėjęs, Ribeira ir pats mielai būtų 
padėjęs bėgti... Tačiau ar šiandien vyriausias teisėjas gali 
daryti tai, kas prieš tiek metų buvo leistina advokatui? 

„Be abejo, taip! — tarė sau Ribeira.— Sąžinė man sako: ne- 
apleisk to doro žmogaus. Jo laiškas dar kartą patvirtina — Da- 
kosta nekaltas! Beje, tai tik moralinis įrodymas, nes kitokių 
pateikti neįmanoma; tačiau, gal būt, jis kaip tik labiausiai 
įtikinamas. Taip! Tą žmogų aš ginsiu!“ 

Nuo tada teisėjas ir Žoamas Dakosta ėmė slaptai susiraši- 
nėti. Visų pirma Ribeira patarė savo ginamajam nesusikom- 
promituoti kokiu neatsargiu poelgiu. Jis norėjo rasti bylos 
medžiagą, dar kartą ją peržiūrėti, patikrinti dokumentus. Rei- 
kėjo ištirti, ar Deimantų apygardoje nesužinota nieko naujo 
apie tą nusikaltimą. Gal pavyko suimti kurį užpuoliką? Gal 
atsirado naujų žinių ar bent gandų? Taip, Žoamas Dakosta 
tikino: esu nekaltas! Bet šitie žodžiai — dar ne įrodymas. To- 
dėl teisėjas Ribeira, smulkiai viską išnagrinėjęs, stengėsi su- 
rasti tikrąjį nusikaltėlį. 

Žoamas Dakosta pažadėjo būti labai atsargus. Po sunkių iš- 
bandymų jį labai paguodė žinia, kad buvęs advokatas, o da- 
bar vyriausias provincijos teisėjas, visiškai įsitikinęs jo ne- 
kaltumu. Taip, Ribeira tikėjo, jog nuosprendis tada buvo ne- 
teisingas, o Žoamas Dakosta — auka, kankinys, doras žmogus, 
kuriam visuomenė privalėjo viešai grąžinti gerą vardą. Kai 
teisėjas sužinojo apie tolimesnį Ikitoso fazendos šeimininko 

likimą po teismo, apie jo šeimą, pasiaukojantį, kupiną darbo, 
skirtą vien saviškių laimei gyvenimą, tas įsitikinimas dar la- 
biau sustiprėjo, ir Ribeira giliai susijaudino. Tada jis prisiekė 
sau padaryti viską, kad tik Žoamas Dakosta būtų išteisintas. 

Susirašinėjimas truko pusę metų. 

Pagaliau vieną dieną, aplinkybių verčiamas, Dakosta parašė 
teisėjui Ribeirai: 

„Po dviejų mėnesių atvažiuosiu pas jus — vyriausiąjį pro- 
vincijos teisėją!“ 

„Važiuokite!“ — atsakė Ribeira. 


Tuo metu žangada jau buvo paruošta kelionei. Žoamas Da- 
kosta sėdo į ją kartu su visais namiškiais ir tarnais. Kelionės 
metu jis retai išlipdavo į krantą ir tuo, kaip žinoma, labai 
stebino žmoną ir sūnų. Dažniausiai sėdėdavo užsidaręs kam- 
baryje ir rašydavo, bet ne prekybines sąskaitas, o prisimini- 
mus, pavadintus „Mano gyvenimo istorija“; apie juos Žoamas 
Dakosta niekam neužsiminė, tačiau šie popieriai galėjo pra- 
versti peržiūrint bylą. 

Jau minėjome, kad Toresas apskundė Žoamą Dakostą. Skun- 
das galėjo arba sugriauti Dakostos planus, arba padėti juos 
įgyvendinti. Likus savaitei iki jo suėmimo, Žoamas Dakosta 
įteikė Amazonėje sutiktam indėnui laiškelį, kuriuo įspėjo tei- 
sėją, jog greitai atvyksta. | 

Ribeira, gavęs laišką, nekantriai laukė Dakostos atvažiuo- 
jant. Jis ketino vėl imtis tos rimtos bylos, kurią tikėjosi sėk- 
mingai baigti. 

Naktį, prieš atplaukiant žangadai į Manausą, teisėją Ribeirą 
ištiko apopleksija. Toreso viltys sudužo — iš savo aukos jis 
nieko nepešė. Tačiau jo kerštas buvo baisus: Dakostą suėmė, 
matant visai šeimai, o senojo advokato; kuris jį gintų, nebe- 
buvo. .. 

Taip, smūgis siaubingas! Bet ką daryti — burtai mesti, o 
trauktis — vėlu. 

Žoamas Dakosta nesugniužo ir po šio išbandymo. Juk da- 
bar reikėjo kovoti ne tik dėl savo, bet ir dėl visos šeimos 
garbės! 

IV skyrius 
MORALINIAI ĮRODYMAI 


Orderį suimti Žoamą Dakostą, pasivadinus; Žoamu Garaliu, 
išdavė teisėjo Ribeiros pavaduotojas; jis privalėjo eiti Amazo- 
nės provincijos vyriausiojo teisėjo pareigas tol, kol bus pa- 
skirtas Ribeiros įpėdinis. 

Pavaduotojas vadinosi Visentė Žarikesas. Tai buvo nedidu- 
kas paniuręs žmogelis; išdirbęs keturiasdešimt metų kriminali- 
niame teisme, suprantama, nepasidarė kaltinamiesiems palan- 
kesnis. Žarikesas išnagrinėjo tiek daug baudžiamųjų bylų, 
teisė ir nuteisė tiek daug piktadarių, jog suimtojo, kad ir kas 
jis būtų, nekaltumas jam iš anksto atrodė neįmanomas. Žino- 
ma, Žarikesas neteisė prieš savo sąžinę, tačiau jo sąžinė, gerai 
apsišarvavusi, ne taip lengvai pasiduodavo nei kaltinamojo 
argumentams kvotos metu, nei gynėjo įrodinėjimams. Kaip 
daugelis teismo pirmininkų, jis negalėjo pakęsti prisiekusiųjų 
atlaidumo, ir, kai suimtasis, iškamuotas tardymo ir apklausos, 
atsistodavo priešais jį, Žarikesas jau būdavo įsitikinęs, jog jis 
tikrai kaltas. 

Ir vis dėlto tas -Žarikesas buvo neblogas žmogus. Nervingas, 
nenustygstąs vietoje, šnekus, suktas, įžvalgus, jis atrodė kiek 
juokingas: virš mažo kūno didžiulė galva su kupeta susitaršiu- 
sių plaukų, kurie kuo puikiausiai jam pakeitė teisėjo peruką; 
nepaprastai aštrios akys, skvarbus žvilgsnis; ilga nosis, kurią 
jis tikriausiai irgi būtų judinęs, jei tik būtų galėjęs; ausys taip 
atsikišusios, tarsi jomis būtų buvę gaudomi labai tolimi garsai, 
nepasiekiami normaliai klausai; pirštai, be perstojo barškiną 
į tribunolo stalą, priminė tylomis besilavinantį pianistą; ir 
pagaliau neproporcingai ilgas liemuo, lyginant su trumpomis 
kojomis, kurias jis, sėdėdamas teisėjo krėsle, čia -<sukryžiuoda- 
vo, čia vėl ištiesdavo. 

Asmeniniame gyvenime teisėją Žarikesą, užkietėjusį vien- 
gungį, nuo baudžiamosios teisės knygų atitraukdavo tik val- 
gis, kurio jis anaiptol neniekino, vistas, kurį labai vertino, 
šachmatai, kuriais meistriškai žaidė, ir ypač visokiausi galvo- 
sūkiai, mįslės, šarados, rebusai, anagramos, logogrifai ir t. t. 

Beje, šitaip mėgdavo praleisti laiką ir dauguma jo kolegų, gy- 
venančių Europoje. 

Kaip matome, Žarikesas buvo keistuolis. Nesunku įsivaiz- 
duoti, kiek daug prarado Žoamas Dakosta, mirus Ribeirai, kai 
jo bylos ėmėsi toks nesukalbamas teisėjas. 

Tarp kita ko, šioje byloje teisėjui Žarikesui nedaug kas 
liko veikti. Jam nereikėjo vesti kvotos, apklausinėti teismo 
metu, parinkti sprendimo, taikyti atitinkamų baudžiamojo ko- 
dekso straipsnių ir pagaliau skelbti nuosprendžio. Ikitoso fa- 
zendos savininko nelaimei, visi tie formalumai jau buvo atlikti. 
Žoamas Dakosta buvo suimtas, teistas ir nuteistas už nusikal- 
timą Tižukoje prieš dvidešimt trejus metus, nuosprendis dėl 
senaties dar nebuvo atšauktas, jokių pareiškimų bausmei su- 
švelninti nebuvo galima paduoti, joks malonės prašymas nebū- 
tų buvęs priimtas. Žodžiu, reikėjo tik nustatyti jo tapatybę ir, 
gavus įsakymą iš Rio de Žaneiro, įvykdyti teismo nuosprendį. 

Be abejo, Žoamas Dakosta viską neigs, sakys esąs nekaltas. 
Teisėjo pareiga, kad ir kokia būtų jo paties nuomonė, iš- 
klausyti suimtąjį. Viską nulems kaltinamojo įrodymai. Tačiau, 
jeigu jis neturėjo jų, stodamas prieš pirmuosius teisėjus, tai ar 
turės dabar? 

Toks ir buvo pagrindinis kvotos tikslas. 

Ir vis dėlto reikia pripažinti, kad šis atvejis buvo ypatingas. 
Nusikaltėlis, laimingai ir saugiai gyvenąs užsienyje, staiga 
savo noru viską meta ir drąsiai stoja prieš teismą. O juk pra- 
eities pamokos, tas pirmasis teismas, jį turėjo išmokyti bi- 
joti! Taip, tai įdomus, retas atsitikimas, net labiausiai persiso- 
tinęs visokiais teismo netikėtumais juristas galėjo juo susi- 
domėti. Kas žino, ar šis Tižukos nusikaltėlio, pavargusio nuo 
tokio gyvenimo, poelgis — įžūli kvailystė, ar siekimas žūt būt 
įrodyti, kad nuosprendis yra neteisingas. Taigi byla buvo 
nepaprasta. - 

Sekančią dieną po Žoamo Dakostos suėmimo Žarikesas nu- 
vyko į kalėjimą Dievo sūnaus gatvėje, kur buvo uždarytas ka- 
linys. 

Kalėjimas — tai buvęs misionierių vienuolynas, pastatytas 
ant vieno pagrindinių miesto kanalų kranto. Vietoj ankstesnių- 
jų savanorių atsiskyrėlių, čia buvo laikomi atėję ne savo valia 

kaliniai. Kambarys, kuriame buvo Žoamas Dakosta, nepanėšė- 
jo į niūrias dabartinių kalėjimų kameras. Tai buvo vienuolio 
celė su grotuotu langu į dykvietę, su suolu kampe, skurdžių 
guoliu — kitame ir keletu būtiniausių grubaus darbo namų 
apyvokos reikmenų. | 

Iš čia rugpiūčio 25 dieną apie vienuoliktą valandą ryto Žo- 
amas Dakosta buvo nuvestas į tardymo kabinetą, įrengtą vie- 
nuolyno valgomajame. 

Teisėjas Žarikesas jau sėdėjo už savo stalo, aukštame krės- 
le, atsukęs nugarą į langą taip, kad jo veidas liktų šešėlyje, 
o kaltinamojo — apšviestas. Sekretorius sėdėjo gale stalo, už- 
sikišęs plunksną už ausies, abejingas, kaip ir visi teismo tar- 
nautojai, pasiruošęs. užrašyti klausimus ir atsakymus. 

Įvedę Žoanią Dakostą į kabinetą, sargybiniai, davus teisėjui 
ženklą, pasitraukė. 

Žarikesas ilgai stebėjo suimtąjį. Pastarasis jam nusilenkė ir 
stovėjo, kaip ir dera tokiais atvejais, — nei įžūlus, nei nusiže- 
minęs, bet oriai laukdamas klausimų ir pasiruošęs atsakinėti. 

— Jūsų vardas? — paklausė teisėjas Žarikesas. 

— Žoamas Dakosta. 

— Amžius? 

— Penkiasdešimt dveji metai. 

— Gyvenamoji vieta? 

— Peru, Ikitoso kaimas. 

— Kaip ten vadinotės? 

— Žoamu Garaliu: savo motinos pavarde. 

— O kodėl pakeitėte pavardę? 

— Todėl, kad dvidešimt trejus metus slapsčiausi nuo Brazi- 
lijos teismo. 

Atsakymai buvo tokie tikslūs ir taip aiškiai liudijo, kad 
Žoamas Dakosta pasiryžęs pasakyti viską apie savo praeitį ir 
dabartį, jog teisėjas Žarikesas, nepratęs prie tokio elgesio, 
kilstelėjo nosį daug aukščiau, negu paprastai. | 

— O kodėl,— kalbėjo jis toliau, — Brazilijos teismas jus per- 
sekiojo? | 

— Todėl, kad 1826 metais buvau nuteistas mirties bausme 
Tižukos deimantų vagystės byloje. 

— Vadinasi, prisipažistate, kad esate Žoamas Dakosta? 

— Taip, aš Žoamas Dakosta. 

Visa tai buvo pasakyta labai ramiai ir paprastai. Mažos tei- 
sėjo Žarikeso akutės, pasislėpusios po primerktais vokais, tarsi 
kalbėjo: „Štai byla, kuri eis kaip sviestu patepta!“ 

Tuo tarpu artinosi momentas, kai reikėjo duoti įprastinį 
klausimą, po kurio pasigirsdavo įprastinis suimtojo, kad ir kas 
jis būtų, atsakymas, neigiąs kaltę. 

Teisėjas Žarikesas ėmė patyliukais pirštais barškinti į stalą. 

— Žoamai Dakosta,— paklausė jis— o ką jūs veikiate Iki- 
tose? 

— Aš — fazendos savininkas ir valdau gana turtingą ūkį. 

— Jis neblogai klesti? 

— Netgi labai gerai. 

— Kada palikote fazendą? 

— Maždaug prieš du mėnesius. 

— Kodėl? 

— Turėjau visokiausių reikalų, tačiau tikroji priežastis — 
kita. 

— Kokie tie reikalai? 

— Norėjau nuplukdyti į Parą sielius ir nugabenti įvairių 
prekių. 

— Aha! — burbtelėjo Žarikesas.— O kokia tikroji išvykimo 
priežastis? 

Duodamas tą klausimą, jis pagalvojo: „Na, dabar prasidės 
visokie išsisukinėjimai ir melas!“ 

— Tikroji priežastis, — atsakė tvirtu balsu Žoamas Dakos- 
ta, — tai pasiryžimas atsiduoti į gimtojo krašto teisingumo 
rankas. ų 

— Atsiduoti teisingumui! — sušuko teisėjas, net pašokdamas 
iš kėdės.— Atsiduoti... savo noru?.. 

— Savo noru! 

— O kodėl? 

— Todėl, kad aš pavargau, man įgriso tas melagingas gy- 
venimas, ta būtinybė dangstytis netikra pavarde; todėl, kad 
norėjau žmonai ir vaikams grąžinti pavardę, kuri jiems pri- 
klauso; pagaliau ir todėl... 

— Todėl?.. 

— Kad esu nekaltas. . 

„Šito aš ir laukiau!“ — pagalvojo „teisėjas Žarikesas. 

Ir, pirštais barbendamas kažkokį maršą, jis linktelėjo galva 
Žoamui Dakostai, o tai išraiškingai bylojo: „„Kalbėkite toliau! 
Pasakokite savo pasakas! Aš jas žinau atmintinai, bet nenoriu 
trukdyti jums išdėstyti savaip!“ 

Žoamas Dakosta suprato, kad teisėjas nelabai palankiai žiū- 
ri į jį, tačiau apsimetė, jog to nepastebi. Jis išpasakojo visą 
savo gyvenimą; kalbėjo labai santūriai, ramiai, nieko nenu- 
tylėdamas. Dakosta neakcentavo nei savo doro, pagarbos ver- 
to gyvenimo po pabėgimo, nei šventai vykdytų šeimos gal- 
vos — vyro ir tėvo —- pareigų. Jis pabrėžė tik šią aplinkybę: 
į Manausą atvyko turėdamas vieną tikslą — pasiekti, kad byla 
būtų peržiūrėta, o jis — išteisintas; atvyko pats, niekieno ne- 
verčiamas. 

Teisėjas Žarikesas, iš įpratimo nepatikliai žiūrįs į kiekvieną 
suimtąjį, jo nepertraukė. Jis tik čia primerkdavo, čia atmerk- 
davo akis, kaip žmogus, šimtąjį kartą girdįs tą pačią istoriją; 
ir, kai Žoamas Dakosta padėjo ant stalo prisiminimus, Žarike- 
sas net nekrustelėjo. 

— Jūs baigėte? — paklausė jis. 

— Taip, pone. 

— Ir tvirtinate, jog palikote Ikitosą vien tik norėdamas iš- 
reikalauti, kad byla būtų peržiūrėta? 

— Kitokių priežasčių aš neturėjau. 

— O kas tai patvirtins? Kuo įrodysite, kad būtumėte pats 
atvykęs, jei nebūtų jūsų įskundę ir areštavę? 

— Pirmiausia, štai šitie prisiminimai,— atsakė Žoamas Da- 
kosta. 

— Tie „prisiminimai buvo jūsų rankose, ir kas pasakys, ar 
būtumėte jais rėmęsis, kaip tvirtinate, jei nebūtų jūsų suėmę? 

— Tačiau, pone, yra vienas dokumentas, kuris jau nebe ma- 
no rankose ir kurio autentiškumas negali kelti abejonių. 

— Koks? 

— Laiškas, kurį parašiau jūsų pirmtakui, teisėjui Ribeirai, 
ir kuriame pranešiau, jog atvykstu. 

— Ak! Tai jūs jam rašėte?.. 

. — Taip, ir tas laiškas jau turėtų būti atėjęs ir perduotas 
jums. 

— Hm! — kiek nepatikliai numykė Žarikesas. — Vadinasi, 
jūs tikrai rašėte teisėjui Ribeirai? 

— Prieš tapdamas šios provincijos teisėju,— atsakė Žoamas 
Dakosta,— Ribeira buvo advokatu Vila-Rikoje. Tai jis mane 
gynė Tižukos procese. Jis nė kiek neabejojo, kad aš nekaltas, 
ir padarė viską, kad tik mane išgelbėtų. Po dvidešimties metų, 
kai tapo vyriausiuoju Manauso teisėju, jam pranešiau, kas aš, 
kur esu ir ko ruošiuosi imtis. Ribeira, kaip ir pirma, buvo įsi- 
tikinęs, kad aš nekaltas, ir, jo patariamas, palikau fazendą ir 
išvykau siekti išteisinimo. Tačiau teisėjas staiga mirė, ir aš, 
gal būt, žūsiu, pone, jei teisėjas Žarikesas netaps man antruo- 
ju teisėju Ribeira! 

Taip tiesiai paklaustas, Žarikesas, kuriam, kaip teisėjui, de- 
rėjo sėdėti, vos. nepašoko, tačiau susitvardė ir tik su- 
murmėjo: 

— Nieko sau, gudriai sugalvota! 

Matyt, teisėjo širdis buvo nesugraudinama, nes palenkti jį 
savo pusėn buvo nelengva. 

Tuo metu į kabinetą įėjo sargybinis ir jam įteikė užant- 
spauduotą voką. 

Žarikesas perlaužė antspaudą ir išėmė laišką. Raukydamas 
antakius, perskaitė jį ir tarė: 

— Neturiu jokio reikalo slėpti, Žoamai Dakosta, kad čia 
tas pats laiškas, apie kurį kalbėjote; jį siuntėte teisėjui Ribei- 
rai, o perdavė man. Vadinasi, nebėra pagrindo abejoti, kad 
dabar jūs kalbėjote teisybę. | 

— Tiek dabar,— atsakė Žoamas Dakosta,— tiek ir tada, kai 
pasakojau jums apie savo gyvenimą. 

— Žoamai Dakosta,— gyvai atkirto teisėjas Žarikesas,— jūs 
įrodinėjate man, jog esate nekaltas, bet juk visi suimtieji taip 
daro! Pagaliau pateikiate tik moralines prielaidas. O daiktinių 
įrodymų ar turite? ( 

— Gal būt, pone,— atsakė Žoamas Dakosta, 

Išgirdęs šiuos žodžius, Žarikesas pašoko iš vietos. Jis turėjo 
pereiti du tris kartus per kambarį, kad susitvardytų. 

V skyrius 
DAIKTINIAI ĮRODYMAI 


Kai teisėjas nusprendė, jog jau visiškai susitvardė, jis vėl 
atsisėdo, atsilošė krėsle, užvertė galvą ir, įsmeigęs akis į lu- 
bas, net nežiūrėdamas į kaltinamąjį, abejingai tarė: 

— Kalbėkite! 

Žoamas Dakosta akimirką susikaupė, tarsi būtų abejojęs, 
liesti tą naują temą ar ne, ir prabilo: 

— Iki šiol, pone, įrodinėdamas esąs nekaltas, pateikiau tik 
moralines prielaidas, nepriekaištingą, dorą, tvarkingą gyve- 
nimą. Galvojau, kad tokie įrodymai teismui bus vertingiau- 
Si... 

Žarikesas nesusivaldęs trūktelėjo pečiais, tuo „parodydamas, 
kad jis kitokios nuomonės. 

— Kadangi jų nepakanka, — kalbėjo toliau Žoamas Dakos- 
ta,— tai aš, gal būt, rasiu ir daiktinį įrodymą. Sakau „gal būt“, 
kadangi nežinau, kokios jis vertės; štai kodėl apie jį neužsi- 
miniau nei žmonai, nei vaikams, nes nenorėjau jiems suteikti 
vilčių, kurios gali žlugti. 

— Trumpiau,— tarė teisėjas Žarikesas. 

— Manau, kad žangados atvykimo į Manausą išvakarėse 
buvau suimtas po skundo, kurį gavo policijos viršininkas. 

— Jūs neklystate, Žoamai Dakosta, tačiau turiu pasakyti, 
kad įskundimas buvo anoniminis. 

— Nesvarbu. Žinau, kad tai padaryti galėjo tik vienas 
niekšas, vardu Toresas. 

— O kokią jūs turite teisę, — paklausė Žarikesas, — šitaip 
vadintį tą... įskundėją? 

— Taip, pone, jis niekšas! — karštai pakartojo Žoamas Da- 
košta.— Tas žmogus, kurį aš vaišingai priėmiau, atvyko pas 
mane, turėdamas tik vieną tikslą — padaryti sandėrį: jis tylės, 
jei gerai užmokėsiu. Aš atmečiau jo negarbingą pasiūlymą ir 
šito niekad nesigailėsiu, kad ir kokios būtų skundo pasekmės! 

„Vis tas pats metodas, — pagalvojo teisėjas Žarikesas,— kal- 
tinti kitus, kad išteisintų save.“ 

Ir vis dėlto jis labai atidžiai išklausė Žoamo Dakostos pasa- 
kojimą apie jo santykius su perėjūnu iki tos vietos, kur To- 

resas pasisako žinąs ir net galįs pasakyti, kas yra tikrasis nusi- 
kaltimo organizatorius. | 

— Kas jis? — bematant išsijudinęs iš savo abejingumo, pa- 
klausė teisėjas. 

— Nežinau. Toresas nenorėjo pasakyti. 

— Kaltininkas gyvas? 

— Ne, miręs. 

Žarikesas ėmė dar greičiau barbenti pirštais ir pagaliau 
neištvėręs tarė: 

— Žmogus, kuris gali įrodyti kito nekaltumą, visada pasi- 
rodo besąs miręs! 

— Jei tikrasis kaltininkas miręs, — atsakė Žoamas Dakos- 
ta,— tai juk Toresas gyvas; kaip tik jis tvirtino, jog nusikal- 
tėlio prisipažinimas yra jo rankose. Ir siūlė jį pirkti, 

— Ak. Žoamai Dakosta, — įsiterpė teisėjas Žarikesas, — už 
tai negaila būtų atiduoti ir visą savo turtą. 

— Jei Toresas būtų pareikalavęs tik turto, aš mielai jam 
būčiau viską atidavęs ir nė vienas maniškis nebūtų priešta- 
ravęs. Taip, pone, jūsų teisybė, joks turtas negali atstoti gar- 
bės. Tačiau tas niekšas, žinodamas, kad aš — jo rankose, pa- 
reikalavo daugiau, negu turto. 

— Ko gi? 

— Mano dukters. Matote, kuo turėjau užmokėti! Aš atsisa- 
kiau, jis mane įskundė, ir štai kodėl dabar stoviu prieš jus. 

— Sakykim, Toresas jūsų neįskundė,— tarė teisėjas Žarike- 
sas.— Sakykim, su juo nesusitikote. Ką tokiu atveju būtumėte 
daręs, sužinojęs apie teisėjo Ribeiros mirtį? Ar būtumėte 
atėjęs pas mus? 

— Be jokių abejonių, pone,— tvirtai atsakė Žoamas Dakos- 
ta.— Kartoju: tai. buvo svarbiausias mano kelionės tikslas. 

Šiuose žodžiuose buvo tiek nuoširdumo, kad teisėjas Žari- 
kesas pajuto, kaip širdyje, toje jos kertelėje, kur susiformuoja 
mūsų įsitikinimai, kažkas suvirpėjo. Tačiau jis vis dar ne- 
pasidavė. | 

Ir nieko nuostabaus. Teisėjas, tardantis Žoamą Dakostą, 
nežinojo to, kas buvo aišku visiems, sekusiems Toresą nuo 
pat šio pasakojimo pradžios. Skaitytojai neabejoja, kad To- 
reso rankose yra daiktinis Žoamo Dakostos nekaltumo įrody- 

mas. Jie tvirtai įsitikinę, jog dokumentas yra, kad jame svar- 
būs parodymai; gal būt, net galvoja, jog teisėjas .Žarikesas 
tiesiog negailestingas, kad taip nepasitikti Dakosta. Bet tegu 
neužmiršta, jog teisėjas yra visai kitokioje padėtyje, negu. jie; 
pirmiausia, jis buvo įpratęs matyti vien tokius suimtuosius, 
kurie tik ir įrodinėja teismui esą nekalti; dokumento, kuriuo 
remiasi Žoamas Dakosta, jis nė akyse nematė. O ar toks do- 
kumentas -iš viso yra? Pagaliau prieš jį stovėjo žmogus, kurio 
kaltę teismas jau kartą buvo įrodęs. 

Ir vis dėlto Žarikesas panoro, gal tik iš smalsumo, išmušti 
Žoamą Dakostą iš jo pozicijų. 

— Vadinasi, — tarė jis,— dabar visa jūsų viltis — tas Toreso 
prisipažinimas; 

— Taip, pone, — atsakė Žoamas Dakosta,— jei mano gyveni- 
mas nekalba mano naudai. 

-— Kaip jūs galvojate, kur šiuo metu galėtų būti Toresas? 

— Galvoju, kad Manause. 

— Ir tikitės, kad jis prabils, kad savo noru jums atiduos 
dokumentą, už kurį jau kartą atsisakėte sumokėti, kiek jis 
reikalavo? 

— Taip, tikiuosi, pone. Dabar padėtis pasikeitė. Toresas ma- 
ne įskundė ir, aiškų, nebeturi jokios vilties tęsti derybas to- 
mis pačiomis sąlygomis, kaip pirma. Bet už tą dokumentą jis 
dar gali gauti tikrą turtą, kurio dabar, būsiu aš išteisintas 
ar pasmerktas, jis niekad nematys. Taigi Toresas suinteresuo- 
tas Man parduoti dokumentą, nes tai jam nepakenks. Esu tvir- 
tai įsitikinęs, kad jis veiks, kaip jam naudingiau. 

Žoamo Dakostos samprotavimams nebuvo ko prikišti. Teisė- 
jas Žarikesas tai puikiai juto. Jis tik padarė vieną pastabą: 

— Tebūnie taip. Toresas, be jokių abejonių, suinteresuotas 
parduoti jums. tą dokumentą... jei tik toks dokumentas yra! 

— Jei dokumento nėra, pone,— atsakė susijaudinęs Žoamas 
Dakosta,— man belieka pasikliauti žmonių teisingumu, laukiant 
dievo teismo. 

Tada teisėjas Žarikesas atsistojo ir jau nebe taip abejingai 
tarė: 

— Žoamai Dakosta, leisdamas jums pasakoti savo gyvenimą 
ir įrodinėti, kad esate nekaltas, aš peržengiau įgaliojimus. Tar- 

dymas jūsų byloje jau buvo baigtas, jūs stojote prieš prisie- 
kusiųjų teismą Vila-Rikoje, kuris ir paskelbė jums vienbalsį 
nuosprendį, be jokių švelninančių aplinkybių. Kaip kareivių 
nužudymo ir deimantų vagystės Tižukoje kurstytoją ir bendri- 
ninką, jus nuteisė mirti, bet pabėgęs išvengėte nuosprendžio 
įvykdymo. Ar ketinote po dvidešimt trejų metų atsiduoti į tei- 
singumo rankas, ar ne, tačiau buvote suimtas. Paskutinį kartą 
klausiu: prisipažįstate esąs Žoamas Dakosta, teistas deimantų 
vagystės byloje? 

— Taip, aš Žoamas Dakosta. 

— Sutinkate pasirašyti po šiuo pareiškimu? 

— Taip. 

Ir Žoamas Dakosta tvirta ranka pasirašė protokole, kurį tei- 
sėjas Žarikesas buvo liepęs parašyti sekretoriui. 

— Raportas teisingumo ministrui bus pasiųstas į Rio de Ža- 
neirą, — tarė teisėjas. — Prabėgs kelios dienos, kol gausime 
įsakymą įvykdyti jums paskelbtą nuosprendį. Jei, kaip jūs tvir- 
tinote, Toresas turi jūsų nekaltumo įrodymą, tai pasistenkite 
pats arba namiškiai padaryti viską, kad jį gautumėte laiku. 
Kai ateis įsakymas, bausmės atidėlioti bus nebeįmanoma. 

Žoamas Dakosta nusilenkė. 

— Ar galėsiu pasimatyti su žmona ir vaikais — paklausė 
jis. 

— Šiandien pat, jei panorėsite,— atsakė teisėjas Žarikesas.— 
Jūs jau nebe kardomajam kalinime, ir kai tik jie atvyks, bus 
bematant įleisti. 

Teisėjas paskambino. Į kabinetą įėjo sargybiniai ir išvedė 
Žoamą Dakostą. 

Žarikesas nulydėjo jį akimis, paskui, palingavęs galvą, 
tarė: 

— Aha... Viskas daug sudėtingiau, negu maniau! 


VI skyrius 
PASKUTINIS SMUGIS 


Kol Žoamas Dakosta buvo tardomas, Jakita per Manoelį su- 
žinojo, kad jai ir jos vaikams bus leista pasimatyti su kaliniu 
dar tą pačią dieną, ketvirtą valandą. 

„Nuo vakar vakaro Jakita nebuvo išėjusi iš savo kambario, 
laukė, kada galės vėl susitikti su vyru. Minja ir Lina nesitrau- 
kė nuo: jos. Jakita Garal, arba Jakita Dakosta, buvo ir lik: 
atsidavusi žmona ir drąsi draugė visam gyvenimui! 

Tą pačią dieną, apie vienuoliktą valandą, Benitas priėjo 
prie Manoelio ir Fragozo, kurie šnekučiavosi žangados prie- 
kyje. 

— Manoeli,— tarė jis,— noriu paprašyti tavęs vienos pa- 
slaugos. 

— Kokios? 

— Ir jūsų taip pat, Fragozai. 

— Aš visada jums padėsiu, ponas Benitai, — atsakė kirpėjas. 

— Kas yra? — paklausė Manoelis, atidžiai žvelgdamas į 
draugą, kuris atrodė kaip žmogus, kažką tvirtai nusprendęs. 

— Jūs tebetikite, kad mano tėvas nekaltas? — paklausė Be- 
nitas. | | 

— Ak, —sušuko Fragozas, — greičiau patikėsiu, kad nusi- 
kaltimą padariau aš pats! 

— Tada šiandien pat turime pradėti vykdyti tą planą, kurį 
sudariau vakar. 

— Ieškosim Toreso? — paklausė Manoelis. 

— Taip, ir ištrauksime iš jo, kaip jis sužinojo, kur slepiasi 
tėvas. Man čia daug kas neaišku. Ar jiedu buvo pažįstami 
anksčiau? Nemanau: juk tėvas daugiau nei dvidešimt metų ne- 
buvo išvykęs iš Ikitoso, o tam niekšui apie trisdešimt. Tačiau 
dar šiandien aš visa tai sužinosiu, arba — vargas Toresui! 

Benito sprendimas buvo toks tvirtas, kad ginčytis nebuvo 
prasmės. Todėl Manoelis ir Fragozas nė nepagalvojo atkalbinėti 
jį nuo sumanymo. 

— Prašau abudu lydėti mane,— kalbėjo toliau Benitas.— Iš- 
vykstame tuoj pat. Negalima delsti, kol Toresas dar Manause. 
Jis dabar nebegali parduoti savo tylėjimo, todėl, ko gero, nu- 
tars sprukti. Eime! 

Visi trys išlipo ant Rio Negro kranto ir pasuko į miestą. 

Manausas nelabai didelis, jį galima išnaršyti per keletą 
valandų. Jei reikės, jie eis nuo namo prie namo, ieškodami 
Toreso; tačiau pirmiausia vertėtų kreiptis į užvažiuojamųjų 
nakvynės namų ir viešbučių savininkus, ar kartais neapsisto- 

jęs avantiūristas pas juos. Aišku, buvęs vergų medžiotojas 
tikrojo vardo nepasakė; galimas dalykas, jis iš viso vengė 
susidurti su teisingumo saugotojais. Tačiau Toresui nepavyks 
pasprukti nuo Benito ir jo draugų, jei tik jis tebėra Manaus=. 
Prašyti policijos pagalbos beprasmiška — o gal skundas anoni- 
minis. Mes, beje, jau žinome, kad taip ir buvo. 

Visą valandą Benitas, Manoelis ir Fragozas lakstė pagrindi- 
nėmis miesto gatvėmis, klausinėdami prekiautojų jų krautuvė- 
lėse, smuklininkų jų ložose ir netgi praeivių, tačiau niekas 
nebuvo sutikęs žmogaus, kurio žymes jie buvo kuo tiksliausiai 
nurodę. 

Nejaugi Toresas išvyko iš Manauso? Nejaugi neliko jokios 
vilties jį surasti? 

Veltui Manoelis ramino praradusį savitvardą Benitą. Jis 
turėjo truks pliš suieškoti Toresą! 

Jiems padėjo atsitiktinumas, ir Fragozas pagaliau aptiko 
tikrą pėdsaką. 

Kai vienuose Šventosios dvasios gatvės užvažiuojamuose 
nakvynės namuose kirpėjas nupasakojo avantiūristo žymes, šei- 
mininkas. jam pasakė, kad toks žmogus vakar čia apsistojo. 

— Ir nakvojo? — paklausė Fragozas. 

— Taip, — atsakė šeimininkas. 

:— O dabar jis yra? 

— Ne, išėjęs. 

— Ar atsilygino, ruošėsi išvažiuoti? 

— Nieko panašaus! Jis išėjo maždaug prieš valandą ir, be 
abejo, vakarienei grįš. 

— Nežinote, kuriuo keliu pasuko? 

— Žmonės Matė einant žemutine miesto dalimi Amazonės 
link. Gat būt, suspėsite jį- pasivyti. 

Fragozas daugiau nieko neklausinėjo. Jis nubėgo pas vai- 
kinus ir tarė: 

— Aptikau Toreso pėdsakus. 

— Jis čia?! — sušuko Benitas. 

— Ne, ką tik išėjo, žmonės matė jį sukant prie Amazonės, 

— Eime! — paragino Benitas. 

Jiems vėl teko leistis prie upės, o artimiausias kelias vin- 
giavo kairiuoju Rio Negro krantu iki žiočių. 

Netrukus paskutiniai miesto namai liko toli užpakaly, Be- 
nitas su bičiuliais nukeliavo paupiu. Jie padarė nedidelį lan- 
ką, kad jų nepamatytų iš žangados. 

Tuo metu lyguma buvo tuščia. Žvilgsniu galėjai aprėpti ją 
visą. Vietoje kadaise augusių miškų driekėsi dirbamos žemės 
laukai. 

Benitas tylėjo; jis nebegalėjo ištarti nė žodžio. Manoelis ir 
Fragozas netrikdė tos tylos. Taip jie ir ėjo, dairydamiesi, žvelg- 
dami į erdvius laukus tarp Rio Negro ir Amazonės. Prabėgo 
trys ketvirčiai valandos, kai vaikinai paliko Manausą, o jie dar 
nieko nepastebėjo. 

Porą kartų sutiko triūsiančius laukuose indėnus. Manoelis 
juos išklausinėjo, ir vienas pagaliau. pasakė, kad žmogus, pa- 
našus į tą, kurio jie ieško, neseniai nuėjo prie santakos. 

Nieko daugiau nesiteiraudamas, Benitas galvotrūkčiais pa- 
sileido pirmyn, ir jo bendrakeleiviai, kad neatsiliktų, turėjo 
paspartinti žingsnius. 

Iki kairiojo Amazonės kranto buvo ne daugiau kaip ketvir- 
tis mylios. Smėlio kopų ketera dengė dalį horizonto ir dėl to 
buvo neįmanoma matyti toliau negu per kelis šimtus žingsnių. 

Benitas ėmė bėgti dar greičiau ir netrukus dingo už vie- 
nos smėlio kalvos. 

— Greičiau! Greičiau! — sušuko Manoelis Fragozui.— Jo nė 
valandėlę negalima palikti vieno! 

Ir abu puolė iš paskos. Tuo metu pasigirdo riksmas. 

Gal Benitas pastebėjo Toresą? Gal šis pamatė Benitą? O gal 
jie jau susitiko? 

Manoelis ir Fragozas, nubėgę kokius penkiasdešimt žingsnių 
ir aplenkę vieną pakrantės iškyšulį, pamatė du stovinčius kits 
prieš kitą vyrus. 

Tai buvo Toresas ir Benitas. 

Po akimirkos Manoelis su Fragozu atsidūrė šalia, 

Žinant Benito jaudinimąsi, galėjai tikėtis, kad, sutikęs avan- 
tiūristą, jis nesusivaldys. 

Nieko panašaus. 

Vos tik vaikinas pamatė Toresą ir įsitikino, kad šis ne- 
paspruks, visas tarsi pasikeitė, su palengvėjimu atsiduso ir 
atgavo savitvardą. 

Abu vyrai kurį laiką žiūrėjo vienas į kitą, netardami nė 
žodžio. 

Toresas pirmasis nutraukė tylą ir, kaip paprastai, įžūliai 
tarė: 

— Ak, ponas Benitas Garalis! 

— Ne! Benitas Dakosta! — atsakė vaikinas. 

— Taip, taip, iš tikro, Benitas Dakosta, — kalbėjo toliau 
Toresas, — o su juo ponas Manoelis Valdesas ir mano drau- 
gužis Fragozas! 

Išgirdęs tokį įžeidimą, Fragozas, kuriam seniai knietėjo su- 
sidoroti su avantiūristų, jau norėjo pulti, tačiau Benitas, vis 
dar nepraradęs šaltakraujiškumo, jį sulaikė. 

— Kas jums šovė į galvą, šaunuoli? — sušuko Toresas, atsi- 
traukdamas per keletą žingsnių. — Atrodo, man reikia būti 
budriam. ' | 

Sulig šiais Žodžiais jis ištraukė iš po pončo mačetę, ginklą, 
su kuriuo nesiskiria nė vienas brazilas ir kuris, priklausomai 
nuo aplinkybių, tinka tiek pulti, tiek gintis. Po to pasilenkė ir 
sustingo, laukdamas, kas bus toliau. 

— Aš jūsų ieškojau, Toresai! — tarė Benitas, kuris nė ne- 
krustelėjo, išvydęs tokią provokuojančią pozą. 

— Ieškojote? — paklausė avantiūristas.— Mane nesunku ras- 
ti. O kam aš jums reikalingas? | 

— Norėjau išgirsti, ką žinote apie mano tėvo praeitį. 

— Nejaugi? 

— Taip. Paaiškinkite, kaip jį atpažinote, ko sukinėjotės 
Ikitoso miške apie mūsų fazendą, kodėl laukėte Tabatingoje? 

— Na ką gi! Man atrodo, kad viskas aišku, — nusišaipė To- 
resas.— Aš jo laukiau, nęs norėjau patekti į žangadą; turėjau 
šiokį tokį pasiūlymą... kurį jis, ko gero, be reikalo atmetė. 

Tai išgirdęs, Manoelis nebesusitvardė. Išbalęs, degančiomis 
akimis, jis žengė Toreso linkui. 

Tačiau Benitas, norėdamas išbandyti visas priemones tai- 
kiai susitarti, atsistojo tarp jųdviejų. 

— Valdykis, Manoeli,— tarė jis,— matai, aš irgi valdausi! 

Paskui vėl kreipėsi į Toresą: 

— Taip, Toresai, man aišku, kodėl jūs norėjote įsėsti į žan- 
gadą. Žinodamas paslaptį, kurią jums kažkas išdavė, ketinote 
ją panaudoti šantažui. Tačiau dabar svarbu kas kita. 

— O kas? 

— Aš noriu išsiaiškinti, iš kur sužinojote, kad Ikitoso fa- 
zendos savininkas — Žoamas Dakosta? 

— Iš kur sužinojau? — pakartojo Toresas.— Tai mano reika- 
las, ir nė nemanau pasakoti. Svarbiausia, kad nesuklydau įskųs- 
„damas Dakostą — tikrąjį Tižukos nusikaltimo organizatorių. 

— Ne, pasakysite!l.. — sušuko Benitas, vėl pradėdamas 
karščiuotis. 

— Nieko nepasakysiu! — atšovė Toresas.— Žoamas Dakosta 
atmetė mano pasiūlymus. Jis nepriėmė manęs į savo šeimą. 
Dabar, kai jo paslaptis visiems žinoma, kai jis suimtas, aš pats 
atsisakau susigiminiuoti su vagimi, žmogžudžiu, nusikaltėliu, 
kurio laukia kartuvės! 

— Niekše! — sušuko Benitas, išsitraukes iš už diržo mačetę 
ir pasiruošęs pulti. 

Manoelis ir Fragozas vienu mostu taip pat išsitraukė ginklus. 

— Trys prieš vieną! — tarė Toresas. 

— Ne, vienas prieš vieną! — atsakė Benitas. 

— Argi? O, aš būčiau pagalvojęs, kad žmogžudžio sūnus 
irgi ketina žudyti. 

— Ginkis, Toresai! — sušuko Benitas.— Arba užmušiu tave 
kaip pasiutusį šunį! 

— Tebūnie pasiutusį! — atšovė Toresas— Tačiau aš kandu, 
Benitai Dakosta! Saugokis mano dantų! 

Paskui atstatė mačetę ir laukė patogaus momento pulti 
priešininką. | 

Benitas atsitraukė keletą žingsnių. | 

— Toresai,— tarė jis, vėl atgaudamas šaltakraujiškumą, kurį 
akimirką buvo praradęs,— jūs buvote mano tėvo svečias, grą- 
sinote jam, išdavėte jį, įskundėte nekaltą žmogų, ir dabar su 
dievo padėjimu užmušiu jus! 

Įžūli šypsena šmėkštelėjo Toreso lūpose. Gal būt, niekšas 
tuo metu pagalvojo, kad jam reikia tik panorėti, ir dvikova 
neįvyks. Be abejo, jis suprato, jog Žoamas Dakosta namiškiams 
nieko nepasakė apie dokumentą, galintį įrodyti jo nekaltumą. 

Taigi atskleisdamas Benitui, kad jis, Toresas, turi tokį įro- 
dymą, avantiūristas tuoj pat būtų nuginklavęs vaikiną. Tačiau, 
kad ir kaip norėjo kuo ilgiau vilkinti laiką, kad brangiau par- 
duotų dokumentą, prisiminęs Benito įžeidinėjimus ir jausda- 
mas neapykantą visiems jo namiškiams, Toresas užmiršo net 
savo naudą. 

Be to, avantiūristas gerai valdė mačetę, kuria jam dažnai 
tekdavo naudotis, buvo tvirtas, vikrus, buklus. Taigi kovoje 
su dvidešimtmečiu priešininku, kuris nebuvo toks stiprus ir 
įgudęs, kaip jis, aišku, Torėsas turėjo laimėti. 

Todėl Manocelis iš paskutiniųjų stengėsi įtikinti Benitą, kad 
šis leistų jam kautis su Toresu. 

— Ne, Manoeli,— šaltai atsakė vaikinas.— Aš vienas priva- 
lau atkeršyti už tėvą, o kad dvikova įvyktų pagal taisykles, 
tu pabūsi mano sekundantu. 

— Benitai!.. | 

— O jūs, Fragozai, ar neatsisakysite, jei paprašysiu pabūti 
to Žmogaus sekundantu? 

— Tebūnie,— atsakė Fragozas,— nors jokia man garbė. Ap- 
sieičiau be tų ceremonijų, — pridūrė jis, — ir užmuščiau jį kaip 
plėšrų žvėrį. 

Dvikova turėjo vykti lygioje maždaug keturiasdešimties 
žingsnių pločio aikštelėje, apie penkiolika pėdų iškilusioje virš 
Amazonės. Šlaitas buvo tarsi nukirstas vertikaliai ir labai 
status. Apačioje ramiai tekėjo upė, skalaudama prie jo au- 
gančias nendres. 

Taigi aikštelėje vietos buvo nedaug, ir tas priešininkas, ku- 
ris trauksis, neišvengiamai nusiris į bedugnę. 

Manoeliui davus ženklą, Toresas ir Benitas ėmė eiti prieš- 
priešiais. 

Dabar Benitas jau buvo visiškai susitvardęs. Jis gynė šven- 
tą reikalą ir elgėsi daug šalčiau, negu Toresas. Avantiūristui 
trukdė nešvari sąžinė, kad ir kokia užkietėjusi ji buvo. 

Kai priešininkai susidūrė, pirmąjį smūgį kirto Benitas. To- 
resas jį atmušė. Tada jie truputį atsitraukė, bet beveik tuoj 
pat vėl puolė ir kiekvienas sugriebė kaire ranka priešininko 
petį... Taip jie kits kito ir nebepaleido. 

Žymiai stipresnis Toresas smogė mačete, ir Benitas nepa- 
jėgė išsisukti. Mačetė kliudė dešinį šoną, ir -pončas nusidažė 
krauju. Tačiau vaikinas vikriai kirto atgal ir lengvai sužeidė 
Toresui ranką. 

Smūgiai taip ir pylėsi vienas po kito, tačiau lemiamo vis 
dar nebuvo, Tylinčio Benito žvilgsnis smigo Toresui į akis 
tarsi ašmenys į širdį. Niekšas pastebimai sutriko. Jis žingsnis 
po žingsnio ėmė trauktis nuo to nenumaldomo teisingumo gy- 
nėjo, kuris siekė žūt būt atimti gyvybę tėvo įskundėjui, o sa- 
vąją išsaugoti rūpinosi visų mažiausiai. Suduoti mirtiną smū- 
gį — štai ko troško Benitas, ir avantiūristas vos spėjo gintis. 

Netrukus Toresas atsidūrė prie pat aikštelės. krašto, toje 
vietoje, kur krantas kabojo virš upės. Jis pajuto gresiant pa- 
vojų, norėjo pereiti į puolimą ir vėl susigrąžinti prarastas po- 
zicijas. .. Toresas dar labiau sunerimo, žvilgsnis paklaiko. Pa- 
galiau, norėdamas išvengti grėsmingo smūgio, jis pasilenkė. 

— Mirk! — sušuko Benitas. 

Mačetė pataikė tiesiai į krūtinę, tačiau smaigalys atsimušė 
į kažkokį kietą daiktą, paslėptą po Toreso ponču. 

Benitas ėmė dar labiau pulti. Toresas, kurio atsakomasis 
smūgis nekliudė priešininko, pasijuto žuvęs. Tada jis norėjo 
sušukti. .. sušukti, kad Žoamo Dakostos gyvybė priklauso nuo 
jo gyvybės... tačiau nespėjo! 

Sekantį kartą mačetė įsmigo į pačią avantiūristo širdį. Jis 
griuvo atbulas, žemė staiga išslydo iš po kojų, ir Toresas nu- 
garmėjo nuo kranto. Jo pirštai mėšlungiškai įsikibo į nendrių 
kuokštą, tačiau nepajėgė jo sulaikyti... Toresas dingo van- 
deny. | 

Benitas atsirėmė Manoeliui į petį. Fragozas jam spaudė ran- 
kas. Benitas neleido draugams net perrišti žaizdos, kuri, tiesa, 
nebuvo sunki. 

— Į žangadą! — tarė jis. — Į žangadą! | 

Manoelis ir Fragozas, nepaprastai susijaudinę, tylėdami nu- 
sekė paskui. 

Po ketvirčio valandos jie jau buvo žangadoje. Benitas su 
Manoeliu nuskubėjo į kambarį pas Jakitą ir: Minją ir papasa- 
kojo joms viską, kas nutiko. 

— Sūnau! Broli! — vienu metu išsiveržė joms iš krūtinių. 

— Eime į kalėjimą! — tarė Benitas. , 

— Taip, taip!.. Eime... eime...-— atsakė Jakita./ 

Benitas vedėsi motiną, o Manoelis ėjo. iš paskos. | Visi trys 
išlipo krantan ir pasuko į Manausą, 0 po pusvalandžio jau sto- 
vėjo priešais kalėjimą. 

Pagal ankstesnį teisėjo Žarikeso įsakymą juos tuoj pat įlei- 
do ir nuvedė į suimtojo kamerą. 

Durys atsivėrė. | 

Žoamas Dakosta išvydo savo žmoną, sūnų ir Manoelį. 

— Ak Žoamai, mano Žoamai! — sušuko Jakita. 

— Jakita! Žmona! Vaikai! — atsakė kalinys, juos apkabin- 
damas ir spausdamas prie krūtinės. 

— Mano nekaltas Žoamai! 

— Ne tik nekaltas. Už tave jau atkeršyta! — sušuko Benitas. 

— Atkeršyta? Ką tu nori pasakyti; 

— Toresas mirė, tėve! Ir mirė nuo mano rankos! 

— Mirė?.. Toresas nebe gyvas? ..— sušuko Žoamas Dakos- 
ta.— Ak sūnau, sūnau... tu mane pražudei!.. 


VII skyrius 
SPRENDIMAS 


Po kelių valandų visa šeima, grįžusi į žangadą, susirinko 
bendrame kambaryje. Čia trūko tik kilnaus kalinio, kuriam 
buvo suduotas paskutinis smūgis. 

Priblokštas Benitas kaltino save, kad pražudė tėvą. Jei ne 
Jakitos, sesers, tėvo Pasanjos ir Manoelio maldavimai, nelai- 
mingas vaikinas pirmosiomis nevilties akimirkomis būtų pa- 
sikėsinęs į savo gyvybę. Bet namiškiai nenuleido nuo jo akių, 
nepaliko nė akimirką vieno. O argi Benitas pasielgė ne garbin- 
gai? Argi tai ne teisėtas kerštas — užmušti tėvo įskundėją? 

Ak, kodėl Žoamas Dakosta nepasakė jiems visko, išlipdamas 
iš žangados. Kodėl jis norėjo tik teisėjui pranešti, kad yra ir 
daiktinis jo nekaltumo įrodymas? Kodėl, išvijus Toresą, kal- 
bėdamas su Manoeliu, jis net neužsiminė apie dokumentą. O 
avantiūristas sakė turėjęs jį savo rankose! Tačiau, iš kitos 
pusės, ar buvo galima pasikliauti Toreso žodžiais? Ar Dakosta 

galėjo būti tikras, kad tas niekšas iš tiesų turi tokį doku- 
mentą? | 

Šeima dabar jau viską žinojo, be to, iš paties Žoamo lūpų. 
Ji žinojo, kad, pasak Toreso, Dakostos nekaltumo įrodymas tik- 
rai yra; kad dokumentas parašytas paties užpuolimo organiza- 
toriaus ranka; kad nusikaltėlis, prieš mirtį pajutęs sąžinės 
graužimą, atidavė popierių savo draugui Toręsui ir kad pasta- 
rasis, užuot išpildęs mirštančiojo valią, panaudojo dokumentą 
šantažui... Tačiau visi žinojo taip pat, kad Toresas žuvo dvi- 
kovoje, kad jo kūną prarijo Amazonės vandenys ir kad jis 
mirė, taip ir nepasakęs tikrojo nusikaltėlio vardo. 

Jei neįvyks stebuklas, Žoamą Dakostą galima laikyti neiš- 
vengiamai žuvusiu. Teisėjo Ribeiros ir Toreso mirtis buvo 
dvigubas smūgis, nuo kurio jis vargiai atsigaus. 

Reikia pridurti, kad Manauso visuomenė, kaip įprasta, žiū- 
rėjo į kalinį šališkai ir neteisingai. Netikėtas Žoamo Dakostos 
suėmimas vėl priminė tą siaubingą Tižukos užpuolimą, kurį 
per dvidešimt trejus metus visi jau buvo užmiršę. Jaunojo 
Deimantų apygardos tarnautojo byla, nuteisimas mirti, pabėgi- 
mas, likus vos keletui valandų iki bausmės įvykdymo, — vi- 
sa tai vėl buvo prisiminta, išnagrinėta, aptarta. Labiausiai 
paplitusiame vietiniame laikraštyje „„Diario do Gran Para“ pa- 
sirodė straipsnis apie visas nusikaltimo aplinkybes; jis buvo 
aiškiai priešiškas suimtajam. Kodėl gi visuomenė turėjo pa- 
tikėti Žoamo Dakostos nekaltumu, jeigu ji nežinojo to, kas 
buvo žinoma tik jo namiškiams? 

Taigi Manauso gyventojai tuoj pat įsiaudrino. Netrukus apa- 
kinta pykčio indėnų ir negrų minia apsupo kalėjimą ir rėk- 
dama ėmė reikalauti Dakostos mirties. Tame Pietų Amerikos 
krašte, kur gyventojai pernelyg dažnai mato šlykščius susi- 
dorojimus — Linčo teismą, minia lengvai pasiduoda žiauriems 
instinktams; todėl ir dabar ji galėjo įvykdyti bausmę savomis 
rankomis. 

Kokios liūdnos nakties sulaukė žangados keleiviai! Nelaimė 
pribloškė tiek šeimininkus, tiek tarnus. Juk fazendos darbinin- 
kai buvo vienos ir tos pačios šeimos nariai. Visi nutarė sergėti 
Jakitą ir jos vaikus. Rio Negro pakrante be perstojo vaikšti- 
nėjo vietiniai gyventojai, kuriuos Žoamo Dakostos suėmimas 

smarkiai įaudrino; kas žino, ką galėjo padaryti tie puslau- 
kiniai? 

Tačiau naktis praėjo ramiai, ir žangada nebuvo užpulta. 

Sekančią dieną, rugpiūčio 26, vos saulei patekėjus, Manoelis 
ir Fragozas, tą nerimastingą naktį nė valandėlę nepalikę Be- 
nito vieno, bandė jį ištraukti iš nevilties. Pavedėję į šalį, ėmė 
tikinėti, kad nebegalima gaišti nė akimirkos, kad reikia veikti. 

— Benitai,— tarė Manoelis,— suimk save į rankas, būk vy- 
ras, pagalvok apie tėvą. 

— Apie tėvą! — sušuko Benitas.— Juk aš pats jį pražudžiau! 

— Neė,— atsakė Manoelis,— jei dangus mums padės, gal būt, 
dar ne viskas prarasta. 

— Paklausykite mūsų, ponas Benitai,— įsiterpė Fragozas. 

Jaunasis Dakosta, persibraukęs ranka akis, milžiniškomis va- 
lios pastangomis susitvardė. 

— Benitai, — pradėjo Manoelis, — Toresas apie savo pra- 
eitį neprasitarė nė puse žodžio. Vadinasi, mes negalime suži- 
noti, nei kas privalo atsakyti už Tižukos nusikaltimą, nei ko- 
kiomis aplinkybėmis tas nusikaltimas padarytas. Ieškodami ta 
kryptimi, tik veltui gaištume laiką. 

— O jo mums labai trūksta,— pridūrė Fragozas. 

— Be to,— kalbėjo toliau Manoelis,— jeigu ir pavyktų su- 
žinoti, kas Toreso draugas, jam atskleidęs savo paslaptį, juk jis 
miręs ir negalės paliudyti, kad Žoamas Dakosta nekaltas. Ta- 
čiau tiksliai žinome, kad nekaltumo įrodymas yra: Toresas jį 
siūlė pirkti. Tas dokumentas — prisipažinimas, parašytas nu- 
sikaltėlio ranka; jame išdėstytos visos užpuolimo smulkmenos, 
o mūsų tėvas išteisintas. Taip! Tikrai! Tas dokumentas yra! 

— Bet Toreso nebėra! — sušuko Benitas.—Ir dokumentas 
žuvo kartu su šituo niekšu!.. 

— Luktelk ir nepulk iš anksto į neviltį — atsakė Manoelis.— 
Atmeni, kaip mes susipažinome su Toresu? Ikitoso miško vi- 
dury. Jis vijosi beždžionę, pavogusią iš jo metalinę dėžutę, 
kurią kažkodėl labai brangino; tą beždžionę Toresas gainiojosi 
apie porą valandų, kol mes nušovėme. Manai, kad Toresas 
taip atkakliai stengėsi atgauti dėžutę dėl keleto auksinių mo- 
netų, buvusių joje? Prisimeni, kaip jis nudžiugo, kai padavei 
atimtą iš beždžionės turtą? 

— Taip... Taip... — tarė Benitas.— Toje dėžutėje, kurią aš 
turėjau rankose, o paskui atidaviau jam... Gal būt, joje bu- 
vo... 

— Ne gal būt, o tikrai! — atsakė Mancoelis. 

— Aš galiu kai ką pridurti, — įsiterpė Fragozas,— nes da- 
bar prisiminiau vieną smulkmeną. Kai jūs vykote apžiūrėti 
Egos, Linos prašomas, likau žangadoje sekti Toreso ir ma- 
čiau... taip, Mačiau, kaip jis skaitė seną, pageltusį popierių. .. 
ir murmėjo kažkokius nesuprantamus žodžius. 

— Tai buvo dokumentas! — sušuko Benitas, griebdamasis tos 
paskutinės vilties. — Bet Toresas tikriausiai jį saugiai paslėpė. 

— Ne,— atsakė Manoelis.— Ne! Toresas tą popierių labai 
brangino ir, aišku, nesiryžo su juo skirtis. Mano supratimu, jis 
visada nešiojosi dokumentą ir, be abejo, toje dėžutėje. 

— Palauk, palauk, Manoeli! — sušuko Benitas.— Aš prisimi- 
niau — dvikovos metu, kai pirmą kartą smogiau Toresui į krū- 
tinę, Mano mačetė atsitrenkė į kažkokį kietą daiktą po pon- 
ču... tarsi į metalinę plokštelę... 

— Tai buvo dėžutė! — sušuko Fragozas. 

— Taip, — pritarė Manoelis. — Be jokios abejonės. Dėžutė 
tikriausiai buvo švarko kišenėje. 

— Bet Toreso lavonas?.. 

— Mes jį rasime! | 

— O dokumentas? Jei vanduo pateko į dėžutę, jis sušlapo, 
ir kaip perskaitysi? 

— Kodėl? — atšovė Manoelis.— Jei ta dėžutė hermetiška, tai 
viskas gerai. 

— Tavo teisybė, Manoeli,— pritarė Benitas, kabindamasis už 
tos paskutinės vilties. — Būtina suieškoti Toreso lavoną. Jei 
prireiks, išnaršysime tą upės dalį, bet vis tiek rasime! 

Jie pasišaukė locmaną Araužą ir išdėstė jam savo suma- 
nymą. 

— Gerai, — pasakė Araužas.— Aš žinau visas tėkmes ir sū- 
kurius Rio Negro ir Amazonės santakoje ir, manau, mums pa- 
vyks surasti Toreso lavoną. Pasiimkįme dvi pirogas, dvi ubas, 
kokį tuziną indėnų ir keliaukime. 

Tuo metu iš Jakitos kambario išėjo tėvas Pasanja. Benitas 
keliais žodžiais apsakė, kaip jie bandys gauti dokumentą. 

— Nieko kol kas neprasitarkite nei mamytei, nei sesutei— 
pridūrė jis.— Jei ir ta paskutinė viltis žlugs, joms širdis pliš. 

— Eik, mano vaike, eik,— tarė tėvas Pasanja,— ir tepadeda 
jums dievas! 

"Po penkių minučių nuo žangados atsiskyrė keturios valtys; 
jos nusileido Rio Negru ir sustojo prie Amazonės kranto, toje 
vietoje, kur mirtinai sužeistas Toresas dingo vandeny. 


- VIII skyrius 
4 PIRMIBJI IEŠKOJIMAI 

Ieškoti reikėjo tuoj pat dėl dviejų rimtų priežasčių. 

Pirma, kadangi tai buvo gyvybės ar mirties klausimas, Žo- 
amo Dakostos nekaltumo įrodymą rūpėjo pateikti anksčiau, 
negu ateis įsakymas iš Rio de Žaneiro. Juk dabar, kai nuteis- 
tojo asmenybė nustatyta, tas įsakymas galėjo būti tik toks: 
įvykdyti nuosprendį. 

Antra, Toreso lavoną reikėjo ištraukti kuo greičiau, kad 
nenukentėtų nuo vandens dėžutė ir joje esantis dokumentas. 

Netrukus paaiškėjo, jog Araužas ne tik uolus ir nuovokus, 
bet ir puikiai pažįsta upę jos santakoje su Rio Negru. 

— Jei Toresą iš karto nunešė srovė,— tarė jis vaikinams, — 
teks išnaršyti gana didelį upės ruožą. Laukdami, kol lavonas 
pats iškils į paviršių, sugaišime keletą dienų. 

— Mes negalime laukti, — atsakė Manoelis— Turime šian- 
dien pat suieškoti, 

— Ir atvirkščiai, — kalbėjo toliau locmanas, — jei lavonas 
įsipainiojo į pakrantės žoles ir nendres, tai nepraeis nė va- 
landa, ir mes jį rasime. 

— Tada — prie darbo! — atsakė Benitas. 

Valtys tuoj pat priplaukė prie kranto, ir indėnai ilgomis 
kartimis ėmė badyti upės dugną palei skardį, ant kurio buvo 
įvykusi dvikova. 

Tą vietą buvo visai nesunku atpažinti. Kraujo dėmės žymėjo 
kreidinį šlaitą, statmenai besileidžiantį iki pat upės. O dau- 
gybė kraujo taškelių ant nendrių rodė, kur dingo lavonas. 

Kokia penkiasdešimt pėdų pavandeniui buvo Matyti iškyšu- 
lys, kuris sulaikydavo tėkmę. Vanduo ten buvo ramus, tarsi 
didžiulėje rėčkoje. Prie kranto taip pat nebuvo jokios srovės, 
ir nendrės stovėjo tiesiai, lyg sustingusios. Vadinasi, buvo ga- 
lima tikėtis, kad vanduo nenunešė Toreso į upės vidurį. Be 
to, net jeigu dugnas toje vietoje ir gana nuolaidus, lavonas 
galėjo panirti tik per keletą tuazų, o ten taip pat nebuvo ma- 
tyti jokios srovės. ' 

Pasidalinusios darbą ir nustačiusios tikslią paieškų vietą pa- 
gal įlankos kraštus, ubos ir pirogos plaukiojo nuo kranto iki 
centro, o ilgos kartys naršė kiekvieną dugno lopinėlį. 

Tačiau, nežiūrint visų pastangų, avantiūristo lavono nepa- 
vyko rasti nei nendrėse, nei dugne, kuris buvo taip kruopščiai 
apieškotas. 

Praėjus dviem valandoms nuo darbo pradžios, teko pripa- 
žinti, kad lavonas, atsitrenkęs į šlaitą, tikriausiai nukrito to- 
liau, už įlankos ribų, į srovę. 

— Dar ne laikas nusiminti, o juo labiau — atsisakyti ieško- 
jimų,— tarė Manoelis. 

— Nejaugi teks išgrabalioti visą upe skersai ir išilgai? — 
sušuko Benitas. 

— Skersai — gal būt,-- atsakė Araužas,— išilgai — laimė, ne, 

— Kodėl? — paklausė Manoelis. 

— Todėl, kad Amazonė per kokią mylią žemiau nuo santa- 
kos su Rio Negru labai staigiai suka į šeną, ir jos vaga toje 
vietoje smarkiai pakyla. Ten susidaro tarsi gamtinė užtvanka, 
upeiviams žinoma Friaso vardu; ją perplaukti gali tik daiktai, 
kurie laikosi vandens paviršiuje. Bet tie, kuriuos stovė neša 
dugnu, jos neperplaukia. 

Tai buvo laimingas atvejis, jei tik Araužas neklydo. Tačiau 
reikėjo pasikliauti senuoju Amazonės žinovu. Per tuos tris- 
dešimt metų, kuriuos Araužas praleido dirbdamas locmanu, 
Friaso slenkstis jam ne kartą buvo pridaręs rūpesčių. Upės vaga 
buvo negili ir siaura, todėl čia sudužo ne vienas plaustas. 

Vadinasi, Araužas neapsiriko, sakydamas, kad Toreso srovė 
„nenuneš už slenksčio, jei jis dar tebeguli smėlingame dugne. 
Tiesa, vėliau, kai dėl dujų plėtimosi avantiūristo kūnas iš- 
plauks į paviršių, tėkmė jį nuplukdys už rėvos, ir čia jis ne- 

grįžtamai dings. Tačiau tas grynai fizinis efektas turėjo įvykti 
tik po kelių dienų. 

Vargu ar buvo kitas žmogus, labiau įgudęs ir geriau pažįs- 
tąs šį kraštą, negu locmanas Araužas. Jeigu jis tvirtina, kad 
srovė nenunešė Toreso lavono žemiau siauro perėjimo, esan- 
čio daugių daugiausia už mylios, tai belieka išnaršyti tą upės 
dalį, ir avantiūristo kūnas bus rastas. 

Be to, čia jokia sala ar salelė netrikdė Amazonės tėkmės. 
Taigi pradžioje reikėjo patikrinti abu krantus iki slenksčio, 
o paskui kruopščiai ištyrinėti pačią vagą, kuri buvo maždaug 
penkių šimtų pėdų pločio. 

Taip jie ir padarė. Valtys nuplaukė palei dešinįjį ir kairįjį 
Amazonės krantą. Kartimis buvo išnaršyti visi nendrynai ir 
žolės. Araužas ir indėnai nepraleido neapieškoję nė mažiaušio 
iškyšulėlio, už kurio galėjo užsikabinti lavonas. 

Tačiau tai buvo bergždžias darbas; praėjo pusė dienos, 
o Toreso rasti nepavyko. 

Indėnams buvo leista valandėlę atsipūsti. Kiek užkandę, jie 
vėl ėmėsi darbo. 

Šį kartą keturios valtys, vadovaujamos locmano, Benito, Fra- 
gozo ir Manoelio, pasiskirstė į keturias dalis visą Amazonę 
nuo Rio Negro žiočių iki Friaso slenksčio. Dabar reikėjo ge- 
rai išbadyti upės vagą. Tačiau kai kuriose vietosė kartys pa- 
sirodė per trumpos ir dugno nesiekė. Todėl buvo padarytas 
savotiškas tralas, arba, tiksliau, akėčios, suvertus į stiprius 
tinklus akmenų ir geležgalių; tie tinklai buvo pritvirtinti prie 
valčių ir, joms plaukiant palei krantus, tarsi grėbliais buvo 
gramdyte gramdomas dugnas. 

Benitas ir jo draugai taip sunkiai dirbo iki vėlyvo vakaro. 
Ubos ir pirogos išraižė visą upę ligi pat Friaso slenksčio. 

Buvo pergyventa ne viena jaudinanti akimirka, kai akėčios 
užkliūdavo už kokio daikto dugne ir sustodavo. Jos tuoj bū- 
davo traukiamos lauk, tačiau vietoje atkakliai ieškomo lavo- 
no pasirodydavo sunkus akmuo ar krūva išrautų iš smėlėto 
dugno žolių. 

Tačiau niekas nė negalvojo mesti pradėto triūso. Visi dirbo 
pasiaukojamai. Benitui, Manoeliui, Araužui nereikėjo nei drą- 
sinti, nei raginti indėnų. Tie šaunūs vyrai žinojo, kad jie plu- 

ša dėl Ikitoso fazendos savininko, dėl žmogaus, kurį myli ir 
kuris yra galva tos didžiulės šeimos, kur visi lygūs — tiek šei- 
mininkai, tiek tarnai. 

Jei reikės, nebodami nuovargio, indėnai nors ištisą naktį 
naršys upės dugną. Visi puikiai suprato, ką reiškia kiekviena 
prarasta minutė. | 

Ir vis dėlto prieš pat saulėlydį Araužas, matydamas, kad 
dirbti tamsoje beprasmiška, davė valtims ženklą susirinkti, ir 
jos grįžo į Rio Negro žiotis, o paskui nuplaukė prie žan- 
gados. 

Taip kruopščiai ir rūpestingai atlikti ieškojimai nedavė jo- 
kių rezultatų. 

Grįždami Manoelis ir Fragozas nedrįso net prasitarti apie 
nesėkmę, girdint Benitui. Jie bijojo, kad nusiminimas jo ne- 
pastūmėtų kokiam beviltiškam žingsniui. 

Tačiau vaikinas neprarado nei drąsos, nei šaltakraujiškumo. 
Jis buvo tvirtai nusprendęs laikytis iki galo toje paskutinėje 
lemiamoje kovoje dėl tėvo garbės ir gyvybės; todėl ir kreipėsi 
į draugus tokiais žodžiais: 

— Iki rytojaus! Rytoj vėl kibsime į darbą ir, jei lydės lai- 
mė, baigsime jį žymiai sėkmingiau. 

— Taip, tavo teisybė, Benitai,— pritarė Manoelis.— Galima 
ir geriau padaryti. Nemanau, jog įlanką — tiek jos pakrantes, 
tiek gelmę — ištyrėme pakankamai kruopščiai. 

— Žinoma, ne! — pritarė Araužas— Aš ir toliau neatsisa- 
kau savo žodžių: Toreso lavonas yra būtent čia, nes srovė jo 
negalėjo nunešti už Friaso slenksčio. Turi praeiti ne viena 
diena, kol jis iškils į paviršių ir nuplauks pasroviui. Taip. Jis 
čia, ir tegu man niekad nebeteks ragauti tafijos, jeigu jo ne- 
rasim! 

Toks locmano įsitikinimas daug reiškė, ir visiems atsirado 
naujų vilčių. . 

Tačiau Benitas, kuris nebenorėjo guostis žodžiais ir buvo 
linkęs matyti daiktus tokius, kokie jie yra, paprieštaravo: 

— Taip, Araužai, Toreso lavonas dar tebėra čia, ir mes jį 
rasime, jei tik... 

— Jei tik? — pakartojo locmanas. 

— Jei tik jo nenutvėrė kaimanai. 

Locmanas kurį laiką tylėjo. Buvo matyti, kad jis nori gerai 
pagalvoti prieš atsakydamas. 

Manoelis ir Fragozas susijaudinę laukė, ką atsakys Araužas. 

— Ponas Benitai, — pagaliau tarė locmanas, — aš nepratęs 
tuščiai svaidytis žodžiais. Man irgi kilo ta pati mintis. Tačiau 
sakykite, ar per tą dešimtį valandų, kol ieškojote Toreso kū- 
no, pastebėjote upėje nors vieną kaimaną? 

— Nė vieno, — atsakė Fragozas. 

— Jei nematėte,— kalbėjo toliau locmanas,-- vadinasi, jų 
čia nėra, o nėra todėl, kad tie gyvūnai neturi nė mažiausio 
noro leistis į skaidrius vandenis, kai už ketvirčio mylios — 
daug intakų su taip mėgstamu drumstu vandeniu. Toje vieto- 
je, kur jie užpuolė žangadą, nebuvo nė vieno Amazonės in- 
tako, į kurį tie padarai būtų galėję pasprukti. Čia — visai kas 
kita. Nueikite prie Rio Negro ir pamatysite šimtus kaimanų. 
Jei Toreso lavonas būtų ten paniręs, Manau, nebūtų jokios 
vilties kada nors jį surasti. Bet jis įkrito į Amazonę, ir Ama- 
zonė mums jį grąžins, 0 

Benitas apsiramino, paspaudė locmanui ranką ir tarė: 

— Iki rytojaus, draugai! 

Po dešimties minučių visi buvo žangadoje. 

Tą dieną Jakita praleido keletą valandų su vyru. Prieš iš- 
vykdama į kalėjimą, ji pastebėjo, kad nėra nei locmano, nei 
Manoelio, nei Benito, ir suprato, ko jie išvyko ieškoti. Tačiau 
Jakita nė puse žodžio neprasitarė apie tai Žoamui Dakostai — 
vylėsi, kad rytoj galės ateiti su džiugia naujiena. 

Tačiau, vos tik Benitas įžengė į žangadą, ji pajuto, kad 
ieškojimai buvo bergždi. 

Vis dėlto Jakita nuskubėjo prie sūnaus, 

— Nieko? — paklausė ji. 

— Nieko, — atsakė Benitas.— Bet mūsų laukia rytdiena. 

Visi namiškiai išsivaikščiojo po kambarius, ir nė vienas 
daugiau neužsiminė apie tai, kas įvyko. 

Manoelis įkalbinėjo Benitą atsigulti ir nusnūsti bent porą 
valandų. 

— Kam? — aisakė Benitas.— Argi aš galėsiu užmigti? 


176 


IX skyrius 
TOLIMESNI IEŠKOJIMAI 


Sekančią dieną, rugpiūčio 27, dar prieš saulėtekį, Benitas 
pasivedėjo Manoelį į šalį ir tarė: 

— Mūsų vakarykščiai ieškojimai buvo nesėkmingi. Jei ir 
šiandien taip ieškosime, gali būti, kad pasiseks ne ką geriau. 

— Ir vis dėlto tai būtina, — atsakė Manoelis. 

— Taip,— sutiko Benitas, — tačiau, jei mes nerasime Toreso 
lavono, ar galima pasakyti, kiek praeis laiko, kol jis pats 
iškils į paviršiųė 

— Jei Toresas būtų įkritęs į vandenį gyvas, tektų laukti 
penketą šešetą dienų. Bet jis nuskendo mirtinai sužeistas, va- 
dinasi, ko gero, pakaks dviejų trijų. 

— Bet mes negalime laukti trijų dienų! — sušuko Benitas.— 
Juk gerai žinai! Reikia vėl ieškoti, tik kitaip. 

— Ką manai daryti — paklausė Manoelis. 

— Pats nardysiu iki dugno, — atsakė Benitas.— Ieškosiu aki- 
mis, rankomis. .. 

— Gali pasinerti šimtą, tūkstantį kartų! — sušuko Manoelis.— 
Tebūnie taip! Aš irgi galvoju, kad šiandien reikia patiems 
ieškoti betarpiškai, o ne pasikliauti tinklais ir kartimis, ku- 
riais tik aklai graibomas dugnas. Taip pat manau, kad negali- 
me laukti net trijų dienų. Tačiau po vandeniu ilgai neišbūsi, 
ieškojimams liks tik trumpos akimirkos. Ne, to nepakanka, 
viskas beprasmiška! Tikriausiai mes vėl patirsime nesėkmę. 

— O ar turi kitą pasiūlymą? — paklausė Benitas, nekantriai 
žvelgdamas į draugą. 

— Turiu! Yra viena galimybė, tarsi paties dievo siųsta. Ji 
mums pagelbėtų. 

— Sakyk! Na, sakyk greičiau! 

— Vakar, vaikščiodamas po Manausą, pamačiau, kad viena 
Rio Negro krantinė remontuojama. Povandeninius darbus ten 
dirba naras su skafandru. Pasiskolinkime, išsinuomokime arba 
nusipirkime už bet kokią kainą tą naro kostiumą ir galėsime 
daug geriau ieškoti! 

— Įspėk Araužą, Fragozą, padėjėjus — ir eime! — tučtuojau 
tarė Benitas. 

Netrukus locmanui ir kirpėjui buvo išdėstytas naujas Ma- 
noelio planas ir susitarta, kad jie su indėnais keturiomis val- 
timis plauks prie Friaso slenksčio ir ten lauks abiejų vaikinų. 

Mancelis ir Benitas, negaišdami nė minutės, išlipo į krantą 
ir nuėjo prie Manauso krantinės. Ten jie pasiūlė vadovavu- 
siam remonto darbams rangovui didelę sumą, ir šis tuoj pat 
jiems atidavė skafandrą visai dienai. 

— Ar nenorite pasiimti į pagalbą ką nors iš mano žmonių?— 
paklausė jis. 

„ — Duokite meistrą ir keletą padėjėjų prie oro siurblio, — 
atsakė Manoelis. 

— O kas užsidės skafandrą? 

— Aš,— atsakė Benitas. 

— Tu, Benitai? — sušuko Manoelis. 

— Taip, aš! 

Ginčytis buvo beprasmiška. 

Po valandos nedidelis plaustas su siurblių ir visais būtinais 
darbo įrankiais sustojo prie kranto, kur laukė valtys. 

Visi žino, kaip sudarytas skafandras, su kuriuo Žmogus pa- 
sineria po vandeniu ir išbūna ten kurį laiką, nė kiek nepa- 
kenkiamais plaučiais. Naras užsivelka neperšlampamą guminį 
išsilaikyti vertikalioje padėtyje. Ties apykakle yra varinis 
lankas, prie kurio prisukamas metalinis šalmas su priekyje 
įstatytu stiklu. Šalmas ant naro galvos užmaunamas taip, kad 
būtų galima ją laisvai judinti. Prie jo pritvirtinami du vamz- 
deliai: pro vieną išeina žmogaus iškvepiamas oras, o kitas 
sujungiamas su siurblių ant plausto, ir juo paduodamas gry- 
nas oras. Kai naras dirba vienoje vietoje, plaustas stovi neju- 
dėdamas virš jo; kada jis vaikščioja dugnu, plaustas plaukia 
iš paskos arba plaustą seka naras, priklausomai nuo to, kaip 
buvo susitarta. 

Dabar skafandrai žymiai tobulesni, ir su jais daug saugiau, 
negu anksčiau. Žmogus, pasinėręs į vandenį, gana lengvai pa- 
kelia padidėjusį slėgimą. Bijoti reikėjo tiktai kaimanų. Tačiau, 
kaip sakė Araužas, vakar niekas jų nematė; be to, gerai žino- 
ma, kad jiems labiau patinka drumsti Amazonės intakų van- 
denys. Pagaliau, kilus pavojui, narui visada po ranka virvu- 

tė, pririšta prie varpelio ant plausto; varpeliui suskambėjus, 
naras skubiai iškeliamas į paviršių. 

Benitas, labai ramus, užsivilko skafandrą; galvą jam uždengė 
metalinis šalmas. Vaikinas pasiėmė medinę lazdą su metaliniu 
antgaliu, panašią į ietį. Ja labai patogu sklaidyti žoles ar nuo- 
laužas, susikaupusias dugne. Netrukus Benitas buvo nuleistas 
į dugną. k 

Darbininkai, pripratę prie šitokio darbo, tuoj pat pradėjo 
pumpuoti siurblį, o keturi žangados indėnai, vadovaujami Arau- 
žo, ilgomis kartimis lėtai varė plaustą sutarta kryptimi. 
“Dvi pirogos, kurių vienoje buvo Manoelis, kitoje — Frago- 
zas ir po du irkluotojus, sekė iš paskos, pasiruošusios skubiai 
plaukti į priekį ar atgal, kai tik Benitas, pagaliau suradęs To- 
reso lavoną, iškels jį į paviršių. 


X skyrius 
PATRANKOS ŠŪVIS 


Benitas nusileido po vandeniu, kur slypėjo -avantiūristo kū- 
nas. Ak, jei būtų įmanoma nukreipti į šoną, išgarinti, išdžio- 
vinti didžiosios upės vandenis, jei būtų galima nusausinti ją 
visą nuo Friaso slenksčio iki Rio Negro žiočių! Tada lemtin- 
goji dėžutė, paslėpta Toreso drabužiuose, jau būtų jo, Benito, 
rankose ir tėvo nekaltumas įrodytas. Žoamas Dakosta išeitų 
į laisvę ir su šeima vėl keliautų toliau upe žemyn. Kiek sunkių 
išbandymų būtų išvengta! 

Benitas atsistojo ant dugno. Po jo sunkiais padais gurgždėjo 
žvyras. Jis buvo dešimties—penkiolikos pėdų gylyje prie sta- 
taus kranto, toje vietoje, kur nuskendo Toresas. 

Čia augo nendrės ir visokiausi kitokie vandens augalai; tarp 
jų buvo matyti kelmai. Savaime aišku, tokioje marmalynėje 
kartim nebuvo galima visko apčiuopti. Galimas dalykas, kū- 
nas, įsipainiojęs povandeninėje tankmėje, liko toje pačioje 
vietoje, kur nukrito. 

Čia, įlankėlėje, prie pat iškyšulio nebuvo jokios srovės. 
Benitas sekė paskui plaustą, kurį indėnai kartimis pamažu 
stūmė virš jo galvos. 

Šviesa gana giliai prasiskverbdavo pro skaidrų vandenį, 
danguje, be mažiausio debesėlio, ryškiai švietė saulė, beveik 
statmenai žerdama spindulius. Šiaip jau dvidešimties pėdų gy- 
lyje matyti gana menkai. Tačiau čia vanduo buvo vaiskus 
nuo šviesos, ir Benitas galėjo nusileisti dar žemiau ir ap- 
žiūrėti dugną. 

Vaikinas lėtai nuėjo palei krantą. Lazda su metaliniu antga- 
liu jis vartė žoles ir susikaupusias dugne nuolaužas. Iš tankmės 
lyg paukščiukai išlėkdavo guotai žuvų. Jos blykčiojo vandeny 
tarsi tūkstančiai sudužusio veidrodžio gabalėlių. Tuo pat metu 
gelsvu smėliu į visas puses sprukdavo šimtai vėžiagyvių, pa- 
našių į didžiules skruzdes, bėgančias iš skruzdėlyno. 

Benitas šioje vietoje išnaršė kiekvieną kampelį, tačiau ne- 
rado, ko ieškojo. Netrukus jis pastebėjo, kad dugnas gana 
nuolaidus, ir nusprendė, jog Toreso lavonas galėjo nuriedėti 
toliau, į upės vidurį. Ko gero, jis ten tebeguli — mat, srovė 
tokioje gelmėje jo negalėjo nunešti, o, be to, vaga toliau dar 
gilesnė. 

Benitas nusprendė, baigęs ieškoti pakrantės augaluose, eiti 
patyrinėti vagos. O kol kas vaikinas sekė paskui plaustą, ku- 
ris, pagal susitarimą, į vieną pusę turėjo plaukti ketvirtį va- 
landos. 

Praėjo ketvirtis valandos, o Benitas vis dar nieko nebuvo 
radęs. Jis pajuto, kad jam būtina pakilti į paviršių ir norma- 
liose sąlygose atgauti jėgas. Kai kuriose vietose dugnas bū- 
davo gana žemai, ir Benitui tekdavo nusileisti maždaug tris- 
dešimt pėdų. Vadinasi, jis turėjo atlaikyti spaudimą, lygų be- 
veik vienai atmosferai. Nepratęs prie tokio darbo žmogus 
smarkiai pavargsta, o kartais net praranda sąmonę. 

Benitas trūktelėjo skambučio virvutę, ir darbininkai pradėjo 
jį kelti į paviršių, tačiau labai pamažu, ne daugiau kaip dvi 
tris pėdas per minutę, kad staigiai sumažėjęs slėgimas nepa- 
kenktų naro sveikatai. 

Vos tik vaikinas atsidūrė ant plausto, jam tuoj pat buvo 
nuimtas metalinis skafandro šalmas; giliai atsikvėpęs, Benitas 
atsisėdo truputį pailsėti. 

Bematant prisiartino pirogos. Manoelis, Fragozas, Araužas 
apsupo jį ir ėmė laukti, kol Benitas pajėgs kalbėti. 

— Na, kaip? — paklausė Mauvelis. 

— Nieko. Kol kas nieko. 

— Tu nepastebėjai jokių pėdsakų? 

— Jokių. 

— Nori, kad tave pakeisčiauė 

— Ne, Manoceli,— atsakė Benitas,— aš pradėjau... aš žinau, 
kur dabar eiti... leisk man pačiam! 

Benitas paaiškino locmanui, kad ketina apžiūrėti žemutinę 
kranto dalį iki pat Friaso slenksčio, iki ten, kur pakilęs dug- 
nas turėjo sulaikyti Toreso kūną, ypač jeigu jį srovė nešė 
po vandeniu, nors ir sunku tuo patikėti. Bet pirmiausia Beni- 
tas norėjo nueiti nuo kranto toliau ir kruopščiai apieškoti gilią 
lomą vagoje, nes kartys tikriausiai jos dugno nepasiekė. 

Araužas pritarė tam planui ir pradėjo ruoštis naujiems ieško- 
jimams. Mancelis manė turįs duoti Benitui keletą patarimų. 

— Kadangi tu nori ieškoti toje pusėje, — tarė jis, — plaustas 
plauks paskui tave, bet būk atsargus, Benitai. Tau teks nusi- 
leisti dar giliau, negu iki šiol, gal būt, kokia penkiasdešimt— 
šešiasdešimt pėdų, o ten slėgimas būna iki dviejų atmosferų. 
Judėk labai pamažu, nes kitaip prarasi nuovoką. Tada nebe- 
žinosi, nei kur esi, nei ką ruošiesi daryti. Jei suspaus galvą 
tarsi gniaužtuose, o ausyse be perstojo ims ūžti, nedelsdamas 
duok ženklą, ir mes tave iškelsime į paviršių. Paskui, jei rei- 
kės, galėsi vėl leistis ir taip pamažu priprasi judėti didelėje 
gelmėje. | | 

Benitas pažadėjo Manoeliui klausyti patarimų, nes puikiai 
suprato jų svarbą. Vaikiną ypač pritrenkė tai, kad galima 
prarasti sveiką nuovoką tuo metu, kai jos, ko gero, labiausiai 
reikės. 0 

Benitas paspaudė Manoeliui ranką; metalinis šalmas vėl bu- 
vo prisuktas prie apykaklės, ėmė veikti siurblys, ir naras 
netrukus dingo vandeny. 

Dabar plaustas buvo nutolęs per kokia keturiasdešimt pėdų 
nuo kairiojo kranto. Kad srovė neneštų greičiau, negu reikia, 
prie plausto buvo pririštos ubos; irkluojamos prieš srovę, 
ubos stabdė jį, ir dėl to plaustas judėjo pamažu. 

Labai atsargiai nuleistas Benitas atsistojo ant dugno. Kada 

galima nustatyti, kad jis yra šešiasdešimt penkių—septyniasde- 
šimties pėdų gylyje. Vadinasi, ten buvo nemažas įdubimas, ge- 
rokai gilesnis už visos vagos lygį. 

Čia buvo tamsiau, bet dėl vandens skaidrumo šviesos pra- 
siskverbė pakankamai: Benitas gana aiškiai skyrė upės dugne 
daiktus ir drąsiai judėjo į priekį. Be to, nusėtas žėručiu smėlis 
buvo tarsi reflektorius — galėjai net suskaičiuoti jo grūdelius, 
spindinčius lyg švytinčios dulkės. 

Benitas ėjo žvalgydamasis, tikrindamas ietimi mažiausią 
įdubimą. Jis lėtai leidosi gilyn. Kai reikėdavo, plauste vyrai 
prailgindavo virvę, o kadangi kvėpavimo vamzdžiai nebuvo 
įsitempę, siurblys dirbo nesutrikdamas. 

Taip naras pasiekė Amazonės vidurį, kur buvo giliausia 
lomos vieta. 

Kartais Benitą apgaubdavo labai tiršta tamsa, ir jis nema- 
tydavo net prie pat kojų. Tačiau tai buvo laikinas reiškinys: 
mat, plaukiąs virš jo galvos plaustas užstodavo saulės spin- 
dulius, ir dėl to dieną pakeisdavo naktis. Bet po akimirkos 
šešėlis nuslinkdavo, ir smėlis vėl suraibuliuodavo saulėje. 

Benitas vis dar leidosi gilyn. Tai jis juto iš didėjančio van- 
dens spaudimo. Jam pasidarė sunkiau kvėpuoti, jis nebegalėjo 
judinti rankų ir kojų taip laisvai, kaip vandens paviršiuje. 
Užesys ausyse stiprėjo, tačiau sąmonė buvo aiški. Kadangi 
Benitas jautė galįs blaiviai, net perdaug „blaiviai, galvoti, ne- 
davė ženklo traukti aukštyn ir brido toliau į gelmę. 

Staiga prietemoje Benito dėmesį patraukė kažkokia tamsi 
figūra. Savo forma ji priminė įstrigusį vandens augaluose žmo- 
gaus kūną. 

Benitas smarkiai susijaudino. Žengęs ta kryptimi, jis lazda 
pajudino radinį. 

Tai buvo milžiniško kaimano lavonas, jau virtęs skeletu, 
kurį Rio Negro srovė atplukdė į Amazonę. 

Benitas atsitraukė ir, prisiminęs locmano tvirtinimus, pagal- 
vojo, kad ir gyvas kaimanas gali atkeliauti į upės gelmes prie 
Friaso slenksčio. 

Tačiau vaikinas nuvijo šią mintį ir vėl patraukė pirmyn, 
norėdamas pasiekti lomos dugną. 

Tuo metu jis jau buvo nusileidęs į devyniasdešimties—šim- 
to pėdų gylį; vadinasi, teko pakelti trijų atmosierų slėgimą. 
Jei įdubimas ir toliau žemės, jis turės mesti ieškojimus. 

Bandymai yra parodę, kad šimto dvidešimties—šimto tris- 
dešimties pėdų gylis — riba, kurią narui pavojinga peržengti: 
esant "tokiam slėgimui, ne tik žmogaus organizmas nebegali 
normaliai funkcionuoti, bet ir siurbliai nebeįstengia pompuoti 
būtiną kvėpavimui orą. | 

Tačiau Benitas nusprendė eiti pirmyn, kol užteks drąsos ir 
ištvermės. Kažkokia nuojauta jį traukė tos bedugnės link; 
jam atrodė, kad lavonas bus nuriedėjęs į patį lomos dugną. 
O jei Toresas turėjo dar ir kokį sunkų daiktą — diržą su už- 
siūtu sidabru ar auksu arba ginklą — šis galėjo jį išlaikyti 
gelmėje. 

Staiga tamsioje įduboje Benitas pamatė lavoną. Taip, lavoną 
su dar sveikais rūbais; jis gulėjo išsitiesęs, pasikišęs po galva 
rankas, tarsi būtų miegojęs. 

Ar čia Toresas? Tirštoje tamsoje buvo sunku atpažinti; ta- 
čiau, be abejonių, tai buvo žmogaus kūnas; jis tįsojo mažiau 
kaip per dešimtį žingsnių. | 

Benitą apėmė nepaprastas susijaudinimas. Širdis akimirką 
nustojo plakusi. Jam atrodė, kad tuoj praras sąmonę. Didžiu- 
lėmis valios pastangomis jis susivaldė ir žengė prie lavono. 

Staiga stiprus ir nelauktas smūgis sukrėtė jį visą. Kažkoks 
ilgas diržas ėmė čaižyti kūną ir, nežiūrint storo naro drabu- 
žio, Benitas pajuto baisų skausmą. | 

— Gimnotas! 

Jis spėjo ištarti tik tą vienintelį žodį. 

Iš tikro Benitą užpuolė gimnotas — elektrinis ungurys. 

Kaip žinoma, tai ypatinga ungurių rūšis su juosva slidžia 
oda; jų raumenys nepaprastai stiprūs. Be to, jie turi ypatingą 
organą, gaminantį elektrą, ir gali smarkiai suduoti. Gimnotai 
būna paprastų ungurių dydžio, o kartais ir septynių pėdų. 

Amazonėje ir jos intakuose gana daug gimnotų, ir kaip tik 
viena. tokia gyva ritė, maždaug penkių pėdų ilgio, išsilenkusi 
lanku, staiga šoko ant naro. 

Benitas suprato, koks pavojus gresia, užpuolus tam baisiam 
padarui. Drabužiai negalėjo jo apginti. Elektros išlydžiai vis 

stiprėjo, ir Benitas žinojo, kad taip bus ir toliau, kol ungurys 
išnaudos visą savo energiją. 

Benitas, nebepajėgdamas atlaikyti smūgių, griuvo ant smėlio. 
Jo kojos ir rankos pamažu ėmė stingti nuo elektros išlydžių, 
o ungurys lėtai trynėsi į Benito kūną ir vijosi apie jį. Benitas 
jau neįstengė ir rankų pakelti. Netrukus lazda išslydo iš pirš- 
tų; jis nebeturėjo jėgų net timptelėti skambučio virvelę ir 
duoti ženklą. 

Benitas pasijuto žuvęs. Manoelis ir jo draugai net nejsi- 
vaizdavo, kokia nuožmi kova vyksta po jų kojomis tarp bai- 
saus elektrinio ungurio ir nelaimingo naro, kuris vos bepajėgia 
priešintis ir nebegali apsiginti. 

Ir viskas atsitiko tuo metu, kai Benitas rado lavoną, ir, be 
abejonės, Toreso! 

Paklusdamas savisaugos instinktui, Benitas sušuko. .. Tačiau 
jo riksmą prarijo metalinis šalmas, nepraleidžiąs jokio garso. 

Tuo metu ungurys sustiprino puolimą; nuo jo išlydžių Beni- 
tas krūpčiojo ant smėlio kaip perpiautas sliekas, raumenys 
traukėsi nuo gyvūno smūgių. 

Benitas pajuto, kad praranda sąmonę. Akyse pamažu temo, 
rankos ir kojos ėmė stingti. 

Tačiau jis dar galėjo truputį matyti ir protauti, kai įvyko 
kažkas netikėta, nepaaiškinama, keista. 

Duslus trenksmas atidundėjo iki pat gelmės. Sakytum griaus- 
tinis, kurio atgarsiai prasiskverbė net į giliausius vandens 
sluoksnius, sudrumstus gimnoto smūgių. Benitui pasirodė, kad 
ji užliejo tas baisus dundesys, prasiveržęs į pačias upės gelmes. 

Ir staiga jam ištrūko garsus riksmas: prieš akis pasirodė 
siaubingas reginys. 

Paskenduolis, lig šiol tįsojęs ant dugno, pakilo. Banguojan- 
tis vanduo keistai judino jo rankas, ir lavonas atrodė gyvas, 
bet labai. klaikus. 

Tai buvo Toreso kūnas. Pro vandens sluoksnį prasiskverbęs 
saulės spindulys jį apšvietė, ir Benitas pažino išpurtusį ir pa- 
žaliavusį jo paties ranka nukauto niekšo veidą; paskutinis To- 
reso atodūsis tada užgeso po vandeniu. | 

Tuo metu, kai Benitas nebegalėjo pajudinti nei rankų, nei 
kojų, kai sunkūs padai jį tarsi prikaustė prie dugno, lavonas 

pakilo, jo galva sujudėjo, ir, išsilaisvinęs iš jį laikiusių duobė- 
je vandens augalų, baisus, išsitiesęs visu ūgiu, išplaukė į patį 
Amazonės paviršių. 


XI skyrius 
KAS BUVO RASTA TORESO DĖŽUTĖJE 


Kas gi įvyko? Tai buvo paprasčiausias fizinis reiškinys, ku- 
rį mes tuoj paaiškinsime. 

Kanonierinis laivas „Santa Ana“, plaukiantis Amazone aukš- 
tyn į Manausą, ką tik paliko Friaso slenkstį. Prieš pasukdamas 
į Rio Negro žiotis, jis iškėlė vėliavą ir patrankos šūviu pagerbė 
Braziliją. Šūvis sujudino vandenį net iki pat dugno, ir nuo 
irimo palengvėjęs lavonas iškilo į paviršių. 

Mancelis šūktelėjo, jam pritarė visi kiti, ir viena piroga be- 
matant nuplaukė prie lavono. Tuo metu buvo imta kelti narą 
ant plausto. 

Neįmanoma apsakyti Manoelio susijaudinimo, kai jis pama- 
tė, kad ištrauktas iš. vandens Benitas nejuda ir nerodo jokių 
gyvybės žymių. 

Nejaugi Amazonė grąžina jiems antrą lavoną? 

Tuoj pat buvo nuimtas skafandras. 

Nuo elektrinio ungurio išlydžių Benitas buvo visai praradęs 
sąmonę. 

Netekęs galvos, Manoelis jį šaukė, bandė atgaivinti savo 
kvėpavimu, klausėsi, ar plaka širdis. 

— Plaka! Plaka! — suriko jis. 

Iš tikro Benito širdis dar plakė, ir po kelių minučių Manoelis 
jį atgaivino. 

— Lavonas! Kur lavonas? — tokie buvo pirmieji ir vieninte- 
liai žodžiai, išsprūdę Benitui iš lūpų. 

— Štai jis, — atsakė Fragozas, rodydamas į pirogą, kuri plau- 
kė prie plausto, veždama Toreso kūną. 

— O kas gi tau, Benitai, nutiko? — paklausė Manoelis.—- 
Pritrūko oro? 

— Ne, — atsakė Benitas — mane užpuolė elektrinis ungurys. 
O iš kur kilo tas dundesys, tas sprogimo trenksmas? 

— Tai patrankos šūvis, — paaiškino Manoelis.— Jam nuaidė- 
jus, lavonas ir išplaukė į paviršių. 

Tuo metu piroga sustojo šalia plausto. Joje gulėjo Toreso 
lavonas, indėnų ištrauktas iš upės. Vanduo dar nebuvo-jo smar- 
kiai subiaurojęs, ir atpažinti Toresą buvo nesunku... Dėl tapa- 
tybės nekilo jokių abejonių. 

Fragozas, klūpodamas pirogoje, pradėjo plėšti nuo skenduo- 
lio rūbus, kurie ėjo skutais. 

Staiga kirpėjo dėmesį patraukė apnuoginta dešinioji Toreso 
ranka. Ant jos buvo aiškiai matyti randas, atsiradęs nuo senos 
žaizdos, padarytos peiliu. 

— Randas! —- sušuko Fragozas.— Na taip! Dabar aš prisi- 
menu! 

— Ką? — paklausė Manoelis. 

— Ginčą!.. Taip, ginčą, kurio liudininkų buvau Madeiros 
provincijoje... prieš trejus metus. Kaip aš galėjau užmiršti! 
Toresas tada buvo vergų medžiotojų būryjė. Ak! Aš gi žino- 
jau, kad esu matęs kažkur tą niekšą! 

— Tai mums dabar nerūpi! — sušuko Benitas.— Svarbiausia 
dėžutė! Dėžutė! Ar ji yra? 

Ir Benitas jau ruošėsi plėšti nuo lavono drabužių likučius, 
bet Manoelis jį sulaikė. 

— Luktelėk, Benitai! — tarė jis. 

Paskui atsigręžė į plausto darbininkus; šie žmonės buvo sve- 
timi, todėl ateityje jų parodymai negalėjo kelti įtarimo. 

— Gerai įsidėmėkite, draugai mano, viską, ką mes darysi- 
me,— tarė jis, — kad paskui galėtumėte tiksliai papasakoti tei- 
sėjui, kaip viskas įvyko. 

Darbininkai priėjo prie pirogos. 

Tada Fragozas nujuosė diržą, veržusį Toreso kūną po su- 
draskytu ponču, ir apčiupinėjo švarko kišenę. 

— Dėžutė! — sušuko jis. 

Benitas džiaugsmingai riktelėjo. Jis įau norėjo griebti dė- 
žutę, atidaryti ir patikrinti, kas joje yra. 

— Ne! — dar kartą jį sustabdė Manocelis, neprarasdamas šal- 
takraujiškumo.— Teisėjams neturi kilti nė mažiausios abejo- 
nės. Reikia, kad bešališki liudininkai galėtų patvirtinti, jog 
dėžutė tikrai buvo rasta pas Toresą. 

— Tavo teisybė, — sutiko Benitas. | 

— Drauge mano,— kreipėsi Manoelis į meistrą, — apieškoki- 
te jūs pats švarko kišenes. , 

Meistras padarė ko prašomas ir ištraukė metalinę dėžutę su 
hermetiškai užsiveriančiu dangteliu; atrodė, kad vanduo jai 
nebuvo pakenkęs. ' 

— O dokumeritas?.. Dokumentas dar ten? — sušuko nepa- 
jėgdamas susitvardyti Benitas. 

— Dėžutę privalo atidaryti pats teisėjas! — atsakė Manoe- 
lis.— Jis vienas turi patikrinti, yra ten dokumentas ar ne. 

— Taip... taip... ir vėl tavo teisybė, Manoeli! — sutiko Be- 
nitas.— Į Manausą, draugai! Į Manausą! 

Po dešimties minučių greitai genama piroga įplaukė į Ma- 
nauso uostą. Benitas ir jo draugai iššoko į krantą ir strimagal- 
viais nulėkė miesto gatvėmis. 

Netrukus jie pasiekė teisėjo Žarikeso namus ir per tarną 
pasiprašė nedelsiant priimami. 

Teisėjas liepė juos įvesti į savo kabinetą. 

Mancelis jam išdėstė viską, kas buvo įvykę, pradedant mo- 
mentu, kai Benitas garbingoje dvikovoje sužeidė Toresą, bai- 
giant pasakojimu, kaip lavono rūbuose buvo rasta dėžutė, ku- 
rią iš švarko kišenės ištraukė pats darbininkų vyresnysis. 

Nors šie žodžiai ir patvirtino tai, ką Žoamas Dakosta buvo 
sakęs apie Toresą ir jo siūlytą sandėrį, teisėjas Žarikesas ne- 
pajėgė sulaikyti nepatiklios šypsenėlės. 

— Štai dėžutė, pone, — tarė Manoelis.— Ji nė akimirką ne- 
buvo mūsų rankose; ir perduoda tas pats žmogus, kuris ją ra- 
do Toreso kišenėje. 

Teisėjas čiupo dėžutę ir ėmė ją apžiūrinėti iš visų pusių, 
tarsi kokią brangenybę. Paskui krestelėjo, ir viduje suskambė- 
jo monetos. |, 

Nejaugi dėžutėje nėra ieškomo dokumento, parašyto tikrojo 
nusikaltėlio ranka, to paties popieriaus, kurį Toresas negar- 
bingu sandėriu norėjo parduoti Žoamui Dakostai? Nejaugi daik- 
tinis nuteistojo nekaltumo įrodymas žuvo visiems laikams? 

"Nesunku atspėti, koks susijaudinimas apėmė šios scenos liu- 
dininkus. Benitas negalėjo ištarti nė žodžio, jam atrodė, kad 
širdis tuoj tuoj pliš. 

— Atidarykite, pone... atidarykite greičiau! — pagaliau ta- 
rė jis trūkčiojančiu balsu. | 

Teisėjas Žarikesas ėmė sukti dangtelį. Paskui, jį nu- 
ėmęs, apvertė dėžutę, ir ant stalo nuriedėjo keletas auksinių 
monetų. 

— O dokumentas? .. Dokumentas?! — vėl sušuko Benitas ir 
nusitvėrė už stalo, kad nenugriūtų. 

Teisėjas įkišo pirštus į dėžutę ir su dideliu vargu ištraukė 
rūpestingai sulankstytą, pageltusį popierių, kurio atrodo, van- 
duo nebuvo palietęs. 

— Dokumentas! Tai dokumentas! — sušuko Fragozas.— Taip, 
čia tas pats popierius, kurį mačiau Toreso rankose! 

Teisėjas Žarikesas išskleidė popierių, apžiūrėjo jį iš vienos, 
iš kitos pusės ir pamatė, kad jis surašytas gana stambiu šriftu. 

— Tai iš tikro dokumentas! — tarė jis.— Be jokios abejonės. 

— Taip, — pridūrė Benitas, — dokumentas, patvirtinantis ma- 
no tėvo nekaltumą. , 

— Šito tai aš nežinau,— atsakė teisėjas Žarikesas.— Ir bijau, 
kad, ko gero, bus nelengva sužinoti. | 

— Kodėl? — sušuko Benitas, išblyškęs kaip numirėlis. 

— Todėl, kad dokumentas užšifruotas,— atsakė Žarikesas,— 
o mes... 

— Ką mes? 

— Nežinome šios kriptogramos rakto. 


S XII skyrius 
DOKUMENTAS. 


Taip, tai buvo gana netikėta nesėkmė, kurios negalėjo nu- 
matyti nei Žoamas Dakosta, nei jo namiškiai. Tie, kurie dar pa- 
mena pirmąją šio pasakojimo sceną, žino, kad dokumentas bu- 
vo užšifruotas pagal vieną iš daugybės sistemų, naudojamų 
kriptografijoje. | į 

Bet pagal kurią? 

Norint ją rasti, reikėjo pasitelkti visą išradingumą. 

Prieš atsisveikindamas su Benita ir jo draugais, teisėjas Ža- 
rikesas liepė padaryti tikslią dokumento kopiją (originalą jis 

norėjo pasilikti sau), ir, atidžiai ją patikrinęs, įteikė abiem 
vaikinams, kad šie perduotų kaliniui. 

Susitarę su teisėju pasimatyti rytojaus dieną, jaunuoliai at- 
sisveikino ir, nenorėdami nė akimirkai atidėti susitikimo su 
Žoamu Dakosta, nuskubėjo tiesiai į kalėjimą. 

Ten trumpai papasakojo kaliniui viską, kas buvo įvykę, 

Žoamas Dakosta paėmė dokumentą ir atidžiai jį peržiūrėjo. 
Paskui, palingavęs galvą, grąžino sūnui. 

— Gal būt,— tarė jis, — šiame popieriuje ir slypi mano ne- 
kaltumo įrodymas, kurio aš taip. ir nėpajėgiau pateikti. Tačiau, 
jei tas įrodymas išslys man iš rankų, o visas doras gyvenimas 
nebylos mano naudai, aš negaliu tikėtis žmonių teisingumo, ir 
mano likimas atsidurs vien dievo valioje! 

Visi tą puikiai suprato. Jei dokumento nepavyks perskaity- 
ti, nuteistojo padėtis beviltiška. 

— Mes perskaitysime, tėve! — sušuko Benitas.— Pasaulyje 
nėra tokio šifro, kurio neįmanoma perskaityti. Pasikliaukite 
mumis. .. taip, pasikliaukite! Dangus per stebuklą grąžino mums 
tą dokumentą, kuris jus išteisins. Jeigu jis nuvedė mus teisin- 
gu keliu, kai mes ieškojome šio popieriaus, tai dabar padės ir 
perskaityti! 

Žoamas Dakosta paspaudė vaikinams rankas, ir šie, vis dar 
smarkiai susijaudinę, nuskubėjo į žangadą, kur jų laukė Ja- 
kita. | 

Ten. jie bematant papasakojo viską, kas įvyko nuo vakar 
vakaro: kaip iškilo Toreso lavonas, kaip buvo rastas dokumen- 
tas ir kokiu keistu būdu jis surašytas: tikrasis nusikaltėlis, 
avantiūristo draugas, šifro griebėsi, matyt, iš baimės, kad doku- 
mentas jo neišduotų, jei atsitiktinai pakliūtų į svetimas rankas. 

Linai taip pat buvo pranešta apie netikėtą kliūtį ir apie tai, 
kad Fragozas atpažino Toresą, kuris buvo vergų medžiotojas 
ir tarnavo būryje, veikusiame Madeiros žiočių apylinkėse. 

— Kur jūs buvote jį sutikęs? — paklausė jaunoji mulatė 
kirpėją. 

— Vienoje Amazonės provincijoje, kai ėjau iš kaimelio 
į kaimelį, versdamasis kirpėjo amatu,— atsakė Fragozas. 

— O tas randas? 

— Štai kaip viskas nutiko: vieną dieną atvykau į Aramso 
misiją kaip tik tuo metu, kai Toresas, kurio aš iki tol nė aky- 
se nebuvau matęs, susikivirčijo su savo draugų — o jie visi 
buvo aršūs vyrai, —ir šis peiliu jam perdūrė ranką. Gydytojo 
ten nebuvo, ir aš turėjau jį sutvarstyti. Štai tada su Toresu 
ir susipažinau. 0 

— Pagaliau kokia mums nauda, kad paaiškėjo, kas per vie- 
nas Toresas, — atšovė mergina— Juk ne jis padarė aną nusi- 
kaltimą, ir reikalai nuo to nedaug ką pagerės. | 

— Žinoma, ne! — atsakė Fragozas.— Tačiau juk galų gale 
pavyks perskaityti tą dokumentą, velniai rautų! Ir tada vi- 
siems bus aišku, kad Žoamas Dakosta nekaltas! | 

Taip pat manė Jakita, Benitas, Manoelis ir Minja. Užsidarę 
bendrame kambaryje, jie praleisdavo ilgas valandas, bandyda- 

Ne tik žangadoje visi tikėjo, kad dokumentą pasiseks per- 
skaityti, bet ir teisėjas Žarikesas taip galvojo. 

Parašęs raportą, kuriame po tardymo buvo nustatyta Žoamo 
Dakostos tapatybė, teisėjas išsiuntė jį į Rio de Žaneirą ir vylė- 
si, kad tą bylą baigė. Bet kur tau! . 

Reikia pasakyti, kad, suradus dokumentą, teisėjas Žarikesas 
staiga pasijuto savo stichijoje. Jis labai mėgo visokių skaičių 
kombinacijas, įvairiausius uždavinius, puikiai sprendė šaradas, 
rebusus, logogrifus ir kitokius -galvosūkius. Todėl dabar tei- 
sėjas galėjo užsiimti savo mėgiamu darbu. 

O mintis, kad dokumente, gal būt, slypi Žoamo Dakostos ne- 
kaltumo įrodymas, pažadino Žarikesui tyrinėtojo įkarštį. Taigi 
priešais jį guli kriptograma! Dabar Žarikesas galvojo tik vie- 
na — kaip ją iššifruoti. Visi, kas teisėją pažinojo, nedvejoda- 
mi būtų pasakę, kad jis darbuosis užmiršęs valgį ir poilsį. 

Vaikinams išėjus, teisėjas Žarikesas pasiliko savo kabinete, 
įsakęs nieku būdu jo netrukdyti. Dabar jis galės keletą valan- 
dų pabūti visiškai vienas. Akiniai buvo ant nosies, tabakinė — 
ant stalo. Jis paėmė nemažą žiupsnį tabako, norėdamas pra- 
skaidrinti galvą, paskui čiupo dokumentą ir paskendo mintyse, 
kurios netrukus virto monologu. Garbingasis teisėjas buvo 
vienas tų žmonių, kurie mieliau galvoja garsiai, negu ty- 
lomis. 

— Veiksime metodiškai, — tarė jis sau,— be metodo nėra Io- 
gikos, o be logikos nieko nelaimėsi. 

Paskui, paėmęs dokumentą, peržvelgė jį nuo pradžios iki ga- 
lo, tačiau nieko nesuprato. 

Dokumente buvo apie šimtas eilučių, suskirstytų į šešias pa- 
straipas. 

— Hm! — numykė teisėjas Žarikesas pagalvojęs.— Jei ban- 
dysiu nagrinėti visas pastraipas iš eilės, veltui gaišiu brangų 
laiką. Reikia pasirinkti vieną, ir būtent svarbiausią. O kuri 
kita galėtų būti svarbesnė už paskutinę? Juk kaip tik joje tu- 
rėtų būti glaustai išdėstyta visa dokumento esmė. Užvestų ma- 
ne ant kelio tikriniai vardai, pavyzdžiui, Žoamo Dakostos pa- 
vardė. Jeigu ji šiame dokumente minima, tai turėtų būti ir 
paskutinėje pastraipoje. 

Teisėjas samprotavo logiškai. Be abejo, jis buvo teisus, ke- 
tindamas nukreipti visas proto išgales į paskutinę pastraipą. 

Štai ji: skaitytojui būtina turėti šias raides „prieš akis, kad jis 
suprastų, kaip buvo ieškoma, stengiantis perskaityti doku- 
mentą. - 

VJ MŲAĄAUFFYSĄRVZŽDHLŲUGUĮTŲ 
ĮJDKRYAOVCVĘNNSLAKPŲUJĮZ 
LUUCPZĮUČŲŲUŽPRKŲYSUCKĖŽL 
UJOZTFUUVSĘUŽUBŽŠJŠĖŽLEF 
OZĄARVTRUŪĮSŲRBPUJOCNZĮIRKR 
ŠRGBRDNCŲĖBPPUVCPHUFKUY 
ŠHCKRŪZĘJŲUBŪNJUUYTĄŲSFNOJĮJP 
KRChDŠĖGJODOUZCSNHCUĖRUZCP 
ĖKĘPUVCŠŠĄAVVSLDŠŪČJSDTAKFP 
OŠŠŠNŪUTRCŲJŠDTCZUBBPUKNŠŽP 
JZABŲEVŠTŲHHC. 

Pradžioje teisėjas Žarikesas pastebėjo, kad dokumento eilu- 
tės nesuskirstytos nei žodžiais, nei sakiniais ir kad -nėra jokių 
skyrybos ženklų. Tai dar labiau apsunkino dokumento skai- 
tymą. 

— Tačiau pažiūrėkime, — tarė jis,— ar nepanašūs kai kurie 
raidžių junginiai į žodžius, tai yra, aš noriu pasakyti, į žodžius, 
kuriuose balsių ir priebalsių tiek, kad juos galima ištarti. Štai 
pirmoje eilutėje matau FYS. Toliau LAK... panašu į rusišką 

žodį... Štai du angliški žodžiai SUCK ir LEF... O ką reiškia 
PO? Nejaugi upės pavadinimą? Nesuprantu, kuo ji čia dėta? 
Ir pagaliau visi tie ZA, TAK, NO, JOD, PUJ — ką jie sako?.. 
Nieko neišmanau! | 

Teisėjas Žarikesas padėjo. dokumentą ir valandėlę susimąstė. 

— Visi tie žodžiai, kuriuos pastebėjau skaitydamas probė- 
gomis,— giyfha nesąmonė,—samprotavo jis.— Iš tikro nesupra- 
si, kokios jie kilmės. Vieni panašūs į rusų kalbos žodžius, ki- 
ti —į anglų, dar kiti —į graikų ir lotynų, o dauguma į nieką 
nepanašūs, jau nekalbant, kad daug priebalsių grupių iš viso 
neįmanoma ištarti. Hm, atrodo, nelengva bus rasti kriptogra- 
mos raktą! 

Teisėjo pirštai ėmė barbenti į stalą kažkokį ritmą, panašų 
į rytmetinį trimitų signalą, tarsi jis būtų norėjęs pažadinti sa- 
vo apsnūdusias proto galias. | 

— Pirmiausia pažiūrėkime,— tarė jis,— kiek šioje pastraipo- 
je raidžių. 

Ir, paėmęs pieštuką, suskaičiavo. 

— Du šimtai septyniasdešimt! Na ką gi, dabar reikia suskai- 
čiuoti, kiek kartų kartojasi kiekviena raidė. 

Šiems skaičiavimams reikėjo daugiau laiko. Teisėjas Žarike- 
sas vėl paėmė dokumentą, paskui pieštuku pradėjo žymėti 
kiekvieną raidę, prisilaikydamas abėcėlės. Po ketvirčio valan- 
dos jis sudarė tokią lentelę: 


A—4 I—7 Ų-— 15 
Ą—6 Y-—5 U— 18 

B-—8 J—11 V-—11 
C—15 K— it Z—12 
Č-—2 L-—6 Ž—7 

D-9 M-—2 Iš viso... 270 raidžių 
E—3 N— | 

E— 4 '0—8 S 
Ė—6 P— 13 

F—8 R-—14 

G-—3 s—9 

H-—-6 Š— 15 
Ch—1 T-—8 

I—0 U— 14 


— Aha! —tarė teisėjas Žarikesas.— Štai. kas labiausiai stebi- 
na: šioje pastraipoje, be vienos, panaudotos visos abėcėlės rai- 
dės. Keista! Jei paimsime atsitiktinai iš knygos keletą eilučių, 
kuriose yra du šimtai septyniasdešimt raidžių, vargu ar ten ra- 
sime visą abėcėlę. Pagaliau, gal būt, tai — paprasčiausias atsi- 
tiktinumas. | 

Paskui jis perėjo prie kito klausimo. 

— Daug svarbiau sužinoti — tarė jis — ar balsių ir priebal- 
sių proporcija yra normali. 

Teisėjas, vėl paėmęs. pieštuką, surašė balses ir suskaičiavęs 
gavo štai kokį atsakymą: 


A — 4 kartai 
Ą—6 +» 
E—3 
„Ę-4 „ 
Ė—6 
I—7 
Y—5 | 
J—1L 
O—8 , 
U—14 | 
Ų—15 + 
U—18 | 


Iš viso... 101 balsė 


— Taigi, — tarė jis, — toje pastraipoje 101 balsė ir 169 prie- 
balsės. Na ką gi, beveik normali proporcija — du penktadaliai, 
maždaug kaip ir abėcėlėje, kur dvylikai balsių tenka 20 prie- 
balsių. Vadinasi, gali būti, kad dokumentas parašytas mūsų 
gimtąja kalba, tik kiekviena raidė pakeista kita. O jei raidžių 
kaita sudaryta pagal tam tikrą sistemą, jei, pavyzdžiui, raidė 
A visada pakeičiama raide J arba O — raide B ir t.t., tai tegu 
aš nebūsiu Manauso teisėjas, jei neperskaitysiu šio dokumen- 
to! Toliau ieškant, belieka prisilaikyti genialaus analitiko Ed- 
garo Po metodo. 

Teisėjas Žarikesas turėjo omenyje amerikiečių rašytojo ap- 
sakymą, laikomą šedevru. Tačiau kas nėra skaitęs ,„Aukso va- 
balo“? 

Tame apsakyme kriptograma, sudaryta iš skaičių, raidžių, 
algebrinių ženklų, žvaigždučių, taškų ir kablelių, analizuojama 
grynai mMatematiniu metodu ir iššiiruojama neįtikimiausiomis 
aplinkybėmis. Štai kodėl originalaus rašytojo gerbėjai negali 
pamiršti šio apsakymo. 

Tiesa, nuo amerikiečių dokumento perskaitymo priklausė 
tik lobio radimas, 0 čia kalba ėjo apie žmogaus garbę ir gyvy- 
bę! Todėl dabar rasti šios kriptogramos šifrą buvo kur kas svar- 
biau. 

Teisėjas, ne kartą skaitęs „Aukso vabalą“, puikiai žinojo vi- 
sus analizės būdus, taip kruopščiai sudarytus Edgaro Po, ir nu- 
sprendė jais pasinaudoti. Jei kiekvienos raidės reikšmė visą 
laiką pastovi, tai, dirbdamas pagal šiuos metodus, jis tikėjosi 
anksčiau ar vėliau perskaityti susijusį su Žoamu Dakosta doku- 
mėntą. č 

— Kaip darė Edgaras Po? — murmėjo Žarikesas.— Jis pir- 
miausia nustatė, koks ženklas, bet čia tik raidės, vadinasi, mes 
sakysime — kokia raidė dažniausiai. pasitaiko kriptogramoje. 
Matau, kad raidė Ū, nes ji sutinkama aštuoniolika kartų. Šis 
skaičius iš anksto rodo, kad U — ne Ū; atvirkščiai, ji turi pa- 
keisti raidę, dažniausiai sutinkamą mūsų kalboje; aš Manau, 
kad dokumentas parašytas portugališkai. Anglų ir prancūzų 
kalboje tai, be abejo, būtų raidė E; italų — I arba A; portuga- 
lų — A arba O. Taigi sakykime, kad Ū reiškia A arba O.“ 

Po to teisėjas Žarikesas suieškojo, kokia raidė po Ū daugiau- 
sia kartų sutinkama dokumente. Tada jis sudarė tokią lentelę: 


U— 18 N—9 Y-—5 
Š—15.  D-—9 A—4 
Ų— 15 T-—8 Ę-—4 
C—15 O—8 EG-3 
R—14 F—8 ČM-2 
U—14 B—8 Ch-1 
P— 13 Į—7 I—0 
Z— 12 Ž-7 
Vv-—11 Ą—6 
K—11 Ė-—6 
J—11 H—6 
s—9 L—6 


— Taigi raidė A čia sutinkama tik keturis kartus! — sušuko 
teisėjas.— O juk ji turėtų kartotis dažniausiai! Nereikia geres- 
nio įrodymo, kad jos reikšmė pakeista. Na, o kokios raidės po 
A ir O dažniausiai vartojamos mūsų kalboje? Tuoj sužinosime. 

Ir teisėjas Žarikesas labai įžvalgiai, kaip žmogus, turįs aštrų 
protą, ėmėsi naujų ieškojimų. Čia jis tik pamėgdžiojo ameri- 
kiečių rašytoją, kuris, būdamas neprilygstamas analitikas, pa- 
prasčiausios indukcijos arba sugretinimo keliu sugebėjo atsta- 
tyti abėcėlę, atitinkančią visus kriptogramos ženklus, ir lengvai 
ją perskaityti. 

Taip padarė ir teisėjas, ir galime tvirtinti, kad nė kiek ne 
blogiau už savo garsųjį mokytoją. Ir nieko nuostabaus — Žari- 
kesas buvo įpratęs „darbuotis“ su įvairiausiais logogrifais, kry- 
žiažodžiais ir kitokiais galvosūkiais, sudarytais perstatinėjant 
raides. Juos jis visada sėkmingai spręsdavo tiek atmintinai, 
tiek ant popieriaus lapo. Taigi. šis proto sportas teisėjui buvo 
ne pirmiena. 

Dabar jam nebuvo sunku nustatyti, kokios raidės dažniausiai 
kartojasi, ir jas surašyti iš eilės — pirma balses, paskui priebal- 
ses. Po trijų valandų darbo prieš akis gulėjo abėcėlė, kuri, jei 
tik jo metodas buvo teisingas, turėjo nustatyti tikrąsias -do- 
kumento raidžių reikšmes. | 

Beliko palaipsniui pakeisti dokumento raides abėcėlės rai- 
dėmis. 

Prieš pradėdamas perstatinėti, teisėjas Žarikesas labai susi- 
jaudino. Jis pajuto tą dvasinį pasitenkinimą — žymiai didesnį, 
negu daugelis mano, — kurį patiria žmogus po ilgų darbo va- 
landų, aptikęs taip atkakliai ieškotą logogrifo prasmę. 

— Nagi pabandysime! — tarė jis— Beje, labai nustebčiau, 
jei paaiškėtų, jog neradau šios mįslės rakto. 

Teisėjas Žarikesas nusiėmė akinius, išvalė aprasojusius stik- 
lus, vėl užsidėjo juos ant nosies ir palinko prie stalo. 

Laikydamas naująją abėcėlę vienoje rankoje, dokumentą — 
kitoje, jis ėmė rašyti po pirmosios pastraipos raidėmis raides, 
kurios, jo manymu, turėjo atitikti kriptogramos raides. 

Užbaigęs pirmą eilutę, teisėjas perėjo prie antros, paskui prie 
trečios, ketvirtos, ir taip iki pat pastraipos galo. 

Keistuolis! Rašydamas jis nežiūrėjo, ar tos raidės sudaro 
suprantamus žodžius. Žarikesas nutarė netikrinti. Jis norėjo 
pajusti malonumą, perskaitęs iš eilės, vienu atsikvėpimu. 

Baigęs jis sušuko: 

— O dabar perskaitysime! 

Ir perskaitė... 

O viešpatie, kokia nesąmonė! Eilutės, kurias jis parašė savo 
abėcėlės raidėmis, buvo taip pat beprasmiškos, kaip ir doku- 
mente! Tai buvo tik dar vienas raidžių rinkinys, kuris irgi 
nesudarė žodžių ir neturėjo jokios prasmės: Žodžiu, tai buvo 
tokie pat hieroglifai. 

— Na ir velniava! — subliuvo teisėjas Žarikesas. 


XIII skyrius 
SKYRIUS, KURIAME KALBAMA APIE ŠIFRĄ 


Buvo septinta valanda vakaro. Teisėjas Žarikesas, visiškai 
užmiršęs ir pietus, ir poilsį, vis dar sėdėjo prie galvosūkio, ku- 
ris nė per žingsnį nepasistūmėjo pirmyn. Staiga kažkas pabel- 
dė į kabineto duris. 

Pačiu laikū. Dar valanda, ir, ko gero, įtūžusio teisėjo smege- 
nys būtų išsilydžiusios jo įkaitusioje galvoje! 

Žarikesas nekantriai tarė: „Prašom!“ Durys atsidarė, ir iėjo 
Manoelis. | 

Jaunasis gydytojas paliko žangadoje savo draugus, veltui be- 
sistengiančius perskaityti dokumentą, ir atkeliavo pas teisėją. 
Jis norėjo sužinoti, ar Žarikesui pavyko išaiškinti, pagal ko- 
kią sistemą sudaryta kriptograma. 

Manoelio vizitas teisėjo visiškai nesupykdė, Žarikeso galva 
buvo pavargusi, ir vienatvė darėsi nebepakenčiama. Jam -būti- 
nai reikėjo pasikalbėti su kuo nors, ypač su žmogumi, kuris 
nė kiek ne mažiau norėjo atskleisti paslaptį. Žodžiu, Manoelis 
kaip tik ir buvo toks žmogus. 

— Pone,— tarė įeidamas Manoelis,— pirmiausia norėčiau pa- 
klausti, ar jums pasisekė labiau, negu mums? 

— Pirmiausia sėskitės! — riktelėjo teisėjas Žarikesas ir atsi- 
stojęs ėmė žingsniuoti po kambarį.— Sėskitės. Jei mes abu sto- 

vėsime, jūs, ko gero, imsite vaikščioti į vieną pusę, aš — į ki- 
tą, o Mano kabinetas tam per mažas! 

Manocelis atsisėdo ir pakartojo klausimą. 

— Ne! Man ne ką daugiau pasisekė! — atsakė teisėjas.— Ir 
žinau tiek pat, kiek ir pirmiau. Nieko negaliu jums pasakyti, 
tik tai, kad dabar tvirtai tikiu... 

— Kuo, pone, kuo? 

— Tuo, kad dokumentas sudarytas ne iš sutartinių ženklų; 
jo pagrindas — šifras, kaip sako kriptologai, o paprasčiau ta- 
riant — skaičius. 

— Bet nejaugi negalima perskaityti ir tokio dokumento? — 
paklausė Manoelis. 

— Galima, — atsakė teisėjas Žarikesas,— galima, kada vie- 
na raidė nuolatos pakeičiama ta pačia raide, pavyzdžiui, kada 
A visada pakeičiama raide P, o P — raide U. 

— O kaip šitame dokumente? 

— Šitame dokumente raidės keičiasi priklausomai nuo lais- 
vai paimto skaičiaus. Taigi B, kurią pakeis K, toliau virs Z, 
paskui M, arba N, arba F, ar bet kuria kita raide. 

— Na ir kas tada? 

— Tada labai apgailestaudamas jums pasakysiu — kriptogra- 
mos perskaityti neįmanoma. 

— Neįmanoma! — sušuko Manoelis.— Ne, pone, mes būtinai 
rasime šio dokumento šifrą! Juk nuo jo priklauso žmogaus 
gyvybė! 

Ir jis pašoko, nepajėgdamas- susivaldyti. Teisėjo atsakymas 
buvo toks beviltiškas, kad Manoelis nenorėjo tikėti, jog jis 
galutinis. . 

Tačiau po akimirkos, teisėjui davus ženklą, Manocelis vėl at- 
sisėdo ir jau kiek ramiau tarė: 

— O kodėl jūs priėjote išvados, kad dokumento pagrindas 
šifras, ar, kaip jūs sakote, skaičius? 

— Išklausykite mane, jaunuoli,— atsakė teisėjas Žarikesas,— 
ir pats tuo įsitikinsite. 

Teisėjas paėmė dokumentą ir padėjo prieš Manoelį kartu su 
savo parašytomis raidėmis. 


*owweo 


tai daryti — remdamasis logika, nepasikliaudamas atsitiktinu- 

mu. Pirmiausia, surašęs iš eilės dažniausiai naudojamas mūsų 
kalboje raides, sudariau abėcėlę ir pagal nemirtingojo anali- 
tiko Edgaro Po metodą pakeičiau jomis dokumento raides, o 
po to pabandžiau perskaityti... Deja, tai, kas pasisekė Fdga- 
rui Po, man nepavyko! 

— Nepavyko! — pakartojo Manoelis. 

— Taip, jaunuoli. Jau pačioje pradžioje turėjau suvokti, 
kad, šitaip ieškodamas, nieko nelaimėsiu. Labiau prityręs žmo- 
gus nebūtų padaręs tokios klaidos. 

— Dieve mano! — sušuko Manoelis.— Aš taip norėčiau su- 
prasti, bet negaliu... | 
* — Paimkite dokumentą, — kalbėjo Žarikesas,—ir perskaity- 
kite dar kartą jį visą, gerai įsižiūrėdamas, kaip išdėstytos rai- 
dės. 

Manoelis pakluso. 

— Ar jums neatrodo keisti kai kurių raidžių junginiai? — 
paklausė teisėjas. | | 

— Ne,— atsakė Manoelis, gal šimtąjį kartą peržvelgdamas 
dokumento eilutes. 

— Tada apsiribokime bent paskutine pastraipa ir panagri- 
nėkime ją. Čia, kaip žinote, glaustai išdėstyta visa dokumento 
esmė. Ir jūs nepastebite nieko neįprasto? 

— Nieko. * 

— Tačiau yra viena detalė, kuri neginčijamai įrodo, kad 
dokumento raktas — skaičius. 

— Kokia? — paklausė Manocelis. 

— Pavyzdžiui, šioje eilutėje raidė Š kartojasi tris kartus iš 
eilės. 

Žarikesas sakė teisybę, į jo žodžius vertėjo atkreipti dėmesį. 
Du šimtai trisdešimt trečias, du šimtai trisdešimt ketvirtas, du 
šimtai trisdešimt penktas ženklas toje pastraipoje buvo raidė 
Š, pasikartojanti tris kartus iš eilės. Pradžioje tos ypatybės tei- 
sėjas nebuvo pastebėjęs. 

— O ką tai rodo? — paklausė Manoelis, nesuvokdamas, ko- 
kią išvadą jis turi padaryti, pamatęs tokį raidžių junginį. | 

— Rodo, jaunikaiti, kad dokumento raktas — šifras. Tai dar 
kartą. patvirtina, kad kiekviena raidė keičiasi priklausomai nuo 
to šifro skaitmenų ir nuo jų užimamos vietos. 

— Bet kodėl? 

— Todėl, kad jokioje kalboje nėra tokių žodžių, kuriuose 
ta pati raidė pasikartotų tris kartus iš eilės. 

Manoelį pribloškė tokie argumentai, jis pagalvojo ir nerado, 
ką atsakyti. | 

— Jei anksčiau būčiau tai pastebėjęs, — kalbėjo teisėjas — 
būčiau išvengęs bereikalingo darbo ir migrenos, nuo kurios 
galva tiesiog plyšte plyšta. 

— Tačiau paaiškinkite, pone,— paklausė Manoelis, jausda- 
mas,. kad dingsta ir ta paskutinė mažutė viltis, kurią jis vis dar 
puoselėjo,— ką jūs norite pasakyti žodžiu „šifras“? 

— Tarkime, „skaičius.“ 

— „Skaičius“, jei jums patinka. 

— Aš duosiu pavyzdį, ir tai bus geriau už bet kokį aiški- 
nimą. 

Teisėjas Žarikesas atsisėdo prie stalo, paėmė popieriaus la- 
pą, pieštuką ir tarė: 

— Ponas Manoeli, paimkime bet kokį pirmą pasitaikiusį są- 
kinį, pavyzdžiui, kad ir šitą: „Teisėjas Žarikesas labai guvaus 
proto“; dabar, užrašęs jį išretintomis raidėmis, gaunu tokią ei- 
lutę: 

TEISĖJAS ŽARIKESAS LABAI GU- 
VAUS PROTO 

Baigęs rašyti, teisėjas, kuris šią mintį laikė neginčijamai tei- 
singa, pažvelgė Manoceliui į akis ir tarė: 

— Dabar paimkime bet kokį skaičių ir šitą aiškų sakinį pa- 
verskime kriptograma. Įsivaizduokime, kad skaičius susideda 
iš trijų skaitmenų, pavyzdžiui, 4, 2 ir 3. Aš rašau tą skaičių 
423 po eilute, jį kartodamas tol, kol baigsiu sakinį, ir skaitme- 
nis išdėstau taip, kad kiekvienas būtų tiesiai po kuria nors 
raide. Štai ką gausime: | 


TEISĖJAS ŽARIKESAS LABAI GU- 
42342342 342342342 34234 23 
VAUS PROTO. 

423423423 

— Na, o dabar, ponas Manoeli, kiekvieną sakinio raidę pa- 


keisime raide, kuri stovi po jos abėcėlės tvarka toje vietoje, 
kurią nurodys skaitmuo. Pavyzdžiui; jei po raide A stovi 

skaičius 3, tai jūs atskaičiuojate tris raides ir ją pakeičiate 
raide C. Gausime štai ką: 


„II III 


| 
NO IS 0 NO S 0 NO 
Mo=zO0C-m< 


Jei raidė yra abėcėlės gale ir prie jos negalima prirašyti rei- 
kalingo 'raidžių skaičiaus, jį paimu nuo abėcėlės pradžios. Pa- 
vyzdžiui, mano vardo pirmoji raidė Ž yra abėcėlės gale, 0, po 
ja stovi skaičius 3. Kadangi po Ž abėcėlėje daugiau raidžių 
nėra, pradedu skaičiuoti nuo A ir Ž pakeičiu B. 

Užbaikime kriptogramą, pagrįstą skaičiumi 423, kuris — ne- 
pamirškite šito! — paimtas atsitiktinai, ir jums žinomas sakinys 
virs štai kuo: | 

VĖJŲGMČT BČŠJOEUČT OCČCČCK ChVĄBVŲ STŠŲS 

— Dabar, jaunikaiti, atidžiai peržiūrėkite šį sakinį. Argi jis 
kuo skiriasi nuo dokumento? Tad seka tik viena išvada: kiek- 
vienos raidės reikšmė priklauso nuo atsitiktinio po ja stovin- 
čio skaičiaus; žodžiu, kriptogramos raidė, pakeičianti teksto 
raidę, niekad nebus ta pati. Sakykime, kad ir šiame sakinyje 
pirmoji T pakeista raide V, antroji T — Ų; pirmoji R pakeista 
raide Š, antroji — T; žodyje „labai“ viena A pakeista raide 
Č, kita — C; žodyje „teisėjas“ viena S pakeista raide Ų, kita — 
T. Dabar pats puikiai matote, Kad jei nežinotumėte skaičiaus 
423, jums niekad nepavyktų perskaityti šios eilutės, o kadan- 
gi mes nežinome, koks skaičius sudaro dokumėnto raktą, tai 
jo niekad ir neiššifruosime. 


Klausydamasis teisėjo aiškinimų, paremtų tokia nesugriau- 
nama logika, Manoelis pradžioje nūliūdo, tačiau netrukus, pa- 
kėlęs galvą, sušuko: 

— Ne! Ne, pone! Aš neprarandu vilties, kad surasime tą 
skaičių! 

— Gal būt, tai ir būtų įmanoma, — atsakė teisėjas Žarike- 
sas,— jei dokumento eilutės būtų suskirstytos į žodžius. 

— Kodėlė 

— Štai kaip aš samprotauju, jaunikaiti. Galima pagrįstai tvir- 
tinti, kad paskutinėje pastraipoje susumuojama visa tai, kas 
buvo kalbėta aukščiau. Todėl esu tikras, kad joje minimas 
Žoamas Dakosta. Jei eilutės būtų suskirstytos į žodžius, tai, 
bandydamas' vieną žodį po kito, — aš turiu omeny žodžius iš 
septynių raidžių, kaip ir Dakostos pavardė, — manau, pajėg- 
čiau surasti skaičių — dokumento raktą. 

— Prašom paaiškinti, pone, kaip tas daroma,— paprašė Ma- 
noelis, kuriam čia švystelėjo paskutinė vilties kibirkštėlė. 

— Nėra nieko paprastesnio,.— atsakė teisėjas Žarikesas.— 
Paimkime, pavyzdžiui, vieną žodį iš mano parašyto sakinio, 
kad ir pirmąjį. Kriptogramoje tai bereikšmis raidžių rinki- 
nys — VĖJŲGMČT. Surašę šias raides vertikaliu stulpeliu, o 
lygiagrečiai — mano pavardės raides, atskaičiuojame abėcėlės 
tvarka raidžių kiekį tarp jų ir turime štai ką:. 

Tarp V ir T yra 4 


„E-E, 2 
„J-I „83 
» Ų-—S » 4 
„G-E „2 
„M-—-J „3 
» Č-—A „ 4 
» T-S » 2 


Iš ko susideda skaičių stulpelis, gautas to nesudėtingo paly- 
ginimo būdu? Patys matote: iš skaičių 42342342..., t, y., iš pa- 
sikartojančio skaičiaus 423. 

— Taip, kaip tik taip! — pritarė Manoelis. 

— Taigi užuot rašęs nuo tikrosios raidės žemyn iki sutarti- 
nės, kaip mes darėme anksčiau, rašiau abėcėlės tvarka aukš- 
tyn — nuo sutartinės raidės iki tikrosios — ir suradau mūsų 
skaičių 423, kurį buvau parinkęs kriptogramos raktu. 

— Na, ką gi, pone! — sušuko Manoelis.— Jei Dakostos pa- 
vardė minima paskutinėje pastraipoje — o taip turėtų būti, 
tai, laikydami paeiliui kiekvieną šių eilučių raidę pirmąja iš 
tų septynių, kurios sudaro jo vardą, mes gautume... 

— Tai būtų įmanoma,— atsakė teisėjas Žarikesas,— tačiau 
tik su viena sąlyga. | 

— Kokia? 

— Reikia, kad pirmasis rakto skaitmuo tiksliai sutaptų su 
pirmąja žodžio ,„Dakosta“ raide, o tai, patikėkite, jokiu būdu 
neįmanoma. 

— Štai kas! — sutiko Manoelis, jausdamas, kaip slysta iš 
rankų paskutinė galimybė. 

— Vadinasi, tektų pasikliauti vien atsitiktinumu,— kalbėjo 
teisėjas Žarikesas, linguodamas galvą. — o tokio pobūdžio ieš- 
kojimuose atsitiktinhumu pasitikėti negalima. 

— O gal atsitiktinumas ir padėtų mums surasti tą skaičių? 

— Tą skaičių, tą skaičių! — įširdo teisėjas.— Tačiau kiek 
skaitmenų turi tas skaičius? Du, tris, keturis, devynis, dešimt? 
Ar jis sudarytas iš skirtingų skaitmenų, ar iš pasikartojančių? 
Ar žinote, jaunikaiti, kad su dešimčia dešimtainio skaičiavi- 
mo skaitmenų, panaudojus juos visus be jokių pasikartojimų, 
galima sudaryti tris milijonus du šimtus šešiasdešimt aštuonis 
tūkstančius aštuonis šimtus skirtingų skaičių? O jei tie patys 
skaitmenys kartosis, tai tie milijonai kombinacijų dar labiau 
padidės. Ir ar žinote, kad jums prireiks daugau negu šešių 
metų, jei tam skaičiui patikrinti sunaudosite tik vieną minu- 
tę iš penkių šimtų dvidešimt penkių tūkstančių šešių minučių, 
kurios sudaro metus; o jei kiekvienas patikrinimas užims va- 
landą, tai prireiks daugiau negu trijų amžių! Ne, jūs norite 
to, kas neįmanoma. 

— Neįmanoma, pone, tik viena — nuteisti nekaltą žmogų! — 
atsakė Manoelis.— Neįmanoma laukti, kol Žoamas Dakosta ne- 
teks gyvybės ir garbės, kada jūsų rankose — daiktinis jo ne- 
kaltumo įrodymas! Štai kas neįmanoma! 

— Ak jaunikaiti! — sušuko teisėjas Žarikesas.— Iš kur jūs 
pagaliau žinote, kad tas Toresas nepamelavo, kad iš teisybės 
jo rankose buvo įrodymas, parašytas tikrojo nusikaltėlio. Iš 
kur jūs žinote, kad šis popieriųs ir yra tas dokumentas ir 
kad jis turi ką nors bendro su Žoamu Dakosta? 

— Iš kur žinau?.. 

Ir Manoelio galva nusviro ant rankų. 

Kas tiesa, tai tiesa: nebuvo jokių tikrų duomenų, rodančių, 
kad dokumentas liečia nusikaltimą Deimantų apygardoje, O gal 
tai bereikšmis raidžių rinkinys, kurį sukūrė pats Taresas, ti- 

kėdamasis iškišti netikrą monetą vietoje tikrosė Juk šito irgi 
dar niekas nepaneigė. 

— Ir vis dėlto, ponas Manoeli,— tarė atsistodamas teisėjas 
Žarikesas,— kad ir koks būtų to dokumento turinys, aš ir to- 
liau ieškosiu šifro. Pagaliau tai kur kas įdomiau už logogrifus 
ir rebusus. 

Sulig šiais žodžiais Manoelis pakilo, atsisveikino su teisėju 
ir grįžo į žangadą dar labiau nusiminęs, negu anksčiau. 


XIV skyrius 


SPĖLIOJIMAI 


Tuo tarpų žmonių nuomonė apie Žoamą Dakostą labai pasi- 
keitė. Pyktis virto užuojauta. Gyventojai nebesibūriavo prie 
kalėjimo, reikalaudami kalinio mirties. Priešingai! Tie, kurie 
anksčiau garsiausiai rėkė, kad jis — svarbiausias Tižukos pik- 
tadaris, dabar šaukė, jog Žoamas Dakosta nekaltas, ir reika- 
lavo jį nedelsiant paleisti. Tokia minios psichologija — pulti 
nuo vieno kraštutinumo prie kito. 

Dėl ko taip pasikeitė žmonių nuotaikos, lengva paaiškinti. 

Paskutinių dviejų dienų įvykiai: Benito ir Toreso dvikova, 
nepaprastomis aplinkybėmis į upės paviršių iškilęs lavonas, 
rastas neiššiiruojamas dokumentas, įsitikinimas, kad tai yra 
Žoamo Dakostos nekaltumo įrodymas, parašytas tikrojo nusi- 
kaltėlio ranka, — štai kas pakeitė Manauso gyventojų nuomo- 
nę. Jei prieš dvi dienas jie troško, kad kuo greičiau ateitų 
įsakymas iš Rio de Žaneiro, tai dabar jo laukė su baime. 

Tačiau nuosprendis negalėjo ilgai užtrukti. 

Žoamas Dakosta buvo suimtas rugpiūčio 24, o sekančią die- 
ną jau tardomas. Teisėjo raportas buvo išsiųstas 26 dieną. 
Dabar rugpiūčio 28-oji. Daugiausia po trijų keturių dienų mi- 
nistras nulems kalinio likimą. Buvo pakankamai aiškų, kad 
„teisingumas bus įvykdytas“. 

Taip, niekas tuo neabejojo. Tačiau tiek suimtojo šeima, tiek 
nepastovūs Manauso gyventojai, kurie susijaudinę sekė, kaip 

klostosi drama,— visi buvo šventai įsitikinę, jog dokumentas 
gali išgelbėti Žoamą Dakostą. 

Tačiau kokią vertę tas raštas galėjo turėti pašaliniams, be- 
šališkiems žmonėms, kuriems visi šie įvykiai nepadarė jokios 
įtakos? Kodėl jie irgi būtinai turėjo sutikti su tuo, kad doku- 
mente slypi Deimantų apygardoje padaryto nusikaltimo paslap- 
tis? Taip, dokumentas tikrai yra, to nenuginčysi. Jis buvo ras- 
tas Toreso kišenėje. Visiškai. teisingai. Palyginus su laišku, 
kuriuo Toresas įskundė Žoamą Dakostą, buvo galima įsitikinti, 
kad dokumentas parašytas ne avantiūristo ranka. Tačiau, kaip 
sakė teisėjas Žarikesas, tas niekšas jį galėjo sukurti dėl šanta- 
žo. Nereikia užmiršti, kad Toresas dokumentą ketino atiduoti 
tik po vedybų su Žoamo Dakostos dukterimi, tai yra tada, kai 
šaukštai bus popiet. | 

Buvo svarstoma ir vienaip, ir antraip, todėl nesunku įsivaiz- 
duoti, kaip ši byla visus įaudrino. O Žoamo Dakostos likimas 
kabėjo ant plauko: Kol dokumentas neiššifruotas, jo, galima 
sakyti, kaip ir nėra. Jei per tris likusias dienas kokiu stebuk- 
lu raktas nebus rastas, nuteistojo jau niekas neišgelbės — jis 
bus pasmerktas mirti. | 

Vis dėlto vienas žmogus tikėjosi padaryti šį stebuklą. Tai 
teisėjas Žarikesas. Dabar jis darbavosi ne dėl malonumo, o dėl 
to, kad norėjo išgelbėti Žoamą Dakostą. Taip, ir teisėjo sąmo- 
nėje įvyko lūžis. Žmogus savo noru paliko prieglobstį Ikitose 
ir, rizikuodamas gyvybe, atvyko prašyti Brazilijos teismo, kad 
jį reabilituotų! Argi tai ne mįslė, žmogaus sielos mįslė, Žymiai 
sudėtingesnė už daugelį kitų? Padaręs tokią išvadą, teisėjas 
nusprendė sėdėti prie dokumento, kol jį perskaitys. Jis visas 
pasinėrė į šį darbą; nevalgė, nemiegojo, tik ieškojo skaičių, 
kad nukaltų raktą tai paslaptingai spynai. 

Baigiantis pirmajai dienai, noras perskaityti dokumentą tei- 
sėjui Žarikesui virto manija. Jis kunkuliavo nesuvaldomu pyk- 
čiu, ir visi namai drebėjo iš baimės. Tarnai, ir juodieji, ir bal- 
tieji, nedrįso net artyn prieiti. Laimė, Žarikesas buvo nevedęs, 
antraip poniai Žarikes būtų tekę iškentėti daug sunkių va- 
landų. Dar nė viena problema nebuvo taip stipriai patraukusi 
to keistuolio. Jis tvirtai pasiryžo ją žūt būt išspręsti, tegu net 
galva sprogsta kaip perkaitęs garo katilas. 

„Dabar garbingasis teisėjas galutinai įsitikino, kad dokumen- 
to raktas — skaičius, susidedąs iš dviejų ar daugiau ženklų, 
ir kad jokie logiški išvedžiojimai čia nieko nepadės. O juk 
kaip tik šituo būdu, nei minutei neatsitraukdamas nuo to ne- 
žmoniško darbo, sukaupęs visas fizines ir proto jėgas, Žarike- 
sas ištisą dieną ieškojo to prakeikto rakto. 

Spėlioti, koks tas skaičius, reikštų, kaip pats Zarikesas sa- 
kė, padaryti milijonus kombinacijų, kurioms neužtektų net ge- 
riausio skaičiuotojo gyvenimo. Tačiau, jei atsitiktinumu pasi- 
kliauti negalima, gal logika nors kiek pravers? Ir teisėjas pa- 
skendo samprotavimuose, kol galų gale ėmė nebesusivokti, ką 
darąs. Jis mėgino pailsėti, numigdamas keletą valandų, tačiau 
veltui. | | 

Nors buvo įsakyta nieko. nejįleisti, tačiau jei kas būtų pra- 
sibrovęs pas Žarikesą, būtų jį radęs, kaip ir vakar, darbo ka- 
binete už rašomojo stalo: jis sėdėjo įsmeigęs akis į dokumen- 
tą, kurio raidės, rodės, sukosi jam apie galvą. 

— Ach! — sušuko jis.— Kodėl tas niekšas, parašęs šį doku- 
mentą, neatskyrė žodžių! Tada galėčiau... bandyčiau. . . Bet ne! 
Negaliu. Tačiau, jei čia iš tiesų kalbama apie žmogžudystę 
ir deimantų vagystę, turėtų pasitaikyti žodžiai: „apygarda“, 
„deimantai“, ,,„Tižuka“, „Dakosta“ na ir kitokie. Jei juos galė- 
čiau sugretinti su atitikmenimis kriptogramoje, tai galų gale 
surasčiau ir raktą. Bet kur tau! Nė mažiausio tarpelio. Vienas 
žodis, kurį sudaro du šimtai septyniasdešimt raidžių. Tebūnie 
jis prakeiktas du šimtus septyniasdešimt kartų, tas sukčių 
sukčius, taip nelemtai sukomplikavęs savo sistemą! Jau vien 
už tai jį reikia du šimtus septyniasdešimt kartų pakarti! | 

Žarikesas, stipriai kumščiu smogęs į dokumentą, patvirtino 
negailestingą savo linkėjimą. 

— Tačiau, jei neįmanoma surasti tų žodžių dokumento vi- 
duryje,— kalbėjo jis toliau,— tai mėginsiu jų paieškoti arba 
kiekvienos pastraipos pradžioje, arba pabaigoje. Gal pasiseks. 
Juk reikia viską išbandyti. 

Ir teisėjas vėl ėmė žiūrėti, ar kartais pastraipų pradžios ir 
pabaigos raidės neatitinka tų raidžių, iš kurių susidėjo svar- 
biausias dokumento žodis — ,„Dakosta'. 


Nepavyko. | 
Nagi, pažiūrėkime į pirmąsias septynias paskutinės pastrai- 
pos raides. Štai ką teisėjas gavo: 


V—D 
J-— A 
M-—K 
U—O 
+ A—S 
U—T 
F—A 


Prie antrosios raidės Žarikesas metė sprendęs, nes tarp J ir 
„A abėcėlėje buvo 16 raidžių. tai yra susidarė dviženklis skai- 
<ius. O tokios rūšies kriptogramose raidė gali būti pakeista 
tik vienženkliu skaičiumi. 

Tas pats atsitiko ir su paskutinėmis septyniomis raidėmis: 
VŠTŲHHC. Čia T jokiu būdu negali pakeisti K žodyje „Da- 
kosta“, nes jas skiria 24 raidės. 

Vadinasi, to žodžio čia nebuvo. 

Nepasisekė ir bandymas su žodžiais „deimantai“ ir ,„Tižuka“, 
Jie irgi neatitiko kriptogramos raidžių. 

Baigus šį darbą, Žarikesui galva plyšte plyšo. Jis atsistojo, 
ir staiga taip sustaugė, kad išbaidė būrelį kolibrių, čirškėjusių 
tarp mimozos lapų. Po to vėl grįžo prie dokumento. ' 

Paėmęs ėmė jį vartyti. 

— Sukčius! Niekšas! — širdo teisėjas Žarikesas.— Jis manė 
išvarys iš proto! Tačiau nusiraminkime. Šalčiau! Nepraraski- 
me sveikos nuovokos. Dabar ne laikas. 

Jis apsipylė galvą šaltu vandeniu. 

— Pabandykime kitaip. Pagal tas prakeiktas raides neįsteng- 
:siu rasti skaičiaus. Tad gal verta pagalvoti, kokį skaičių galė- 
jo pasirinkti dokumento autorius, turint omenyje, kad jis taip 
pat ir Tižukos nusikaltimo organizatorius? 

Teisėjas nutarė imtis šio antrojo analizės metodo, ir, gali- 
mas daiktas, buvo jo teisybė, nes logikos ir čia netrūko. 

— Pradžioje, — kalbėjo Žarikesas— imkime kokius nors me- 
tus. Kodėl tam niekšui nepasirinkūs Žoamo Dakostos gimimo 
metų? Juk tai net naudinga — jis leido tą nekaltą Žmogų teis- 

ti vietoje savęs, todėl pravartu prisiminti tokią svarbią datą! 
Žoamas Dakosta gimė 1804 metais. Pažiūrėsime, kas išeis, jei 
skaičių 1804 laikysime kriptogramos raktu. 

Teisėjas Žarikesas parašė pirmąsias pastraipos raides, ir, virš 
jų iš eilės pakartojęs tris sykius skaičių 1804, gavo tokią 
formulę: 

1804 1804 1804 
VJMŲ AUFF YSĄR 

Paskui, pagal šį raktą atskaičiavęs raides abėcėlės tvarka, 
užrašė štai ką: 

UĖMS AMFE ĮJĄM 

Vis ta pati nesąmonė. 

— Ir vėl! — sušuko Žarikesas.— Pabandykime kitą skaičių. 

Teisėjas trumpam susimąstė ir netrukus nusprendė, kad do- 
kumento autorius tikriausiai pasirinko metus, kada buvo pa- 
darytas nusikaltimas. 

Tai įvyko 1826 metais. 

Žarikesas surašė pagal tą patį metodą, kaip ir anksčiau: 

1826 1826 1826 
VJMŲ ĄUFF YSĄR 

O štai rezultatas: 

UĖKR AMEC ĮJ.K 

Tokia pat beprasmiška raidžių eilė, tik joje dar trūko vie- 
nos raidės, kurią teisėjas pakeitė tašku. 

— Prakeiktas skaičius! — suriko: jis. — Ir vėl netinka! Pa- 
bandykimhe dar kartą. Gal tas sukčius užšifravo pagal pavogtų 
kontų skaičių? 

Pagrobtų deimantų vertė buvo aštuoni šimtai trisdešimt ke- 
turi kontai. Žarikesas parašė naują formulę: 

534 834 834 834 
VJM UAU FFŲ SAĄR 
Ir ši naudos davė tiek pat, kiek ankstesnės: 
PIY N.R ĄEH J.M 

— Velniop dokumentą ir tą, kuris jį sugalvojo! — suriaumojo 
teisėjas Žarikesas ir taip sviedė popierių, kad šis nulėkė į prie- 
šingą kambario kampą.— Čia net šventasis, netekęs kantrybės, 
imtų keiktis! 

mu ir vėl sėdo prie dokumento. Ką buvo daręs su pirmosiomis 
pastraipos raidėmis, išbandė ir su paskutinėmis. Veltui. Paskui 
išmėgino viską, ką pakišdavo įaudrinta vaizduotė: skaičių, ro- 
dantį Žoamo Dakostos amžių, kurį nusikaltėlis, be abejo, gerai 
žinojo; suėmimo datą, kada buvo Žoamas Dakosta suimtas, 
kada buvo paskelbtas Vila-Rikos prisiekusiųjų teismo nuospren- 
dis, pagaliau, kada turėjo būti įvykdyta mirties bausmė, ir 
taip toliau, ir taip toliau, baigiant Tižukos nusikaltimo aukų 
skaičiumi. 

Tuščias vargas! Kiekvieną kartą — nieko. 

Teisėjas Žarikesas taip įšėlo, jog iš šalies galėjai pagalvoti, 
kad jam protas pasimaišė: blaškėsi, dūko, mostagavo ranko- 
mis, tarsi būtų kovojęs su nematomu priešu. Paskui staiga 
sušuko: . 

— Išbandykime aklą laimę! Ir tepadeda man dievas, nes 
logika čia bejėgė! 

Žarikesas čiupo šalia darbo stalo kabančią skambučio vir- 
velę. Varpelis nuaidėjo per visą namą, teisėjas priėjo prie 
durų ir jas atvėrė. 

—- Bobai! — sušuko jis. 

Praėjo kelios sekundės. 

Bobas, paleistas į laisvę negras, mylimiausias Žarikeso tar- 
nas, nesirodė. Buvo aišku, kad jis nedrįsta įeiti į šeimininko 
kambarį. | 

Antras skambutis. Bobas pašaukiamas dar kartą, bet jis ir 
vėl, matyt, apsimeta kurčiu — gal taip bus geriau? 

Pagaliau, kai skambutis nuskambėjo trečią kartą ir nutrūko 
virvelė, Bobas pasirodė duryse. | 

— Ko pageidaujate, šeimininke? — paklausė jis, dėl viso 
pikto neperžengdamas slenksčio. 

— Ateik čia ir nė žodžio! — paliepė teisėjas. Jo degančios 
akys negrui įvarė siaubą. 

"Bobas priėjo. 

— Bobai,— tarė Žarikesas,— atidžiai klausykis manęs ir at- 
sakyk tuoj pat, nė akimirkos negalvodamas, arba aš... 

Apstulbęs, išverstomis akimis ir pravira burna, Bobas išsi- 
tempė kaip kareivis ir sukluso. 

— Tu pasiruošęs? 

— Taip. 

— Dėmesio! Sakyk pirmą pasitaikiusį - skaičių, kuris tau 
ateis į galvą. 

— Septyniasdešimt šeši tūkstančiai du šimtai dvidešimt 
trys! — vienu atsikvėpimu išpylė Bobas. 

Sugalvodamas tokį didelį skaičių, Bobas, žinoma, manė labai 
įtiksiąs savo šeimininkui. | 

Teisėjas šoko prie stalo ir, stvėręs pieštuką, parašė po teks- 
tu negro pasakytą skaičių, nors tarnas čia buvo tik aklo atsi- 
tiktinumo įrankis. 

Žinoma, sunku buvo patikėti, kad 76 223 gali būti kriptogra- 
mos raktas. Naujas bandymas baigėsi tokiais Žarikeso keiks- 
mais, kad Bobas nerte išnėrė pro duris. 


XV skyrius 
PASKUTINĖS PASTANGOS 


Tačiau ne vienas Žarikesas suko galvą dėl kriptogramos. 
Benitas, Manoelis ir Minja taip pat mėgino sužinoti dokumen- 
to paslaptį, nuo kurios priklausė jų tėvo garbė ir gyvybė. Fra- 
gozas su Lina neatsiliko nuo jų. Kad ir kaip jiedu išradingai 
dirbo, tačiau skaičiaus aptikti vis nepavyko. 

— Raskite šifrą, Fragozai! — be perstojo kartojo jaunoji 
mulatė. 

— Rasiu! 

Bet nerasdavo. 

Beje, Fragozas turėjo vieną sumanymą, kuris dabar jam 
visą laiką nedavė ramybės. Apie jį jis niekam neprasitarė, 
net Linai. Sumanymas buvo toks: suieškoti būrį, kuriame tar- 
navo buvęs vergų medžiotojas, ir sužinoti, kas iš jų parašė 
dokumentą ir prisipažino esąs kaltas dėl Tižukos žmogžudystės. 
Amazonės provincijos dalis, kurioje veikė šis vergų medžio- 
tojų būrys, ir net ta vieta, kurioje Fragozas prieš keletą metų 
sutiko Toresą, buvo visai netoli Manauso. Jeigų jis nusileistų 

Amazone kokia penkiasdešimt mylių iki jos dešiniojo intako — 
Madeiros žiočių, Toreso būrio vadą surasti būtų nesunku. Tai- 
gi po dviejų, daugiausia trijų dienų Fragozas galėtų pasikal- 
bėti su buvusiais Toreso draugais. 

— Žinoma, tai padaryti nesunku, — galvojo Fragozas.— O 
kas toliau? Sakysime, mano žygis pasiseka, bet kokia iš to 
nauda4 Tarkim, paaiškėja, kad vienas Toreso draugas iš tiesų 
neseniai mirė. Ar tai įrodo, jog būtent jis tikrasis nusikaltėlis? 
Ar tai patvirtina, kad jis perdavė Toresui dokumentą, kuriame 
prisipažįsta nusikaltęs ir išteisina Žoamą Dakostą? O pagaliau 
ar rasiu ten krįptogramos raktą? Ne! Tik du žmonės jį žinojo: 
nusikaltėlis ir Toresas. Nė vieno jų nebėra. 

Štai apie ką mąstė Fragozas. Jis žinojo, kad ta kelionė nau- 
dos neduos. Ir vis dėlto neįstengė atsispirti pagundai. Kaž- 
kokia neįveikiama jėga stumte stūmė leistis kelionėn, nors 
jis nebuvo tikras, ar ras Madeiroje vergų medžiotojų. Būrys 
galėjo būti išvykęs į kurią nors kitą provincijos dalį, ir ten 
nusigauti jam būtų per maža laiko. Be to, ką jis laimės? 

Ir vis dėlto sekančią dieną, rugpiūčio 29, dar prieš saulėte- 
kį, Fragozas, niekam nieko nesakęs, paslapčiomis išlipo iš 
žangados ir Manause sėdo į egaritėją. (Šie laivai kasdien plau- 
kė Amazone žemyn.) 

Kiaurą dieną nesutikę Fragozo žangadoje ir nesulaukę grįž- 
tant vakare, visi labai nustebo. Niekas, net jaunoji mulatė, 
negalėjo suprasti, kaip tas atsidavęs tarnas ryžosi palikti įuos 
šitokią sunkią valandą. 

Kai kam kilo ir tokia mintis — beje, visai pagrįstai, — ar kar- 
tais vargšelis iš nevilties nepadarė sau ką bloga? Juk būtent 
jis pasikvietė Toresą į žangadą. 

Jeigu kirpėjas dėl to -graužėsi, tai ką bekalbėti apie Benitą! 
Pirmą kartą, Ikitose, jis pakvietė Toresą paviešėti fazendoje. 
Antrą kartą, Tabatingoje, pats atvedė avantiūristą į žangadą, 
kad šis galėtų plaukti kartu. Trečią kartą, pareikalavęs dviko- 
vos ir užmušęs Toresą, Benitas sunaikino vienintelį liudininką, 
kurio parodymai galėjo išteisinti Žoamą Dakostą. 

Dabar Benitas kaltino save ir dėl to, kad tėvas suimtas, ir 
dėl to, kad viskas gali tragiškai baigtis. 

Taip, jei Toresas dar būtų gyvas, Benitas tikėtųsi, kad vie- 
naip ar kitaip, geruoju ar už auksą, perėjūnas atiduos doku- 
mentą. Toresas į Tižukos istoriją nebuvo įpintas, todėl už di- 
delius pinigus tikriausiai būtų prabilęs. Ir taip ilgai ieškotas 
dokumentinis įrodymas būtų pateiktas teisėjui. Deja! Vienin- 
telis žmogus, galėjęs įrodyti, kad Žoamas Dakosta nekaltas, žu- 
vo nuo paties Benito rankos! 

Štai ką nelaimingas vaikinas nuolat kartojo sau, motinai, 
Manoeliui! Štai kokią sunkią atsakomybės naštą jam uždėjo 
sąžinė! 

Tačiau narsioji Jakita neprarado dvasios stiprybės. Dabar 
ji pašventė save vyrui, šalia kurio praleisdavo lankymui skir- 
tas valandas, ir sūnui, kurį neviltis varė iš proto. Ji buvo 
tokia pat drąsi Magaljanso duktė, ištikima savojo Žoamo gy- 
venimo draugė. 

Beje, šio sunkaus išbandymo metu Jakitą palaikė pats Da- 
kosta. Tas kilniaširdis, doras, nepaprastai darbštus žmogus, 
kurio visas gyvenimas buvo vien kova, nė karto nepasidavė 
silpnumo valandėlei. Jis nepalūžo net tada, kai mirė teisėjas 
Ribeira, kuris šventai tikėjo Dakostos nekaltumu. O juk Žo- 
amas, vien savo buvusio. gynėjo padedamas, tikėjosi laimėti 
tą bylą! Toreso įsikišimas jam buvo tik antraeilis dalykas. Kai 
ryžosi važiuoti iš Ikitoso į tėvynę ir atiduoti save į teisingu- 
mo rankas, Dakosta net neitarė, jog gali būti toks dokumen- 
tas! Jis turėjo tik moralinius įrodymus. Žinoma, jis nebūtų 
atsisakęs tokio svarbaus dokumentinio įrodymo, kuris būtų 
galėjęs papildyti jo bylą, tačiau jei toks dokumentas dėl ne- 
lemtų aplinkybių dingo, vadinasi, jo padėtis vėl tokia, kaip 
ir tada, kai jis peržengė Brazilijos sieną. „Štai mano praeitis, 
štai dabartis! Aš jums atnešiau visą savo dorą, kupiną darbo 
ir meilės gyvenimą. Pirmasis jūsų nuosprendis buvo neteisin- 
gas. Po dvidešimt trejų metų ištremties pats ateinu pas jus. 
Aš čia! Teiskite mane!“ | 

Štai kodėl Toreso mirtis ir neperskaitomas dokumentas Žo- 
amo Dakostos nepaveikė taip smarkiai, kaip jo vaikų, draugų, 
tarnų — visų, kurie pergyveno dėl kalinio likimo. 

— Savo nekaltumu aš pasikliauju taip pat, kaip kad pasi- 
kliauju dievu, — kartojo Žoamas Jakitai.— Jeigu dievui atrodys, 

kad mano gyvenimas dar naudingas jums visiems, kad reikia 
stebuklo jam išgelbėti, jis tą stebuklą padarys! Jei ne — tada 
mirsiu. Tik dievas man teisėjas!: 

"Tuo tarpu Manause susijaudinimas vis augo. Visi nepapras- 
tai karštai aptarinėjo šią bylą. Žmonės, godūs naujienų, apie, 
nieką kitą nekalbėjo, tik apie paslaptingą dokumentą. Ketvir- 
tos dienos pabaigoje jau niekas neabejojo, kad, iššifravus do- 
kumentą, Žoamas Dakosta bus išteisintas. 

Be to, reikia pridurti, kad kiekvienas galėjo pats pabandyti, 
ar nepavyks rasti šifro. Laikraštis „„Diario do Gran Para“ iš- 
spausdino dokumento faksimilę. Buvo išplatinta daugybė kopi- 
jų. Šito primygtinai siekė Manoelis. Mat, jis norėjo išbandyti 
viską, kas galėtų padėti išaiškinti paslaptį, net ir atsitiktinu- 
mą, kuriame taip pat kartais slypi apvaizdos pirštas. 

Tiesa, kartu buvo pažadėtas ir 100 kontų atlyginimas tam, 
kas ras kriptogramos raktą. O tai juk tikras turtas! Daugybė 
žmonių nustojo gėrę, valgę, miegoję ir įniko spręsti tą painų 
galvosūkį. i 

Deja, visi tie žygiai naudos nedavė. Matyt, ir patys išra- 
dingiausi pasaulio analitikai prie šio dokumento būtų tuščiai 
leidę bemieges naktis. 

Žmonės buvo įspėti, jei kam pasiseks iššifruoti, tai tuoj pat 
būtina pranešti teisėjui Žarikesui, gyvenančiam Dievo sūnaus 
gatvėje. Tačiau iki rugpiūčio 29 dienos vakaro jokių naujienų 
nebuvo gauta ir, matyt, nebus gauta. 

Iš visų, bandžiusių išspręsti tą galvosūkį, labiausiai buvo 
vertas užuojautos teisėjas Žarikesas. 

Jis dabar taip pat laikėsi bendros nuomonės, kad dokumen- 
te slypi Tižukos bylos paslaptis, kad jį parašė pats nusikal- 
tėlis ir kad Žoamas Dakosta nekaltas. Todėl Žarikesas dar 
karščiau ieškojo kriptogramos rakto. Teisėjas uoliai plušo ne 
tik iš meilės menui, gailesčio nepagrįstai apkaltintam žmogui, 
bet ir dėl teisingumo. Jei tiesa, kad smegenys dirbdamos eik- 
voja esantį organizme fosforą, tai sunku būtų pasakyti, kiek 
jo neteko Žarikesas, ieškodamas sprendimo. Ir vis dėlto jis 
nieko nelaimėjo, visiškai nieko! 

Tačiau teisėjas neprarado vilties. Dabar jis pasikliovė vien 
atsitiktinumu ir šaukte šaukėsi jo. Žarikesas stengėsi jį nu- 

tverti visais įmanomais ir neįmanomais būdais. Kai nepavyk- 
davo, jis imdavo siautėti ir puldavo į paklaikusį, ir kas blo- 
giausia, bejėgišką pyktį. | 

Kokių tik skaičių jis neišbandė antroje dienos. pusėje! Ži- 
noma, visi tie skaičiai buvo paprasčiausiai išlaužti iš piršto. 
Tačiau jei tik būtų buvę laiko, Žarikesas nedvejodamas būtų 
pasinėręs į milijonus kombinacijų, kurias galima sudaryti iš 
dešimties dešimtainio skaičiavimo ženklų. Šiam uždaviniui jis 
būtų pašventęs visą gyvenimą, rizikuodamas išprotėti, dar ne- 
baigęs darbo. Išprotėti? O argi dabar jis dar pilno proto? 

Pagaliau Žarikesui šovė mintis, kad, gal būt, dokumentą 
reikia skaityti iš dešinės į kairę. Apvertęs jį į kitą pusę ir 
pakėlęs prieš šviesą, pabandė šitaip nagrinėti. 

Tas pats galas! Anksčiau išbandyti skaičiai ir dabar nedavė 
nieko gero. 

O gal kriptogramą reikia spręsti iš kito galo, nuo paskuti- 
nės raidės iki pirmosios? Juk jos sudarytojas, norėdamas vis- 
ką dar labiau supainioti, galėjo sugalvoti ir šitokį moną! 

Ir vėl tuščias darbas! Tik atsirado nauja visiškai nesupranta- 
ma raidžių virtinė. | 

Aštuntą valandą vakaro teisėjas Žarikesas, susiėmęs galvą 
rankomis, sugniuždytas, išsekęs, jau nebeturėjo jėgų net pa- 
judėti, kalbėti galvoti, nebeįstengė surišti vieną mintį su 
kita. | 

Staiga pasigirdo triukšmas. Beveik tuoj pat, nežiūrint griež- 
čiausio draudimo, kabineto durys plačiai atsivėrė. 

Ant slenksčio stovėjo Benitas ir Manoelis. Į Benitą buvo 
baisu žiūrėti; Manoelis rėmė jį ranka, nes vargšas vaikinas 
nepajėgė išsilaikyti ant kojų. Ė 

Teisėjas pašoko. 

— Kas yra, ponai, ko jums reikia? -— paklausė jis. 

— Šifras... Šifras! — beveik pamišęs iš sielvarto, sušuko 
Benitas.— Dokumento šifras! 


— Radote!? — net suvirpėjo teisėjas Žarikesas. 
— Ne, pone,— atsakė Manoelis.— O jūs?.. 

— Irgi ne... 

— Dar neturite! — suriko Benitas. 

Apimtas nevilties, jis išsitraukė iš už diržo peilį ir juo už- 
simojo, taikydamas sau į krūtinę. 

Teisėjas ir Manoelis puolė prie Benito ir vargais negalais. 
nuginklavo. 

— Benitai, — tarė teisėjas Žarikesas, stengdamasis kalbėti. 
kaip galima ramiau.— Jūsų tėvas, atsidavęs likimo valiai, ma- 
tyt, neišvengs bausmės už nusikaltimą, kurio jis nepadarė. Va-- 
dinasi, užuot žudęsis, galėtumėt padaryti geresnį dalyką. 

— Geresnį? 

— Pabandykit tėvą išgelbėti! 

— Tačiau kaip?.. S 

— Atspėkite patys,— tarė Žarikesas.— Negi man jums pa- 
tarinėti. .. 


XVI skyrius 
PASIRUOŠIMAI 


Sekančią dieną, rugpiūčio 30, Benitas ir Manoelis tarėsi. Jie 
suprato mintį, kurios teisėjas nenorėjo tiesiai pasakyti, ir pra- 
dėjo galvoti, kaip išlaisvinti nuteistąjį. Juk jam dabar grėsė 
mirtis! 

Liko tik viena išeitis — pabėgimas. 

Buvo visiškai aišku, kad Rio de Žaneiro valdžiai neiššifruo- 
tas dokumentas neturės jokios vertės, į jį bus pažiūrėta kaip 
į paprasčiausią popiergalį. Vadinasi, pirmasis nuosprendis, ap- 
kaltinęs Žoamą Dakostą dėl Tižukos tragedijos, nebus pakeis- 
tas, ir greitai ateis įsakymas įvykdyti bausmę Tuo tarpu apie 
bausmės sušvelninimą net kalbos negalėjo būti. 

Todėl piršte piršosi vienintelė išvada: Žoamas Dakosta turi 
antrą kartą bėgti nuo neteisingo nuosprendžio. 

Vaikinai sutarė savo ketinimus laikyti griežčiausioje paslap- 
tyje ir apie juos neprasitarti nei Jakitai, nei Minjai. Tokia 
naujiena joms suteiktų naujų vilčių, kurios gali ir neišsipil- 
dyti! Juk dėl nenumatytų aplinkybių pabėgimas gali žlugti. 

Dabar Benitui ir Manoeliui labai trūko Fragozo. Tas nuo- 
vokus ir atsidavęs vaikinas būtų buvusi didelė parama; tačiau 
Fragozas kaip skradžiai žemę prasmego. Lina taip pat negalėjo 

paaiškinti, kas su juo atsitiko, kodėl jis dingo iš žangados, 
niekam apie tai nepranešęs. 

Žinoma, jei Fragozas būtų galėjęs numatyti, kad reikalai taip 
pakryps, jis nebūtų palikęs Dakostos šeimos ir leidęsis kelio- 
nėn, kuri nežadėjo duoti didesnės naudos. Užuot ieškojęs To- 
reso draugų, jis būtų padėjęs organizuoti pabėgimą. 

"Tačiau Fragozas dingo, ir norom nenorom teko apsieiti be 
jo pagalbos. 

Auštant Benitas ir Manoelis išlipo iš žangados ir pasuko 
į Manausą. Buvo labai anksti, siaurose gatvelėse — nė gyvos 
dvasios. Vaikinai nuskubėjo kalėjimo linkui ir po minutės jau 
buvo dykvietėje, kurioje stūksojo senasis vienuolynas. 

Reikėjo nuodugniai apžiūrėti vietą, iš kurios teks bėgti. 

Vienuolyno kampe, dvidešimt penkių pėdų aukštyje, buvo 
matyti Žoamo Dakostos vienutės langelis. Jį dengė gana silpni 
geležiniai pinučiai. Jei tik pavyks pasiekti, juos išplėšti ar 
nupiauti bus nesunku. | 

Akmeninė siena buvo prastai sumūryta, daugelyje vietų vi- 
sai ištrupėjusi, todėl joje buvo nemaža įdubimų ir atbrailų. 
Vadinasi, lipant virve aukštyn, kojai bus kur atsiremti. Pinučių 
galai iš lauko pusės buvo užriesti aukštyn. Taigi, taikliai me- 
tus kilpą, būtų galima užkabinti virvę. Po to, išėmus vieną 
kitą virbą ir padarius skylę, pro kurią - galėtų įlįsti žmogus, 
Benitas ir Manoelis nusileistų į Dakostos vienutę. Tada viskas 
eitų be didelio vargo: -beliktų tik virve nusliuogti žemyn. Se- 
kanti naktis irgi bus labai tamsi, todėl pabėgimo niekas ne- 
pastebės. Dar neprašvitus, Žoamas Dakosta bus saugioje vie- 
toje. 

Visą valandą Manocelis ir Benitas tyliai vaikštinėjo prie ka- 
lėjimo. Jie gerai apžiūrėjo langą, grotas ir parinko vietą, kur 
patogiausia užmesti virvę. | 

— Vadinasi, susitarėme, — pasakė Manoelis.-— Tačiau gal rei- 
kia įspėti Žoamą Dakostą? 

— Ne, Manceli! Nesakėme motutei, nesakykime ir jam, nes 
mūsų sumanymas kartais gali žlugti. 

— Būtinai pasiseks, Benitai! — atsakė Manoelis.— Tik reikia 
viską iš anksto numatyti. Tarkime, mus pastebės kalėjimo sar- 
gybos viršininkas... 

— Mes pasiimsime daug aukso ir jį papirksime. 

— Puiku! Tačiau, išėjęs iš Kalėjimo, mūsų tėvas negalės 
slėptis nei mieste, nei žangadoje. Kur jis prisiglaus? 

Šis klausimas buvo labai svarbus. Štai ką nutarė abu vai- 
kinai. | 

Per šimtą metrų nuo kalėjimo dykvietę kirto kanalas, už 
miesto įtekąs į Rio Negrą. Jei čia bėglio lauks piroga, kanalu 
bus visai nesunku pasiekti upę. O nuo kalėjimo sienos iki ka- 
nalo ne daugiau kaip šimtas žingsnių. 

Benitas su Manoeliu nusprendė paimti vieną žangados piro- 
gą, pasodinti į ją kartu su Araužu du stiprius irkluotojus ir 
aštuntą valandą vakaro atplukdyti Rio Negro upe aukštyn į ka- 
nalą. Čia, pasislėpę aukštose pakrantės žolėse, jie turės per 
visą naktį laukti bėglio. 

Sakykim, Žoamas Dakosta pasieks pirogą. Tačiau kur jam 
po to ieškoti prieglobsčio? 

Smulkiai aptarę šitą klausimą, pasvėrę visus „už“ ir „prieš“, 
vaikinai padarė tokią išvadą. 

Grįžti į Ikitosą sunku ir pavojinga. Tiek sausuma, tiek Ama- 
zone kelionė užtruktų pernelyg ilgai, vadinasi, nei arklys, 
nei piroga nuo persekiotojų neišgelbės. Pagaliau ir pačioje 
tazendoje nebus saugu. Juk jis — nebe visų gerbiamas fazen- 
dos šeimininkas Žoamas Garalis, o nuteistas nusikaltėlis Žo- 
amas Dakosta. Ten jis negalės gyventi kaip anksčiau, jam 
nuolat grės pavojus vėl pakliūti į Brazilijos valdžios rankas, 
nes nusikaltėlius vienos šalys išduoda kitoms. | 

Bėgti Rio Negru iki provincijos šiaurės ar net už Brazi- 
lijos sienos? Šitokiam planui įgyvendinti reikėtų daug laiko, 
o Žoamui Dakostai būtų svarbiausia — kuo greičiau pasislėpti 
nuo lipančių ant kulnų persekiotojų. 

Plaukti Amazone žemyn? Bet juk abipus upės pilna postų, 
kaimelių ir miestų. Nuteistojo požymiai bus pranešti visiems 
„policininkams. Vadinasi, bėglys gali būti suimtas -daug anks- 
čiau, negu jis pasieks Atlanto vandenyno pakrantes. O jei ir 
pavyks prasmukti, tai kur ir kaip slapstysis, laukdamas pro- 
gos įsėsti į kokį laivą ir bėgti už jūrų marių nuo Brazilijos 
teismo? 

Apsvarstę šiuos variantus, Benitas ir Manoelis nutarė, kad 
jų įgyvendinti neįmanoma. Liko tik vienas kelias.. 

Štai koks. Pabėgus iš kalėjimo, sėsti į pirogą, kanalu pasiek- 
ti Rio Negrą, Araužui vadovaujant, nuplaukti ja iki santakos 
su Amazone, o paskui, glaudžiantis prie dešiniojo Amazonės 
kranto, leistis pasroviui kokį šešiasdešimt mylių. Keliauti tek- 
tų naktimis, o dieną — slapstytis. Taip būtų galima nuplaukti 
iki Madeiros žiočių. 

Madeira prasideda Kordiljerų atšlaitėse. Kadangi į ją įsilie- 
ja šimtai intakų intakėlių, ta upė yra tikrai platus vandens 
kelias, einąs iki pat Bolivijos gilumos. Šiuo Amazonės intaku 
piroga galės plaukti, nepalikdama jokių pėdsakų, o vėliau, 
perkirtusi Bolivijos sieną, pasislėpti kokioje nuošalioje vieto- 
je — nedideliame kaimelyje ar miestelyje. 

Ten Žoamas Dakosta bus palyginti saugus. Jei reikės, galės 
kad ir keletą mėnesių laukti, kol pasitaikys proga leistis link 
Ramiojo vandenyno, o paskui laivu nuplaukti į kokį pajūrio 
uostą. Jeigu laivas nuveš į Šiaurės Ameriką, tada jis tikrai 
išgelbėtas. Tada jis pats nuspręs, ar verta parduoti visą savo 
turtą, galutinai atsisveikinti su tėvyne ir už vandenyno, Se- 
najame Pasaulyje, pasiieškoti paskutinio prieglobsčio ir ten 
baigti taip Žiauriai ir neteisingai nuniokotą gyvenimą. 

Kur tik Žoamas Dakosta bepasuktų, namiškiai nedvejodami 
ir nesigailėdami keliautų kartų; į tą šeimą įeis ir Manoelis, 
kurį suriš su ja jau nenutraukiami ryšiai. Dėl šito klausimo 
net kalbos nebuvo. 

— Eime,— tarė Benitas.— Negalima gaišti nė akimirkos. Iki 
vakaro viskas turi būti paruošta. | 

Vaikinai kanalo krantu grįžo iki Rio Negro. Jie įsitikino, 
kad kelias pirogai bus patogus, kad jokių kliūčių — nei šliu- 
zų, nei remontuojamų laivų — nėra. Po to jie pasileido kai- 
riuoju intako krantų, vengdami pabudusių gatvių, ir pasiekė 
žangadą. 

Pirmiausia Benitas nuėjo pas motiną. Jis susitvardė, kad 
paslėptų nuo jos graužiantį nerimą. Benitas norėjo ją nuramin- 
ti, pasakyti, kad dar ne visos viltys žlugo, kad dokumento 
paslaptis bus sužinota, kad žmonės dabar Žoamui Dakostai 
palankūs ir kad ta visuomenės nuomonė privers teismą atidėti 

bausmę, duoti laiko, kol bus rastas daiktinis tėvo nekaltumo 
įrodymas. 

— Taip, mamyte,— baigė savo kalbą Benitas.— Esu tikras, 
kad jau rytoj dėl tėvo likimo mums nebus ko bijoti. 

— Teišgirsta tave dievas, sūnau, — atsakė Jakita, taip įdė- 
miai žiūrėdama Benitui į akis, kad šis vos atlaikė jos žvilgsnį. 

Manoelis, tarsi būtų susimokęs su Benitu, irgi bandė nura- 
minti Minją. Esą, teisėjas Žarikesas šventai tiki, jog Žoamas 
Dakosta nekaltas, ir dės visas pastangas jam išgelbėti. 

— O, kaip norėčiau tuo patikėti, Manoeli. — tarė mergina, 
nepajėgdama sulaikyti ašarų. 

Manoelis paskubėjo išeiti iš Minjos kambario, nes jo akys 
taip pat sudrėko. Juk ašaros neigė ką tik pasakytus vilties 
žodžius! 

Netrukus atėjo kalinio lankymui skirtas laikas, ir Jakita kar- 
tu su dukra nedelsdamos išvyko į Manausą. 


Vaikinai visą vakarą tarėsi su locmanų Araužu. Jie smul- 
kiai išdėstė savo planą ir pasiteiravo, kaip, locmano nuomone, - 
geriausia bėgti, kur saugiausia slėptis. 

Araužas viskam pritarė. Jis apsiėmė sutemus atsargiai, nę- 
sukeldamas įtarimo, nuplukdyti pirogą kanalu, kurį puikiai 
žinojo, iki tos vietos, kur reikės laukti Žoamo Dakostos. Grįžti 
į Rio Negro žiotis bus nesunku, ir piroga, beveik nepastebi- 
ma tarp daugybės plaukiančių įvairiausių nuolaužų, lengvai 
nusileis žemyn. 

Araužas taip pat sutiko, kad plaukti Amazone iki santakos 
su Madeira — puiki mintis, geriau. nieko ir nesugalvosi. Jis 
gerai žinojo Madeiros vagą daugiau kaip per šimtą mylių. 
Vargu ar persekiotojai juos vysis. ta kryptimi, tačiau, jeigu 
taip ir atsitiks, tose beveik negyvenamose provincijose vijikus 
bus nesunku apgauti ir prasibrauti net į pačią Bolivijos gilu- 
mą. Tuo atveju, jei Žoamas Dakosta panorės palikti tėvynę, 
Ramiojo vandenyno pakrantėse sėsti į laivą bus palyginamai 
saugiau, negu prie Atlanto. 


Araužo pritarimas vaikinams smarkiai pakėlė nuotaiką. Jie 
visai pagrįstai pasitikėjo praktišku locmano protu. To puikaus 
žmogaus atsidavimu abejoti nebuvo galima. Jis nedvejodamas 

būtų rizikavęs savo laisve ir gyvybe, kad tik išgelbėtų Ikitoso 
fazendos šeimininką. 

Laikydamas viską paslaptyje, Araužas tuoj pat ėmė ruoštis 
pabėgimui. Benitas jam davė auksu nemažą sumą pinigų — 
mat, plaukiant Madeiros upe, galėjo visko atsitikti. Po to loc- 
manas liepė paruošti pirogą, o savo žmonėms pasakė, jog ke- 
tinąs ieškoti Fragozo, kuris kaip į vandenį įkrito; kirpėjo li- 
kimas smarkiai neramino visus jo draugus. 

Paskui Araužas sukrovė į pirogą maisto keletui dienų, vir- 
ves ir įrankius, kuriuos vaikinai turėjo pasiimti, kai laivelis 
sutartą valandą lauks kanale, numatytoje vietoje. 

Visi tie pasirengimai žangadoje niekam nekėlė įtarimo. 
Araužas nė žodeliu apie ruošiamą pabėgimą neprasitarė net 
dviem augalotiem negrams, kuriuos jis pasirinko irkluotojais, 
nors jais buvo galima visiškai pasitikėti. Araužas buvo tikras, 
kad abu negrai, sužinoję, jog padeda savo šeimininkui bėgti, 
jog laisvę atgavęs Žoamas Dakosta pavedamas jų globai, ry- 
šis viskam, net paaukos savo gyvybę dėl to mylimo žmogaus. 

Po vidudienio viskas jau buvo paruošta išvykimui. Beliko 
sulaukti nakties. | 

Bet, prieš pradėdamas žygį, Manoelis panoro paskutinį kartą 
susitikti su teisėju Žarikesu. Gal vis dėlto atsirado gerų žinių 
apie dokumentą? 

Benitas nutarė likti žangadoje ir laukti grįžtant motinos ir 
sesers. 

Manocelis į teisėjo Žarikeso namus nuvyko vienas. Jis tuoj 
pat buvo įleistas. 

Teisėjas, taip ir neiškėlęs kojos iš kabineto, sėdėjo ten vis 
dar smarkiai susijaudinęs. Nekantrių jo pirštų suglamžytas 
dokumentas tebegulėjo priešais ant stalo. 

— Pone, — prabilo Manoelis, ir jo balsas suvirpėjo.— Ar jau 
gavote iš Rio de Žaneiro?.. | 

— Ne,— atsakė teisėjas Žarikesas,— įsakymo dar nebuvo... 
Tačiau kiekvieną akimirką... 

— O dokumentas? 

— Nė velnio! — pratrūko teisėjas. — Išbandžiau viską, ką 
lik pajėgė sukurti mano vaizduotė! Ir jokios naudos! | 

— Jokios? 

— Beje, ne visai taip! Dokumente aš perskaičiau vieną žo- 
dį. Tik vieną! | 

— Kokį, pone? — sušuko Manoelis.— Sakykite, kokį? 

— „Bėgti“! | 

Manoelis tylėdamas paspaudė ištiestą teisėjo ranką ir grįžo 
į žangadą laukti tos akimirkos, kai ateis metas veikti. 


XVII skyrius 
PASKUTINĖ NAKTIS 


Jakitos apsilankymas Žoamui visada būdavo didelė paguoda. 
Jiedu, niekieno netrukdomi, drauge praleisdavo tas kelias pa- 
simatymui skirtas valandas. Šiandien Jakita vėl atėjo kartu su 
dukra. Dakostai širdis plyšte plyšdavo, matant šias karštai my- 
limas būtybes. Tačiau vyras ir tėvas susitvardydavo. Jis drą- 
sindavo abi nelaimės prislėgtas moteris, mėgindamas sužadinti 
nors truputėlį vilties, kurios, tiesą sakant, ir pats beveik netu- 
rėjo. Pas kalinį jos eidavo, manydamos, kad nuo to jam pa- 
gerės nuotaika. Deja! Jakitai ir Minjai dvasinės paramos rei- 
kėjo kur kas labiau, negu Žoamui. O kai pamatydavo, koks 
jis tvirtas, kad neša savo naštą aukštai pakelta galva, vėl at- 
gaudavo viltį. 

Ir šiandien Žoamas rado žodžių joms padrąsinti. Toks ne- 
palaužiamas jis buvo ne vien dėl to, kad jautėsi nekaltas, bet 
ir dėl to, kad tvirtai tikėjo, jog dievas įliejo į žmonių širdis 
dalį savo teisingumo. Ne! Žoamas Dakosta negali būti nubaus- 
tas už Tižukos nusikaltimą! 0 

Jis beveik niekada neužsimindavo apie dokumentą. Ar ta 
kriptograma tikra, ar falsifikatas, ar ją parašė Toresas, ar Ti- 
žukos nusikaltėlis, ar joje yra taip trokštamas išteisinimas, ar 
ne — Žoamas Dakosta net neketino guostis šia abėjotina hi- 
poteze. Žoamas manė, kad geriausias jo nekaltumo įrodymas — 
jis pats, jo doras, kupinas darbo gyvenimas. 

Tą vakarą, pralinksmintos tvirtų ir vyriškų kalinio žodžių, 
motina ir duktė nuėjo namo su didesne viltimi. Atsisveikin- 
damas kalinys nepaprastai švelniai apkabino Jakitą ir Minją. 
Tarsi nujausdamas, jog atomazga, kad ir kokia būtų, jeu arti. 

Likęs vienas, Žoamas Dakosta ilgai sėdėjo nejudėdamas, 
pasirėmęs galvą rankomis. 

Apie ką jis mąstė? Gal apie tai, kad žmonių teismas; pirmą 
kartą padaręs klaidą, pagaliau ją atitaisysė 

Taip, jis vis dar vylėsi! Jis žinojo, kad kartu su teisėjo 
Žarikeso raportu teisingumo ministru į Rio de Žaneirą buvo 
nusiųsti ir Dakostos prisiminimai, kuriuos jis taip įtikinamai 
parašė. 

Tie prisiminimai — tai jo visas gyvenimas, pradedant tarnyba 
Deimantų apygardoje, baigiant tuo momentu, kai žangada at- 
plaukė į Manausą. 

Dabar Žoamas mintimis vėl perbėgo savo praeitį. Jis prisi- 
minė tą dieną, kai našlaitis atkeliavo į Tižuką ir čia, vyriau- 
siojo kasyklų valdytojo raštinėje uolumo dėka greitai prasi- 
mušė į pirmąsias eiles, nors pradėjo dirbti visai jaunas. Ateitis 
jam šypsojosi, jis galėjo tikėtis geros vietos... Ir staiga — ta 
katastrofa: pagrobti deimantai, nužudyti sargybiniai, ant jo 
krinta įtarimas, nes tuo metu jis buvo vienintelis tarnautojas, 
galėjęs išduoti deimantų išvežimo datą; vėliau jį suima, teis- 
mas ir mirties nuosprendis, nežiūrint visų advokato pastangų; 
paskutinės valandos mirtininkų kameroje Vila-Rikos kalėjime, 
nepaprastai sunkus pabėgimas, dar kartą parodęs jo nežmoniš- 
ką drąsą, o paskui kelionė per Šiaurės provincijas, Pėru sie- 
ną; pagaliau Žoamą atmintis nunešė į Ikitosą, kur fazendos 
savininkas Magaljansas taip vaišingai sutiko nuskurdusį ir 
mirštantį badu bėglį. 

Prieš akis jam vėl iškilo įvykiai, taip negailestingai sudau- 
žę jo gyvenimą. Susimąstęs ir paskendęs prisiminimuose, Žo- 
amas negirdėjo nei keistų garsų už senojo vienuolyno sienos, 
nei šiurenančios virvės ant jo lango virbo, nei piūkliuko zy- 
renimo į geležį. Mažiau susimąstęs žmogus būtų tuoj pat su- 
klusęs. 

Bet Žoamas Dakosta nieko negirdėjo, jis ir toliau klaidžiojo 
jaunystės takais. Jis regėjo save iš pradžių dirbantį ūkvedžiu, 
vėliau senojo portugalo dalininkų, dirbantį tam, kad suklestė- 
tų Ikitoso sodyba. | 

Ak, kodėl jis iš karto nepasakė visos tiesos savo geradariui! 
Magaljansas būtų patikėjęs jo žodžiais. Tai vienintelė klaida, 

kurią Žoamas galėjo sau prikišti. Kodėl neprisipažino, kas jis, 
iš kur atėjęs, ypač tada, kai Magaljansas padavė jam dukters 
ranką. Juk mergina nieku gyvu nebūtų patikėjusi, kad jis — 
siaubingos piktadarystės kaltininkas! 

Tuo metu triukšmas už lango jau buvo toks stiprus, kad at- 
kreipė ir kalinio dėmesį. 

Zoamas Dakosta akimirkai kilstelėjo galvą. Jis pažvelgė į 
langą nereginčiu, tarsi nieko nesuvokiančiu žvilgsniu ir tuoj 
vėl ranka pasirėmė galvą. Mintys jį grąžino į Ikitosą. 

Ten merdėjo senasis fazendos savininkas. Prieš mirtį jis 
panoro būti ramus dėl dukters ateities, todėl pasiūlė savo padė- 
jėjui ūkį, suklestėjusį per jį. Ar Dakosta privalėjo tada pasa- 
kyti visą tiesą? Tikriausiai... Tačiau jis neišdrįso!l .. Po to Žo- 
amas prisiminė laimingas dienas su Jakita, vaikų gimimą, vi- 
sus tų metų džiaugsmus, kuriuos aptemdydavo vien mintys 
apie Tižuką ir sąžinės graužimas, kad nuslėpė nuo namiškių 
savo baisiąją paslaptį. 

Praeities įvykiai Žoamo sąmonėje klostėsi nepaprastai gy- 
vai ir ryškiai. 

Dabar jis prisiminė dienas, kai reikėjo duoti sutikimą Ma- 
noelio ir Minjos vedyboms. Argi jis galėjo leisti, kad jo duk- 
tė ištekėtų svetima pavarde? Argi galėjo nepapasakoti vaiki- 
nui apie praeitį? Ne! Todėl, pasitaręs su teisėju Ribeira, Žo- 
amas nusprendė prašyti, kad byla būtų peržiūrėta ir kad jam 
būtų grąžintas doro žmogaus vardas. Jis išvyko su visa šeima, 
ir kaip tik tada pasipainiojo Toresas ir pasiūlė šlykštų san- 
dėrį; pasipiktinęs tėvas atsisakė paaukoti dukterį dėl savo. gar- 
bės ir gyvybės; po to skundas ir pagaliau suėmimas... 

Tuo metu, stipriai iš lauko pastūmėtas, atsidarė langas. Žo- 
amas Dakosta pašoko. Prisiminimai išsisklaidė kaip dūmas. Į 
kambarį įlipo Benitas ir puolė prie tėvo, o po akimirkos pro 
išpiautą virbuose skylę įlindo Manoelis ir atsistojo šalia. 

Žoamas Dakosta vos nesušuko iš nuostabos, tačiau Benitas 
jį sulaikė. 

— Tėve,— tarė jis,— lango pinučiai išpiauti... Virvė siekia 
žemę... Kanale, už šimto žingsnių, laukia piroga... Su Arau- 
žu nuplauksite toli nuo Manauso, į kitą Amazonės krantą, kur 

niekas jūsų pėdsakų nebeaptiks... Tėve, reikia tuoj pat bėg- 
ti! Taip mums patarė pats teisėjas. 

— Reikia bėgti! — pridūrė Manoelis. 

— Bėgti?.. Man?.. Bėgti antrą kartą? Vėl bėgti? 

Sukryžiaves ant krūtinės rankas ir aukštai pakėlęs galvą, 
Žoamas Dakosta lėtai atsitraukė į kambario gilumą. 

— Niekada! — tarė jis tokiu tvirtu balsu, kad Benitas ir 
Mancelis apstulbo. | 

Vaikinai šitokio užsispyrimo nesitikėjo. Jiems ir į galvą 
nebuvo atėję, kad pats kalinys atsisakys bėgti. 

Benitas priėjo prie tėvo ir, žiūrėdamas jam tiesiai į akis, 
paėmė už rankų, bet ne dėl to, kad išvesti norėjo, o dėl to, 
kad troško, jog tėvas jį išklausytų ir sutiktų bėgti. 

— Jūs pasakėte „niekada“? 

— Niekada! 

— Tėve,— tarė Manoelis,— aš juk irgi turiu teisę jus taip 
vadinti. Paklausykite mūsų. Reikia bėgti, bėgti, nes, likęs čia, 
nusikalsite ir kitiems, ir pačiam sau. 

— Likti — reiškia mirti, tėve, — pritarė Benitas.— Įsakymas 
įvykdyti mirties bausmę gali ateiti kiekvieną akimirką. Jei 
manote, kad teismas pakeis neteisingą nuosprendį ir išteisins 
tą, kurį pasmerkė prieš dvidešimt metų, tai labai klystate. Ne- 
bėra jokios vilties. Reikia bėgti. .. Bėkite! 

Nesutramdomo įkarščio apimtas, Benitas sulig tais žodžiais 
griebė tėvą ir ėmė tempti prie lango. 

Žoamas Dakosta atstūmė sūnų ir vėl atsitraukė. 

— Bėgti — reiškia nuplėšti garbę sau ir jums, — tarė jis ryž- 
to kupinu balsu. — Bėgdamas tarsi patvirtinčiau savo kaltę. 
Kadangi pats gera valia atidaviau save į tėvynės teisingumo 
rankas, vadinasi, turiu laukti jo sprendimo. Ir sulauksiu, kad 
ir koks jis būtų. 

— Tačiau jūsų argumentų bylai nepakanka, — atkirto Ma- 
noelis,— o daiktinio įrodymo iki šiol neturime. Supraskite, mes 
įkalbinėjame jus bėgti tik dėl to, kad taip patarė Žarikesas. 
Bausmė bus įvykdyta, jums nebeliko jokios vilties. 

— Jeigu taip, aš mirsiu, — ramiai atsakė Žoamas Dakosta— 
Mirsiu, protestuodamas prieš neteisingą nuosprendį. Pirmą kar- 

tą pabėgau, kai iki bausmės buvo likusios vos kelios valandos. 
Bet juk tada buvau jaunas, prieš akis turėjau visą gyvenimą 
kovai su žmonių neteisingumu. Bet gelbėtis dabar, vėl pradėti 
sunkų ir apgailėtiną nusikaltėlio gyvenimą, slapstytis svetima 
pavarde ir nuolat bijoti policijos, vėl neturėti nė vienos ra- 
mios dienos, kaip kad prieš dvidešimt trejus metus, ir kartu 
kankinti jus? Ne! Visą laiką laukti naujo skundo ir reikalavi- 
mo išduoti mane Brazilijos policijai,-— o nuo šito aš neišsisuk- 
čiau, kad ir kokioje šalyje slapstyčiausi. Argi tai gyvenimas? 
Ne, šimtą kartų — ne! 

— Tėve, — vėl pradėjo Benitas, netekdamas galvos dėl šito- 
kio užsispyrimo,— tėve, jūs turite bėgti. Aš reikalauju! .. 

Ir, griebęs Žoamą Dakostą glėbin, pradėjo tempti prie lango. 

— Nel!.. Nel!.. 

— Tėve, jūs išvarysite mane iš proto! 

— Sūnau, duok man ramybę! — sušuko Žoamas Dakosta.-— 
Aš jau kartą bėgau iš Vila-Rikos kalėjimo. Tada žmonės ga- 
lėjo pagalvoti, jog bėgau nuo pelnytos bausmės. Žinoma, jie 
taip ir pagalvojo. Tačiau dabar, saugodamas nesuteptą mūsų 
vardą, aš nebedarysiu tos pačios klaidos. 

Benitas puolė tėvui po kojų. Jis tiesė rankas... maldavo... 

— Bet, tėve, tas įsakymas gali ateiti dar šiandien, — kartojo 
jis.— Net tuoj pat... Jamė bus mirties nuosprendis. .. 

— Jei toks įsakymas jau ir būtų gautas, aš vis tiek nekeis- 
čiau savo nusistatymo! Ne, sūnau! Žoamas Dakosta bėgtų tik 
būdamas kaltas. Nekaltas — nebėgs! 

Po to sekė graudi scena. Benitas kovojo su tėvu, o Manoelis 
stovėjo prie lango, pasiruošęs, kai reikės, nutverti kalinį. 

Staiga vienutės durys atsivėrė. 

Tarpdury pasirodė policijos viršininkas, o už jo kalėjimo 

Policijos viršininkas pamatė, jog čia buvo rengiamas pa- 
bėgimas, bet kalinio poza aiškiai bylojo, kad jis bėgti atsisa- 
kė. Viršininkas neištarė nė žodžio, tik jo „veide pasirodė ne- 
apsakomas gailestis. Be abejonės, jis, kaip ir teisėjas Žarike- 
sas, norėjo, kad Žoamas Dakosta pabėgtų iš kalėjimo. 

Dabar jau buvo vėlu... 

Laikydamas rankose kažkokį dokumentą, policijos viršinin- 
kas priėjo prie kalinio. 

— Luktelėkite, pone,— sustabdė jį Žoamas Dakosta.— Pati- 
kėkite, vien nuo manęs priklausė, bėgti ar ne. Aš nepanorau. 

Policijos viršininkas linktelėjo galvą, o po to kaip galėda- 
mas tvirtesniu balsu pasakė: 

— Žoamai Dakosta, ką tik gavome teisingumo ministro įsa- 
kymą iš Rio de Žaneiro! 

— Ak tėve! — vienu balsu sušuko Benitas i ir Manoelis. 

— Įsakymą įvykdyti mirties bausmę? — paklausė Žoamas Da- 
kosta, sukryžiavęs ant krūtinės rankas. 

- — Taip. 

— Kada? 

— Rytoj. | 

Benitas puolė prie tėvo. Jis norėjo dar kartą pabandyti iš- 
tempti Dakostą iš vienutės. .. Kareiviams, teko jėga plėšti ka- 
linį iš Benito glėbio. 

Paskui, policijos viršininkui paliepus, Benitą ir Manoelį iš- 
vedė lauk. Reikėjo baigti tą sunkią sceną, kuri ir taip per 
ilgai užtruko. 

— Pone, ar negalėčiau rytoj, prieš bausmės įvykdymą, pra- 
leisti keletą minučių su tėvu Pasanja? — paklausė kalinys.— 
Prašyčiau jam apie tai pranešti. 

— Bus pasakyta. 

— Ar leisite pamatyti šeimą, paskutinį kartą apkabinti žmo- 
ną ir vaikus? 

— Juos tuoj pamatysite. 

— Dėkojū, pone! O dabar pastatykite prie lango sargybą. 
Nenoriu, kad mane iš čia ištemptų jėga. 

Po šių žodžių policijos viršininkas nusilenkė ir išėjo su ka- 
lėjimo prižiūrėtoju ir kareiviais. 

Kalinys, kuriam buvo lemta gyventi tik kelias valandas, 
liko vienas, 


XVIII skyrius 
FRAGOZAS 


Taigi įsakymas atėjo. Kaip teisėjas Žarikesas buvo numatęs, 
jis reikalavo nedelsiant įvykdyti teismo nuosprendį, paskelbtą 
Žoamui Dakostai. Suimtasis nepateikė jokių nekaltumo įrody- 
mų. Teisingumas turėjo būti įvykdytas. 

Sekančią dieną, rugpiūčio 31, devintą valandą ryto, nuteis- 
tasis turėjo būti pakartas. 

Mirties bausmė Brazilijoje dažniausiai būdavo pakeičiama 
švelnesne bausme, tik negrai būdavo pasmerkiami mirti; ta- 
čiau šį sykį ji grėsė baltajam. Mat, baudžiamieji įstatymai Dei- 
mantų apygardoje yra labai griežti; čia visuomenės labui 
bausmės sušvelninti neleidžiama. 

Taigi niekas nebegalėjo išgelbėti Žoamo Dakostos. Jis ne- 
teks ne tik gyvybės, bet ir garbės. 

Tą patį rugpiūčio 31 dienos rytą kažkoks raitelis lėkė į Ma- 
nausą; jis taip varė savo žirgą, kad per pusmylį nuo miesto 
kilnus gyvulys krito, nebepajėgęs šuoliuoti toliau. 

Raitelis net nebandė jo kelti. Žirgas padarė viską, ką ga- 
lėjo, ir net dar daugiau; dabar, kad ir nusikamavęs, raitėlis 
pėsčiomis pasileido miesto linkui, 

Tas žmogus atjojo iš rytinių provincijų kairiuoju upės kran- 
tu. Į Manausą jis galėjo plaukti ir piroga, tačiau kelionė prieš 
srovę būtų ilgai trukusi. Todėl už visus pinigus nusipirko ark- 
lį, bet užtat sutaupė laiko. 

Tai buvo Fragozas. 

Ar pasisekė mūsų šauniajam vaikinui sumanymas, apie kurį 
jis niekam neužsiminė? Ar surado būrį, kuriame tarnavo To- 
resas? Ar sužinojo kokią paslaptį, dar galinčią išgelbėti Žoamą 
Dakostą? 

Fragozas ir pats gerai nesuvokė; bet vis dėlto nepaprastai 
skubėjo pranešti teisėjui Žarikesui, ką sužinojo per šią trum- 
pą kelionę. 

Buvo šitaip. 

Fragozas neklydo sakydamas, kad Toresas — vergų medžio- 
tojas iš veikusio Madeiros pakrantėse būrio. 

Kirpėjas iškeliavo ten ir, pasiekęs Madeiros žiotis, sužino- 
jo, kad būrio vadas yra kažkur apylinkėse. 

Fragozas negaišdamas ėmė jo ieškoti ir ne be vargo paga- 
liau surado. 

Būrio vadas mielai atsakė į visus Fragozo klausimus. Jie 
buvo tokie paprasti, kad vadui nebuvo reikalo ką slėpti. 

Juk Fragozas uždavė tik tris klausimus: 

— Ar netarnavo prieš keletą mėnesių jūsų būryje vergų 
medžiotojas Toresas? 

— Taip, tarnavo. 

— Ar neturėjo jis tuo metu būryje artimo draugo, kuris 
neseniai mirė? 

— Turėjo. 

— O kuo tas draugas buvo vardu? 

— Ortega, 

Štai ir viskas, ką sužinojo Fragozas. Ar tos žinios galėjo 
bent kuo padėti Žoamui Dakostai? Vargu! - 

Fragozas tai puikiai suprato, todėl ėmė klausinėti vadą, ar 
šis pažinojo Ortegą, ar kartais negirdėjo, iš kur šis kilęs, ko- 
kia jo praeitis. Visa tai galėjo turėti didelę reikšmę, nes Or- 
tega, pasak Toreso,— tikrasis Tižukos nušikaltimo organizato- 
rius. 

Tačiau, nelaimei, būrio vadas apie tai nieko daugiau negalėjo 
pasakyti. 

Jis žinojo tik tiek, kad tas Ortega daugelį metų tarnavo 
džiunglių policijoje, kad juodu su Toresu buvo artimi drau- 
gai, kad juos nuolatos matydavo kartu ir kad Toresas buvo 
šalia jo mirties valandą. Štai ir viskas, ką galėjo pasakyti 
būrio vadas; daugiau jis nieko neturėjo pridurti. 

Fragozui beliko pasitenkinti tomis nereikšmingomis detalė- 
mis ir nedelsiant grįžti atgal. 

Jei ištikimas vaikinas ir negavo įrodymų; kad Ortega yra 
Tižukos piktadarybės kaltininkas, tai bent sužinojo, kad To- 
resas tikrai nemelavo, jog vienas jo būrio draugas mirė ir 
jog jis buvo šalia jo mirties valandą. 

Dabar buvo aiškų, kad Ortega iš tiesų davė Toresui doku- 
mentą. Galimas daiktas, kad dokumente kalbama apie piktada- 
rystę, kurios tikrasis kaltininkas — tas pats Ortega, kad jame 

pastarasis išpažįsta savo kaltę ir nurodo visas jo Žodžius pa- 
tvirtinančias aplinkybes. Jei dokumentą galima būtų perskai- 
tyti, jei pasisektų rasti jam raktą, tiesa be jokių abejonių iš- 
kiltų aikštėn. | 

Tačiau to skaičiaus Fragozas nežinojo. Jis tik žinojo, kad 
avantiūristas sakė teisybę ir kad dokumente tikrai yra nusikal- 
timo paslaptis — štai ir viskas, ką mūsų šaunusis vaikinas ve- 
žėsi iš buvusio Toreso būrio vado. 

Vis dėlto tą žiupsnelį naujienų Fragozas skubėjo kuo grei- 
čiau papasakoti teisėjui Žarikesui. Jis žinojo, kad negalima 
gaišti nė minutės, ir štai kodėl tą rytą, apie aštuntą valandą, 
baisiai nuvargęs, jis jau buvo už pusmylio nuo Manauso. 

Iki miesto Fragozas atbėgo per keletą minučių. Kažkokia 
nuojauta jį stūmė pirmyn, jam rodės, kad Žoamo Dakostos išsi- 
gelbėjimas dabar jo rankose. 

Staiga Fragozas sustojo kaip įbestas. 

Jis atsidūrė nedidelėje aikštėje už miesto vartų. 

Ten, vidury minios, dvidešimties pėdų aukštyje buvo maty- 
ti kartuvės, ant kurių tabalavo virvė. 

Fragozas, pajuto, kad jį apleidžia paskutinės jėgos. Jis par- 
griuvo, akys nejučia užsimerkė. Kirpėjas nenorėjo nieko ma- 
tyti, o lūpos šnabždėjo: | 

— Per vėlai! Per vėlai!.. 

Tačiau nežmoniškomis pastangomis atsistojo. Ne! Dar ne 
vėlu! Žoamo Dakostos kūnas dar nesisiūbavo ant tos virvės! 

— Teisėjau Žarikesai! Teisėjau Žarikesai! — sušuko Fra- 
gozas. 

Uždusęs, galvotrūkčiais jis puolė prie miesto vartų, nubėgo 
pagrindine Manauso gatve ir leisgyvis griuvo prie teisėjo 
namų slenksčio. 

Durys buvo uždarytos. Fragozui dar užteko jėgų pabelsti. 

Duris atidaręs tarnas pasakė, kad šeimininkas nieko nepri- 
ima. 

Fragozas nepaklausęs atstūmė tarną, bandantį užtverti jam 
kelią, ir strimagalviais puolė į teisėjo kabinetą. 

— Grįžtu iš provincijos, kur Toresas tarnavo vergų me- 
džiotoju! — sušuko jis.— Pone teisėjau, Toresas nemelavo! 
Sustabdykite, sustabdykite bausmės vykdymą! 

— Jūs radote tą būrį? 

— Taip. 

— Ir atnešate dokumento šifrą? 

Fragozas nieko neatsakė. 

— Tada išeikite!l Duokit man ramybę! — suriko teisėjas Ža- 
rikesas ir įtūžęs čiupo dokumentą, norėdamas sudraskyti.. 

Fragozas griebė jam už rankos ir sulaikė. 

— Jame slypi visa tiesa! — tarė jis. 

— Žinau,— atšovė teisėjas,— tačiau kokia nauda iš tiesos, 
kurios negalima atskleisti! 

— Ją sužinosime! .. Būtinai! Taip ir bus! 

— Dar kartą klausiu, turite šifrą ar ne? 

— Ne! — atsakė Fragozas.— Tačiau kartoju, Toresas neme- 
lavo. Vienas jo artimas draugas tikrai mirė prieš keletą mė- 
nesių; nėra jokios abejonės, kad tas žmogus Toresui ir įteikė 
dokumentą, kurį šis ketino parduoti Žoamui Dakostai. 

— Taip! — atsakė teisėjas Žarikesas.— Taip! Nekvla abejo- 
nių... mums. Tačiau abejoja tie, nuo kurių priklauso kalinio 
gyvybė! .. Išeikite! 

Jis atstūmė Fragozą, tačiau šis nė už ką nenorėjo pasitrauk- 
ti. Jis puolė teisėjui po kojų. 

— Žoamas Dakosta nekaltas! — šaukė jis— Jūs neleisite 
jam žūti! Ne jis padarė nusikaltimą Tižukoje! Tai Toreso drau- 
gas, dokumento autorius! Tai Ortega!.. 

Išgirdęs šį vardą, teisėjas pašoko. Paskui, kai įsisiautėjusi 
jo viduje audra aprimo, atgniaužė mėšlungiškai rankoje su- 
spaustą dokumentą, padėjęs išlygino ant stalo, atsisėdo ir, per- 
braukęs ranka akis, sumurmėjo: 

— Tas vardas... Ortega!.. Ištirsime! 

Ir štai teisėjas jau žiūri Fragozo atneštą naują vardą, kaip 
kad buvo veltui žiūrėjęs daugelį kitų vardų. Užrašęs žodį 
ORTEGA 
VIMŲĄAU 

— Veltui! — tarė jis.— Nieko neišeina. 

Ir iš tikro raidę J, stovinčią po raide R, negalima perduoti 
skaičiumi, nes R abėcėlės tvarka stovi po J. Raidė E yra tiek 

nutolusi nuo Ų, kad jos niekaip neperteiksi vienženkliu skai- 
čiumi. 

Tuo metu iš gatvės atsklido siaubingas riksmas — nevilties 
riksmas. 

Fragozas puolė prie lango ir, teisėjui nespėjus sukliudyti, jį 
atidarė. 

Gatvę buvo užtvindžiusi minia. Atėjo valanda, kai kalinį 
turėjo išvesti iš kalėjimo. Todėl žmonės plūste plūdo į aikštę, 
kur stovėjo kartuvės. 

Teisėjas Žarikesas, į kurį buvo baisu žiūrėti, neatitraukė nuo 
dokumento akių. 

— Paskutinės raidės! — sušnabždėjo jis.— Pažiūrėkime dar 
paskutines raides! 

Tai buvo vienintelė viltis. 


Ir drebančia ranka jis sunkiai užrašė Ortegos vardą virš 
šešių paskutinių dokumento raidžių, kaip kad buvo padaręs 
su šešiomis pirmosiomis. 

Užrašė ir šūktelėjo nustebęs. Jis iš karto pastebėjo, kad 
paskutinės šešios raidės abėcėlės tvarka stovi prieš raides, ku- 
rios sudaro Ortegos vardą, ir jas galima perteikti skaitmeni- 
mis ir sudaryti skaičių. 

Ir iš tikro, sustatęs lentelę ir suskaičiavęs ženklų skaičių tarp 
raidžių, jis gavo: 


Jis turėjo skaičių 432 513, Tačiau ar tas skaičius yra do- 
kumente? Ar nepasirodys jis klaidingas, kaip ir visi kiti iki 
šiolei? | 
„ Tuo metu pasigirdo dar garsesni šauksmai, kuriuose buvo 
tiek susijaudinusios minios pyktis, tiek gailestis. Kaliniui liko 
gyventi tik kelios minutės! 

Apkvaitęs iš skausmo, Fragozas išbėgo iš kambario. Jis no- 
rėjo paskutinį kartą pamatyti savo geradarį, vedamą mirti. 
Jis norėjo pulti prieš niūrią eiseną, ją sulaikyti, sušukti: ,„,Ne- 
žudykite nekaltojo! Nežudykite jo!..“ 

Tuo tarpu teisėjas Žarikesas užrašė gautą skaičių virš pir- 
mųjų dokumento raidžių, keletą kartų jį kartodamas, ir štai 
ką gavo: | 

432513432513432513 
VJIMŲĄUFFYSĄRVZŽDHL 

Paskui atstatė tikrąsias raides, skaičiuodamas abėcėlės tvar- 
ka atgal, ir perskaitė: 

TIKRAS DEIMANTŲ VAGY 

Teisėjas net suriko iš džiaugsmo. 

Skaičius 432 513 ir buvo tas taip ieškomas raktas! Ortegos 
vardas jį padėjo surasti. Pagaliau jo rankose — dokumento 
paslaptis, kuri neginčijamai įrodys Žoamo Dakostos nekaltumą! 
Nebeskaitydamas toliau, teisėjas šoko iš kabineto į gatvę, 
šaukdamas: 

— Sustokite! Sustokite! 

Teisėjas Žarikesas pro minią, kuri prasiskyrė prieš jį, nu- 
bėgo prie kalėjimo, iš kurio tuo metu vedė kalinį; kartu su 
juo, apimti nevilties, ėjo žmona ir vaikai. Sustojęs prieš Žoamą 
Dakostą, Žarikesas nebepajėgė ištarti nė žodžio, tik mosikavo 
dokumentu; pagaliau jis sušuko: 

— Nekaltas! Nekaltas! 


XIX skyrius 
NUSIKALTIMAS TIŽUKOJE 


Pasirodžius teisėjui, niūri eisena sustojo. Skardus riksmas 
nuaidėjo per minią, iš visų krūtinių išsiveržė žodžiai: 

— Nekaltas! Nekaltas! 

Paskui stojo kapų tyla. Visi norėjo išgirsti kiekvieną teisė- 
jo žodį. 

Žarikesas atsisėdo ant akmeninio suolo. Minja, Benitas, Ma- 
noelis ir Fragozas tuoj pat priėjo prie jo, o Žoamas Dakosta 
spaudė prie krūtinės Jakitą. Atgavęs kvapą, teisėjas pradėjo 
nagrinėti paskutinę dokumento pastraipą. Skaičių pagalba pa- 
keitęs kriptogramos raides tikrosiomis raidėmis ir sudaręs žo- 
džius, Žarikesas sudėliodavo skyrybos ženklus ir garsiai per- 
skaitydavo. 

Štai ką kapų tyloje išgirdo minia: 

PO KUO PASIRAŠAU SAVO TIK 
34 325 134325134 3251 343 
ŠŠ NUŪUT RCŲJŠDTCZ UBBP ŪKN 
RUOJU VARDU ORTEGA 

25134 32513 432513 

ŠŽPJ Z ABŲEV ŠTŲHHC 

Kai teisėjas baigė skaityti, iš visų pusių nuskambėjo galin- 
gas „valio!“ 


Iš tikrųjų kas galėjo geriau už tą paskutinę pastraipą, ku- 
rioje buvo visa dokumento esmė, įrodyti, jog Ikitoso fazendos 
šeimininkas nekaltas? Ji viena išgelbėjo tą baisios teismo 
klaidos auką. | 

Žoamas Dakosta, apsuptas žmonos, vaikų ir draugų, nespėjo 
spausti jam tiesiamų rankų. Kad ir koks buvo tvirtas jo cha- 
rakteris, tačiau dabar, atslūgus įtampai, iš akių pabiro džiaugs- 
mo ašaros. Širdis buvo kupina padėkos apvaizdai, kuri ste- 
buklingai išgelbėjo tuo metu, kai jis jau buvo per plauką nuo 
mirties, ir kuri neleido padaryti blogiausią nusikaltimą — žu- 
dyti nekaltą. , ; | 

Niekas neabejojo, kad Žoamas Dakosta bus išteisintas. Tik- 
rasis Tižukos piktadarybės organizatorius prisipažino pats ir 
nurodė visas aplinkybes, kuriomis buvo įvykdytas nusikaltimas. 
Teisėjas Žarikesas rado raktą ir iššifravo visą kriptogramą. 

Štai ką joje prisipažino Ortega. 

Šis niekadėjas tarnavo kartu su Žoamu Dakosta Deimantų 
"apygardos valdytojo raštinėje. Jis ir buvo tas jaunas valdinin- 
kas, turėjęs lydėti deimantus į Rio de Žaneirą. Mintis pratur- 
tėti vagiant ir žudant. Ortegos nebaidė, ir jis kontrabandinin- 
kams pasakė, kada deimantai bus vežami iš Tižukos. 

Piktadariai tykojo už Vila-Rikos. Per užpuolimą Ortega apsi- 
metė, jog ginasi kartu su kareiviais. Paskui nugriuvo tarp už- 
muštųjų, o bendrininkai jį nunešė šalin. Štai kodėl tose žu- 
dynėse likęs vienintelis gyvas kareivis pranešė, kad Ortega 
krito kovoj. | 

Tačiau vagystė nusikaltėliui neišėjo į naudą. Jį netrukus 
apiplėšė tie patys bendrininkai, padėję įvykdyti nusikaltimą. 

Likęs be lėšų, nebegalėdamas pasirodyti Tižukoje, Ortega 
pabėgo į Brazilijos šiaurę, į tas Amazonės aukštupio sritis, 
kur dar veikė vergų medžiotojų būriai. Reikėjo gyventi, ir 
Ortega stojo į vieną iš tų negarbingų būrių. Svarbiausia, kad 
čia niekas neklausinėjo, nei kas tu, nei iš kur. Taigi Ortega 
tapo vergų medžiotoju ir daug metų gaudė žmones. 

Avantiūristas Toresas taip pat vienu metu nebeturėjo iš ko 
gyventi. Neradęs kitos išeities, jis tapo Ortegos bendražygiu. 
Netrukus vergų medžiotojų būryje jie susidraugavo. Tačiau, 
kaip sakė pats Toresas, Ortegą ėmė pamažu graužti sąžinė. 
Mintys apie nusikaltimą jam nedavė ramybės. Ortega žinojo, 
kad vietoj jo nuteistas kitas žmogus, o tas kitas — tai darbo 
draugas Žoamas Dakosta. Jis taip pat žinojo, kad nekaltai 
nuteistasis pabėgęs iš kalėjimo, bet jį persekioja nuolat gre- 
sianti mirties bausmė. 

Prieš keletą mėnesių, vieno žygio metu, vergų medžiotojų 
būrys peržengė Peru sieną ir atsidūrė Ikitoso apylinkėse. Čia 
Ortega pamatė Žoamą Garalį ir atpažino, kad tai Žoamas Da- 
kosta, bet šis Ortegos nebeprisiminė. 

Tada vergų medžiotojas ir nusprendė, kiek išgalėdamas, 
atitaisyti tą neteisybę, kurios auka buvo tapęs jo bendradarbis. 
Jis parašė šifruotą dokumentą, kuriame išdėstė, kaip buvo 
įvykdytas Tižukos nusikaltimas. Ortega ketino jį nusiųsti Ikito- 
so fazendos šeimininkui kartu su šifru, kad tas galėtų per- 
skaityti. 

Deja, mirtis neleido jam užbaigti to gero darbo. Grumty- 
nėse su Nnegrais -prie Madeiros Ortega buvo sunkiai sužeistas 
ir pajuto artėjantį galą. Šalia buvo jo draugas Toresas. Ir pa- 
slaptį, slėgusią jį visą gyvenimą, Ortega nutarė patikėti bi- 
čiuliui. Jis atidavė Toresui savo ranka parašytą dokumentą, 
prisaikdinęs, kad tas raštas bus perduotas Žoamui Dakostai. 
Gavęs priesaiką, Ortega pasakė Žoamo Dakostos adresą ir 
skaičių 432 513, be kurio dokumento nebuvo galima iššifruoti. 

Mes jau žinome, kaip po Ortegos mirties Toresas tesėjo savo 
priesaiką, kaip mėgino pasinaudoti nusikaltimo paslaptimi ir 
kaip bandė šantažuoti Žoamą Garalį. 

Toresui buvo lemta staigiai žūti, taip ir neįvykdžius savo 
kėslų, Jis nusinešė kartu su savimi ir paslaptį. Tačiau Frago- 

zui pavyko sužinoti nusikaltėlio vardą. Tas vardas įžvalgiam 
teisėjui Žarikesui padėjo sužinoti, kas parašyta dokumente, 

Taip! Pagaliau buvo rastas ilgai ieškotas juridinis įrody- 
mas, kuris visiškai išteisino Žoamą Dakostą ir grąžino jam 
garbę ir gyvybę! 

Kai teisėjas, tarsi pamokymą visiems, balsiai perskaitė bai- 
siąją istoriją, išdėstytą dokumente; nuskambėjo dar garsesnis 
„valio!“ 

Po to, pasitaręs su policijos viršininkų, Žarikesas pareiškė, 
kad, kol ateis naujos instrukcijos iš Rio de Žaneiro, Žoamas 
Dakosta gyvens ne kalėjime, o paties teisėjo namuose. 


Tai padaryti buvo lengva, ir artimųjų lydimą Žoamą Dakos- 
tą džiūgaujanti minia nunešė ant rankų, tarsi kokį nugalėtoją, 
iki Žarikeso namų. 


Pagaliau garbingam Ikitoso fazendos šeimininkui buvo de- 
ramai atlyginta už ilgus ištrėmimo metus. Savimi jis nesirūpi- 
no, tačiau buvo laimingas, matydamas šeimos džiaugsmą, ir 
didžiavosi savo tėvyne, kuri neleido triumfuoti neteisybei, 

O ką tuo metu veikė Fragozas? 

Jis buvo apsuptas iš visų pusių. Benitas, Manoelis, Minja 
vienas per kitą nuoširdžiai dėkojo, ir Lina, žinoma, nuo jų 
neatsiliko. Fragozas sutrikęs nebežinojo, kieno žodžių klausy- 
tis; jis karštai kalbėjo, kad nenusipelnęs tokio dėkingumo. 
Taip jau pasitaikę! Argi galima dėkoti, kad jis atpažino To- 
resą — buvusį vergų medžiotoją? Žinoma, ne! Jeigu ir sugalvo- 
jęs suieškoti būrį, kuriame tarnavo Toresas, tai juk jis ir pats 
gerai nežinojęs, ar iš tos užmačios bus kokia nauda. Ortegos 
vardas? Žinoma, jis pravertė, bet jam ir į galvą neatėję, kad 
jis turi kokią reikšmę. 

Ir vis dėlto Fragozas — šaunuolis! Gal ir nejučiomis, bet jis 
išgelbėjo Žoamą Dakostą! 

Bet kokia nuostabi įvykių virtinė atvedė prie šito didelio 
tikslo! Pirmiausia merdintį Fragozą Žoamo Dakostos namiškiai 
išgelbsti Ikitoso miške ir svetingai priglaudžia fazendoje; po 
to kirpėjas prie Brazilijos sienos sutinka Toresą, pataria jam 
sėsti į žangadą, o dar vėliau prisimena, jog avantiūristą jau 
yra kažkur matęs. 

— Na ką gi, viskas klostėsi iš tikrųjų taip, — sutiko Frago- 
zas.— Tačiau už šitą sėkmę reikia dėkoti ne man, o Linai! 

— Kodėl? — nustebo jaunoji mMulatė. 

— Jei ne liana, jei ne tas jūsų sumanymas, tai ar matytu- 
mėm čia šiandien tiek laimingų žmonių! 

Nėra reikalo ir pasakoti, kad Fragozą ir Liną gyrė ir lepi- 
no tiek Dakostos šeima, tiek ir atsiradę nelaimėje nauji drau- 
gai iš Manauso. | 

Tačiau ar galima užmiršti teisėją Žarikesą? Jis taip pat daug 
padarė. Nors Žarikesas, kad ir turėdamas didelį analitiko ta- 
lentą, ir nepajėgė be šifro perskaityti dokumento, tačiau jis 
atspėjo, pagal -kokią kriptologinę sistemą šis dokumentas su- 
darytas. Ir pagaliau niekas kitas, tik Žarikesas, turėdamas 
vien Ortegos vardą, galėjo rasti skaičių, kurį težinojo abu 
mirusieji — pats nusikaltėlis ir Toresas. 

Todėl buvo karštai dėkojama ir teisėjui. 

Pranešimas apie .naujus įvykius kartu su dokumentu ir šif- 
ru tą pačią dieną buvo išsiųstas į Rio de Žaneirą. Liko tik 
laukti naujų teisingumo ministerijos nurodymų. Niekas ne- 
abejojo, kad bus gautas įsakymas kalinį nedelsiant paleisti. 

Vadinasi, Manause dar teks būti keletą dienų. Po to Žoamas 
Dakosta kartu su namiškiais, laisvas ir be rūpesčių, atsisveikins 
su šeimininkų — teisėju Žarikesu, sės į žangadą ir leisis Ama- 
zone toliau iki Paros. Čia kelionė baigsis dvejomis jungtuvė- 
mis: Minjos su Manoeliu ir Linos su Fragozu, kaip ir buvo 
numatyta. 

Po keturių dienų, rugsėjo 4, atėjo įsakymas paleisti kalinį. 
Buvo nustatyta, kad dokumentas autentiškas, parašas — Orte- 
gos, kažkada tarnavusio Deimantų apygardoje, ir nuodugnus 
pasakojimas apie Tižukos nusikaltimą parašytas paties Ortegos 
ranka, 

Tą pačią dieną teisėjas Žarikesas papietavo su Dakostos 
šeima žangadoje. Atėjus vakarui, visi širdingai paspaudė Žari- 
kesui ranką. Atsisveikinimas buvo jaudinantis. Prieš išsiskir- 
dami, jie susitarė vėl. susitikti Manause, kai grįš atgal, o vė- 
liau — Ikitoso fazendoje. | 

Sekantį rytą, rugsėjo 5 dieną, saulei tekant, buvo duotas 
signalas išplaukti. Žoamas Dakosta, Jakita, Minja, abu vaiki- 

nai —- visi stovėjo ant žangados denio. Milžiniškas plaustas pa- 
kėlė inkarą ir išplaukė į upės vidurį, kur jį pagavo srovė. 
Žangada jau buvo dingusi už Rio Negro pasūkio, o iš paskos 
dar vis aidėjo susirinkusių ant kranto Manauso gyventojų 
garsus „valio!“ 


XX skyrius 
AMAZONĖS ŽEMUPYS 


Ką palima pasakyti apie antrąją kelionės dalį ta didžiąja 
upe? Žoamo Dakostos šeimai prasidėjo laimės dienos. Pats 
Žoamas gyveno naują gyvenimą, kurio spindesys džiugino vi- 
sus namiškius. 

Dabar žangada plaukė greičiau patvinusia upe. Kairėje liko 
mažytis Don Chose de Maturio kaimelis, o dešinėje — Madei- 
ros žiotys. Šiai upei vardą davė daugybė rąstų ar dar žaliuo- 
jančių medžių, plaukiančių ja iš pačios Bolivijos gilumos. Po 
to žangada pravingiavo pro Kaninio archipelagą, kurio salos 
panašios į rėčkeles, prisodintas palmių, pro Serpos kaimelį, 
kuris ilgai kilojosi iš vieno kranto į kitą, kol galų gale įsi- 
kūrė kairiojoje upės pusėje. Čia prieš jo namelius kaip gelto- 
nas kilimas driekėsi smėlio pakrantė. 

Netrukus toli už milžiniško plausto liko Silvėso kaimas, 
stovįs Amazonės kairiajame krantė, ir Vila-Belos miestelis — 
svarbiausia guarano rinka visoje provincijoje. Keliauninkai 
praplaukė pro Faro kaimą ir garsiąją Njamundos upę, kur 
1539 metais, pasak Oreljanos, jį užpuolusios karingos mote- 
rys — amazonės, nors nuo to laiko niekam neteko jų pama- 
tyti. Šita legenda ir davė vardą nėmirtingai Amazonės upei. 

Čia baigiasi didžiulė Rio Negro provincija ir prasideda Pa- 
ros provincija. Rugsėjo 22 dieną Dakostos šeima, sužavėta 
nepaprastai gražios lygumos, įplaukė į tą Brazilijos dalį, kurią 
rytuose skalauja Atlanto vandenynas. 

— Kaip nuostabu! — nuolatos kartojo Minja. 

— Bet kiek dar daug kelio! — šnabždėjo Manoelis. 

— Kokios grožybės! — džiūgavo Lina. 

— Kada gi pagaliau atplauksime! — aimanavo Fragozas. 

Iš tikrųjų nelengva rasti bendrą kalbą, kai pažiūros tokios 
skirtingos! Tačiau, šiaip ar taip, laikas bėgo labai linksmai, ir 
Benitui, kuriam nereikėjo nei skubėti, nei nekantrauti, vėl 
grįžo pirmykštė gera nuotaika. 

Netrukus žangada įplaukė į bekraštes kakavmedžių planta- 
cijas, kurių tamsioje žalumoje ryškiai išsiskyrė geltoni šiaudų 
ir raudoni čerpių stogai, dengią namukus; išsibarščiusius abi- 
pus upės, nuo Obidoso iki pat Monti-Alegrio miestelio. 

Paskui atsivėrė Trombetos .upės žiotys. Jos tamsūs vande- 
nys beveik skalauja Obidoso namukus. Pats Obidosas — tikras 
miestelis, net su“ tvirtove, plačiomis gatvėmis, šalia kurių drie- 
kėsi jaukių namukų eilės. Obidose yra. daug didelių kakavos 
sandėlių; nuo Belemo jį skiria tik šimtas aštuoniasdešimt mylių. 

Po to keliautojai išvydo pilkšvai žalio vandens Tapažoso 
upę, tekančią iš pietvakarių, už jos — turtingą Santaremo mies- 
telį, kuriame yra ne mažiau kaip penki tūkstančiai gyventojų, 
daugiausia indėnų. Arčiausia prie upės pastatyti namukai stūk- 
so ant plačios, baltu smėliu padengtos pakrantės. 

Iš Manauso žangada plaukė nesustodama daug platesne Ama- 


žemyn dieną ir naktį. Žangada nesustojo nei keliautojų malo- 
numui, nei prekybos reikalais, vis plaukė ir plaukė, greitai 
artėdama prie kelionės tikslo. 

Už Alemkero, kairiajame krante, atsivėrė naujas horizontas. 
Vietoj lig šiolei jį dengusios miškų juostos, pasirodė kalvos, 
kurių švelnūs kontūrai džiugino akį, o tolumoje, dangaus fone, 
dūlavo tikrų kalnų viršūnės. 

Nei Jakitai su Minja, nei Linai ir senajai Sibelei tokių vaiz- 
dų dar niekada neteko matyti. 

O Manoelis Paros provincijoje jautėsi kaip namie. Jis ži- 
nojo, kaip vadinasi toji dviguba kalnų grandinė, pamažu su- 
siaurinanti didžiosios upės slėnį. 

— Dešinėje,— aiškino Manoelis,— Paruokartos kalnai, išsi- 
lenkiantys puslankiu į pietus. Kairėje — Kuruvos grandinė; 
mes greitai praplauksime jų paskutines terasas. 

—- Vadinasi, jau nebetoli? — klausinėjo Fragozas. 

— Nebetoli! — atsakydavo Manoelis. 

Abu jaunikiai, be abejonės, puikiausiai suprato kits kitą, 
nes paslapčiomis vienas antram linktelėjo galvą. 

Nuo Obidoso jau buvo juntami vandenyno potvyniai; jie 
lėtino žangados greitį, tačiau keliautojai netrukus praplaukė 
Monti-Alegrio ir Prainja de Onteiro miestelius, o po to — ir 
Ksingos žiotis. 

“Kokia galinga ir plati: čia buvo Amazonė, kaip viskas rodė, 
jog netrukus ta upių karalienė išsilies tarsi jūra! Pakrantės 
buvo užžėlusios tankiais nuo aštuonių iki dešimties pėdų aukš- 
čio žolynais, kurių pakraščiuose augo tikri nendrių miškai. 
Porto de Moso, Boa-Vistos ir Gurupos miesteliai greitai virto 
mažais taškeliais tolumoje. Šių miestelių klestėjimo metas jau 
buvo praėjęs, jie palengva nyko. 

Čia upė skilo į dvi plačias šakas, įsiliejančias į Atlanto van- 
denyną. Viena suko į šiaurės rytus, kita —į rytus, o tarp jų 
žaliavo didžiulė Maražo sala. Ta sala —tai provincija: jos 
dydis ne mažiau kaip šimtas aštuoniasdešimt lje. Ją rytuose 
dengia savanos, vakaruose — miškai, ir visur pilna upelių, 
raistų. Šioje saloje labai palankios sąlygos gyvulininkystei: 
čia ganosi tūkstančiai kaimenių. 

Maražo sala — gamtinė kliūtis, privertusi Amazonę prie pat 
vandenyno skilti į dvi šakas. Plaukdama didžiąja šaka, žangada, 
aplenkusi Kavianos ir Mešianos salas, būtų pasiekusi penkias- 
dešimties 1je pločio žiotis. Tačiau čia ji būtų susidūrusi su 
pororoka — tuo baisiu potvyniu, kuris, likus trim dienom iki 
jauno mėnulio arba pilnaties, per dvi minutes —o ne, kaip 
paprastai, per šešias valandas,— pakelia upės vandenis nuo 
dvylikos iki penkiolikos pėdų virš vidutinio lygio. Tai pavo- 
jingiausias potvynis. 

Laimė, mažesnei šakai, kuri žinoma Brevio kanalo vardu, 
tas baisus gamtos reiškinys negresia: potvyniai ir atoslūgiai 
čia būna žymiai mažesni. Tai locmanas Araužas puikiai žino- 
jo. Todėl jis ir nuplaukė šia šaka tarp nuostabių miškų, šen 
bei ten išsimėčiusių salų, apaugusių didžiulėmis palmėmis mu- 
ritis;. oras buvo labai gražus, ir baisių audros šuorų, kartais 
nuūžiančių per visą Brevio kanalą, nepasitaikė. 

Po kelių dienų žangada praplaukė Brevio kaimą. Nors jis 
stovi tokioje vietoje, kuri didesnę metų dalį būna užlieta, ta- 

čiau nuo 1843 metų pasidarė gana reikšmingų miesteliu su 
šimtu namų. Čia kadaise gyveno tapuijos gentis, tačiau dabar 
Amazonės žemupio indėnai vis labiau ir labiau maišosi su 
baltaodžiais gyventojais ir, matyt, netrukus visai išnyks. | 

O žangada vis leidosi ir leidosi žemyn. Čia ji plaukė tarp 
mango medžių: vos nekliūdama už jų ilgų šaknų, išsiskėtusių 
virš vandens tarsi milžiniškų krabų žnyplės; čia nėrė pro 
žalsvas palmes, į kurių kamienus įgula atremdavo ilgus ko- 
binius, kai reikėdavo žangadą pastūmėti į srovę. 

Paskui pasirodė Tokantinsas. Į šią upę suteka daugybė įvai- 
riausių intakų iš visos Gojaso provincijos, o ji pati į Amazo- 
nę įsilieja plačiomis žiotimis. Po to keleiviai pamatė Mažu ir 
Santa Anos miestelius. 

Abiejose pusėse atsiverdavo didingos panoramos. Atrodė, 
stebuklingas mechanizmas jas nuolat keitė ir stūmė nuo žan- 
gados priekio į galą. 

Dabar jau daugybė ubų, egaritėjų, vižilindų, visokiausių 
formų pirogų, mažučių ir vidutinių kabotažinių laivų iš Amazo- 
nės žemupio ir Atlanto pakrančių virtinėmis plaukė paskui 
žangadą, tarsi valtys, lydinčios didžiulę karo fregatą. 

Pagaliau kairėje pasirodė Santa Marija de Belem de Para — 
„Miestas“, kaip kad jį vadina provincijos gyventojai. Jame 
stūksojo dailios eilės baltų daugiaaukščių namų, pasislėpę 
tarp palmių vienuolynai, Nostra Senjora de Mersedos bažny- 
čios ir katedros varpinės, o prie kranto stovėjo flotilija škunų, 
brigų ir tristiebių laivų, kuriais palaikomi ryšiai su Senuoju 
Pasauliu. 

Žangados keleivių krūtinėse širdys ėmė plakti smarkiau. 
Štai pagaliau jų kelionės tikslas, kurio jau manė nebepasiek- 
sią! Argi jie galėjo tikėtis kada nors pamatyti Paros provin- 
cijos sostinę, kai pusiaukelėje, Manause, buvo suimtas Žoamas 
Dakosta? 

Taigi spalio 15 dieną, po keturis su puse mėnesio trukusios 
kelionės, už upės vingio pasirodė Belemas. | 

Apie tai, kad žangada atplauks, čia buvo sužinota prieš ke- 
letą dienų. Miestas jau girdėjo Žoamo Dakostos istoriją. Visi 
nekantriai laukė to garbingo žmogaus. Jam ir jo namiškiams 
buvo ruošiamas kuo nuoširdžiausias sutikimas, 

Ikitoso fazendos šeimininko pasitikti išplaukė šimtai laive- 
lių, ir netrukus žangadą plūste užplūdo minia, norinti pasvei- 
kinti tėvynainį, grįžusį po tokios ilgos ištremties. Tūkstančiai 
smalsuolių, tiksliau — tūkstančiai draugų, sulipo į plaukiantį 
kaimą, dar gerokai prieš jam įsukant į uostą. Tačiau žangada 
buvo tokia didelė ir tokia tvirta, kad galėjo išlaikyti viso mies- 
to gyventojus. 

Su pirmosiomis pirogomis, skubančiomis pasitikti žangadą, 
atplaukė ponia Valdes. Pagaliau Mancelio motina apkabino 
savo naują dukrą, kurią jai parinko sūnus. Geroji moteriškė 
pati negalėjo nukeliauti į Ikitosą, užtat Amazonė jai atnešė 
žangadą tarsi fazendos dalelę kartu su naująja šeima. 

Prieš  sutemstant locmanas Araužas stipriai prišvartavo 
plaustą nedidelėje įlankėlėje už arsenalo. Tai buvo paskutinis 
žangados sustojimas po aštuonių šimtų 1je kelionės didžiąja 
Brazilijos upe. Čia pamažu nuo jos dings indėnų palapinės, 
negrų trobelės, sandėliai su vertingų kroviniu, paskui ateis 
eilė namui, slypinčiam žydinčioje lapijoje, o vėliau ir mažajai 
koplytėlei, kurios kuklus varpelis dabar skambėjo, atsakydamas 
galingiems Belemo bažnyčių varpų dūžiams. 

Tačiau, prieš viską nugriaunant, žangadoje dar įvyks iškil- 
mingos apeigos: Manoelio su Minja ir Fragozo su Lina jungtu- 
vės. Čia, toje mažutėje koplytėlėje, tėvas Pasanja palaimins 
šias dvejas jungtuves, kurios, be abejonės, bus labai tvirtos. 

Koplytėlė buvo labai maža, todėl -čia galėjo tilpti tik Da- 
kostos šeimos nariai. Užtat milžiniškos žangados denyje užteks 
vietos tiems, kurie norės dalyvauti šiose apeigose. O jeigu 
svečių susirinks tiek daug, kad visi nesutilps plauste, tai kran- 
to terasos priglobs minias, atėjusias pagerbti žmogaus, kuris, 
taip įspūdingai išteisintas, tapo dienos didvyriu. 

Sekančią dieną, spalio 16, nepaprastai iškilmingai ir puošniai 
buvo atšvęstos abejos jungtuvės. 

Diena pasitaikė labai graži, ir nuo pat dešimtos valandos ry- 
to į Žžangadą ėmė plaukti svečiai. Ant kranto stovėjo beveik 
visi Belemo gyventojai, pasipuošę šventiniais rūbais. Upę už- 
tvindė aibė laivelių su žiūrovais. Jie apsupo milžinišką plaus- 
tą, ir netrukus Amazonės vandenys dingo po ta flotilija, nusi- 
driekusia iki pat kairiojo kranto. 

Pirmasis žangados koplytėlės varpo dūžis buvo signalas 
pradėti tą spalvingą, gražią šventę. Akies mirksniu atsiliepė 
visos Belemo bažnyčios. Brazilijos laivai uoste iki pat stiebų 
pasipuošė įvairiausiomis vėliavėlėmis, o svetimų šalių laivai 
iškėlė savo valstybines vėliavas. Iš visų pusių nuaidėjo šautu- 
vų salvės, tačiau jos neįstengė nustelbti audringą „valio“, iš- 
siveržusį iš tūkstančių krūtinių. 

Dakostos šeima išėjo iš namo ir per minią pasuko į kop- 
lytėlę. 

Žoamui Dakostai pasirodžius ant slenksčio, pratrūko pašėlę 
plojimai. Žoamas ėjo, paėmęs po ranka ponią Valdes. Jakitą 
vedėsi Belemo gubernatorius, kuris kartu su jaunojo karo gy- 
dytojo draugais pagerbė savo dalyvavimu jungtuvių apeigas. 
Mancelis ėjo greta Minjos, vilkinčios nepaprastai gražiais 
nuotakos rūbais. Paskui juos sekė Fragozas, vesdamasis švy- 
tinčią iš laimės Liną; pagaliau už jų, tarp išsirikiavusios dviem 
eilėm  žangados įgulos, žengė Benitas, senoji Sibelė ir 
tarnai. 

Tėvas Pasanja abiejų porų laukė prie koplytėlės durų. Jung- 
tuvės buvo labai kuklios, ir tos pačios rankos, kadaise laimi- 
nusios Žoamą ir Jakitą, šį kartą laimino jų vaikus. 

"Tokio džiaugsmo nevalia temdyti ilgo išsiskyrimo liūdesiu. 

Todėl Manoelis Valdesas ketino nedelsdamas atsistatydinti 
ir prisijungti prie visos šeimos Ikitose, kur jis galėjo būti 
naudingas Žmonėms, dirbdamas civilinio gydytojo darbą. 

Na, o Fragozas su Žmona, savaime suprantama, nedvejodami 
keliaus kartu su tais, kurie jiems tapo greičiau draugais, negu 
šeimininkais. 

Ponia Valdes nenorėjo skirti sūnų su ta draugiška šeima, 
tačiau iškėlė vieną sąlygą: ją teks dažnai lankyti Beleme. 

Tai bus visai nesunku — juk yra didžioji upė, tas patikimas 
būdas palaikyti ryšiui tarp Ikitoso ir Belemo. Be to, po kelių 
dienų Amazone turėjo pradėti plaukioti pirmasis paketbotas, 
jis plauks labai greitai ir jam pasiekti aukštupį prireiks tik sa- 
vaitės, kai tuo tarpu žangada žemyn leidosi ne vieną mėnesį. 

Benitas labai sėkmingai pardavė visas prekes, ir netrukus 
iš žangados, tai yra iš milžiniško plausto, kuriam pastatyti 
prireikė viso miško, nebeliko nieko. 

Po mėnesio Žoamas Dakosta, jo žmona, sūnus, Manoelis ir 
Minja Valdes, Lina ir Fragozas sėdo į paketbotą ir grįžo į di- 
džiulę Ikitoso fazendą, kurią valdyti turėjo Benitas. 

Šį kartą Žoamas į ją įžengė aukštai pakėlęs galvą, atsivež- 
damas kartu su savimi iš anapus Brazilijos sienos visą laimin- 
gą šeimą. 

O Fragozas kokį dvidešimt kartų per dieną kartodavo: 

— Ak, jei ne liana!.. 

Galų gale jis ėmė taip vadinti jaunąją mulatę. Ji buvo stip- 
riai prisirišusi prie šio vaikino, ir tas vardas jai labai tiko. 

— Skiriasi tik viena raide, — sakydavo Fragozas.— Lina, 
Liana — ar ne tas pat? 


I skyrius. 

II skyrius. 
III skyrius. 
IV skyrius. 
V skyrius. 
VI skyrius. 
VII skyrius. 
VIII skyrius. 
IX skyrius. 
X skyrius. 
XI skyrius. 
XII 
XIII 
XIV 


į 


skyrius. 
skyrius. 

XV skyrius. 
XVI skyrius. 
XVII skyrius. 


XVIII skyrius. 
XIX skyrius. 
XX skyrius. 


I skyrius. 
II skyrius. 


III skyrius. 


IV skyrius. 


V skyrius. 


skyrius. 


TURINYS 


PIRMOJI DALIS 


Vergų medžiotojas „L... k kak) ) 5 
Vagis ir apvogtasis ...........k)|| ) o) 11 
Garalio šeima „„„„„..aakaaaaaa aka knoao 19 
Dvejonės „„„„„„..eananaeaakdaauoaak)o 26 
"Nucvio  (-BERTT 32 
Išguldyta visa giria „L... ..L)).i| o) 38 
Palei lianą <... 4.kkukkkna kak akis 44 
Žangada („aa 4kka kaka a sakai akis 55 
Birželio 5 dienos vakaras ............ 61 
Nuo Ikitoso iki Pevaso .............. 68 
Nuo Pevaso iki sienos .........kk|-) 73 
Fragozas darbuojasi .............|). o) 82 
Toresas „„„...Lkeaaaaaaaaaaaauaaakaaos 89 
Plaukiant upe žemyn L... ...-44))) 94 
Vis dar plaukiant upe žemyn ........ 99 
Ega „(A eeaanaeenaaaaaasaaaaaakaaoo 105 
Užpuolimas .„„„...akekkanaaaakakaknoo 112 
Iškilmingi pietūs „4... .4))).)) |) 119 
Sena istorija .„„....kkekaaaaaaaaaanoo 125 
Akis į akį L. kL kaka kaskas 129 
ANTROJI DALIS 
Manausas ...........ahaaanananaaaaaoų 138 
Pirmosios akimirkos «............L. uo) 141 
Grįžimas į praeitį ...........44kkak))o o 146 
Moraliniai įrodymai „Pk kkkk ok) 151 
Daiktiniai įrodymai „L... k. so 157 


245 


